
„BUCOVINA“ 1. E TOROUŢIU, BUCUREȘTI 


FERDINAND I 


Călare pe calul său uriaş, cu mantia încoronării plutind 
de pe umeri, purtând coroana pe care singur și-a aşezat-o 
pe frunte, și buzduganul dăruit de oaste ca semn al vitejiei: 
astfel îi toarnă chipul, în amintirea generaţiilor viitoare, 
bronzul nepieritor al istoriei, 

Pentru acei care l-au cunoscut în viaţă, cu înfățișarea sa 
modestă şi omenia îngăduitoare a ființei Sale, ce ascundeau 
uneori acelor care nu-L pătrundeau, sentimentul înalt şi sta- 
tornic al demnităţii de Rege, statuia, ce se ridică la porțile 
Capitalei, înseamnă nu numai un exemplu, dar și un îndemn. 

Trecut-au doar alți regi și împărați falnici prin porţile 
cetăților, în alaiul intrărilor triumfale, înfășurațţi în fumul de 
tămâie răspândit de curteni: ce a mai rămas oare din visul 
deșertăciunii lor? Iar pe acela, căruia nici după moarte nu-i 
iertau timiditatea profundei sale onestităţi sufletești, faptele 
Il aşează la locul de fală, de pe care amintirea îi înfruntă 
veacurile. Este aci judecata temeinică a destinului și a drep- 
tăţii. 

Ca principe moștenitor rămăsese întradevăr în umbra 
puternicei figuri a lui Carol I. Prea puţini îi aflaseră tezau- 
rul de cunoștințe și de erudiție, adâncul sentiment al ere- 
dinţei și al misiunei Sale, ce erau să-I fie reazăm în zilele 
de restriște. Puţini bănuiau în el nemărginita putere de 
jertfă, care era să-l ducă la cele mai mari sacrificii ce se 
pot aștepta dela un om, un părinte și un Rege. 

Și totuși, în clipa în care, în faţa Adunărilor Legiuitoare, 
a depus jurământul pe Constituţia ţării, în zilele turburi din 

toamna anului 1914, a răsunat în toate conștiințele românești, 
ca o chemare şi o prevestire, legământul Său, de a rămâne 
în toate împrejurările „un bun Român“. Cuvântul acesta 
regal, l-a ţinut până la sfârşit, până dincolo de orice mar- 
gine și de orice stavilă. 

Urcase treptele tronului la o mare răscruce de vremuri. 

Obârşia Lui, sângele Său, amintirile copilăriei şi ale tine- 
reţii Il legau, prin întreaga țesătură a firelor lor nevăzute, 
de marele imperiu ale cărui arme le purtase, întocmai ca și 
înaintaşii Săi, imperiul german, peste care neamul Său în- 
suşi ajunsese să domnească, în zile de strălucire și de glorie. 

De acest imperiu puternic şi slăvit, România era legată de 
treizeci de ani, prin tratatul de alianţă ce o apropiase de 
Austro-Ungaria. 

Dar timpurile se schimbaseră. Intrată tot mai mult sub 
cârmuirea maghiară, dubla Monarhie se arăta stăpânitoare 
tot mai vitregă Românilor așezați înlăuntrul hotarelor ei. 
In tendinţa ei de a cuprinde și mai departe peninsula balca- 
nică, ea se izbea tot mai mult de năzuinţele firești ale po- 
porului nostru şi căuta să le ridice în cale dușmăniile răs-— 
colite de iscusitele sale uneltiri. 

Războiul ce izbucnise suna pentru neamul românesc ceasul 
marei hotărîri: acum, ori niciodată, îi cădea zarul soartei, 
pentru a-și înscrie dreptatea în istorie. A fost fapta nepieri- 
toare a Regelui Ferdinand de-a fi înţeles această chemare 
şi de a-și fi impus să o urmeze. Cu drept cuvânt, pornind la 
războiul întregirii, doi ani după ce-și însușise năzuinţele și 
simțământul ţării, a nădăjduit că va învinge cele mai mari 
primejdii, de îndată ce se biruise întâi pe Sine însuşi. Cu- 
vântul profetic al lui Nicolae Filipescu îi deschisese calea: 
amintindu-i de destinul, înfrățit cu al său, al lui Mihai Vi- 
teazul, Ii urase să se încoroneze la Alba Iulia sau să cadă 
pe câmpia Turdei. Regelui I-a fost dat să se încoroneze la 
Alba Iulia. 

Dar câte greutăţi, câte suferinţe înfruntate cu bărbăţie 
alături de neuitata Sa tovarășe de viaţă și de luptă, Regina 
Maria, până în ziua aceasta de izbândă și de răsplată! 

S'au scurs astfel zilele de restrişte ale retragerii, clipele 
de încordare eroică ale bătăliilor din Moldova, durerea păcii 
impuse de vrăjmaş, pentru ca în sfârșit să răsară iarăși soa- 
rele nebiruit al nădejdilor împlinite. Dar Regele nu-și pier- 
duse credinţa nici o clipă: „Această credință, spunea El la 
Iaşi voluntarilor ardeleni intrați în rândurile armatei române, 
M'a călăuzit când am luat armele și nu M'a părăsit cu toate 
suferinţele, cu toate durerile prin care am trecut. Purtată 
de milioane de inimi, din toate colțurile de unde sună dul- 
cele grai românesc, ea va birui, căci ea netezește orice cale, 
umplând văile şi sfărâmând munţii“. Iar chemându-și ostașii 
la noi lupte, atunci când apăsarea dușmană a fost înlătu- 
rată, El le amintea biruinţele dela Oituz, Mărăști și Mără- 
şești, pe care vrăjmași și prieteni le țineau minte deopotrivă: 
„Arătaţi-le, le spunea El, că timpul de așteptare n'a putut 
să slăbească braţul ostașului român. Fraţii noștri din Buco- 
vina și din Ardeal vă cheamă pentru această ultimă luptă, 
ca prin avântul vostru să le aduceți eliberarea din jugul 
străin“. 

Și cu ce mândrie de adevărat și bun Român se oprea El, 
după biruinţă, călcând pe plaiurile Bucovinei, la mormântul 
lui Ştefan cel Mare: „Chilia și Cetatea Albă, la pierderea 
cărora a sângerat inima Ta, sunt ale noastre. Şi Ardealul 
pentru care Tu și viteazul Tău fiu Petru Rareş ați purtat 
armele victorioase peste munți, este al nostru. Al nostru este 
malul Mării şi bogata Dunăre de Jos, Şi tot după a Ta po- 
runcă făcut-am răzeși în tot întinsul pământului românesc, 
pe toţi acei care au purtat arma în timp de răi, lucrând 
cu plugul în timp de pace“. Nu întâlnim în istoria noastră 
o pagină care să afle răsunet mai adânc în inimile româ- 
nești, decât această dare de seamă a Regelui biruitor al Ro- 
mânilor, către umbra glorioasă a Voevodului Moldovei. Cu- 
vintele Regelui Ferdinand sunt într'adevăr cu atât mai miş- 
cătoare, cu cât ele erau, totdeauna și în întregime, de El 
gândite, scrise şi, mai ales, simţite. 

Ca și la sfetnicul Său de căpetenie, Ion I. C. Brătianu, 
Ii pătrunsese până în adâncul firii sentimentul istoriei ro- 

mâneşti de pretutindeni. „Mi-a fost dat, spunea El la mor- 
mântul lui Avram Iancu, în munţii 'Țebei, Mie, întâiul Rege 
al României întregite, să vin aci să consfinţesc încheierea 
unui lung şi dureros proces istoric, în care era vorba de re- 
vendicarea celor mai elementare drepturi de viaţă naţională 
şi de unitate sufletească a celui mai vechi și mai dureros 
popor din ţara aceasta care, pe lângă o muncă cinstită, dă- 
duse din sânul său stăpânitorilor de pe vremuri atâtea vieţi, 
atâți generali vestiți şi încă un mare rege, 

Ai murit chinuit pe roată, tu nefericitul Horia, cu ai tăi, 

Iar tu, viteazule între viteji Avram Iancu, închis-ai ochii 
rătăcitori pe drumuri, singur numai cu fluerul tău, cu su- 
fletul întunecat și nemângâiat, pentru că îţi vedeai zădăr- 
nicită ţinta faptelor tale. Și totuși, jertfa voastră era sfântă, 
căci dreptatea s'a făcut, îndeplinindu-se înțeleapta vorbă a 
poporului: „Apa trece, pietrele rămân“, 

Le putea vorbi umbrelor măreţe ale trecutului cu deplină 
înţelegere, pentrucă sufletul Său ştiuse să se înalțe la aceeaşi 
putere de jertfă pentru ţară și pentru neam. 

Jertfirea de Sine şi de ai Săi, în clipa în care a pornit la 
războiul peste munţi, I-a încununat domnia cu cea mai mare 
glorie ce a fost hărăzită până astăzi unui stăpânitor al po- 
porului român. 

O altă jertfă mai cumplită și mai dureroasă însă, pentru- 
că Il izbea în taina însăși a iubirii Sale de părinte, era să-l 
întunece sfârşitul. Și totuși niciodată un Rege nu s'a ridicat 
la o mai mare înălțime morală decât Ferdinand I, atunci 
când nu S'a dat în lături de a schimba ordinea succesiunii 
la 'Tron, pentrucă socotise că acesta era interesul Statului, 

Răbdarea, cu adevărat creștină, cu care a înfruntat sufe- 
rințele acestei hotăriri, mai cumplite chiar decât chinurile 
boalei ce-l aducea sfârşitul, aşează, în jurul chipului Său 
din ultimij ani, lumina ce înconjura altă dată icoanele sfin- 
ţilor. 

Cu o deosebire totuși: istoria veacurilor apuse a cunoscut 
desigur mulţi regi, pe care biserica i-a socotit printre sfinți. 
Dar nu sunt mulţi acei, care, arătând împrejurările mari ale 

vieţii virtuțile sfinţilor, să fi rămas, mai presus chiar de 
aceste împrejurări, pururi credincioși datoriei de Rege — 
„Aduceţi-vă necontenit aminte, spunea El ostașilor Săi în 
pragul anului de biruinţă, 1919, că pe steagurile voastre sunt 
scrise cuvintele: onoare și patrie; oriunde vă aflaţi, voi sun- 
teți purtătorii acestor două idei“. 

Dar pilda cea mai strălucită a împlinirii acestei lozinci le-a 
dat-o, prin viaţa și prin faptele Sale, Regele lor însuşi. Și 
nu știu de ce, încheind aceste câteva rânduri închinate me- 
moriei lui Ferdinand I, îmi revine tot mai stăruitor în minte 
din toate cuvântările Sale, îndemnul să arătăm lumii, că 
„timpul de așteptare n'a putut să slăbească braţul ostașului 
român“, 


GHEORGHE I. BRĂTIANU 


SONETE 


PREVESTIRE 


Fiului meu. 


M'aplec pe tine, ca pe arătură 
Plugarul însetat de verde grâu — 
Va crește spicul galben pân'la brâu, 
Când totul m'amăgește şi mă fură? 


Ce n'am putut eu spune, prins în frâu 
De zile grele, oare altă gură, 
Destăinuind un suflet de răsură, 

Va limpezi-o'n glas curat de râu? 


Mi-ești, fiule, un clopot sfânt, în care 
Aștept să sune ceasul meu deplin 
Când voi porni spre groapă şi uitare — 


Cum stă legat de cer un peregrin, 
M'aşez şi eu cu sufletul în zare, 
Chemându-ţi limba grea ca un destin. 


PRIVEGHI 


La căpătâi i-au pus o lumânare, 
O viaţă împietreşte, și o ceară 
Când umbra cade pașnică în seară, 
Invie steaua ei pâlpâetoare. 


Din mugur flacăra s'a făcut floare; 
Obrazul e de zgură. De afară 

Prin geam deschis albine glonţ sburară 
Şi râset de copii jucând la soare. 


Gândesc la tine, ceară de altar, 
La florile de unde te-au cules 
Albine'n stupi de lut şi de șovar, 


Să te prefaci lumină de eres — 
Şi mă gândesc la moartea ce-ai cules, 
Tu, omule, cu masca ta de var. 


CHIPAROȘII 


In plin azur cresc negrii chiparoșii 
Sus pe colină'n albul cimitir; 

Cu rădăcina'n moarte stau setoșii, 
Sorbind lumină fără de umbriri. 


Sub piatra ce ne-acoperă strămoșii 
Inchiagă glia vaste înrudiri; 

Tot sângeră'n tulpini rășine roșii 
Și râvne vechi înalță nemuriri. 


Nu-i văd tremurătorii plopi, nici ulmii 
Păstorilor, nici sălciile ce plâng. 
Și unde e stejarul, strajă culmii? 


Cipreşii au rămas să ne'nţeleagă, 
Ei cen azur fuiorul sfânt și-l frâng 
Și drepți și duri de morți adânc se leagă. 


INGER RĂMAS 


Dăduse iarna'n primăvară iar 

Și sub un piersic scuturat de floare 
Lăsase nea de scoici ca în Brumar 
Și mic un înger îngheţat la soare. 


Părea o rândunică de cleştar 
Uitată jos de toamna migratoare — 
Cu aripile'n cruce, tainic dar 
Căzut din cer şi caren suflet doare. 


Avea doi ochi ca boabe de mărgean, 
Pe cap purta un cerc de albă lună 
Ca o icoană dintr'un schit muntean. 


Fetiţa cea mai mică l-a văzut; 
Plângând fugi în casă să le spună — 
Și toţi au râs și nimeni n'a crezut. 


ION PILLAT 


STIHURI DE ABECEDAR 


CASA CU VRĂBII 


Vrăbii casnice, ştiute, 

Am în streaşini două sute. 
Și mai am, de nu mă'nșeală 
Lista scrisă cu cerneală. 


Socotite, numărate, 

Două sute zece, toate, 
Și, cu pui cu tot, cu ouă, 
Ar mai fi o sută, două. 


Le-am trecut în catalog, 
După litere, mă rog: 
Vrăbioii cu băieţii 

Şi scatiii cu sticlețţii. 


Ca la piersici și la sfecle, 
Le-am dat nume și porecle, 
Şi poreclele urmează 

După nume, 'n parentează... 


Vrăbioii au, mai toți, 

Nume de tâlhari și hoţi. 

Căci, de bine să ne fie, 

Noi stăm lângă pușcărie 

Şi, pe vrute, pe nevrut, 

Luăm și dăm cam cu 'mprumut. 


NEPĂSARE 


Dimineaţa, când mă scoală, 
Stolul lor e-o ciripeală. 

Le strig tare, ca la şcoală. 
Porţia e câte trei 

Zeci de boabe ’n cioc, de mei. 


Eu le'nvăţ să numere, 

Ele dau din umere. 

De le-aș da şi carne crudă, 
Nici de scris nu vor s'audă. 


Vrăbioii mei sunt proști; 
Cum îi vezi îi și cunoşti. 


MEILUL 


Când venea o vijelie 

Le-am pus mei pe-o farfurie, 
Ca să nu se risipească 

Hrana 'n viscol păsărească, 


Vrăbiile, mai șirete, 
Făceau semne printre fete: 
Să nu fie vre-o capcană. 


Vrăbioiul de-astă toamnă, 
Priceput, ca mai bătrîn, 
Râse ’n el, cu ciocu ’n sân, 
Și din pleoape, ca de gumă, 
Şi din ochi, clipi a glumă. 


— Las'că ştiu eu, vru să spuie, 
Și ce este şi ce nu e. 

Domnul ăsta, din fereastră, 
Este bun, că-i mama noastră. 


T. ARGHEZI 


A MURIT LUCHI... 
MOȘ-CRĂCIUN-CU-BARBĂ-ALBĂ... 


Moş-Crăciun a început să umble de cu toamnă prin târ- 
guri şi prin sate, să vadă ce purtare au copiii. 

Nimeni n'a vrut să mi-l arate, dar eu l-am recunoscut, 
Trece uneori şi pe la poarta noastră. Poartă un palton ca- 
feniu, vechi şi ros, cu guler care-a fost de blană şi-a rămas 
de piele, ca Turcu după ce-a avut rapăn. In loc de căciulă 
are un fel de tichie împletită, şi'n picioare târăște niște ga- 
loși terfeliţi, unul mai mare și altul mai mic, fără ghete pe 
dedesubt, Barba-i e argintie, lungă şi cu şfichi, ca'n poze, 
Ochi mare: numai sprincene. Gură n'are: numai musteţi. 
Are însă nas, un nas mare şi roşu ca un morcov. 

Se oprește 'n poartă, ca să mă ispitească. Imi iau atunci 
un aer spăsit, de fetiţă care 'n viața ei n'a făcut o poznă, 
Aş vrea să mă știu frumoasă. Imi potrivesc codițele la ure- 
chi, îmi înalt sprincenele şi fac gura mică. 

Tasia, ca o femee proastă ce se află, iese 'n ușă bodogă- 
nind: 

— Iar ai pornit-o la calicit, — bețivule? 

Cotarla gândește şi ea ca Tasia. Latră și mârâie ca la fac- 
torul poştal, 

Moş-Crăciun se depărtează încetișor, cu capul în pământ. 
Mi se strânge inima de milă. Tasia râde. Cotarla e bucu- 
roasă: se gudură în ușa bucătăriei, de parc'a făcut cine știe 
ce ispravă. 

Mă uit lung la ele: 

— Lasă, o să v'aducă Moș-Crăciun câte-o bortă de covrig! 

Ograda-i albă, zămnicu-i alb. Numai gardurile-au rămas 
negre. Pe omătul de sticlă, crengile salcâmilor întind horbo- 
țică subţire de umbră. 

Am suit şam coborit în fugă, la întrecere cu Cotarla, scă- 
rile cerdacului. Mi-s obrajii roşii ca paltonul meu roş. 

Tresar: Moş-Crăciun stă 'n poartă şi se uită la mine. Se 
uită cu sprincenele. Pe albul omătului, barba lui pare afu- 
mată. Şi-i sgribulit, și-i flămând... 

Adică nu-i el chiar așa, dar se preface ca să mă puie la 
încercare. Ce-ar fi dacă m'aș pune bine cu el, acum, în 
preajma Crăciunului? Dacă i-aş arăta că sunt şi eu bună și 
miloasă, ca lencuşor-Ochişori?... 

Tasia nu-i acasă, să-l alunge. Intru pe dindos. Din pa- 
neraş, dintre cele patru colţuri de franzelă scobite de miez 

*-şi umplute cu dulceaţă de vişine, îl aleg pe cel mai mare, mai 
rumen şi mai plin. 

— Pe ăsta l-ar fi mâncat Icuţă... mă gândesc cu părere 
de rău. 

— Ai şi flămânzit?... Vezi, dacă nu mănânci la masă? 

Mama-i dincolo, şi-i cu spatele. Dar mama vede şi cu 
spatele.... 

Am scăpat. Numai de nu m'ar da Cotarla de gol! Dar Co- 
tarla nu latră la Moş-Crăciun, ca de obicei. Coboară alături 
de mine drumușşorul tăiat în omăt și mi se uită din când în 
când în ochi, parcă ar vrea să-mi spuie că mă 'nţelege. 

Intind mâna peste portiță. De cealaltă parte se întinde o 
cange mare și neagră. Dar colțul de pâne sa mistuit între 
mânile noastre, Moş-Crăciun mormăie o vorbă urîtă şi pleacă 
repegior: la colțul străzii, legănându-se între două coşuri 
mari de papură, sa ivit Tasia. 

Și, în omăt până la piept, mârâind cu dușmănie, Cotarla 
înfulică pânea de furat. Pe albul fără pată a rămas o bobiță 
de dulceaţă, ca o picătură de sânge. 


In casă miroase a migdale prăjite și-a apă de flori. Mi- 
roase a Crăciun. Mă uit pe geam. Omătul e albastru cum e 

cerul primăvara, iar cerul e limoniu ca aripile fluturilor de 
toamnă. 

— Mamă, unde-și lasă Moş-Crăciun zambalica şi târlicii, 
când se îmbracă 'n pelerină de catifea cu glugă, tivită cu 
pufușor alb?... 

Mama așează „turtele'“'. Ia de pe tabla foile subţiri de te 
vezi prin ele, le potrivește rotund cu foarfeca, le presară cu 
migdală pisată şi le stropește cu sirop. Sub masă, Cotarla 
culege fărămiturile: nu-i mare lucru, dar decât nimic.... 

Mama se 'ntoarce, mirată: 

— Cine ţi-a spus ţie că Moș-Crăciun umblă cu zabalică și 
cu târlici? 

Nu răspund. Parcă m'ar crede? 

Intr'un târziu, somnoroasă: 

— Mamă, să-i spui te rog lui Moș-Crăciun că nu-s eu de 
vină.... Cotarla, nu eu.... 


PĂRINTELE VENIAMIN 


Părintele Veniamin pornește cu Ajunul cu noaptea ’n cap. 
Mărunţel şi înfoiat în antereie, intră prin ogrăzi izbind por- 
tile cu umărul, măturând omătul cu patrafirul și împrăştiind 
pe nas și pe gură abur gros, de parcă i-se topește barba *n 
ger. In urma lui, dascălul Petrache calcă 'cu grijă, tipărind 
omătul, de parcă n'ar avea altă treabă decât să astupe ur- 
mele lăsate de bocancii potcoviţi ai părintelui, 

Acuși trebuie să ajungă şi la noi. Au început să latre, ca 
la urs, cânii din vecini. Pe Cotarla au închis-o în bucătărie. 
Ei nu-i e drag părintele Veniamin. In bucătărie-i place; se 
curăţă curcanul, pentru mâne. 

Icuţă intră şi iese pe ușă, pândind. In ochii lui albaștri a 
adunat toată bucuria nouă a vacanței. Și nasturii tunicuţii de 
licean sclipesc a sărbătoare. 

Pe lângă el se frământă Margareta, — „ghiavolul“, cum a 
botezat-o a doua oară, cu nume alintat și păgân, părintele 
Veniamin. E favorita părintelui. Ca totdeauna, îmbrăcămin- 

tea ei e neisprăvită. Și-a rătăcit pe nu știu unde gulerașul 
de la rochie și şi-a pieptănat numai una din cele două cozi 
din care-şi face câte-un culbec galben la fiecare ureche. 

La geamul aburit aștept, cu inima neastâmpărată sub ro- 
chița nouă. 

— Vine popa, Luchi! 

Şterg sticla cu batista, să văd. Și inima pornește și mai 
iute, cu o grabă neliniștită, cu o bucurie care doare puţin. 

— Naşterea Ta, Hristoase, Dumnezeul nostru... 

Părintele Veniamin s'a închinat la icoane, ne-a vârît sub 
nas, pe rând, pernuța mânii cu miros de tutun și de busuioc 
— și-a început să adulmece, cu nasul mititel și roș, aerul 
călduţ din odaie: 

— Pui rămășag c'ai făcut şi cu fisticuri, cucoană Catia! 

— Am făcut oleacă, anume pentru sfinţia-ta, că ştiu că-ţi 
plac... răspunde mama, ferindu-și zâmbetul. 

In fiecare an, părintele Veniamin blagoslovește şi gustă 
„turtele“'. Gustă câte-o farfurie întreagă din fiecare fel, ri- 
sipind pe patrafir fărămituri subțiri, nucă pisată și mărgele 
de sirop. După ce blagosloveşte şi vinul, gustându-l şi pe el 
cu răbdare și cu socoteală, se urnește greu de lângă sobă cer- 
cetându-și, sub patrafir, catarama curelei și lărgind-o pu- 
țintel. 

Se face liniște. Toată lumea știe ce-o să se întâmple. Şi eu 
ştiu. Mi-a spus Icuţă. Dascălul Petrache își duce din vreme 
mâna la gură. 

Părintele Veniamin tușește, să-și dreagă glasul: 

— Şi de Sfântu” Ion, cucoană Catia, nu uita să trimeţi la 
biserică o colivioară ş'oleacă de vinișor, de sufletu' lui conu’ 
Ionică, Dumnezeu să-l ierte... 

— Părinte, răspunde mama domol, — iar ai uitat: pe tata 
îl chema Alexandru, nu Ion... 

Părintele își înalță a mirare pămătufurile sprincenelor. Pe 
urmă se luminează: 

— Că bine zici, taică! Ei, bată-te... Conu' Ionică era socrul 
lui cuconu' Vasilică, de-alăturea... Mai uit și eu... Dă, bătrâ- 
neţele! 

Părintele Veniamin s'a dus să vestească nașterea lui Hri- 
stos și să blagoslovească turtele și vinul pe la alte case. In 
urma lui, a început să ningă. Sus în cer, dincolo de văzduhul 
de câlți, îngeri mărunţei şi harnici taie cu forfecuța de ar- 
gint foi subţiri de turte pentru masa cea sfântă, — şi fără- 
miturile albe cad peste ograda noastră, încet, ostenite, că 
vin de departe... 


VESTE DE LA BUNICUŢA 


Prin ninsoarea cuvioasă, de sărbătoare, s'a oprit la poartă 
oaspete străin. Nu-i Moș-Crăciun, dar aduce daruri. Il chia- 
mă Panaite Havrici. Poartă cojocel cu față roşie, căciulă 
zburlită și cizme scurte cu carâmbul răsfrânt. Tata i-a întins 
mâna, i-a zis „bade Panaite“ şi l-a pottit în casă. 

Omul şi-a netezit cu amândouă palmele pletele largi, cu 
cărare la mijloc, s'a plecat cu smerenie şi a vorbit rar, ca 
din carte: 

— Sărut mâna, duducuţă dragă, şi-ţi foarte mulțămesc 
pentru cinste, cucoane Iorgule. Dară eu n'am când zăbovi. 
Am venit la Eş de mi-am luat fecioru' de la Seminar. Am 
stat de vorbă cu părintele Director șam aflat că Gheorghieș 
a' meu are purtări frumoase. De aceia mă vedeţi acuma cu 
inima ușoară. Pe fecior l-am mânat de-a-dreptul la gară cu 
buclucurile lui, iară eu am venit să aduc niște lucrușoare 
de la cucoana Casandra, bunica domniilor-voastre. Și pe 
urmă oi grăbi și eu la gară, să nu prăpădim trinu’, ca 
s'apuce Gheorghieş desară colnidele ’n sat... 

Omul s'a aplecat deasupra traistei. 

— Ce face bunicuţa? a întrebat mama cu glas schimbat, 
micșorat şi dulce: glas de nepoată. 

— Apoi, îi sănătoasă... numa’ cât nu vede. Da’ de astâm- 
părat, .tot n'o lasă inima să se astâmpere, și somnul tot nu 
se prinde de dumneaei.., Și mi-o spus să păzesc ca pe ochii 
din cap cutia asta, că-i pentru duduiţa cea mititică. Ci-că să 
nu se farme moaca dinăuntru... 

Singură 'n odaie, desfac cutia. Lăcrița de carton e învă- 
luită în jurnale multe, şi peste fiecare jurnal e legată cu 
câte-o sfoară înnodată cu străşnicie. Ridic capacul cu zăbavă, 
ca să-mi lungesc chinul dulce al așteptării. Pe-o salteluţă 
doarme, cu ochii închiși, o păpușă de porțelan. Așa-i de 
albă, că parcă-i bolnavă. O strig încetișor, să n'o sperii: 

— Moaca... 

Păpușa s'a ridicat, a deschis ochii şi a râs la mine. Panaite 
Havrici a avut dreptate: Moaca o chiamă. Se vede că i-a 
spus bunicuța. 

Ne uităm una la alta, stângace amândouă. Moaca are ochii 
verzi, ca frunzişoarele de magheran. Imi arată costumul ei 
tirolez, pestelcuța brodată, pălăria cu pană de cucoș şi ciu- 
boţelele cu șnur. Imi arată şi rufăria, de la care nu lipseşte 
nici un bumb. Ii arăt și eu rochia mea cea nouă, pe care am 
s'o îmbrac mâne, şi pantofii de lac. In punga de mușama, 
trecută cu curelușă peste umărul păpușii, descopăr un ban 
de aur. Moaca îmi spune că mi l-a trimis bunicuța. Ştiam 
eu și fără să-mi spuie ea! 

Ne ghemuim amândouă pe pat şi vorbim despre bătrână. 

Bunicuţa mi-e străbunică. Bunica a murit tânără încă, 
dreaptă şi frumoasă. La moartea ei, bătrâna a orbit. Trăeşte 
acum singură în casa pustie de la țară, prea mare pentru 
ea. E mititicuță, adusă puţin din spate, iar obrazul alb și 
ochii care-şi lunecă privirea pe deasupra lucrurilor o fac să 
pară artificială, — ca o păpuşă care-ar fi îmbătrânit. 

Poartă, de când o știu, o rochie de rips verde, cu jacheta 
tăiată în clini mulţi şi tivită cu catifeluțe negre. Şi peste pă- 
rul alb, ușor îngălbenit de vechime, o dantelă în trei colțuri. 

In fiecare vară ne ducem s'o vedem. Când aude trăsura, 
bunicuța iese 'n cerdac, să ne întâmpine. Ne pipăie obrazul 
cu degete subțiri și reci: să ne „vadă“. 

— Aista-i Icuţă... S'o mai îngrăşat de an:. Asta-i Mărgă- 
rita... o mai crescut. Asta-i Luchi, mititica... 

Și ne apropie pe rând de polcuța ei verde care miroase 
dulce a flori uscate — şi sub care nu se mai simte bătaia 
inimii bătrâne. 

O întreb pe Moaca: 

— Tot aşa râde bunicuța, mărunțel-mărunţel? 

— Tot aşa, răspunde Moaca pe limba ei. 

— Şi ce face baba Laia? 

Moaca râde: ce poate să facă baba Laia decât plăcinte cu 
poalele 'm brâu? 

— Și tot așa de bune plăcinte face baba Laia? 

— Tot... 


Toată lumea s'a dus de-acasă. Am rămas singură, cu Tasia 
și cu Moaca. 

Femeia a ferecat poarta, a încuiat ușile şi a stâns luminile. 
Odaia dă cu ferestrele ’n livadă. Rar răzbate până la noi svon 
întârziat de colindă. 

— Tasio, spune-ne o poveste, Moacăi și mie... 

— Că de poveşti îmi arde-acu, după ce-am frecat podelele 
până ce mi-o ieșit sufletu'! 

E liniște. 

Lângă mine, numai în cămeșuță, doarme Moaca. Pe-un 
scăuneș în fața focului, Tasia ronțăie seminţe de floarea-soa- 
relui. Lumina rumănă îi joacă pe obraji: parcă râde. Dar 
ochii decolorați, de lipovancă, privesc încremenit şi aspru, ca 
într'o întunecime. 

Moţi, pisoiul, toarce cu întreruperi pe perna lui de după 
sobă: ţine isonul unui cântec pe care mi-l cânt singură în 
gând. 

In bătaia focului, odaia crește, se micșorează, iar creşte... 
Lucrurile sunt când departe, cine ştie unde, când aproape de 
le pot ajunge cu mâna... 

Oare cum adoarme omul, când adoarme?... ` 

Mă trezesc, într'un târziu. Tasia e tot la foc, dar focul s'a 
stâns şi Tasia a isprăvit semințele. Odaia a încremenit, albă. 
A nins în patul Margaretei?... Luna şi-a lipit obrazul de 
geam şi se uită printre perdele la Moaca. Acopăr cu mâna 
ochii păpușii: când li se uită luna ’n față, copiii plâng prin 
somn... 


502 REVISTA FUNDAŢIILOR REGALE 


O stea îşi scutură zurgalăii la geam. Cântărețul, mic, nu se 
vede. Cântă steaua singură, subţire. 

E ziua mare, 

— Margaretă, steaua! 

Margareta doarme ghem, învălită până peste cap. Numai 
un vârf de codiţă i-a rămas afară, obraznic. Mă aştept să dea 
din coadă prin somn, ca' Moti, 

— Steaua, Moacă! 

Dar Moaca nu mai este lângă mine. Moaca nu mai este 
nicăeri: jos, pe podele, trupul ei de chembrică întinde spre 
mine o sârmă roșie, cu cârlig, Și împrejur, cioburi de por- 
telan... 

De sub pat şi de lângă piciorul mesei, culeg în palmă măr- 
gelele ochilor, verzi, 

— A murit Moaca! 

Ochii Moacăi sunt reci. Dar privirea lor despărechiată păs- 
trează încă ceva din sufletul dulce al fetiţei de porțelan. Și-i 
strâng în palmele somnoroase, și suflu peste ei plângând, — 
să-i mai încălzesc odată. 


SOARE CU DINȚI 


Am găsit lângă pernă o cutie, şi'n cutie un pian cu clape 
poleite, pe care se cântă, dulce, cu două ciocănele de lemn. 

— Am să-l pândesc pe Moş-Crăciun, să-i spun mersi... 

Am și învăţat să cânt „Ah, în Mai“ şi „Trăiască Regele“ 
până la „fie Domn“: de-acolo nu mai merge. 

E o dimineaţă cu soare. Omătul tot e presurat cu cioburi 
ascuţite de sticlă. 

— E soare, e soare... încerc să cânt din gură şi din pian. 

— Soare cu dinţi! râde Icuţă, care vine de-afară cu frigul 
după el. 

— De ce „cu dinţi“? 

— Fiindcă mușcă. Cum ieşi pe uşă, face: hap! Şi te-apucă 
de nas.... 

Ieşim la plimbare. Icuţă are dreptate: abia am coborit scă- 

rile şi-mi simt nasul străin, rotund şi rece ca o bobiţă din 
gâtul unei sticle cu limonadă. De nu l-aș prăpădi! 

Cotarla sare în jurul meu, închipuind o luptă cu un vrăj- 
maş nevăzut. In ziua de Crăciun îmi pot îngădui orice: 

— Mamă, o laşi şi pe Cotarla să meargă cu noi? 

Icuţă se bucură. Și lui i-e dragă Cotarla, ca şi mie. Dar 
fetele se uită urît, întâi la mine, pe urmă la Icuţă, pe urmă 
la „javră“. Ca şi cum ar fi înţeles despre ce-i vorba, Cotarla 
a şi luat-o înainte pe stradă, cu nasu 'n vânt, fudulă. 

— Trebuia s'o 'nchizi în bucătărie, ţipă Margareta la Icuţă 

— Dacă ne 'ntâlnim cu cineva, să nu spui că-i a noastră, 
zice Nuţa, luându-mă de mână cam zmuncit. 

— Dac'o vedem pe Alisa, cu pechinezul ei?... 

Icuţă îmi face cu ochiul: 

— I-l face ferfeniță Cotarla! 

Râd și fetele. Ne-am împăcat. Pornim. 

Așa-i de frumoasă strada! 

Trec, cu tobe şi fluere, Irozii. Fetele uită că-s domnișoare 
și rotunjesc ochi mari de copil, cum sunt ochii tuturor co- 
piilor la Crăciun. Zăpăcită de sgomot, dar și curioasă, Co- 
tarla a venit, pieziş, să se lipească de mine. 

In fața noastră s'a deschis ușa unei crâșme, Zbucneșşte 'n 
ger un pachet de aer gros, cald şi acru. Clipind mărunt din 
ochii turburi, iese 'n lumină o ţigancă cu polcuţa verde. Și 
'n urma ei, se poticnește 'n prag Moş-Crăciun... 

Se sprijină c'o mână de ușor, cu ceilaltă apucă femeia de 
după umeri şi încearcă să scuipe dincolo de barbă. Dar nu 
poate: e prea departe. Incepe să cânte, răguşit: 


la-auzi valea, cum răsună valea, 


Și mândruțţa 'mi ţine calea, — măi! 


Jrozii au trecut. Se mai aud, înfundate, cele trei bătăi ge- 
mene ale tobei. Clătinându-se, se depărtează şi Moș-Crăciun, 
de gât cu mândruța lui. 

Mă *'ntorc spre Cotarla: Cotarla nu-i lângă mine. Face cu- 

noştință c'un dulău negru și lustruit de parră-i dat cu cremă 
de ghete. O strig: 

— Hai, Cotarlă, acasă. 

— Dă-o dracului! se răsteşte Margareta la mine. 

— Haimana! zice şi Icuţă, roşu în obraz. 

Nu mai pricep nimic. Imi vine să plâng şi mi-e ruşine. Mă 
uit în vârful șoşonilor. Parc'a suflat cineva în soare şi l-a 
stâns. Scânteile de omăt nu-s bune decât să-mi înțepe ochii. 
Soare cu dinți... 

Merg cuminte, în rând cu fetele. Dar gândul mi-a rămas 
în urmă, Unde-i Cotarla? Unde-i Moș-Crăciun?... 

Și pomul încărcat cu lumină, din vitrina în fața căreia ne- 
am oprit, începe să joace în ape calde şi repezi de lacrimi. 


OTILIA CAZIMIR 


CÂND VEI MURI 


Când fi-va albă să cobori şi tu 

Alăturea de mine, în pământ, 

Când mă vei fi uitat, de-atâţia enș, 

Cum mai arăt la gânduri sau cun sânt, 


Atunci când, poate, după vremi și vremi 
Când florile mirese peste mine 

Prea lung, de mâini, ca niște domnișoare 
Să nu se piardă, peste câmp s'or ţine, 


Când, poate, pomii prin păduri uitate 
Și-or împărți verdeaţa între ei, 

Sau poate-atunci când toamna prea aproape 
Va scutura din vânturi clopoței, 


Când va sosi momentul ca să pleci 

Să lași și tu în urmă tot ce-ai strâns, 

Să nu mai poţi striga la cei jur, 

Să nu mai poți să plângi cum ai mai plâns, 


Senin, așa, precum mă știi de mult, 

Cu umbra dată haină într'o parte, 

Tot tânăr cum am fost când am plecat, 
Mă voi scula cu visele din moarte, 

Şi-ţi voi întinde mâna — aceeași mână 


Pe care-ai stat cu capul nopţii de-a-rând... 


Și vei simţi sub frunte-aceleași gânduri 
Precum va fi în toate același gând. 


Ne vom vorbi; şi-atunci vom înţelege 
Tristeţi pe care nu le-am înţeles, 
Iubiri şi doruri care nu le-am vrut, 
Dar către care, obosiţi, am mers, 


Iar când, târziu, când seara va fi calmă 
Și teii domni, în pelerine verzi, 

Când vei uita că-s umbră fără vreme, 
Când vei uita să plângi sau să desmerzi, 


Te-oi lua de braţ aşa, ca altădată, 

Și deslipiţi de oameni și grădini, 

Ca două arătări de fum peste întinderi 
Ne vom topi cu viselen lumini... 


IMI VOI AMINTI 


Imi voi aduce-aminte despre toate 

Ca despre-un codru pe-un picior de plai, 
Când obosit mă voi întoarcen tină 

Din prea lumescul, fericitul rai. 


Și îmi voi aminti de-o casă joasă 
Cu liniștea crescută pân'la culmi, 
De-o poartă veche, dată într'o parte 
Şi-un cer de piatră sprijinit pe ulmi. 


De-un câmp frumos cu grâul pân'la umăr 
Imi voi aduce-aminte ca de-o fată 

Și de-un lăstar de ani, ca de-o grădină 
Cum parcă n'o să fie niciodată. 


Dar tot n'o fi târziu şi-atunci să simt 
Seninul har, Dumnezeescul vis, 

Când din atâta tot ce-am adunat, 
Nimic din adevărul lor n'am scris. 


Din tâmpla care astăzi o mângâi 

Va curge, nu târziu, țărână grea, 

Dar nu te'nfiora biet suflet, aminteşte-ţi 
Că moartea frunţii, nu e moartea mea. 


FATA VECINULUI 


Fata vecinului meu, o fată cu ochii ca stelele, 

Cu obrajii rotunji cum sunt mahmudelele, 

Este, de câteva zile, tot mai galbenă, tot mai abătută. 

Viaţa ei de câine, toată ziua muncită, toată ziua bătută, 

A mai avut timp şi pentru frumos și pentru iubire... 

Nopțile ei de fată mare o scoaseră într'o noapte din fire 

Şi s'a îndrăgit de „domnul“ care-i aduce să-i spele cămășile 
[şi batistele. 

Era atunci toamnă. Plecau cocorii, plecau berzele, tristele... 

Inima îi era goală, pomii se scuturau ram cu ram 

Și ploaia plângea ca un copil singur la geam. 


A trecut însă toamna. A venit iarna, primăvara și în fiecare 
[seară 

„Domnul“ venea și se culca lângă fata de ceară. 

Işi schimbau visele, bucuriile, vorbeau despre ţări depărtate, 

Fata câteodată plângea, câteodată avea ochii de nestemate. 

Frământau pernele, patul, își fărămau buzele colelie 

Şi dimineaţa, „domnul“ fugea pe fereastră ca o stafie. 


Cât o fi trecut de atunci, fata vecinului nu mai știe. 

Fața, din galbenă cum era, i s'a făcut străvezie. 

„Domnul“ a plecat şi nu a mai venit înapoi. 

Ea însă, o umbră cu pieptul gol şi cu părul vâlvoi, 

Tot îl aşteaptă. Speranţa ei nu se frânge. 

Se uită în zare, se pleacă peste pat își scutură toată ziua 
plămânii de sânge. 


TABLOU 


In odăiţa joasă stă și astăzi 
Tabloul cu bunica, Invechit, 
De-atâta trecut și-atâta 'nsingurare 
Și părul negru nu i-a mai albit, 


Cu fusta ei, cu ciucuri și cu fluturi 
Și cu marama trasă pe obraz, 

De când eram copil o știu acolo 
Dar parcă 'ntâia oară o văd azi. 


Pe frunte, râuri, râuri i-a tras vremea 
Și anii-au sgâriat-o des pe față. 

E 'maltă și voinică, parcă-i munte, 
Da'n ochii ei, parcă sunt văi de ceaţă. 


Din ea mă trag, din rădăcina ei. 
Olteancă dârză, luată de pe Jii 
Şi-adusă lângă Dunăre să uite, 
Să râdă 'n apa altor bucurii. 


Ea a știut în care văgăună 

A stat Jianu — ascuns de poterași, 
Știa cărarea care ducen codru 

Şi drumul care merge la oraş. 


Cu mâna neagră, roasă de nevoi 

Și cu obrazul aspru de ferigă, 
Muncind cu ziua la ciocoii vremii 
Ea a crescut un neam cu mămăligă. 


SCRISOARE TATII 


Mi-i drag și-acum tată, câmpul, 
De care m'ai legat pentru vecie. 
Și tot de voi şi tot de grâul nostru 
Amara mea îngenunchere scrie, 


Văd şi-acuma teiul aplecat pe poartă 

Şi plopii drepţi, cătând în spre pridvor. 

Aş vrea să viu, dar când mă uit la lume... 
Mă arde depărtarea sub picior. 


Vă văd pe toţi când seara dă să vie, 
Cum staţi la sfat cu visele de plumb, 
Sau cum zâmbiţi căruțelor 

Când geme bătătura de porumb, 


Mi-e drag și-acum ţăranul, ca un frate, 
Şi Oltul greu de ape și nevoi, 

Dar geme, tată, țara de prigoană 

Și geme visu'ngrămădit în noi... 


Nu m'aștepta, eu sunt ursit de vreme 
Să mă ridic din greu şi din popor, 
Chiar dacă mâine voi muri, să ştii: 

Cei schingiuţi pentru tăria lor nu mor. 


Nu mă chema, nu-i timp de duioșie.... 
La grâu mă'nchin şi-aici pe unde sânt, 
Vreau Țara asta, plină şi de oameni 
Nu numai Țara neagră de pământ. 


VIRGIL CARIANOPOL 

Primul stâlp de credinţă al lui Maiorescu este formulat 
astfel: „Acolo, unde pe lângă cuvântul slavon există în limba 
românească populară un cuvânt curat român, cuvântul sla- 
von trebue să fie depărtat și cuvântul român să fie păstrat“. 

Dar acest „trebue“ al purismului ridicat la criteriu de 
valorificare se poate oare menţine? Să considerăm chiar pri- 
mul şi cel mai frecvent substantiv întrebuințat în fraza ci- 
tată: vechiul romanic cuvânt, alături de care avem terme- 
nul slavon vorbă. Deși în aparență corespund aceleași 
noţiuni, în realitate au valori diferite, Şi a sacrifica pe unul 
față de altul ar duce la o scădere a resurselor expresive. 
Când în celebrul răspuns al lui Hamlet, la întrebarea ce ci- 
teşte, eroul răspunde: vorbe, vorbe, vorbe —, înlocuirea 
prin: cuvinte, cuvinte, cuvinte, ar însemna o slăbirea 
puterii expresive; primul termen coboară, al doilea înalţă. 
Poţi spune „dau cuvântul de onoare“, nu însă și „vorba de 
onoare“. Un orator are cuvântul, nu însă are vorba. Iar 
în celebrul verset din Noul Testament: La început a fost 
cuvântul, redarea prin La început a fost vorba este 
de negândit... 

A] doilea stâlp al concepției maioresciene este formulat 
astfel: „Acolo unde avem în limba noastră obișnuită un cu- 
vânt de origine latină, nu trebue să introducem altul neolo- 
gist. Vom zice dar împrejurare și niciodată cercustanţă 
sau circonstanţă, binecuvântare şi nu benedic- 
ţiune, etc.“. 

Observând ceea ce sa întâmplat într'alte limbi, consta- 
tăm că adesea tocmai contrariul este adevărat. 

A generaliza regula maioresciană, ar fi fost una cu a în- 
lătura sinonimele şi nuanțele, ceea ce ar duce la sărăcia 
limbii. O formulare mai largă și mai conformă cu viața lim- 
bajului ni se pare următoarea: ori de câte ori avem în 
limbă un cuvânt popular romanic, rădăcina lui 
este un firesc centru de grupare pentru întrea- 
ga familie de neologisme necesare formate dela 
aceeași rădăcină. 

Astfel, termenii noi necesari nu mai apar ca o inovație 
artificială, ci ca un spor crescut în chip firesc pe o străveche 
temelie, Pentrucă termenul circumstanță este o desvol- 
tare din străvechea rădăcină păstrată în verbul nostru a sta 
— stare, întreaga familie de cuvinte formate dela verbul 
acesta nu-și află oare în limbă un centru de atracţie și de 
organizare? In cazul acesta, circumstanţă, instanţă, 
distanţă, nu mai apar ca ceva cu totul străin. Alte exem- 
ple vor preciza mai bine aspectul acesta. Pentrucă am verbul 
aud și derivatele lui, recepționez cu ușurință auditor, 
audiență, audiţiune; iar zic este o trăsăură de unire 
pentru dicţiune, dicţionar, dicton. Faţă face să se 
simtă faţadă, prefaţă, fațetă ca aparținând aceleiași 
familii. Iar între văd şi viziune, vizionar, vizibil se 
tes legături organice. Astfel, dacă am vedenie, cuvânt 
popular, aceasta nu este motiv ca; potrivit normei maiores- 
ciene, să exclud viziune, care este un termen cu alt ori- 
zont. De altă parte, prezenţa în limbă a unui neolo- 
gism nu aduce cu necesitate dispariţia termenu- 
lui băştinaș: dimpotrivă, adesea își precizează 
sfera şi prin aceasta iese mai pregnant. 

Toate acele neologisme, câte au suport în lexicul popular 
romanic, se cer privite în acest ansamblu firesc, care le 
înlesneşte nesilita recepţie și le asigură împământenirea. 
Cum firul de grâu odrăsleșşte, tot astfel alături de un cuvânt 
popular pot ieşi înfrățite mai multe neologisme. Pentrucă am 
parte, părtaş, termenii noi parţial, parţialitate, 

partid, crescute din aceeași străveche familie, au un fi- 
resc aer de înrudire. 

Se poate obiecta că, dacă firele care unesc vechiul strat 
al cuvintelor populare cu noul strat al neologismelor sunt 
simțite. de pătura cultă, omul din popor nu le simte. Dar 
mai întâi un om din popor priveşte adesea ca ceva tot atât de 
străin și un cuvânt popular care nu circulă în dialectul lui. 
De altă parte, recepțiunea se face adesea de sus în jos. In 
fiecare an ies din școlile noastre zeci de mii de tineri cu o 
cultură mijlocie care pregătește înțelegerea pentru apropieri 
elementare ca cele arătate. Adesea este nevoie de o uşoară 
indicație, pentru ca instinctul limbii să săvârșească legătura. 
Şi cum prefacerile în limbă pornesc dela o minoritate, mul- 
timile recepționează treptat ceea ce este conform instinctelor 
înscrise în trăsăturile fundamentale ale limbii. 

Dacă norma maioresciană, să nu primim un neologism, 
acolo unde avem un cuvânt popular romanic, s'ar fi impus 
limbilor surori, n'am fi avut marele număr de dublete, care 
alcătuesc una din bogăţiile de expresie ale acestor limbi, 
întrucât cuvinte, crescute dintr'același izvor lexical, înfăți- 
şează nuanţe felurite. Dubletele sunt atât de numeroase, în- 
cât, pentru unele limbi, au dat material pentru alcătuirea 
dicţionarelor de forme germane, cum bunăoară este acela 
al lui A. Brachet, Dictionnaire des doublets ou 
doubles formes de la langue française (1868; în 
1871, a apărut un Supplément). Formele acestea diver- 
gente ale unui aceluiași etimon sunt un preţios izvor pentru 
a studia și puterea de creaţiune a unei limbi. In sens strict, 
nu există sinonime, întrucât chiar şi cele mai apropiate cu- 
vinte înfăţişează divergențe. Chiar și forme diferite ale unui 
sufix aninat neologismului pot duce la nuanţe expresive ne- 
cesare, Moda a răspândit pretutindeni cuvântul pudrez, 
dar să zici muntele este pudrat de zăpadă, ar fi 
nepotrivit; schimbând însă sufixul şi zicând muntele este 
pudruit de zăpadă, imaginea nu mai asociază sugestiile de 
artificialitate supărătoare ale modei și evocă viziunea. lată 
de ce creatorul limbii noastre literare moderne, V. Alecsan- 


3 

dri, a întrebuințat verbul a pudrui, unde necesitatea l-a 
cerut 1), 

De altă parte, faptul că avem în limba comună, pe bază 
străveche, adânc, amintire, dor, fecioară, întâiul, 
a ierta, lege, tinereţe, strălucit, să ne interzică oare 
încetățenirea neologismelor ca profund, suvenir, nostal- 
gie, virgină, primul, a libera, religie, junime, 
splendid? Este suficient ca cineva să urmărească soarta 
unor astfel de neologisme la scriitorii de seamă, nu numai 
ai generaţiei lui Maiorescu, dar chiar şi ai generaţiei ante- 
rioare, și se va încredința că ele își dovedesc dreptul la 
existență, ca elemente expresive. Când Alecsandri, de 


a 


pildă, în Serile dela Mircești dă strofa: 


O farmec, dulce farmec al vieţii călătoare, 

Profundă nostalgie de lin albastru cer! 
Dor gingaș de lumină, amor de dulce soare, 
Voi mă răpiți, când vine în ţeară asprul ger! 


alăturarea cuvântului dor de nostalgie dă fiecăruia din 
aceste cuvinte o tonalitate deosebită, avem același sentiment 
văzut în planuri diferite. 

Este aici o îsemnată problemă de expresivitate românească, 
pe care mă mărginesc s'o schițez, rămânând să mă ocup de ea 
într'un capitol destinat viziunii metaforice proprii limbii ro- 
mâne, Un aspect din aceste preocupări l-am înfățișat în note 
despre cromatica poporului nostru. Acolo, procesul de 
transpunere în două planuri a viziunii lumii se săvârșește 
între elemente dintr'același strat al limii. Pentru omul cult, 
între cuvântul autohton şi neologism se săvârşeşte un alt pro- 
ces de transpunere, este ceva ca un contrapunct care înso- 
ţește adesea și cuvântul băștinașş şi pe cel nou. Din ambele 
straturi ale limbii se revarsă o reciprocă lumină, din care 


1) Bibliografia problemei dubletelor pentru întreg domeniul româ- 
nic și germanic în Herbert Schuchhard, Beiträge zur Geschichte der 
italienischen Scheideworter în Berliner Beiträge zur romanischen 
Philologic herausgegeben von E. Gamillscheg, Band VI, 3. (1936). 

şirurile de cuvinte eterogene ies prin jocuri variate mai bo- 
gate în evocări. Acest proces de transpunere meta- 
fizică dela un şir de curente vechi la altul nou 
este unul din aspectele cele mai interesante de 
expresivitate. Şi dacă n'a fost pus în lumină, este pen- 
trucă circulă o idee simplistă despre unitatea stilistică, Când 
vorbim de stilul unei personalități sau al unei opere, ne lä- 
săm conduși de concepția puristă a elementelor alcătuitoare, 
fără să ne dăm seamă că, după cum limbile, tot astfel și crea- 
torii aleși tocmai din elemente contrarii alcătuesc sinteze 
nouă. Dacă ar fi să aplicăm măsura purismului elementelor, 
cei mai de seamă scriitori moderni, cu Goethe în frunte, 
s'ar nărui. 

Chiar şi acolo unde Maiorescu îngădue recepțiunea unui 
neologism, el pune mai mult accentul pe idee decât pe ex- 
presivitate. A patra regulă arată că „acolo unde astăzi lip- 
sește în limbă un cuvânt, iar ideea trebue să fie neapărat 
introdusă, vom primi cuvântul întrebuințat în celelalte limbi 
romanice, mai ales în cea franceză“. 

Este drept că, pe calea aceasta, se deschid larg porțile neo- 
logismului, dar acel neapărat maiorescian poate să aibă 
două aspecte. Poate să fie un „neapărat“ in genere recu- 
noscut şi primit. In cazul acesta, timpul face dovada 
necesităţii. Dar sunt şi cazuri în care necesitatea vine din- 
trun context de exprimat şi atunci intervin alte norme, 
lăsându-se loc liber instinctului creatorilor. Libertatea acea- 
sta poate să meargă până la îndrăzneala cazului unic, atunci 
când un neologism, fie din motive eufonice, fie prin contrast 
sau prin atmosferă se impune cu necesitate să fie încleștat 
într'o frază. Astfel, acel: ce mai mult o încifrează cel 
ce vrea a descifra al lui Eminescu, sau: sinistru mie- 
zul nopţii bate. 

Cât priveşte al patrulea punct discutat de Maiorescu: impo- 
sibilitatea înlocuirii tuturor cuvintelor slavone prin elemente 
noi, aceasta nu mai putea fi o controversă pentru generația 
lui Maiorescu, întrucât nici un scriitor de seamă al genera- 

' ţiei anterioare nu alunecase în această formă absurdă a pu- 

rismului. Azi, poeţii de la Gândirea valorifică într'o largă 
măsură fondul străvechi expresiv al elementelor slave, nu în 
sens arhaizant, dar străbătându-l adesea metaforic de viziune 
modernă. 


Mărginindu-ne numai la beletristica pe care Maiorescu o 
găsise la începutul activităţii lui, un lucru este de subliniat: 
neologismul, întrucât era mânuit de scriitorii 
de seamă, nu aducea dispariţia cuvântului vechi, 
ci dimpotrivă, acela dobândea prin coexistenţa 
celui nou, un relief deosebit, o valoare cu atât 
mai pregnantă cu cât apărea împrospătat prin 
vibraţiunile moderne încorporate în el. Astfel, 
veșnic nu scădea prin răspândirea lui etern, după cum 
tainic dobândea o valoare nouă prin coexistența lui mis- 
terios. Când poeţii zic fantasme alături de năluciri, 
sau viziuni alături de vedenii, speranță alături de 
nădejde, aceasta însemnează o îmbogăţire a paletei poetice, 
o posibilitate de variaţiuni de care expresia are nevoie. Când 
Alecsandri, într'un pastel, evocă lunca tainică la foc 
de stele sau vorbește de poiana tăinuită, poezia cuvân- 
tului iese la iveală cu necesitate elementară. Dar tot în 
Pasteluri, când începe descrierea Bărăganului: 


Pe cea câmpie largă, a cărei tristă zare 
Sub cer, în fund, departe, misterios dispare, 


înlocuirea neologismului ar fi fost o scădere. Funcţional, el 
era necesar nu numai prin tot ce spune ca atmosferă, dar și 
prin acea necesară creștere a numărului sunetelor și a sila- 
belor din șirul de cuvinte: cer, în fund, departe, mis- 
terios marchează o creștere continuă a întinderii cuvinte- 
lor menită să te adâncească în zarea fără hotare. 

Prudenţa maioresciană mai lăsa totuși o cale deschisă neo- 
logismului: căldura sentimentului. ,Neologismul se lipește 
de organismul unei limbi sub fierberea emoţiunii. Exaltarea 
religioasă, aprinderea revoluționară, mișcarea practică a unui 

întreg popor sau a unei părți însemnate din el — iacă izvorul 
de viaţă a cuvintelor nouă ce și le însuşeşte o limbă“. 

Dar în situaţia dela 1881, criticul privea mai mult înapoi; 
cât pentru viitor, potrivit întregii lui concepții sociale, el 
credea în necesitatea unei zăvorîri a poziţiilor. Entusiasmul 
politic şi social dela 1848-1857 se răcise, abisul dintre pă- 
tura de jos şi cea de sus se căsca tot mai mult. Intr'o aseme- 
nea stare, zicea Maiorescu, sporul neologismelor ar fi supă- 
rător. 

Pe bună dreptate, înlocuirea elementelor slave din limba 
populară prin neologisme îi apărea criticului, cum a apărut 
tuturor scriitorilor noştri de seamă, cum ne apare şi nouă 
azi o utopie. Un astfel de purism nu s'a putut realiza nicăeri. 

La argumentul acesta contra cuvintelor noi, Maiorescu mai 
adaogă unul, de ordin estetic. Și aici intrăm în inima proble- 
mei neologismelor privită sub aspectul expresivităţii. Prin 
uz, limba se abstractizează, se desface de legăturile ei cu 
realitatea sensibilă, deci de puterea de evocare a aspectelor 
concrete ale lumii. Neologismul, fiind un produs intelectuali- 
zat, este lipsit de această sevă a expresiei poetice, deci infe- 
rior cuvântului băştinaș. Numai cuvintele adânc rădăcinate 
în limbă au multiple şi tainice legături cu viața sufletească 
a poporului și sunt deci purtătoare de valori plasticizante. 
şi azi o bună parte din critica germană în lupta ei contra 
neologismelor. 

Cât de proeminent loc are părerea aceasta în concepția 
maioresciană, se vede și din faptul că ea alcătueşte însuși 
punctul de plecare al întregii lui teorii despre expresia poe- 
tică. In O cercetare critică asupra poeziei române 
dela 1867, prima condiție a oricărei poezii este: să deş- 
tepte prin cuvintele ei imagini sensibile în fan- 
tezia auditorului. Dar poetul are de luptat cu o mare 
greutate: „pierderea crescândă a elementului material în 
gândirea cuvintelor unei limbi“. Intr'adevăr, susține criticul, 
la început, cuvintele corespundeau unei impresii sensibile, și, 
cine le auzea atunci, îşi reproducea prin ele acea imagine 

materială, din care se născuseră. Este aici un aspect din ce- 
lebra teorie antică, potrivit căreia limba s'a născut printr'o 
firească modelare ca un mulaj acustic al lucrurilor. 

Astăzi, cuvântul, fiind abstractizat, își pierde valoarea ex- 
presivă, așa încât poetul trebue să recurgă la imagini, ca să 
„resusciteze în imaginaţia auditorului timpul evaporat din 
vechile concepţii de cuvinte“. i 

Teoria imagismului primitiv al limbajului conține o bună 
parte de adevăr. Dar să fie adevărat că într'o pagină de poe- 
zie modernă se săvârşeşte o reminiscență a imaginilor în sens 
străvechi? .Și mergând mai departe: să fie oare adevărat că 
arta cuvântului este legată de acel balast al viziualității ma- 
teriale? Vederile și cercetările recente contrazic această con- 
cepție. In orice cuvânt stă o polifonie de aspecte și ceea ce-i 
dă viață este funcțiunea lui simbolică. Atunci când zic: 


Pe-un picior de plai 

Pe-o gură de rai, 
ceea ce evocă fiecare cuvânt și imagină este nu o certă vi- 
ziune materială, dar o sugestie și o atmosferă. Vechea pozi- 
ție a lui Goethe rămâne neclintită: „Niciodată nu luăm dea- 
juns în considerare că o limbă nu poate fi decât simbolică 
şi imaginară în sens că obiectele nu sunt exprimate direct, 
ci în reflexul lor“, Aceasta implică puterea de sugestie prin 
care ni se evocă imaginativ o ficțiune de artă. 

In versurile citate, cuvântul rai, întrebuințat adjectival, 
ca determinant, vrăjește o atmosferă pe care nici un neolo- 
gism mar putea-o reda. Rezultă de aici că niciodată, într'un 
alt context, neologismul paradis n'ar putea să fie încor- 
porat într'o aleasă configuraţie literară, pentrucă el nu este 
întrețesut cu fondul străvechi al limbii şi nu este străbătut 
de seva cuprinsă în cuvântul rai? 

S'ar părea că întrebarea pusă astfel este în contrazicere 
cu cele arătate de noi în prima parte a acestei lucrări, în 
care arătam necesitatea valorificării artistice a specificului 


românesc. Acolo vorbeam de estemele limbii române ca de 
Pi 

problema capitală a expresivității noastre. Dar una este con- 
ceptul acesta al virtualităţilor expresive proprii graiului 
popular, pe care poezia modernă este chemată să le pună în 
lumină şi alta este poziția maioresciană, care ar vrea să în- 
lăture neologismul, sub cuvânt că nu este dospit cu sub- 
stanţa străveche a limbii 1). 

Ca totdeauna la Maiorescu, teoria este viu susținută de 
exemple. Dacă latura juridică a pregătirii sale se străvede din 
forma cum pledează la 1881 în contra neologismelor, exem- 
plele sunt, ca totdeauna, înviorătoare. Aici dogmatica lasă loc 
mai larg problematicei, deci unui aspect mai modern. Fireşte, 
spiritul geometric, de concurenţă, îi impunea o exemplificare 
conformă cu teoria, pe când noi astăzi, în astfel de probleme, 
ne mlădiem teoria potrivit experienţei literare mai largi, Din 
punctul de vedere al expresivităţii, săgețile împotriva puri- 
știlor erau la 1881, ca și cu zece ani mai înainte, un lux de 
argumente, pentrucă nici unul din scriitorii de seamă ai ge- 
neraţiei dela 1840, cu Alecsandri, Alexandrescu și Negruzzi 
în frunte, nu bătuse drumurile acelea. Din exemplele lui, 
vom elimina deci pe acelea care erau mijloace de a învedera 


1) Poziţia aceasta este și azi puternic reprezentată în critica ger- 
mană contra neologismelor. Citez un remarcabil articol din revista 
Zeitschrift für Deutschkunde, închinată exclusiv studiului limbii şi li- 
teraturii germane în învățământ. Ocupându-se de taina imaginilor, 
între altele vorbeşte de primejdiile care vin din infiltrarea neologis- 
melor. „Fiecare înţeles al cuvintelor, până la cea mai înaltă naţiona- 
lizare, este rădăcinat în temelia de imagini a limbii. Din cunoașterea 
aceasta apare clar primejdia neologismelor pentru coheziunea sufle- 
tească a patriei. Temelia de imagini, adică substratul esenţial al cu- 
vântului, nu mai poate ieşi efectiv la iveală în neologism. Cuvântul 
nu mai poate să ne vorbească din straturile rădăcinilor sale sufle- 
teşti, este smuls din tărâmul popular matern. Astfel, este lăsat la 
voia întâmplării și convine îndeosebi abstracției, servește în grad înalt 
spiritului absolut şi pur, care pentru Nietzsche este tot una cu pura 
minciună. Astfel se explică de ce cercurile intelectuale se servesc cu 
preferință de neologism. Faţă de el se simt mai libere de îndatoriri 
interne, mai fără răspundere“. (Rudolf Ibel, Bildgeheimnis und Wir- 
kung der Sprache, cap. Gefahren, die vom Fremdwort drohen în 
Zeitschrift für Deutschkunde, 49 Iahrgang, p. 474). 

prin ridicol absurdul purismului romanic. Arma aceasta fu- 
sese și este încă utilizată și azi de unii critici germani pentru 
a exemplifica efectul supărător al înlocuirii cuvântului popu- 
lar prin cel nou. Procedeul este simplu: iei un pasaj dintr'o 
pagină celebră și înlocuiești cuvintele poetului printr'un neo- 
logism. 

Pentru noi însă problema este alta: în poezie, alături de 
cuvintele vechi, nu sunt necesare chiar și neologismele ridi- 
culizate de Maiorescu? Convenim cu toţii că, în tactul ini- 
țial din Mioriţa mai sus citat, cuvântul rai este de ne- 
înlocuit, iar neologismul paradis ar distruge poezia. Nu 
rezultă de aici o veșnică osândă aruncată asupra acestui cu- 
vânt în poezie. In privința aceasta și a multor cazuri asemă- 
nătoare, poezia noastră desvoltată de atunci încolo oferă 
exemple concludente. Iată bunăoară aceste versuri ale lui 
Şt. Petică: 


Peste balconul de ghirlande 
Te-apleci și stai pierdută ’n vis, 
Ca o coloană de lumină 
Intr'un amurg de paradis, 


Fireşte, dacă poetul ar fi cerut părerea maestrului, el ar 
fi subliniat neologismele și ar fi semnalat că pentru cu 
ghirlande sar putea zice cu atât mai fericit din gră- 
dină, cu cât rima ar fi satisfăcută. El ar mai fi văzut o 
nepotrivire între a sta aplecat și a sta ca o coloană. Pentru 
noi însă, sentimentul transfigurează și colorează totul. Ver- 
surile evocatoare, mai ales ultimele două turnate atât de 
strâns, apoi încleștarea neologismului în rima aceasta unică: 
vis-paradis, sunt cuceriri care vorbesc dela sine. Ex- 
periența poetică a depășit teoria criticului. 

Cât priveşte al doilea exemplu: osânda lui etern în 
numele lui veşnic, în chiar poezia vremii se găseau exem- 
ple care să dovedească îndreptăţirea expresivă a neolo- 
gismului. 

Când Maiorescu susține că cei mai buni scriitori ai vremii 

lui fug de neologism, părerea este infirmată nu numai prin 
exemplele contemporanilor, dar și prin propriul lui exemplu. 
In deosebi la scriitorii cu larg orizont, observăm un îndoit 
aspect: de o parte, frevența neologismelor;, de altă parte, pre- 
zenta lor chiar și acolo unde sunt înlocuite. Să ia cineva 
atâtea dintre cuvintele neaoșe, ale lui Eminescu și ale lui 
Maiorescu însăși, și va vedea cum planul lor de rezonanță 
este sporit prin prezenţa nevăzută a unei forme de bilin- 
guism: cuvântul băștinaș este străbătut de spiritualitatea neo- 
logismului sub aspectul căruia a fost gândit, chiar în clipa 
înlocuirii. Este un transfer de înţeles care nimbează cuvân- 
tul îndatinat cu o semnificație nouă. 

Am avut norocul să-l audiez în ultimul lui trieniu, și ade- 
sea, când ne expunea sistemele filosofice sau capitole de 
logică, eram uimit să văd ce spor de înțeles dobândeau unele 
cuvinte obișnuite, prin care ne deschidea „adâncimea adân- 
cimelor“. Uneori traducea expresii care concentrau lapidar 
o convingere, bunăoară formula goetheană Die Forde- 
rung des Tages, era transpusă prin cerința zilei de 
azi. Dar în termenul cerinţă vibra mai mult decât dă- 
duse până atunci cuvântul acesta: ceva din constrângerea 
legii morale a imperativului kantian îmbogățea cuvântul cu 
un înțeles nou. Deşi străvechi, el era transfigurat de această 
atmosferă. Ascultându-l, am trăit pentru prima dată proce- 
sul de înviorare metaforică a neologismului prin cuvântul 
popular și al acestuia prin neologism. Intre cele două stra- 
turi se stabilește o încordare din care ambele ies sporite. 

Cazuri de acestea fiecare din noi avem prilejul să le ob- 
servăm în propria noastră exprimare: adesea gândim în ter- 
meni străini, pe care, neputând să-i redăm printr'un neolo- 
gism, recurgem la un cuvânt îndătinat, pe care însă îl în- 
cărcăm cu un nou conținut. Spirit neologist în material 
străvechi. Astfel, în critica și în estetica modernă are o deo- 
sebită însemnătate conceptul lui Dilthey: Erlebniss 
în care domină ideea de experienţă intens trăită. Neologis- 
mul experienţă spune prea puţin. De aceea, utilizând 
posibilitatea largă a limbii române de a forma abstracte dela 

infinitiv, suntem adesea nevoiţi să transpunem Erlebniss 
prin trăire, ceea ce este o aproximaţie, 

In fruntea prezentei lucrări, pusesem la început pentru 
primul capitoi cuvântul prefaţă. Termenul este generalizat 
şi își găseşte punct de sprijin în popularul faţă. Dar pre- 
faţă spune prea puţin pentru contactul viu pe care doream 
ca cititorul să-l ia dela început cu problematica lucrării. De 
aceea am recurs la cuvântul atmosferă şi am format pentru 
titlul primului capitol termenul atmosferizare, care, 
sugerând ceva şi din cea mai imperioasă nevoie organică, 
aceea de respiraţie într'o certă atmosferă, mi s'a părut mai 
potrivit pentru ceea ce aveam să exprim. Exemplul arată 
cum funcțiunea metaforică a neologismului poate să în- 
semneze nu numai un transfer dela concret la abstract, dar 
şi unul dela abstract la concret, 


Un întreg capitol de expresivitate ar putea documenta 
larg acest îndoit plan de rezonanţă. Ca exemplu de cuvânt 
băștinaș transfigurat prin forma de gândire modernă, amin- 
tesc finalurile celor trei strofe din O, mamă... de Emi- 
nescu. Toate încep cu adverbul mereu!) şi se sfârşesc în 
același cuvânt. Ultimul vers sună: mereu va plânge 
apa, noi vom dormi mereu, Fără îndoială, cuvântul 
este aici transfigurat printr'un înţeles care-l depăşeşte: me- 
reu este aici tot una cu etern. 


1) Cuvântul acesta atât de expresiv îmi aminteşte un altul care 
sună asemănător, deși vine dintr'un alt strat al limbii. Il amintesc 
pentru a ilustra cum transpuneri de înţeles se pot stabili între cele 
mai îndepărtate expresii românești. 

In satele noastre din Dobrogea, circulă un cuvânt care mi se pare 
deosebit de expresiv, Pentru a denumi zona de proprietate comună 
a satului, în care se cuprinde ceva mai mult decât în termenul de 
islaz, locuitorii au cuvântul mereaua din expresia mereaua satului. 
Nu interesează aici chestiunea originii cuvântului. Fie în legătură 
cu miriștea noastră, care duce la slavul mir, fie în legătură cu un 
etimon de origină turcă, fapt este că între deosebitele straturi ale 
limbii s'au stabilit legături care dau cuvântului pe buzele localnici- 
lor un relief deosebit. Au contribuit la aceasta și sugestiile care vin 
din verbul a mere, formă dialectală pentru a merge. Astfel cuvân- 

Este firesc lucru ca viziunea modernă a lumii să învio- 
reze adesea materialul ei străvechi. De fapt, în chestiunea 
neologismelor, două criterii de valoare stau faţă în față: de 
o parte, unitatea limbii ca produs istoric într'o fază dată; 
de alta, nevoia constantă a îmbogăţirii expresiei în sens mo- 
dern. Și tocmai această nevoie a dus la depășirea zăgazurilor 
puse de Maiorescu. 

Privită în total, acţiunea criticului a fost necesară la vre- 
mea ei. O izbândă fără luptă nu este de dorit în nici un do- 
meniu. Punând accentul pe elementul popular şi pe necesi- 
tatea unei limbi îndeobşte înțeleasă, Maiorescu, dacă n'a pu- 
tut îndruma spre o adâncire teoretică a valorilor expresive 
ale limbii comune, a contribuit într'o mare măsură să nete- 
zească drumul pentru valorificarea ei instinctivă. Faţă de 
A. Russo, care trăise intens problematica neologismului 
sub forma discursivă a Cugetărilor, Maiorescu, aducând 
un corp de doctrină cu norme lămurit fixate, a putut mai ușor 
pune stăpânire pe conștiința vremii. Astfel, a pregătit tere- 
nul și pentru poziţia sămănătorismului şi pentru poporanis- 
me, care n'au mai simţit nevoia să adâncească problema. 

Deși la tot pasul în capitolul acesta ne-am arătat rezervele 


tul mereaua apare încărcat cu o dinamică proprie. Este ceva ca şi 
cum ai spune domeniul de cultură, de islaz, de libera afirmare a 
satului, ceva ca spaţiul lui vital. 

Prin aspectul fonetic, prin multiplele sugestii, cuvântul, privit în 
sine, este deosebit de expresiv. Și o critică a limbajului ar trebui 
să scoată din toate domeniile vieţii noastre, altfel de cuvinte, pe 
care literatura le poate pune în împrejurări fericite în largă circu- 
laţie. 'Toate aceste cuvinte însă raportate la lexicul curent al limbii 
comune vor face pentru prima dată impresie de ceva straniu. Un 
cuvânt dialectal expresiv apare deci la început în 
limba comună ca un neologism. Şi numai frământarea, apoi 
prestigiul pe care-l poate da expresia celor aleşi încorporează cu- 
vântul în circulaţia largă a limbii, așa cum s'a întâmplat cu unele 
cuvinte dialectale valorificate de Eminescu. La rândul ei, toată 
această valorificare, așa cum am sugerat-o aici, depășește înţele- 
sul și sfera cuvântului popular. Ridicându-l într'o sferă mai înaltă, 
cuvântul este înviorat de o mentalitate nouă. Intre sfera populară 
şi cea cultă, se ţes necontenit astfel de legături metaforice. 

față de poziția maioresciană, deși respingem aproape toate 
regulele ei, totuși semnificația ei totală va deștepta tot- 
deauna prețuirea aleasă a cunoscătorilor. In viaţa istorică 
a unei literaturi în creştere, se poate ca anumite forme ale 
unei poziţii să pară perimate și totuși tipul reprezentat prin- 
trun scriitor să rămâie o forță mereu actuală, înfățișând 
o necesitate permanentă. Unul din meritele nepieritoare ale 
lui 'T. Maiorescu este şi acela că a căutat, cu toate mijloacele 
de care dispunea, o cale de înţelegere, vorbind în numele 
intereselor superioare ale limbii româneşti. Dacă totuși ca- 
lea lui nu mai este și a noastră, rămâne semnificaţia ei: de 
câte ori va fi vorba de lupta împotriva neologismului, va 
trebui să ținem stamă de jaloanele înfipte de Maiorescu și de 
experiența deceniilor următoare, Critica valorile expresive 
ale limbii materne, așa cum o încercăm aici, n'ar fi fost 
posibilă fără experiența maioresciană. 

Și mai rămâne dela Maiorescu încă ceva: exemplul însuși 
al necesităţii pentru criticul literar — de a fi dublat cu un 
linguist; în așa măsură, adăogăm noi, încât să nu fie nevoit 
să împrumute de-a-gata părerile filologilor, ci controlân- 
du-le, să le rectifice, iar ia nevoie să deschidă căi noi. 


REFLEXE MAIORESCIENE 


Poziţia aceasta a fost întărită prin poporanism și sămă- 
nătorism. 

Mişcarea stârnită în Martie 1905 împotriva reprezentării 
de către o societate de binefacere a unei piese în limba fran- 
ceză pe scena Teatrului Naţional din Bucureşti, — „Lupta 
pentru limba românească“, a fost însuflețită de gândul de a 
cuceri pentru literatura naţională clasele superioare, care 
citeau aproape numai literatură franceză. In acţiunea dusă 
atunci de N. Iorga, problema limbii literare era întâm- 
plător atinsă. Impestrițarea neologismelor putea să explice 

înstrăinarea publicului faţă de literatura care a urmat ime- 

diat Unirii. Unii din public, afirma N. Iorga, sau putut 

întreba: „dacă este să cetim într'o românească ce nu mai este 
decât o românească împestrițată cu atât de multe cuvinte 
francese, încât alcătueşte un fel de jargon nou, un volapuk 
franco-român, decât să cetim în limba aceasta franco-română 
imitații ale poesiei şi povestirii francese, să ne ducem la 
însăși această poesie, să ne ducem la însăși povestirea fran- 
cesă“. Astăzi însă, adaogă N. Iorga, limba nu mai păcătueşte 
prin această împestrițare. „După 1880, a început o schim- 
bare în aceste împrejurări“ sub influența Junimii, „cei 
care au venit dela 1880 până în timpurile din urmă au cură- 
țit iarăși limba românească şi gândul românesc... Ei au putut 
creea astfel o limbă care este în stare astăzi să exprime în 
forme desăvârşite tot ceea ce exprimă alte limbi literare ale 
popoarelor europene“ (N. Iorga, Lupta pentru limba 
românească, 1906, p. 125—126). 

Alegerea anului 1880 ca piatră de hotar și accentul pus 
pe acțiunea Junimii și pe influența germană, arată că pozi- 
ţia maioresciană era recunoscută ca ceea care deslegase pro- 
blema. 

Am citat pasajul de mai sus, pentrucă el a dat prilej 
la o interesantă replică, 

Ca un răspuns venit dela un reprezentant al păturii so- 
ciale atacate de N. Iorga, a apărut în cinci numere din 
Convorbiri literare o încercare a lui I. N. Lahovary înti- 
tulată Cum s'a stricat limba românească. Autorul nu 
era un specialist; dar simțindu-se atins de învinuirea înstrăi- 
nării, a reacționat în felul următor: mai întâi arătând că a 
reprezenta o piesă franceză în original nu este un semn de 
înstrăinare, apoi documentând că o înstrăinare într'adevăr 
primejdioasă este aceea a limbii literare. Impotriva acestei 
înstrăinări, se cuvine deci să se dea lupta pentru limba ro- 
mânească, 

In afară de ideile lui T. Maiorescu, fundamentul ideologic 
al acestei încercări stă în autoritatea celebrului pasaj din 
Arta poetică, în care Horaţiu înfăţişează cu atât 
bun simţ dreptul scriitorilor de a recurge, cu măsură, la 
cuvinte noi, întrucât însă nu jicnesc simţul limbii. Inregis- 

trând câteva curente galicisme în decalcurile lor românești, 
relevează că ele circulă nestânjenit pe scena Teatrului Na- 
țional. „Iată adevăratul franțuzism, de care ar trebui 
să ne fie rușine când îl vedem infectând repertoriul Teatrului 
Naţional; aici este răul cel adevărat, iar nu în reprezentarea 
accidentală a unui vodevil dat în Imba în care a fost scris, 
și care prin traducere ar pierde tot hazul și toată graţia sa“. 

Astfel, unul dintre cei învinuiți de înstrăinare devine apă- 
rător al limbii, ocupându-se de acţiunea dăunătoare a puriș- 
tilor Massim-lLaurian împotriva elementelor slave, 
dând în spirit maiorescian liste de cuvinte populare roma- 
nice izgonite de neologisme inutile. Titu Maiorescu arătase 
neîndreptăţrea neologismelor în limba bisericească. Pe lângă 
acestea, autorul se ocupă de limba doctorilor, apoi de a ju- 
risconsulților, unde nu-i greu să multiplice exemplele. 

După tabloul acesta înfățișat cu meşteşug, ca să apară cât 
mai dezolant, urmează leacurile. Ministerul instrucţiunii pu- 
blice să aleagă o comisie care să alcătuiască un vocabular 
de cuvinte populare de origină latină amenințate să fie în- 
locuite prin neologisme. Aceeaşi comisie să alcătuiască un al 
doilea vocabular, acesta de cuvinte neromanice, care nu pot 
fi scoase din graiul nostru. 

Cum vedem, ambele propuneri cereau stricta aplicare a 
normelor formulate de T. Maiorescu. 

Ne-am oprit la această discuţie pentrucă ea arată, alături 
de alte multe fapte, cum vederile maioresciene stăpâneau la 
data aceea opiniunea generală. Ele puteau să fie utilizate 
în chip larg chiar și în polemici cu alt substrat decât strictul 
interes literar. Sublinierea neologismelor era o scuză indi- 
rectă pentru pătura suprapusă a vremii, care nu cultiva lite- 
ratura naţională. Extinderea încercării lui I. N. Lahovary 
și ospitalitatea largă a revistei!) arată că se dedea o aten- 
ție deosebită acestui glas ridicat chiar din pătura franțuzită 
pentru apărarea limbii. 


1) Convorbiri literare, 1510, p. 1085—1098; 1911, p. 23—44, 159—173, 
279—298, 411—430. 

Lahovary vedea salvarea limbii româneşti într'o comisiune. 
In curând, critica literară va face un pas mai departe: o so- 
cietate pentru protecţia limbii, 


RĂBOJUL LUI BECRMESSER. 


Dela Maiorescu, nici unul din criticii noștri literari n'a mai 
avut o pregătire linguistică. Astfel, în judecăţile de valoare 
a intrat din ce în ce mai rar criteriul limbii. lar când în- 
tâmplător s'a vorbit despre limbă, sorgintea autorităţii a ră- 
mas tof cea veche. In situația aceasta, nu e de mirare că 
dogma celui care repeta necontenit: ne jurare in verba 
magistri s'a impus în așa măsură încât generaţia criticilor 
dela 1900 credea în perenitatea părerilor maioresciene, 

Cum era şi firesc, poziţia aceasta a fost întărită prin popo- 
ranism şi sămănătorism. 

Dar mișcarea modernistă, care începe să se afirme pe la 
1910, vedea că nu se poate să rămânem străini de viaţa lite- 
rară a Apusului sub forma ei actuală. In sensul acesta, era 
prielnică recepţionării unui nou strat de neologisme. Ceva 
mai mult: chiar și scriitorii tineri îmbrăţișaţi de periodicele 
tradiţionaliste și consacraţi și de Maiorescu nu se puteau 
desface de această necesitate. Astfel, ar fi instructiv să ob- 
serve cineva statistic creşterea neologismelor chiar și la un 
scriitor atât de reprezentativ pentru desvoltarea limbii noas- 
tre literare, d. M. Sadoveanu care, de unde la început 
era mai rezervat, azi recurge tot mai larg la resursele nece- 
sare la acest mijloc de expresie, 

Dintre toţi scriitorii ajunși la plină maturitate, cazul lui 
G. Galaction este deosebit de interesant, pentrucă ni- 
meni mai mult ca el n'a avut un contact mai adâncit cu 
străvechile texte și cu limba bisericească și totuşi neologis- 
mul abundă sub pana lui. Părerile asupra valorii acestui 
scriitor sunt încă împărţite. Deocamdată. este un consensus 
aproape unanim: i se recunoaște că stăpâneşte limba. 

La apariţia primului volum, pe lângă unele rezerve am 
căutat să arăt noutatea acestui scriitor prin care, pentru 

prima dată, viziunea ortodoxă a lumii căuta o nouă expre- 
sie literară, fără păreche în toată beletristica ortodoxiei mo- 
derne. Nu discut aici valoarea scriitorului căruia istoria lite- 
rară îi va rezerva un loc mult mai de vază decât acela pe 
care i-l poate da optica de azi. Ceea ce vreau să relevez 
este felul cum critica vremii a căutat să-l coboare: criti- 
cându-i aspra limba, d. E. Lovinescu afirma că nici 
unul dintre scriitorii vremii nu stâlcea mai mult limba. De 
fapt, dovezile se reduceau la înșşirarea neologismelor. Ast- 
fel, criticul care, mai târziu, s'a convertit la modernism, 
cerea înființarea unei „societăți pentru protecția limbii“ 
care să ne izbăvească de astfel de primejdii. Se făcea deci 
un pas mai departe decât acela al lui I. N. Lahovary, 
care cerea numai instituirea unui comitet. 

Recitind criticele d. Lovinescu în formularea din Flacăra, 
cititorul se va încredința că singurele bucăţi care meritau 
oarecare cruțare erau acelea ferite de neologisme. Pentru 
prima oară în critica noastră, răbojul cu neologismele deve- 
nea criteriul de valorificare a neologismelor. 

Lansate cu meşteşug retoric, aşa cum place publicului ga- 
zetelor, gravele acuzări de necunoaşterea limbii au făcut im- 
presie. Privite însă de aproape ele rămân un model de cum 
nu se cuvine să procedăm când e vorba de judecat funcțiu- 
nea expresivă a neologismelor. 

De aceea să-mi fie îngăduit să reproduc următorul capitol 
dintr'o discuţie pe care am încercat-o în Flacăra din 1915 
subt numele Răbojul lui Beckmesser. Cunoașteţi titlul 
întrebuințat de Richard Wagner. Este personajul care, 
în fața cântecului ce trece peste „reguli“, în loc să guste o 
frumusețe ce se impune, se gândeşte să însemneze greşelile: 
neologismele muzicale ale noului cântăreț. lată deci, fără 
nici un adaos, capitolul în care priveam problema expresivi- 
tății neologismelor, nu numai la Galaction, dar şi la alți scrii- 
tori, aceştia necontestaţi. 

+. Deschid cel mai citit volum al celui mai de seamă pro- 
zator român de azi și caut, nu a șasea nuvelă, pentru a mă 
opri „la întâmplare“ îndeosebi acolo, ci chiar în prima nu- 

velă citesc o frază care, dacă nu e la înălțimea celor mai 
urgisite ale lui Galaction, e totuși caracteristică și ne va duce 
treptat la neașteptate descoperiri, care şi cantitativ și cali- 
tativ, vor întrece chiar pe Galaction. 

Despre un preşedinte de tribunal ni se spune: „Multă 
vreme inima lui de om simplu şi cinstit în fond, sufe- 
rise din pricina complicaţiei și pervertirii sufle- 
teşti pe care i-o cerea noua lui situaţie; dar încet-încet, 
ajutat pe de o parte de măgulirea pe care bo procura 
considerațiunea aparentă a lumii și conştiinţa 
marei puteri cu care era investit, pe de altă parte preţio- 
sul sprijin al soției sale, femee deşteaptă și plină de tact, 
păstrâna totuși în fundul inimei o nespusă foame de odihnă 
şi regretul vieţei tihnite de odinioară, începea să se adap- 
teze condițiunilor mediului în care intrase“. Intr'o 
singură frază 15 neologisme, dintre care 12 cu atât mai su- 
părătoare cu cât oricine putea să puie în loc de regret, de 
pildă, cuvântul românesc și în locul ultimei expresii „să se 
potrivească cerinţelor sau împrejurărilor înconjurătoare“. 

Dar fraza poate să fie o întâmplare. Citesc mai departe. 
Advocatul Rizescu vede în preşedinte, „un om cu atitu- 
dine provocătoare și suficientă“, însă cu „vulga- 
ritate“ în privire. Iar „privirea indiscretă“ a lui Ri- 
zescu pătrunde „stratagemele“ prin care preşedintele „se 
sustrăgea dela judecată sub pretextul unei migrene 
subite“. Și acestea, pe lângă altele lăsate la o parte, numai 
pe o pagină? 

Să fie în adevăr pagina aceasta scrisă de D. Brătes- 
cu- Voinești, poetul pe care toți îl iubim şi-l preţuim? 
Pipăi cartea, privesc coperta și îndoiala se risipește: e însăși 
„Lumea Dreptăţei“. Pradă unei mari nedumeriri, ci- 
tesc nuvela dela început. Neologismele foiesc, treptat devin 
legiune. Ar fi lucru uşor să povesteşti pe larg întreg cuprin- 
sul nuvelei aproape numai cu neologismele autorului. Iată 
câteva perle și încă din acelea care, de când au fost relevate 
la Galaction, sunt de ajuns să compromită pe un scriitor: 
subit, prezumţios, permanent, vibrează, indife- 

rent, tardivitate, aparent, absolvent, interes, te- 
ribil, deranj, graţie, auroral, eminamente, tardi- 
vitate, abilitate, analog, nulitate, venerabil, insi- 
nuant, meritul actualităţii, meritul originali- 
tăţii, calitate negativă, obiectul unei perpetue 
controverse, fenomene analoage, etc. — mă rog, 
puzderie. Şi pot încredința pe cetitor că — luând ca măsură 
a ultimii limite pe Galaction — la un număr egal de pa- 
gini de acelaşi format, D. Brătescu-Voineşti are cel puţin 
o sută de neologisme mai mult decât răufăcătorul Galaction. 
Vina cantităței cel puţin este, vădit, de partea D-lui Bră- 
tescu-Voinești. 

Nemulțumit de ce-am văzut la D. Brătescu-Voinești, mă 
îndreptez, spre a-mi linişti cugetul, către un alt poet prețuit 
de toţi, către unul din aceia pentru care scrisul n'a fost 
niciodată o îndeletnicire ușoară: mă opresc la proza D-lui 
Vlahuţă. De data aceasta un spectacol și mai înfiorător ni se 
dezvăluie: ce-am văzut m'a îngrozit... Dacă D. Brătescu- 
Voinești bătea cantitativ pe Galaction în neologisme, D. 
Vlahuţă îl lasă în urmă și cantitativ și calitativ. Căci în ce 
privește numărul afirm: nu e unul din neologismele înfie- 
rate la Galaction pe care să nu-l găseşti la D. Vlahuţă. In 
schimb, găseşte puzderie din acelea care i-au scăpat încă 
lui Galaction. Câteva din ambele categorii: comunicativi- 
tate, flexibilitate, inconsolabil, ireparabil, pro- 
vocant, mediocru, eliminare, rezistent, incom- 
plet, iluzie imposibilă, delirant, contaminat, 
emoționant, inutilitate, impregnant, grimas, fas- 
cinant, suficient, interminabil, etc... Aș putea să 
continui pagini întregi. Dar nu simt în mine vocaţiunea unei 
astfel de operaţii. Veţi zice însă: dă-ne expresii și construcții 
ca cele relevate la Galaction şi atunci sau vom începe să ne 
îndoim de critic sau o zeitate a poeziei noastre se va prăbuși.., 
Iată expresii. Veţi conveni că „o intensitate exaspe- 
rantă“ sau „exasperantă vervă“ sau „sterilitate 
exasperantă“, toate ale D-lui Vlahuţă, fac să pălească 
„exasperarea amoroasă“ a lui Galaction. ,„Inextri- 
cabilul echilibru“ al D-lui Vlahuţă trece peste „părul 

inextricabil împletit“ al criminalului Galaction, iar 
„suficient afectat“ al celui dintâi trece peste „absolut 
misterioase“ al învinuitului. Să mai continui? Condeiul 
refuză să înregistreze mai departe... și totuși vor fi cetitori 
care să simtă nevoia de o documentare susținută. 

In nehotărîrea și turburarea mea, o vagă amintire îmi 
flutură prin minte... Parcă am citit undeva însemnări care 
m'ar scuti de munca puţin glorioasă de a face și eu un răbbj 
ca al D-lui Lovinescu... Autorul e d. P. V. Haneş. Străbat 
deci lista d-lui Haneș şi îngrozirea mea nu mai cunoaște 
margini. Cititorul care-şi simte îndemnul să meargă la 
această listă va aduce o bogată recoltă în urma căreia cei ce 
judecă la fel cu d. Lovinescu vor gândi că numai născocirea 
lui Guillotin ar putea să spuie ultimul cuvânt. De teamă să 
nu hrănesc astfel de porniri eu nu citez decât câteva 
exemple: frescheţă, francheţă, dezolat, fanfaro- 
nadă, scheletizat, discarnat, maladiv, inconsola- 
bil, vibraţie, surescitat, vaporos, a savura, a im- 
pacienta, imperturbabil, invulnerabil, inalte- 
rabil, juvenil, livid, palpabil, vertiginos, etc., etc... 
Dar expresiile? Relevez şi dintre acestea câteva: priviri 
lubrice; iubire vexată; reverberaţii de groază; 
geamăt cavernos; oribil; explozii de lumină sur- 
prinzătoare; furie macabră; suficient afectat; 
penibilă siestă; conştiinţă retrospectivă; melan- 
colie penetrantă; misterioasă voluptate; debor- 
dări de frumuseţe; tăcere fatală; mutre insupor- 
tabile; burtă fenomenală; lichele enervante... 

Mă rog, mai vreţi? Lista d-lui Haneș şi opera scriitorului 
vă sunt la îndemână. Iar dacă nu ajunge nici aceasta, mă 
prind ca în o jumătate de oră să dau gata, după sistemul d-lui 
Lovinescu, pe d. Delavrancea, pe Eminescu, pe Alecsandri, 
pe cine voiţi d-voastră, 

Şi acum cititorul poate vedea în toată splendoarea, unde 
ancorează critica intuitiv-impresionistă atunci când lipsește 
«controlul. Mai poate fi cineva convins de seriozitatea meto- 
dei cu care d. Lovinescu a dat gata pe Galaction? Și ce ar 
zice cititorul de critica acea care, alunecând asupra persona- 

lităților d-lor Bratescu-Voinești și Vlahuţă ar încerca, fără 
să adâncească concepțiile, stilul, limba, să bagatelizeze fru-" 
museţea în operele acestor scriitori? 

Şi, doamne, nu trebue o capacitate deosebită, ca să vezi 
cum se cuvine să fie pusă chestiunea. E o cerință de bun 
simţ și de bună credinţă ca atunci când vorbeşti de limba 
cuiva, osândind-o, să priveşti Imba în întregimea ei: voca- 
bular, forme, sintaxă şi stil mai ales, atunci când scriitorul e 
poet. D. Haneş lasă la o parte problema stilului. In schimb 
atinge în treacăt pe celelalte. D-sa se întreabă, de pildă, dacă 
d. Vlahuţă urmează o normă în scris şi constată că nu, obser- 
vând aceeași formă a aceluiași cuvânt apare sub aspecte 
diferite. D. Haneș constată că neologismele roesc, face listă 
de ele, însă, înţelege că neologismul nu e toată limba. De 
aceea crede potrivit să facă o listă de cuvinte dialectale, 
neaoșşe, etc... 

Dar nici vocabularul nu este cercetat de fapt de d. Lovi- 
nescu. Dacă ar fi procedat după alte norme, criticul ar fi des- 
coperit la Galaction — autorul surprizelor pentru d. Lovi- 
nescu — o altă vină. Dacă la un număr de pagini egale d. 
Brătescu-Voinești are un număr mai mare de neologisme de- 
cât Galaction, cel bun de spânzurătoare, acesta are un număr 
mai mare de cuvinte neaoşe, vechi, cu o mireasmă specială, 
cuvinte ce nu sunt provincialisme ursite să nu pătrundă ca 
ale d-lui Vlahuţă. Ei, dar dacă ar fi procedat așa, criticul 
nostru n'ar mai fi fost el însuși, intuițiunea fulgerătoare s'ar 
fi spulberat sau ar fi fost potolită de dușul controlului, iar 
criticul nostru ar fi făcut poate gestul salutar şi eroic de a 
jertfi, măcar o singură dată în viața sa, pe „a părea“ lui 
„a fi“. 

Căci priviți de aproape procedeul d-lui Lovinescu și vă 
veţi convinge că, impresionist consecvent, ce-l preocupă, când 
zice că judecă limba lui Galaction, este — efectul. „Cum să 
încep? La întâmplare dar stăruitor“, ce întreabă și răspun- 
de criticul. Critica însă — nu cea doctorală, ci cea de bun 
simţ — și-ar fi răspuns „cu socoteală și cu măsură“. D. Lovi- 
nescu însă, încrezător în intuiţia necontrolată (şi se cerea 
în chestiunea neologismelor oarecare pătrundere stilistică), 

strigă: „suflați vânturi!“ Să vedem unde duc vânturile. O în- 
tâmplare favorabilă îl duce de-a-dreptul la a șasea bucată 
din volum, la Gloria Constantini, tocmai la bucata 
care are numeroase neologisme. O întâmplare, veţi zice. Dar 
acum observați: din aproape trei coloane de erori, o coloană 
şi jumătate sunt din Gloria Constantini. „Intâmplarea“ deci 
îl face pe critic să se despartă cu greu de bucata unde este 
mina cu neologismele, iar asupra altora „trece în grabă“. lată 
deci „o întâmplare“ adaptată cerințelor impresionismului 
ieftin, care tinde la efect, nu să se lumineze pe sine înainte 
de a lumina pe alții. Căci observați mai departe: de o 
parte, ca să aibă aparenţa că judecă întreaga limbă, presară 
printre neologisme 2—3 expresii româneşti care i se par fără 
gust, iar de alta desface neologismele de context și le 
pune pe toate în aceeaşi categorie. Critica de bun simţ s'ar 
fi întrebat însă dacă nu se poate pune oarecare rânduială 
și în acest amestec „întâmplător“. Şi iată ce ar fi observat. 

Neologismele, fie ale lui Galaction, fie ale ori cărui alt 
scriitor, pot fi grupate în categorii și pot fi primite sau res- 
pinse pe temeiul unor norme. O seamă din ororile puse la 
răboj de impresionistul nostru sunt cuvinte rădăcinate adânc 
în limbă. Veţi fi surprinși să aflați că unele neologisme d& 
obârşie franceză au pătruns încă din sec. XVIII şi sunt atât 
de general europene, în cât — oroare! — au venit pe calea 
„Sudesteuropeană“ a înrâurirei rusești. Altele circulă azi, la 
„ţară, mai mult decât se crede. Multe nici nu mai sunt sim- 
tite ca neologisme. Le veţi întâlni la toți scriitorii. De ce să 
le urgiseşti la Galaction? Când Galaction scrie eveniment, 
situație, aventurier, convingere, stoicism, forță, regulă, cole- 
gialitate, mediocru, curiozitate, evidenţă, activitate, fantezie, 
absurd, exclamaţie, sensual, etc. — acestea sunt cuvinte atât 
de împământenite, încât nu vei găsi scriitor român, sau om 
cu ceva carte, care să nu le întrebuinţeze curent. Unele 
le-am auzit la Viena, la soldaţi, ţărani români din Bihor. La 
Galaction, însă, ele sunt pentru d. Lovinescu greseli menite 
să crească răbojul... 

Un alt prilej ar fi avut criticul să taie din lista ororilor, 
dacă s'ar fi gândit la o altă categorie de neologisme: la cele 

necesare zugrăvirii unui mediu. Că d. Galaction zice de un 
fost actor că joacă rolul de „prim-amorez“, criticul ale- 
gând la „întâmplare“ subliniază și rupe din context, iar 
cititorul clatină din cap, căci n'are timp să controleze, să vadă 
că ar fi fost o scădere dacă lipsea termenul acesta, căci el 
caracterizează minunat mediul în care se mişcă eroul. De 
asemenea, când d. Lovinescu subliniază mediocru ab- 
solvent nu se gândește că adesea, ca profesor, zice la fel, 
că nu se poate să zică altfel, căci „mediocru“ și „absolvent“ 
sunt termeni zilnic întrebuinţaţi, deci îndreptăţiţi ca şi „pe- 
del“, pe care nu se sfiește să-l scrie d. Sadoveanu, căci e 
caracteristic pentru mediul pe care să-l zugrăvească. 

Contextul, deci, şi intenția momentului sunt lucruri de 
care se cuvine să se ţină seamă. Dar atunci răbojul scade 
mereu, o altă categorie de orori trebue să fie înlăturată. 
Căci, când citești scris la d. Lovinescu: „somitate ambu- 
lantă“ te sperii. Dacă însă citeşti pasajul, ești nevoit să 
ţii seama de faptul, că e vorba de un actor pretenţios și gol, 
vezi că sub „somitate ambulantă“, e un anumit surâs al auto- 
rului, o anumită intenţie artistică, asemănătoare cu aceea 
a d-lui Vlahuţă când zice „burtă fenomenală“, sau 
a d-lui Sadoveanu când zice „o damă respectabilă“. Trebue 
deci să ţii seama că limba poetului este nu un biet dicţio- 
nar, ci în primul rând stil; nu „Stilul şi Compoziţia“, la care 
rămân chiar și unii impresioniști, și unde neologismul e în- 
semnat cu negru, ci stilul întemeiat pe adevărul, pe care 
nu-l putea înţelege Beckmesser, că în poezie, mai presus de 
„regulă“ este expresia. Și dacă este așa, alte perle din răbo- 
jul d-lui Lovinescu trebuesc înlăturate. Când poetul zice 
de un plan trecător al unui personaj fără voinţă că este „o 
soluţie omnipotentă“ sau „proect teribil“, iar despre 
un elev că a primit „un supliment de laudă publică“ 
sunt aici evident intenţii stilistice (asemănătoare celor prime 
cu „teribilul vârcolac“ al d-lui Brătescu-Voineșşti) in- 
tenţii de umor pe care neologisinul, tocmai prin atmosfera 
lui de ceva mai distins, le subliniază mai bine decât cuvân- 
tul neaoş. 

Dar s'ar părea şi s'a afirmat că este o anumită categorie- 

numeroasă de neologisme, pe care trebue să le combaţi nemi- 
los: acelea pentru care ai un termen vechi. Lucrul însă nu 
este așa de simplu cum se pare. Când am avut „veac“ în 
limbă a fost o scădere să mai zicem şi „secol“? Dar „ve- 
cinic“ te oprește să zici „etern“? Răspunsul l-au dat 
poeţii, Alecsandri, Eminescu şi toţi cei de seamă. Nu e o 
scădere, cum n'a fost o scădere când alături de „cale“ s'a 
zis „drum“, când după „cuvânt“ s'a zis „vorbă“ și după 
„timp“, „vreme“. Atunci de ce să trecem la răboj pe 
„vag fericit“, „vag bolnav“, un cuvânt îndeosebi simpatic 
ultimelor mişcări literare? De ce „îndeletnicirea“ să ex- 
cludă „ocupaţia“? O limbă literară are nevoie de resurse nu- 
meroase și bogăţia sinonimelor, a nuanţelor, a cuvintelor fe- 
lurit accentuate sunt necesităţi ale expresiei și ale ritmului. 
Dar impresionistul nostru nu se va opri la aceste nimicuri, 
Și astfel ajunge să treacă la răboj și expresii ca acestea: 
„imi auzii numele pronunţat de venerabila barbă“ — 
și să exclame „ce enormitate!“ Neologismul e departe de a 
fi o anormitate. Il va găsi criticul la d-nii Brătescu-Voinești, 
Delavrancea, Vlahuţă, etc... să fie atunci imaginea însăși o 
enormitate? Dar avem aici o foarte potrivită imagină, ce por- 
nește din unul din acele resorturi poetice, care stau la însăși 
temelia expresivității poetice. Un bătrân profesor, cu re- 
marcabilă barbă albă, cheamă pe elev. Ce-l izbeşte, pe acesta, 
confundându-se cu însăşi chemarea, este tocmai mișcarea 
barbei albe. Nu e nevoie de nici un neamţ, care să lămu- 
rească procedeul... şi atunci, mă întreb: de partea cui e enor- 
mitatea? 

Judecând astfel e de mirare că d. Lovinescu n'a scos la 
iveală decât atâtea enormităţi. Dar se vede că s'a gândit o 
clipă criticul că neologismele nu sunt toată limba. Și atunci 
a fost nevoit să caute și trei exemple de enormităţi băști- 
nașşe. Iată cum procedează şi aici. Un preot dă un sfat cu totul 
ne la locul lui: e de părere să se facă un seminarist dintr'o 
fire ușuratecă. Galaction scrise: „preotul şi-a dat cu 
părerea“, iar criticul subliniază. Cetitorul vede intenţia, 
necesitatea stilistică, de expresie. Alta: un cârciumar, ne- 
mulţumit că fratele lui îl vizitează cu intenția de a-i curta 

soţia, îi zice „sa-l mai slăbească cu dragostea“. Obiş- 
nuita subliniere fără context și exclamaţia: „o, vulgari- 
tate“... lar noi gândim: o, pătrundere... 

Şi în chipul acesta, amestecând laolalta toate aceste ca- 
tegorii de „enormităţi“, aranjate pentru efect, scoate d. 
Lovinescu concluzia de osândă a lui Beckmesser. 

Cititorul e acum în măsură să judece: cine a eşit „revi- 
zuit“, poetul sau criticul? 

Wnde lipsa de control duce la pozne și mai caracteristice, 
este când „întâmplarea“ constrânge pe critic să vadă că sunt 
totuşi pagini, ceva mai mult, povestiri întregi, în care limba 
nu e întinată de neologisme. Cum se explică acest fenomen? 
O critică de bun simţ ar fi căutat să vadă dacă nu este un 
raport între conținutul bucății și lipsa neologismelor. Şi ar 
îi constatat că proporţia neologismelor atârnă de atitudinea 
poetului faţă de concepţia lui. În adevăr „la Vulturi“ n'are 
nici un neologism, după cum în „Puiul“ d-lui Brătescu-Voi- 
nești nu întâlneşti nici unul. „Copea Rădvanului“, „Moara lui 
Călifar“, povestiri cu caracter fantastic sau cu momente de 
basm, au cel mult două-trei neologisme, Puţine neologisme 
au și bucătile descriptive, Acolo unde o psihologie mai com- 
plicată e tema nuvelei, neologismele apar, potrivit intenției 
artistice, numeroase. lată deci că nu neglijenţa și nici... „Pro- 
curorul Hallers“ pot da cheia disproporţiei neologismelor din 
bucăţile lui Galaction. 

Dar dacă atâtea învinuiri cad pe rând, ce rămâne din cri- 
tica d-lui Lovinescu? O duzină-două de neologisme ishi- 
toare, dintre care unele evident neîngăduite. Dar presupuneţi 
că, după cum a făcut Gr. Alexandrescu, de pildă, scriitorul 
scoate o ediţie nouă, înlăturându-le. Vă închipuiţi încurcă- 
tura criticului, S'ar afla din nou în faţa problemei, pe care a 
ocolit-o“. A 

Am ţinut sa amintesc discuţia aceasta din 1915, pentrucă 
ea ilustrează dăinuirea poziţiei maioresciene în critica noas- 
tră curentă, Totodată ea ne servește de tranziţie pentru 
adâncirea problematicei actuale a neologismului. 


D. CARACOSTEA 

Imi trimetea apusul blajina lui lumină 
Pe-un câmp de sunătoare, de maci şi de sulfină. 


Mergeam spre oboseală, schimbând alene zarea, 
Mă depărtam de oameni și respiram visarea, 


Căpiţele de aur în negură piereau, 
Şi pașii înserării mă întovărășeau, 


In larg se afundase a soarelui cunună, 
Pe zări răsăritene ieșea eterna lună. 


Iar umbrele intrate ’n al nopţii sur vestmânt 
Reapăreau aduse de lună pe pământ. 


Tovarăş al tăcerii, luceafărui clipea, 
Iar greerul tăcerea mai mult o adâncea. 


Miresmele câmpiei se legănau în vânt 
Uitasem cum mă chiamă, uitasem cine sânt... 


* 


Dar auzii de-odată prin greul nopții fum 
O voce: — „Sta viator!“ Și mam oprit în drum. 


Simții cum pieptu’n zbucium, de-un ars fior tresare, 
Și, la cinci paşi de mine, văzui o arătare. 

Un om, pe jumătate eşise din pământ: 
Stafia luminoasă cu plete mari în vânt, 


Cu fața de pucioasă, cu păr zbârlit, barbar, 
Cu dinţii albi, de cretă, și cu priviri de jar. 


— „Apropie-te!“ 'mi spuse. „Și-ascultă! Nu te teme, 


UL] 


Căci vreau să-ți dau putere și să te scot din vreme“. 


Ca bufnița privirea spre mine și-aţinti: 
— „Și din bătaia vorbei ce-o spun, nu te clinti! 


De ce mai calci țărâna sub care m'odihnesc? 
De ce n'asculți odată de glasul pământesc? 


Iţi place viaţa pentru a fi poet, erou, 
Ori pentru-o vorbă nouă sau vre-un fior mai nou? 


Dar nu te amăgiră și versuri şi idei? 
De ce mai ceri săruturi aceloraşi femei? 


De ce mai vrei, poete, cu albele poeme 
Să sfâşii viitorul nedeslegat de vreme? 


Pluteai în voia soartei, de vise legănat, 
Pe-un râuleţ de aur, — dar râul a secat! 


Nu mai lăsa sămânța himerelor în piept: 
Doar drumul către moarte e drumul cel mai drept. 


In zbuciumul vieţii, degeaba-ţi cauţi rostul; 
Senin şi fără voe, la mine-i adăpostul, 


Nu "'ngrămădi în tine tot plumbul bătrâneţii, 
Ci mori uşor, cu zâmbet, pe pragul tinereţii. 


Mai bine să se 'ntrebe cu toţii: ce-ai fi fost? 
Decât să ceri la urmă uitării adăpost, 

Să plângă alţii ceea ce-ar fi crezut că poți, 
Decât să vezi tu însuţi că ești la fel cu toţi. 


Poeți, ce'n versul vostru nimicuri măcinaţi, 
La masa cea de taină, cu Juda voi cinaţi. 


Și când spre ceruri, noaptea, priviți visând, năuci, 
Vă potolește setea Fântâna — din Răscruci, 


Ah, cântecele voastre sunt chinuri întrupate, 
Dar tainele naturii rămân nedeslegate. 


Voi nu simţiţi sub talpă, în fiecare zi, 
Cum tremură pământul în care veți sosi? 


Aicea sunt poeţii cu glasul întrerupt 
Ah, gloria-i deasupra, dar pacea-i dedesubt! 


Ce liniștiți sfârşiră în umedul sicriu 
Poeţii voştri tineri, furați de timpuriu! 


Poeți al căror nume e-o lacrimă curată 
Ce văd că'n ochii voştri nu piere niciodată! 


In mângâerea groapei şi-au câștigat eterna 
Odihnă: Keats și Byron, Lermontow, Rilke, Cerna. 


Poeţii, prorocii şi-au stins pe rând, încet 
Privirea de lumină în noaptea din schelet. 


Voi, fraţi mărunți, nu-i plângeţi pe cei ce au ajuns 
La groapa fără milă şi fără de răspuns. 


O, suflete, cen tine nădejdile îţi frângi, 
Nimic, nimic pe lume nu merită să plângi! 


Cu gândul şi cu munca vrei să uimeşti o lume? 
Ce poţi lăsa în urmă mai mult de cât un nume? 

Iţi biciueşti zadarnic năprasnica voință, 
Căci totul se sfârșește în somn și'n neființă! 


In pacea din mormânturi, sub vântul trecător, 
Ce mort mai ştie astăzi că e nemuritor?“ 


* 


Ca liliecii nopţii cuvintele-i sburau: 
Cu semne mari și mute spre ele mă chemau. 


Veneau spre mine negre poteci de cimitir; 
Se subţiase viaţa în mine ca un fir. 


Şi stelele, dorite s'audă și să vază, 
Tot ceru-l găurise, cu ochii lor de rază, 


— „De ce pândești pământul de la fereastra ta? 
Aştepţi să vie fata ce nu te va uita? 


Dar nu se mai arată copila cea sprinţară 
Cu ochi de diavoliță, cu trup de primăvară. 


Nu poţi cu tine duce grădinile plăcerii; 
Nu iei, în ochi, nimica din frumusețea verii. 


Din ugerele viței, ţâșnește vinul muls; 
Din plinul suferinţii se 'nalţă gândul smuls. 


Iţi risipeşii blândeţea și mierea inimii 
In fără de răsplată şi seci mărinimii. 


Sunt razele deșarte și căile-s deşerte, 
Și-atunci când ceri iertare, nu-i nimeni să te ierte. 


Tu vrei să stai pe-aceleaşi meleaguri plictisite, 
Dar ziua care trece într'una te înghite. 

Ai tras în tinerețe cu arcul spre zenit 
Dar azi săgeata cade, şin piept te-a nimerit! 


Azi, copleșit de firea masivă şi deşartă 
Ţi-e trupul fără armă, ţi-e gândul fără artă! 


Când ele fug de tine, când ei nu te primesc, 
Ai leacul desnădejdii în somnul pământesc. 


Cu semne lungi te chiamă, cu dânsa să te legi, 
Frumoasa veșnicie pe care n'o înţelegi. 


Nu-i lege, nu-i răsplată ca s'o cunoşti anume, 
Și nimeni n'are grije de suflet şi de lume! 


Trăești doar cât trăește în noapte o scântee, 
Un fulg de nea în aer, o dragoste 'n femee. 


` 


Viața, ca şi raza ce-a străbătut prin leasă, 
Luceşte, dar rămâne de oameni neculeasă!“ 


Străinul, crunt oracol cu mâinile osoase, 
In giulgiul negru-al nopții părea că se 'mbrăcase, 


Chemându-mă cu brațe rănite de pietriș, 
Cu ochiul lui haotic mă săgeta pieziş: 


— „Puteam să cresc afară ca floare sau ferigă, 
Dar vreau să ies ca vocea care'n deșerturi strigă. 


In cuta îndoelii vreau să-mi înfig cuvântul, 
Căci groapa noastră ştie mai mult decât pământul. 


Nu vezi că jocu-i tragic, zadarnic și absurd, 
Că la al vieţii strigăt, întreg pământu-i surd? 

Când lupţi cu suferința, în trup nu afli scutul, 
Și nici o amintire nu-ţi mai redă trecutul! 


Te 'mpunge nenorocul cu veninosu-i ghimp 
Și nicăeri, în viaţă, tu nu soseşti la timp. 


Pe rând: burlesc sau tragic, ești pe-ale lumii scene: 
Gladiator în circuri, paiaţe în arene. 


Când soarele se stinge, păreri de rău te 'ncing; 
Și viaţa-i mai urâtă când stelele se sting. 


Gândeşte-te că'n lume tu n'ai nici un tovarăș, 
Că poate, mâini, iubita să te înșele iarăș 

Şi c'ai să suferi iarăși cu îndărătnicie 

De tot ce-a fost şi totuşi putea să nu mai fie. 


Hai, surpă mersul vieţii, grăbeşte ceasul vremii, 
Căci nu te mai aşteaptă nici flori, nici ochi, nici premii. 


Să nu te mai oprească visarea cu zăbave, 
Femeia cu pretenţii, prietenii cu znoave. 


Doi ochi, o conştiinţă şi-o piele ce te doare 
N'o să le poţi vre-odată eterniza în soare! 


N'ai învăţat nimica, şi trebue să'nveţi, 
Copil fricos, că moarte e ţelu 'ntregii vieţi! 


Nu-ţi mai feri azi trupul de recile strânsori 
Căci ţi-au murit părinţii ce te-ar fi plâns că mori! 


Toţi oamenii își joacă sfârşitul trist al dramii 
Departe de sărutul ocrotitor al mamii. 


Povestea tuturora e scurtă și se scrie 
Pe drumul care duce din leagăn la sicrie, 


STA VIATOR 


In lupta cu vecia, când vrei să 'nvingi şi tu, 
Iţi spune: Da! iubirea, dar groapa spune: Nu!“ 


Plutea o lună mare şi galbenă ca paiul, 
Pe claia 'n care umbra intra ca putregaiul. 


Și peste iarba crudă, pe noaptea nedormită, 
Melancolia lunii plutea nelămurită. 


— „Te 'mbie tinereţea ca să-i cinsteşti festinul, 
Da 'n patul rece-al morții îți vei culca destinul! 


Ca o a doua mamă, tot sfântă şi miloasă, 
Te va primi cuminte, în sânu-i, huma grasă! 


Decât să vie slută, barbară şi nedreaptă, 
Mai bine fugi spre dânsa, căci moartea te așteaptă. 


Nu-i locul tău în lacrimi, în râs și'n conștiință 
Ci dincolo, în larga și oarba neființă, 


Vecia dinainte așa te ocroti, 
Și veacuri de 'ntuneric, de-acum, așa vei fi! 


Mai mare-i lumea noastră ca lumea de idei; 
Grăbeşte-te mai iute spre veșnicia ei! 


De ce să vie altul din tine sau de-afară 
Ca să te desrobească de-a gândului povară? 


Când vrei din mreaja fricei ca să te despresori, 
Oricând şi ori şi unde e ceasul ca să mori! 


Părinţii și strămoșii îţi arătară calea 
Pe care se ascunde şi se alină jalea. 

Și trăznetul ţi-arată cum trebue să pici; 
Și ploaia îţi arată: aici! aici! aici! 


Ca șarpele, cuvântul prin oameni se strecoară, 
Ca pasărea, trecutul spre alte ceruri sboară! 


Planetele respiră de-asupra vechii drame: 
Aceleași crime pentru aceeași nouă foame ! 


Prin goluri fără simţuri și fără de privire, 
Trec stelele și-atomii rotindu-se 'n neștire! 


Au nu te ispiteşte tăcerea dintre stele? 
Nu vrei să simți pământul cum trece printre ele? 


Intrat din nou în ale pământului destine, 
S'aluneci peste vreme cu tine, fără tine. 


Urechia-ţi, astupată de moarte cu surzenii, 
Va asculta tăcerea lăsată de milenii. 


Hai, vino lângă mine s'adormi alături, frate, 
Cu oase rânduite și vise descifrate. 


Nu simţi ce mare-i clipa de somn şi de răsfăţ, 
Când cade 'n grava moarte, al vieții larg desmăţ? 


Răspunde! Spune-ţi gândul, cu glas! Nu tremura!“ 
Și-un vânt de miază-noapte pe lume adia, 


— „Nu vrei spre pacea morţii să mergi şi tu ca toţi? 
De ce te clatini, galben? De ce, — de ce când poți, 


Ca gâtul unei vrăbii, azi să-ți sucești destinul, — 
Te bate vântul aspru, îmbătător ca vinul?“ 


> 

Se clatină de-odată, de-asupra lumii noastre, 
Inaltul întuneric încununat cu astre. 


Străinul, pentru-o clipă, pieri ca un ecou, 
Dar după altă clipă, el se ivi din nou: 


— „Prin cei ce te iubiră, eri moartea răsbătu; 
Liniştitoarei-i mână nu vrei s'o simţi şi tu? 


Pământu'n care toate îşi au un ţel şi-un rost, 
E plămădit din viața acelora ce-au fost, 


Sub soarele ce ţine lumina mare-a torţii, 
Curg apele vieţii spre golful gol al morţii! 


îm primăvară, viața îşi cântă în deșert, 
Neînţelesul, vastul și veselu-i concert, 


Căci chiotele vieţii se-afundă în tăceri, 
Şi anii vin într'una cu alte primăveri... 


Tu faci un pas, spre moarte, — ascultă ce te nvăţ! — 
Cu fiece femee, cu fiece ospăț. 


Usucă-te ca iarba câmpiilor de toamnă: 
Tot ce trăeşte 'n lume la moarte te îndeamnă! 


Sub bolțile abstracte în care cerul nu-i, 
Noi stăpânim pământul, copii ai nimănui!“ 


Cu ochii şi cu vocea, strigoiul aprindea 
Pistihurile aspre căzând ca din rindea: 


„— Când sunt chemaţi de soare, puteri încep să fiarbă 
In om, în lup, în cedru şi ?n firul mic de iarbă. 

Dar bucuria vieţii se risipeşte 'n vânt 
Căci toţi au rădăcina de moarte în pământ, 


V'aţi plămădit, bieţi oameni, din soare şi noroaie, 
Dar soarele, în grabă, de raze vă despoaie. 


Sunteţi toţi niște veseli şi fericiţi ocnași 
Ce'n închisoarea lumii, târâţi aceiaşi paşi. 


Și vă 'ncadrează golul obşteșştilor cuvinte, 
“Tăcerea de la urmă, tăcerea dinainte. 


La vechea întrebare: „a fi sau a nu fi?“ 
Răspunsul e doar unul, și-l simţi că va veni! 


Bătrânii or să-ți spună ce blând sosește moartea 
Când viaţa se închide cum se închide cartea. 


De ce nu vrei, cu mintea puternică şi vie, 
Să intri mai degrabă în ceea ce-o să fie? 


Să mori în frumusețe cum mor doar cei aleşi: 
Să mori ca efemera și floarea de cireşi. 


In ochii tăi, stă moartea ce'și tipări misterul, 
Precum, în ochii mării, se oglindește cerul. ` 


Pe când cu fruntea 'n soare, colinzi, de viaţă dus, 
Cu nevăzute lanțuri, spre moarte ești adus. 


Din ce în ce mai singur, cobori şi iar cobori 
Spre ţara colindată de vânturi și ninsori. 


Să nu te temi de chinul ce’n el te va răpune 
Căci trupul nu mai simte nimic când se supune 


Atâta-: să 'nchizi ochii şi să te-afunzi. Apoi 
Scăpat din ghiara' cărnii, te vei opri la noi. 

Cu ochi pierduţi, cu mâna căzând, cu gât uscat, 
Vei îngheţa Ĵ$uhb aer, pe-un petec de uscat. 


O, suflet fără noimă şi fără căpătâi, 
Țărână, vino iarăși la cuibul tău dintâi!“. 


Luceafărul de seară, pe sub pământ eșit, 
Pe cer trecuse de la apus la răsărit. 


Se subțiase noaptea. Era la cântători. 
Și trâmbiţa 'n cătune cocoșul de trei ori. 


Imi năvălea, în suflet, ca un tăios cuțit, 
Răcoarea răspândită pe șesul odihnit: 


„— Ai vrut în hora lumii, flăcău să mi te dărui, 
Și-acum, pe prispa groapei, tot nu vrei să te nărui? 


Mai crezi în mângâere şi 'n crez? Nădăjduești 
Că viaţa e cinstită şi bună can poveşti? 


Duioasa viață dulce, cu zile lungi, senine, 
Sfârşește, — dar rencepe cu alţii, nu cu tine. 


In așteptarea zilei când voi fi iarăși eu, 
Eu m'am întors, prin moarte, spre vechiul Dumnezeu. 


Căci viaţa e-un prieten viclean ce te destramă 
Și moartea care vine, n'așteaptă, ci te cheamă. 


Iar marea judecată nu e, — atâta ştiu, — 
Nici pentru clipa asta, nici pentru mai târziu. 


Desbară-te de suflet, de trupul tău te scapă: 
Și intră 'n nemurire, cum ai intra în apă! 

Cad zilele de toamnă, din veștedul zenit, 
Cu ceaţă peste codrul din tine desfrunzit. 


De sufletul cu care acuma te făleşti, 
Cutremurat de silă, ai să te îngrozești. 


Căci întinat de viaţă, de slăbiciuni, de vreme, 
Vei fi conştiinţă învinsă care geme. 


Din trupul tău durerea va scoate însutit 
Fiorul de crispare ce l-ar fi izbăvit, 


Și o să-ţi fure, zilnic, din dibăcia forţii 
Nu numai teama morţii, ci și prezenţa morţii! 


Nici glasul mamei nu-ţi va șopti tânguitor 
In clipele din urmă, că ești nemuritor. 


Nu-i nimeni, niciodată şi pe nimic stăpân, 
Lumina vieţii trece, mormintele rămân!“ 


Iși rezemă de mine privirea îndârjită. 
Tăcerea din prejururi dormea nețărmurită. 


— „Nu-i pentru astăzi? Fie! Odată şi odată 
Iţi vei pleca urechea spre vorba mea ciudată. 


Eși-voi fără milă, din nou să mă 'nfirip 
Cu-aceleași gânduri grele și cu același chip, 


Dar n'am să mai fiu între planete și sulfine 
Un om ce te oprește în cale, — ci în tine!“ 


Cu ultima fâșie de lună și de noapte 
Tăiosul glas de cobe topitu-s'a în şoapte. 

Da'n aurora verde, părea şi mai lucioasă 
Stafia rea cu fața de iad şi de pucioasă. 


Iar când în cer se'nchise cea mai târzie stea, 
Pieri străinul care vorbea spre frica mea, 


Zefirul dimineţii din zarea stacojie 
Gonise jumătate de om de pe câmpie, 


In valuri luminoase pe lume, limpezimea 
Venea spălând văzduhul, privirea şi 'nălțimea. 


Iar tinerile umbre se pregăteau să sară, 
Ca iepurii să sară, pe pajiştea de vară. 


Pe toate se'ntinsese o argintie plasă 
De raze şi de rouă. Și m'am întors acasă, 


In soarele răsare, cu soarele în faţă, 
Increzător în mine şi 'ncrezător în viaţă, 


HORIA FURTUNĂ 


ZO O 


In partea menajeriei, unde erau adăpostite felinele, se 
aflau şi pisicile sălbatice. Grădina era bogată în arbori, pe- 
luze tunse și flori rare; aproape de colțul fioroaselor fiare, 
mirosea totuşi a sălbăticiune și a hoit. Aerul tremura de 
urlete şi chiar în pașnicul lor somn cu capul masiv sprijinit 
de labele puternice, tâlharii pustei păreau tot năpraznici. 

Stăteau la închisoare leii africani cu coama bogată, cu 
ochi ca zmeii și cozi lungi, tigrii cu blana deasă, aduși toc- 
mai din Asia, leopardul care dormea ziua în pomi, panterele 
pătate şi negre, cu trupul lung şi mlădios, jaguarii care vå- 
nează înnotând sau cățărându-se pe creang. 

Dar parcă mai răsvrătite decât toate erau pisicile. Ziua 
întreagă ședeau sburlite, ghemuite, priveau crunt. Dacă ci- 
neva se apropia de cușcă, li se ridica părul pe trup ca la 
arici şi se trăgeau cât mai în fund, la adăpost, Când, lav 
oră anumită, paznicul aducea tainul, așteptau mai întâi să 
se depărteze bine. Apoi se repezeau, sfâşiau carnea crudă, 
hâlpav, mârâind, cu ghiarele gata de atac, tremurând ca şi 
cum o ceată întreagă de dușmani aprigi ar fi pândit pe la 
spate, să le-o fure. Niciodată nu se alintau, nu se jucau, nu 
se întindeau cum fac celelalte mâţe. In somn, chincite pe 
burtă, cu labele strânse sub trup, cu capul aplecat înainte, 
păreau că mormăie, îmbufnate, gata să se ia la harţă. 

Din cei trei pui din cuşcă, numai unul fusese prins teafăr, 
ceilalți doi aveau labele rănite. Sângele închegat de care în- 
cercau necontenit să se curețe le năclăise și le lipise părul. 
Iar blana lor cenușie, învârstată cu dungi de coloare mai în- 

ehisă, nu mai lucea de curățenie. Perii stăteau învälmăşiți, 
fără strălucire. Pisoii tânjeau. 

La început unul din ei se retrase într'un colț şi se shemui, 
scuturat de friguri. Ochii îi erau turburi. Carnea crudă pe 
care cu o zi înainte o înghițea pe nerăsuflate sta lângă el, 
bâzâită de muște, uneori ceasuri întregi, până când se apro- 
pia altă mâţă şi o sfâşia sub ochii lui, fără teamă de bătaie. 

Rana de la picior se învinețea, se umfla şi în curând pi- 
soiul nu se mai putu mișca din loc. Trupul dospea, moale. 
Muşchii nu se mai putea încorda. Ingrijitorul venea mereu 
să vadă ce e cu el. Ii întindea o farfurioară cu apă drept sub 
botul uscat de arşiţă. Pisoiul mârâia slab, își sbârlea perii, 
dar rămânea nemișcat. 

A doua zi dimineaţă, paznicul îl găsi înţepenit. Deschise 
cuşca cu băgare de seamă și cu o cange îi trase afară trupul. 

Un roi de musculițe se împrăștia speriat, sburând de pe 
ochii sticloși, botul căscat, urechile reci ale mortului. Ceilalti 
doi mârâiau, atenţi la gesturile omului. 

Rana celui de al doilea pisoi începuse și ea să se înveni- 
neze. Agonia i-a fost mai scurtă, dar mai frământată. 

Cu ochii rătăciţi, cu trupul încordat de pătimire, sălbăti- 
ciunea a început să urle de durere, într'o noapte. Venea 
moartea... In cuştile din jurul ei, celelalte feline au ciulit 
urechile tresărind. Pisoiul, ca strâns într'un cleşte, mieuna 
sfâşietor, striga amarnic, miorlăia înverşunat. In mintea lui 
împâclită nu mai era loc decât pentru durerea năpraznică, 
înnebunitoare. 

Alerga târându-se, smucindu-se. svâcnind, înconjurând 
cuşca, orbit și turbat. Trecea pe lângă pisica osândită să-i 
împartă truda, fără s'o vadă, călcând peste ea, năpustindu-se 
năuc, cu capul înainte, oriunde, netrebnic, buimac, cu pi- 
ciorul zgârcit şi umflat, dospind veninul rănii. Luat de iure- 
şul răcnetelor sălbatice ale celui bolnav, începu şi tovarășul 
lui să miaune agitat, năpădit de o teamă neînţeleasă. 

Iar în jurul lor, în celelalte cuști, se strecura pe ascuns, 
nesimţită, groaza, turbure, nedeslușită, iar spaima se lăsa ca 
o ceață groasă peste întreaga menajerie. 

Jaguarul se trezise din somn. Tigrii se plimbău neliniștiți. 
Pantera pândea cu ochii ţintă în întuneric. Iar leul răcni 
deodată, încleștat de o frică nouă, necunoscută. Se apropia 
moartea. 

Şi începu în beznă un haos de urlete, de strigăte, de bu- 
fuituri, de salturi neputincioase. Parcă toate ar fi vrut să 
rupă gratiile de fier, să iasă, să fugă. Dar pădurea, jungla, 
pustiul, savana erau departe. Labele anchilozate nu mai 
ştiau să alerge. Mușşchii nu mai puteau să se încordeze. Unde 
era spațiul, aerul îmbălsămat de miresme al nopții, fiorul 
pândei, vânătoarei, luptei, izbândei? 

Antilopele, gazelele, zebrele, toate erbivorele se treziseră 
şi mugeau prelung, neliniștite, dând ocol țarcurilor. Maimu- 
tele chiuiau ascuţit, sărind speriate. Numai girafa mută își 
legăna capul pe deasupra ingrăditurii, ciulind urechile mici 
și adulmecând vânatul. 

Toată menajeria se trezise ca într'o vâltoare şi clocotul 
strigătelor amestecate se pierdea răsunând vijelios, de părea 
că vrea să izbească de toartele cerului. Paznici năuciţi, luaţi 
din somn, alergau desmetici, de colo până colo, clătinând în 
mâini lanterne cu văpaia tremurătoare. 

In cușcă, pisica sălbatică urla necontenit. Trupul îi tre- 
mura. Cu perii electrizaţi, cu ochii stingi, cu botul înspumat 
de bale, se prăbușise în loc. Lângă ea, crispată, cealaltă mâţă 
o privea nedumerită, înfricoșată. 

Până la ziua, menajeria nu se potoli. In revărsatul zorilor 
moartea trecu izbăvind chinul pisoiului. Cu încetul se poto- 
liră fiarele. Pe rând se stinseră în cuști glasurile. Trudiţi, 
înfrânți, istoviţi, osândiţii începeau o nouă zi fără nici o 
nădejde de scăpare. Moartea trecuse. De dimineaţă, dând 
raita obișnuită, îngrijitorul găsi pisoiul viu, cel din urmă, ne- 
clintit lângă trupul celui înțepenit. 

Trase afară hoitul, curăți cușca. Apoi aduse celei din urmă 
pisici, ca în fiecare zi, un iepure de curând ucis. Sângele roşu 
aprins nu se închegase încă și se mai prelingea din rana 
gâtului. 

In faţa prăzii, sălbăticiunea părea că se deşteaptă. Mârâind, 

scuipând, cu ghiarele scoase din teci, cu mustățile înfoiate, 
cu urechile teșite, se repezi la cangea de fier cu care paz- 
nicul împingea iepurele spre ea. 


In partea unde locuiau felinele era liniște toată ziua. Nu- 
mai când se pornea să sune clopotul și se apropia suprave- 
ghetorul cu hrana, începea agitația. Leii, tigrii, pantera cu 
cei doi pui, săreau neliniştiţi în cuștile strâmte. Printre gratii 
li se întindea cu prăjina sferturi întregi de vită măcelărită. 
Coastele trozneau în măselele puternice, sângele curgea, mă- 
duva dulce şi grasă a oaselor se prelingea pe duşumele. Fia- 
rele spintecau cu colții, sfâşiau cu ghiarele, trăgeau din răs- 
puteri şi mestecau cu nădejde. 

La fel cu rubedeniile ei mai mari, dar parcă mai fioroasă, 
pisica sprinteca mortăciunea. Cu toată sălbăticia ei, fiindcă 
era pui încă mic, îngrijitorul își puse în minte s'o îmblân- 
zească. Tigrii, leii, ascultau de glasul lui poruncitor. Intra în 
cuștile lor fără teamă, cu biciul în mână şi uneori când se 
aduna multă lume în jurul cuștilor, paznicul se apropia de 
leul cel mai puternic, îi desfăcea botul și-și așeza capul între 
fălcile fioroase ale fiarei. Spectatorii tăceau încremeniți, cu 
sufletul la gură. Imblânzitorul scotea capul din gura leului 
zâmbind, saluta, plesnea din bici, iar lumea răsufla și aplauda 
din toate puterile. 

Era un om mai în vârstă, cu tâmplele albe, nu prea înalt, 
vânjos, hotărît, cu ochi pătrunzători. Toate felinele mari îi 
știau de frică. Dintr'o privire îl înțelegeau și-l ascultau. Știa 
să domolească răsvrătiţii, să hrănească şi să crească puii ră- 
mași fără mame, să tămăduiască rănile, să vindece bolile, să 
mai spulbere plictiseala și tristețea care ucid cele mai multe 
dintre animalele închise. 

Cu toate ştia să se poarte. Dar cu pisicile sălbatice nu 
avuseseră noroc, De când era îngrijitor al fiarelor, fuseseră 
aduse odată două pisici mari, cenușii, din fundul unei păduri 
neumblate. Le vânduse menajeriei un vânător venit de de- 
parte. Mâţele erau rănite cumplit de fiarele capcanelor în 
care căzuseră și se zbătuseră. Paznicul le așeză în cușca pe 

care scria: „Carnivore digitigrade“. A doua zi le găsi însă pe 
amândouă moarte. 

De când i se adusese însă cei trei pisoi, îngrijitorul începu 
din nou să se gândească la îmblânzirea lor. Pierduse doi din 
ei. Rămăsese al treilea: o pisicuță cenușie, cu vărgi de co- 
loare închisă, cu ochi mari, cafenii. Știa că va fi greu. 

In închisoare, pisica, a cărei viaţă era cu totul alta decât 
cea de mai înainte, va primi cu ură tot ce venea de la unul 
din călăi. 

Ceru de la direcţie cumpărarea unei cuști mai mari în 
care așeză un pomişor, o stâncă artificială, boltită, scobită, 
în care așeză pae, cârpe de lână pentru culcușul pisicii. Deși 
avea un ajutor, paznicul venea el însuși de câteva ori pe 
zi s'o vadă. Iar hrana i-o da chiar el. In câteva luni, pisica 
şe făcuse mare şi frumoasă. Hrănită numai cu carne de ie- 
pure ucis de curând, blana îi era strălucitoare, bogată, ochii 
vii, ghiarele noi, colții sănătoși. Rămăsese totuşi sălbatică, 
Nu cunoștea paznicul. De câte ori îl vedea, își sburlea părul, 
mârăia și scuipa. Intindea o labă cu ghiare ca secerile, apuca 
hoitul, se retrăgea într'un colț și începea să-l sfâşie. Fiara nu 
ştia nici de alintare, nici de frică. 


Intr'o zi îngrijitorul îi aduse ceva mai deosebit: un pui de 
găină cu gâtul tăiat. Pisica se repezi la el, îl mirosi, îl luă 
între labe şi-l aruncă. Dar foamea biruind dorinţa de joc, 
începu să mănânce. Din gușa plină a puiului se risipiseră pe 
jos grâunţele. 


In pomii din grădina menajeriei, trăiau nenumărate păsă- 
rele. De multe ori pătrundeau prin cuștile animalelor. Vizi- 
tatorii aruncau pâine şi biscuiţi, iar ele ciuguleau fărămitu- 
rile de pe jos. Mai cu seamă la maimuțe se îmbulzeau vrá- 
biile. Copiii le aruncau tot felul de bunătăți, pe care ele le 
risipeau în veselia lor dezordonată și sgomotoasă. Păsărelele 
erau obișnuite şi cu lumea și cu animalele și nu se speriau 
ușor. Așa, în ziua aceea, o vrăbiuţă se apropie de cușca pisicii 
sălbatice. Mâţa, sătulă, după ce sfâşiase şi mâncase puiul de 

găină, se trăsese în culcușul ei și, cu labele adunate sub 
trup, părea că doarme. 

Vrabia se furişă printre gratii sărind, aplecă într'o parte 
şi alta capul şi începu să ciugulească grăunțele împrăștiate 
pe jos din gușa sfârtecată a puiului. 

Dar pisica ursuza pândea din colțul ei. De atâta timp i se 
aducea hrana şi i se punea în față. Niciodată nu vânase, nu 
simţise svâcnind între ghiare vietatea în agonie. Pândea 
printre gene, pe şira spinării îi treceau fiorii, vârful cozii 
bătea uşor, ghiarele intrau și ieșeau neîncetat din tecile lor 
şi legănarea şoldurilor arăta că e gata să sară. 

Lângă cușcă, cu răsuflarea reținută, paznicul aştepta, cu 
ochii ţintă. 

Privirile mâţei sticliră deodată, de parcă scăpărau din ele 
scântei. 

Vrabia ciugulea sărind de ici, colo, sglobie. Pisica svâcni, 
Păsărica nu se zbătu mult în căncile ghiarelor. Călăul ei o 
ucise repede. 

Niciodată nu văzuse paznicul pisica jucându-se. Dar atun- 
ci, un ceas şi mai bine s'a sbeguit cu pasărea ucisă, repe- 
zindu-se, ascunzându-se, sărind, întocmai cum fac pisoii cre- 
scuţi în preajma omului. Şi i se părea îngrijitorului că miş- 
cările sălbăticiunii erau mai mlădioase, mai vii, mai neaştep- 
tate decât ale oricărei vietăți. Era o sărbătoare a mișcărilor, 
un spectacol, un dar al biruinţei şi bucuriei. 

Abia târziu, pisica obosi. Alese puţină carne de sub putul 
pieptului. Părăsi apoi vânatul şi se apropie de viziună. In 
pragul culcuşului începu să se spele cu labele pe cap, lini- 
ştită. 


Se lăsă o seară domoală. Cei din urmă vizitatori pleca- 
seră. Grădina se închise. In cuştile animalelor era pace. Pi- 
sica sălbatică își ascuţea ghiarele în scândurile pardoselei. 
Căscă lung și se întinse să doarmă. 

Niciodată paznicul n'o văzuse atât de potolită. Se apropie 
cu băgare de seamă şi deschise uşa cuștii. Tolănită, pisica 

torcea, pentru prima oară de când era închisă. Intinse o 
mână s'o mângâie pe blană. N'apucă s'o atingă. Sălbăticiunea 
îi sări în obraz. ' 

La strigătele îngrijitorului veniră în fugă ceilalți paznici. 
Unul din ei adusese cu el revolverul. Dar lupta era prea 
vie, prea neașteptată ca să poată trage. 

Omul, uluit de atac, căuta s'o desprindă de el. Pisica se 
agățase cu ghiarele de gulerul hainei lui și, năpraznică, înver- 
şunată, aprigă, se năpustise să-l răpună. 

Se rostogoliră la pământ, dar nimeni nu se putea apropia 
de iureșul luptei. In încleştarea lor viforoasă, paznicul sân- 
gera. Cu amândouă mâinile, încerca să îndepărteze fiara care 
muşca în neştire, şi-i căuta gâtlejul. Dacă ar fi putut scoate 
revolverul din buzunar! 

— Trageţi! Trageţi! striga el. 

Unul din oamenii din jurul lui trase un foc în învălmă- 
şeală. Glontele nu nimeri ţinta. Ca electrizată de pocnet, 
pisica înfipse colții în beregata dușmanului. Paznicul hor- 
hind, prinse cu cleștele degetelor gâtejul sălbăticiunii... Şi 
încet, încet amândoi îşi descleştară strânsoarea până rămase 
și omul şi pisica nemișcați pentru totdeauna unul lângă 
altul... 


De atunci în menajerie n'au mai fost aduse pisici sălbatice 
şi niciodată vre-un îngrijitor n'a mai vorbit de îmblânzi- 
rea lor. 


ERASTIA PERETZ 


JURNAL DE SOLDAT 
INTRE ATACURI 


Nu-i încă nici un mort. 
Șomăm? Suntem în grevă? 
Nu e decât manevră. 
Ironice ne-aplaudă 

Doar focile de cort. 


„Acolo-s inamici“... 

Pe noile poziţii 

In gropi, pe brânci, pândiţi-il 
Săltând pe câmp ne-aplaudă 
Doar iepurii, aici... 


Și-adormi, în loc să mori. 
In ceruri spectatoare 
Sporesc nerăbdătoare 
Se'nalţă, cad, aplaudă 
Mănuşi de doliu, ciori... 


E vis? Adevărat e? 
Re'ncepem, camarade, 
Ascultă'n ce cascade 
Ne-aplaudă, ne-aplaudă 
Armele-automate... 


COMENTARIU 


Fără "'ndoială s'a 'nșelat Alecsandri: 
In loc de nouă cu sergentul zece 
Treizeci şi şase suntem, fără pene 
Nici la picior și nici în frunte. 


Şi nu e nimeni din Vaslui aici 

Să-și simtă zău și el în piept inima rece 

Şi'n viscol ochii stinşi, în timp ce — nota bene — 
Bocancul după noi îl tragem ca pe-un munte. 


Al bombei şuer nu vrea să ne'nfrunte 
Şrapnelelor şi inamicilor li-i lene 

Şi nici un fluer de cioban nu ne petrece 
Plutonul nostru'n văgăunile pustii... 


Fără 'ndoială: s'a 'nșelat Alecsandri. 


CÂMP 


Porumbei înălbeau pânzele 
Norilor, în undele mici 

Ale sborului lor și arnici 
Strecurau acele — amurgului. 


Prin, dulci, răsfirările boarei 
Creștea un mușeţel crud, 
Mijea un mugure ud. 

Se da 'n leagăn o creangă, 


Sus la castel, corolele 
Invitau, chipeș, un fluture. 
Niciodată n'or să se scuture 
Niciodată, minunile. 


Curând licuricilor, stelelor 
Li s'or face urât: 

Nu aşteaptă, s'apară, decât 
Goarna lungă de stingere. 


Curând, mai curând, îmbrățișarea 
Noastră, morților fie-le 

Sânge nou ce'mpurpurează sicriele 
Valuri calde năvălind în morminte. 

Dar minunile nu, niciodată 

N'or să se stingă, n'or să se scuture: 
Fântâna dă'n seară și'n ciuture 

Se gătește bolta de horă... 


Și de sus, peste corturi şi arme 
Peste oameni, peste lutul bătut, 
Adiind feciorescu-i sărut, 

Se dă'n leagăn — o creangă... 


CICERONE TEODORESCU 


TIMPUL LA ȚĂRANUL ROMÂN 
Contribuţie la problema timpului în religie şi magie. 


INTRODUCERE 


1. Satul și problema timpului. — 2. Timpul nostru şi timpul ţăranului. 


1. Satul românesc şi-a păstrat până în vremea noastră un 
caracter străvechi. El este atât de deosebit de oraşe încât am 
putea spune că alcătuieşte o lume a sa, o lume cu forme şi 
sensuri proprii. Satul românesc reprezintă încă, între altele, 
o adevărată comunitate de viaţă spirituală, așa cum deseori 
pot fi găsite în regiunile de munte. 

Chipul în care gândeşte, simte, acționează țăranul român 
este legat de o filozofie populară şi de o seamă de forme de 
viaţă tradițională. Mentalitatea generală a satului, sub sem- 
nul tradiţiei, este închegată şi organică. Ceea ce o poate 
defini dela început este caracterul său mistic. Activitatea 
magică şi religioasă stăpânește până în cele mai intime cute 
sufletul ţăranului român colorând în acest fel toate celelalte 
activităţi, toate expresiunile comunității de viață a satului. 

Chiar acolo unde, din cauze pe care nu e locul să le lămu- 
rim aici, civilizația română sătească tinde să-și piardă carac- 
terele specifice coborând în masa unei lumi nu bine definite, 
mentalitatea generală a satului stăruie și funcționează sub 
semnul tradiției puternice în deosebi prin prezența activită- 
ţii magico-religioase. Innoirile în cele mai dese cazuri au fost 
superficiale fără prea mare însemnătate pentru ființa inte- 
vioară a omului; omul în marile sale probleme a putut ră- 
mâne nezdruncinat chiar dacă unele forme sau schimbat. 

Una din cele mai interesante probleme ridicate de viața 
satului românesc este aceea a timpului. Felul deosebit și ciu- 
dat în care apare minţii noastre, intensitatea acestui feno- 
men, a ridicat probleme nu numai cercetătorilor mânaţi de 
curiozitate științifică dar și conducătorilor politici care cu 
ani, în urmă, hotărîndu-se o reformă, au fost surprinşi de 
rezultatele cu totul neașteptate ce li-a daf această reformă 
destrămând unitatea spirituală a satului. 

Surprinderea vine de acolo că acești oameni privind timpul 
prin mentalitatea lor, formată la școala științelor materiei, au 
lucrat asupra unei realități necunoscute: aceea a sufletului ță- 
ranului român. 

Timpul la țăranul român este altceva decât ceea ce credem 
noi obișnuit despre acest fenomen; el este aci un produs al 
unui anume fel de viață caracteristică satului. Așa că numai 
pornind dela această realitate concretă ajungem să înţele- 
gem fenomenul și să ne rezolvăm problema. 

Privit în legătură cu viața spirituală a satului otita 
timpul nu mai apare anormal și ciudat ci organic plin de sens 
şi firesc. 

Sforțarea noastră va porni dela această poziţie în fața 
problemei. Observația directă făcută pe teren, atitudinea 
necesară ce ne-au impus-o faptele obiective, ne-a îngăduit 
un pas pe calea înțelegerii lucrurilor. Pentru noi timpul la 
țăranul român, fragment smuls de mintea noastră din viața 
satului, a devenit „o problemă“, Materialul de care dispunem. 
ne-a îngăduit să pornim la această cercetare şi ne-a dat un 
sâmbure de încredere asupra rezultatelor ce încercăm să le 
obținem, 

Dată fiind subtilitatea problemei, subtilitate izvorită din 
natură fluidă, vie şi oarecum ascunsă a fenomenului timp, ne 
dăm seama din capul locului că nu ne este uşoară sarcina 
când pornim să cercetăm un atare fenomen. 

2. Felul cum își reprezintă țăranul român vremea pare să 
fie deosebit față de noțiunea corespunzătoare cu care lucrăm 
noi. Desfășurarea evenimentelor, a vieții omului şi a tuturor 
actelor sale zilnice se produc în timp dar în alte condiţii şi 
în alte semnificaţii decât acelea pe care le cunoaștem obișnuit, 

Țăranul privește cerul, socotește şi el cum merge timpul, 
are ca și noi calcule și totuși privește timpul într'un alt chip. 
Intre timpul său şi al nostru există o deosebire de natură, de 
sens. Nu este vorba numai de alte raporturi ci și de alte ele- 
mente intrate în compoziţie, De aceea putem afirma că între 
timpul așa cum îl trăeşte ţăranul român și timpul pozitiv 
fizico-matematic este o deosebire de natură. 

* In genere omul orașelor noastre instruit și crescut în școa- 
la științelor pozitive, adică ale materiei, are despre timp o 
concepție fizică — timpul mărime infinită, continuă și rever- 
sibilă, mărime alcătuită din părți egale omogene și succesive, 
ceea ce înseamnă pe scurt: o concepţie abstractă și cantita- 
tivă a timpului. 

Țăranul român pare să nu cunoască un astfel de timp. Na- 
tura, însușirile și rostul timpului sunt altele decât cele de 
mai sus; ele se desprind dintr'o altă concepţie de viaţă. 
Chiar dacă poate fi vorba de o cunoaștere pozitivă a vremii, 
chiar dacă există o astronomie populară, timpul ţăranului ro- 
mân este un fenomen care depăşeşte toate acestea și totodată 
le cuprinde; natura sa se exprimă prin însuşiri specifice, 
Acest timp nu este liniar, fără chip și monoton ca timpul 
matematic, ci dimpotrivă este organic, cu înfățișări variate 
şi muzical. De aceea se poate spune că are un adevărat curs, 
adică este viu și plin de sens, 

Timpul care stă la temelia organizării vieţii obşteşti a sa- 
tului, în care se desfășoară toate activităţile, ritmează şi dă 
sens faptei şi cugetului ţăranului român. Timpul care stă la 
temelia calendarului său purcede din locuri tainice, are pu- 
teri și înţelesuri necuprinse. 

Omul satului românesc își trece viaţa într'un timp deose- 
bit ca natură de acela pe care noi îl socotim timp normal; 
ţăranul gândește, lucrează și simte timpul într'un ritm și în- 
tr'un sens aparte care îl duc la o reprezentare concretă gi 
calitativă a perioadelor, a momentelor care vin, se duc, re- 
vin în altfel şi curg mereu cu înțelesuri proprii. Este aci o 
varietate și o bogăţie de coloare greu de prins de cei ce 
trăesc în dimensiunea timpului matematic. 

TIMPUL ORIZONT DE VIAŢĂ 


1. Ce înseamnă a fi în timp. — 2. Veac şi timp istoric. — 3. Veac şi 
eternitate. — 4. Inceputul şi sfârşitul. 


Țăranul român nu are o noţiune precisă a timpului. El știe . 
şi mai ales simte, că făptura sa există în timp, știe că sa 
născut la o dată oarecare, că trăește în prezent și că zilele 
ce urmează îl poartă pas cu pas către un viitor încheiat în 
moarte. Același lucru îl vede și împrejurul său: cursul nestă- 
pânit al vieții oamenilor, animalelor şi plantelor, schimbarea 
necontenită a feţii lucrurilor. Tot ceea ce se desvălue omului 
în feluri atât de deosebite, tot ceea ce este făptură are un în- 
ceput şi un sfârșit, este adică trecător. 

Marea trecere este sentimentul profund al existenţii sale. 
Fie că vorbeşte despre roadele unui pom, fie că vorbește 
despre tinerețea unei fete sau despre moartea cuiva, ţăranul 
întrebuințează aceeași expresie: „s'a trecut“, pentru el a trăi 
în lumea aceasta înseamnă a fi în timp; a fi în timp înseamnă 
a fi trecător. 

Țăranul român știe lucrul acesta, îl experimentează zilnic 
dar printr'o orientare rodnică a spiritului său izbutește să 
învingă efemerul, să învingă clipa trecătoare, să învingă 
timpul. Calea acestui rezultat și cum apare timpul în filozo- 
fia populară este ceea ce vom încerca să arătăm în acest 
capitol. 

A fi în timp, pentru ţăranul român, nu înseamnă a fi pur 
şi simplu ci înseamnă a fi aici, în lumea aceasta. Timpul îşi 
are izvoarele şi se manifestă în ea. Omul este trecător din 
sentimentul mergerii lui către moarte. Dacă această stare nu 
îi împovărează sufletul vine din faptul că o priveşte ca pe 
o stare omenească naturală, ca pe o stare a firii sale. Dacă 
cerul se schimbă, stelele cad, soarele se împuținează, de ce 
omul ar sta pe loc? Nimic nu îndreptățește să dorească o per- 
manență aci. Dimpotrivă, rămânerea sa nesfârşită în viaţa 
aceasta, adică în timp, este socotită de țăran ca un blestem. 
„Nu-l mai iartă Dumnezeu“ este o expresie obișnuită în le- 

gătură cu bătrânii care trec peste limita obișnuită a vârstei. 
Deseori apare și un ritual pentru săvârșirea celor ce trăesc 
prea mult. 

Ceea ce dă sens și putere vieţii ţăranului este trăirea sa în 
timp şi depăşirea lui totodată. Fiece gând, fiece act legat de 
ființa și soarta de om este îndreptat către împlinirea acestei 
soarte. Existența omului în timp are două feţe: aceea a clipei 
şi aceea a eternului; una cu cealaltă nedespărțite. Amândouă 
îi sunt date. Marea trecere duce la permanenţă. Desigur pe 
anume căi şi cu o anume sforțare; întrun anume sens și cu 
o anume tărie. 

Țăranul român, din locul din care este el așezat, răspunde 
consecvent cu atitudinea sa la câștigarea, respectarea și în- 
vingerea timpului. 

Pentru a înțelege mai bine ce înseamnă pentru el a fi în 
timp este bine să încercăm a ne da seama ce înseamnă a fi 
în veac, spre deosebire de ce înseamnă a fi în eternitate, și 
care e raportul lor real în viața spirituală a ţăranului român, 


2. Timpul privit sub unghiul acesta al curgerii neîncetate, 
timpul care se determină prin fapte, prin evenimente şi în 
care își trece omul viaţa lui de toate zilele, este numit de ţă- 
ranul nostru veac. Tot ceea ce alcătuește lumea aceasta 
de întâmplări, desfășurarea de energie, gând şi faptă ome- 
nească, tot ceea ce se desfășoară în cadrul și ritmul lumii 
acesteia se întâmplă în veac. 

Timpul ca durată obiectivă, legat de soarta omului aci, este 
ceea 'ce numeşte el veac. Timpul veac poate fi apropiat de 
ceea ce numim noi timp istoric; spunem poate fi apropiat, 
pentrucă este asemănător fără să fie identic şi nici măcar 
echivalent, 

Veacul este apropiat de timpul istoric dar este mai mult 
de cât el, am putea spune chiar, în altfel decât el. Deși 
privește desfășurarea faptelor obiective, evenimentele legate 
de viața omului şi a omenirii în general, veacul are o notă 
de misticism, nu un caracter pozitiv ca timpul istoric. Veacul 
apare nu în sine ca timpul istoric, ci ca o contra-față a unei 

alte existenţe. Deși amândouă obiective, sensul lor este deo- 
sebit; unul priveşte în altă parte decât celălalt. 

Ce vrem să spunem cu acesta? Timpul istoric este du- 
rata măsurată cu fapte puncte de reper, măsurată cu eveni- 
mente. Veacul este tot timp istoric dar în alt fel. Țăranul 
Român când spune că lucrurile și oamenii sunt în veac spune 
că sunt trecătoare şi eterne totodată; trecătoare ca fenomene 
şi eterne ca sens. Adică, sunt în timp dar sunt și dincolo de 
timp printr'o participare mistică la eternitate. 

Istoria se intensifică astfel, capătă un sens mai bogat, altul 
decât acela al cronologiei științifice. Timpul istoric ştiinţific 
este lipsit de viaţă, linie dreaptă sau frântă însemnată din 
loc în loc cu date. Timpul istoric veac este concret, abundent, 
organic. Țăranul Român nu cunoaște pe cel dintâi și-l trăeşte 
intens pe cel al doilea. 

Intre timpul istoric veac şi cel istoric științific mai este o 
deosebire capitală. Timpul istoric privește numai trecutul, 
ceea ce s'a întâmplat, ceea ce s'a consumat până în prezent. 
Veacul are un cuprins mult mai mare; el are în limitele sale 
atât trecutul cât și viitorul; adică, atât ceea ce s'a întâmplat 
cât și ceea ce va veni de aci încolo. Veacul este pentru ţăranul 
Român timpul de aci, din lumea aceasta, de când este ea și 
cât va dura ea. Veacul este timpul întreg. 


3, Să vedem acum ce înseamnă pentru el a trăi în timp 
şi în eternitate totodată. 

Timpul este recunoscut ca o realitate obiectivă. Intrucât 
omul trăeşte în veac, întrucât trăeşte în lumea aceasta, în- 
tr'atât este în timp. Dar timpul ca existenţă este legat de o 
existență extratemporală. Țăranul român are conştiinţa 
sălășluirii sale în timp dar fapta sa ca și sensul întregii sale 
vieţi se desfășoară în raport cu ceva care nu mai cunoaşte 
această dimensiune atât de sensibilă nouă aci. El ştie că 
există în veac, că este deci subordonat timpului, dar ştie tot 
atât de bine să se poată elibera de jugul acesta, că poate 
câștiga pas asupra curgerii vremii, că poate învinge timpul. 
Țăranul vede în timp o realitate care se consumă în alta su- 

perioară. Pentru el a fi în timp înseamnă a trăi într'un pre- 
zent continuu îmbogăţit de contactul cu lucrurile neschimbă- 
toare; timpul îl duce în chip firesc dincolo de trecător, adică 
în eternitate. Tristeţii curgerii tuturor lucrurilor el îi aduce 
o reparaţie: aceea că marea trecere este un proces firesc al 
permanenții. 

Omul trăeşte la limita între timp și eternitate, având însu- 

şiri legate de ambele fețe ale existenţii. Omul trăește în timp, 
se naşte, luptă, crează, se împlineşte. Omul nu poate exista 
fără timp dar nici numai în el. Fiinţa interioară a ţăranului 
este astfel alcătuită încât poate lupta împotriva timpului adi- 
că a ceea ce este trecător. Printr'un act de mare intensitate 
interioară el izbuteşte să frângă clipa trecătoare, sau mai bine 
zis să o încarce cu permanenţe; aceasta printr'o participare 
la etern, 
“După cum timpul nu poate fi înţeles fără existența umană, 
la fel eternitatea nu poate fi înțeleasă fără existenţa lui Dum- 
nezeu. Omul există în timp, omul şi viața sa sunt legate 
de timp ca de ceva propriu. Dumnezeu scapă acestei dimen- 
siuni; Dumnezeu există dincolo de timp, este adică extra- 
temporal sau mai bine zis există pur şi simplu fără nici o 
condiție, ceea ce este tot una cu eternitatea. 

Pentru țăranul român Dumnezeu este totdeauna sens al 
celor neschimbătoare şi al celor schimbătoare, cauză a tutu- 
ror lucrurilor şi cauză a timpului. Dumnezeu este dincolo de 
veac, dincolo de ceas, Dumnezeu nu cunoaște nici trecutul 
nici viitorul; el este ca o prezenţă continuă. 

Legat cu credinţa sa de ființa eternă a lui Dumnezeu, ţă- 
ranul român, deși parte din cele schimbătoare, supuse deci 
timpului, trăește prin această participare într'o perspectivă 
a eternului. Toţi cei crescuţi la școala pozitivă trăesc într'un 
timp oarecare, în trecut sau viitor, trăesc fragmentat; țăranul 
român stă pe o poziţie total deosebită. Păstrând legătura di- 
rectă cu Dumnezeu el transformă timpul dintr'o entitate, 
dintr'o noțiune abstractă, într'o realitate vie cu însușiri şi 
sens propriu. 

Viaţa interioară a ţăranului are în acest fel însuşiri deo- 

sebite față de a noastră; cunoaște o armonie, o plinătate și o 
liniște caracteristică împăcării unei vieţi care a învins trans- 
figurând tot ceea ce era efemer, trecător, tot ce era atins de 
moarte în firea sa, 


4. Pentru a înțelege mai bine ce este timpul în orizontul 
de viaţă al ţăranului român e bine să trecem la o altă pro- 
blemă. Timpul ca fenomen obiectiv trebue prins în cei doi 
termeni ai săi; adică de îndată ce există ideea de timp și sen- 
timentul duratei, există şi aceea a începutului și sfârşi- 
tului. Orice se petrece în timp are început şi sfârşit. Des- 
lușind această problemă aşa cum ne este pusă de datele 
obiective de satele românești, credem că înaintăm cu un pas 
in înţelegerea fenomenului timp la țăranul Român. 

Inceputul şi sfârșitul în viziunea de viaţă a ţăranului Ro- 
mân sunt atât de deosebite de concepţia ştiinţelor naturei 
încât cu greu mintea noastră obișnuită cu noțiunile acestor 
științe poate să le cuprindă. Cuvântul este pentru această 
problemă un vehicul impropriu. 

Ce înseamnă început? Cum apare el și ce raport are cu 
sfârşitul? Țăranul vede începutul a tot ce este în timp, 
începutul a tot ce este trecător, în Dumnezeu. Din El şi prin 
El pornesc toate ce sunt și se desfășoară aci. Ceea ce înseamnă 
cu alte cuvinte că începutul este legat de eternitate. Timpul, 
creația lui Dumnezeu, începe odată cu lumea aceasta şi se va 
sfârşi odată cu ea. Dumnezeu l-a deprins, l-a făcut să în- 
ceapă ca pe ceva aparținând creaţiei sale. 

Inceputul este într'un anume fel însăși lumea, așa cum a 
fost creată de Dumnezeu, cu înfăţişarea și ritmul ei. In înce- 
put stau toți germenii a ceea ce este, a ceea ce crește și moare. 
Orice faptă și făptuire a noastră are un început, adică ia 
ființă; dar ca tot ce ființează, adică începe în lumea aceasta, 
moare, are fără putinţă de învingere, un sfârșit. Țăranul Ro- 
mân leagă de început sfârșitul; legătura dintre început şi 
sfârşit este de o mare însemnătate pentrucă ideile și senti- 
mentele lor nu pot fi înţelese una fără cealaltă. 

Pentru cultura modernă, aceea a ştiinţelor pozitive, sfârşit 

înseamnă moarte, înseamnă dispariție totală, înseamnă neant, 
Aceasta pentrucă ştiinţa foloseşte timpul ca pe ceva linear, 
fragmentat în trecut, prezent şi viitor şi măsurat cu lungimi. 
Incetarea etapelor timpului înseamnă pentru știință, dispa- 
riția timpului, înseamnă neant. Sfârşitul este pentru cei ce 
trăesc în această perspectivă, consumare totală; nici o legă- 
tură nu e posibilă cu începutul care este fixat la capătul 
celălalt al liniei timp. 

Țăranul nu privește lucrurile la fel. Sfârșitul este în lumea 
acedsta sau al lumei acesteia, dar nu se rezolvă în ea. Sfâr- 
şitul există după cum exiscă şi timpul, nu în sens cantitativ 
şitul timpului nu este în timp, ci dincolo de timp, în eterni- 
tate. In acest fel începutul şi sfârșitul nu sunt două puncte 
la capătul unei linii, nu sunt nici neant, nici infinit pentru 
țăranul român, amândouă se rezolvă în etern, în absolut. 

Cu toate că este greu de prins cum anume se răsfrânge 
acesta în mintea ţăranului și că nu rareori cuvântul deslu- 
şitor întârzie pentrucă întârzie şi gândul precis, credem că 
e cu putință să deducem o seamă de lucruri în legătură cu 
problema timpului din poziția sa spirituală, din filozofia 
populară. 

Facerea lumei și judecata de apoi sunt stâlpi de sprijin ai 
minții. Timpul curge fără încetare între aceste două mari 
mpmente. Lucrul acesta, adică curgerea timpului, nu este 
greu de prins. Ceea ce îngreunează mersul cercetării este 
starea de început şi de sfârşit ca limite, Cum există și ce 
înseamnă aceste două realități, două momente? 

Inceputul și sfârşitul sunt ale timpului dar nu numai în 
timp. Sensul lor îl putem afla într'un singur fel: socotind 
eternul ca prezent nu ca trecut și viitor cum e tendinţa gene- 
rală a lumei noastre (tendinţă venită din apropierea eternu- 
lui de infinit). 

Țăranul Român nu se desparte niciodată de permanenţă, 
adică de etern. El se simte şi crede continuu într'o viață 
eternă pentrucă el simte şi crede în Dumnezeu. A nu vedea 
eternitatea în prezent înseamnă a nu-l avea pe Dumnezeu; 

ori țăranul îl are. Pe această cale se pare că o problemă a 
începutului și a sfârşitului nu mai are loc pentru el așa cum 
are pentru cărturari. Inceputul şi sfârşitul se topesc în abso- 
lut, din care se desprind toate sensurile actuale. Lumea fn- 
cepe și sfârşeşte în Dumnezeu; omul începe și sfârșește tot 
în Dumnezeu. 

La moartea unui om, o femeie din Țara Oltului a spus: 
„Să-i fie sfârşitul ca începutul“, ceea ce pare să dovedească 
legătura și sensul lor. Țăranul pare să nu cunoască sfârșitul 
în sensul mentalităţii științifice care poate să însemne infi- 
nit, neant sau moarte. Pentru el sfârşitul se transformă, de- 
sigur pe un alt plan decât acela al lumii sensibile, în eterni- 
tate unde stă tot una cu începutul. 

Acum, câteva cuvinte despre infinit. Are țăranul român 
ideea de infinit? Are el măcar sentimentul infinitului? Noţiu- 
nea, sau mai precis cuprinderea raţională a infinitului, nu o 
are nici savantul care o foloseşte ca instrument de cunoaş- 
tere; acesta are sigur sentimentul infinitului care i-a provocat 
simboluri utile. Țăranul Român, după datele cunoscute de noi, 
nu are nici ideea, nici sentimentul infinitului. Acesta este tot 
o consecinţă a felului cum îşi reprezintă el timpul în raport 
cu concepţia despre lume și viaţă ce o are. 

In înțeles material și cantitativ țăranul român nu are nici 
ideea de nesfârşit în sensul infinitului matematic; aceasta pen- 
trucă el nu trăește în orizontul unui timp cantitativ măsurat 
matematic, ci în timpul calitativ, valorificat interior, spiri- 
tual. Corespunzător nesfârșşitului în timp găsim în mentali- 
tatea generală a satului românesc o reprezentare, un senti- 
ment al eternului, care cuprinde și rezolvă tot ceea ce este 
legat de dimensiunea timp. Lumea întreagă este legată de 
prezenţa eternului. 

Țăranul român, cu credinţa sa adâncă în Dumnezeul viu, 
ființă pretutindeni prezentă, crede în viața eternă. Eterni- 
tatea ca realitate prezentă în viaţa aceasta îi rezolvă şi pro- 
blema timpului, a începutului, a sfârşitului şi a nesfârşi- 
tului, problema morții și tot ce este legat de timp. Țăranul! 
român participă la etern chiar în viaţa de aci. 

Timpul la țăranul român este altceva decât timpul nostru; 
nu este ceva care se poate măsura cu lungimi şi nici ceva 
inventat de mintea omului. Timpul său este o realitate vie 
cu însușiri și puteri necunoscute nouă. E ceea ce vom încerca 
să arătăm în următoarele capitole trecând pe un plan mai 
concret al vieţii, al vieţii de toate zilele. 


TIMPUL CONDIŢIE DE ACTE. 
1. Timpul condiţie de acte, — 2. Actele pozitive. — 3. Actele rituale. 


1. După această încercare de a înfățişa timpul în raport cu 
orizontul de viață a ţăranului Român, timpul deprins din 
filozofia populară, să încercăm acum o descriere a timpului 
ca fenomen concret aşa cum se resfrânge din faptele obiș- 
nuite ale vieţii spirituale a satului. 

Din primul moment al cercetării activităţii spirituale în- 
trun sat românesc suntem loviți de felul deosebit în care 
țăranul tratează fenomenul pe care noi împreună cu el îl 
numim timp. Toate acţiunile sale au o seamă de determi- 
nante între care timpul este foarte însemnat. Timpul condi- 
ție de acte pozitive sau rituale este chipul cel mai frecvent 
în care apare acest fenomen în viața satului. Pasul pe care 
îl face, lucrul pe care îl începe și orice acte de construcție, 
tămăduire sau legătură nouă, apar strâns determinate de 
factorul timp. 

Dar nu numai ceea ce stă în puterea omului de a face liber 
este determinat de timp ci şi actele sau evenimentele care 
vin peste puterile omului sunt supuse aceleaşi influenţe di- 
recte a timpului în care ele se desăvârşesc. Așa sunt înmu- 
gurirea, venirea păsărilor, nașterea sau moartea care sunt 
legate și capătă înţelesuri dela timpul în care se împlinesc. 

Dacă așa se prezintă timpul, se înţelege că omul nu poate 
rămâne indiferent în fața unui astfel de fenomen. De aceea 
găsim o întreagă știință și procedură a timpului, de aceea 
ţăranul îi acordă atâta atenţie și respect. Omul are nevoe de 
o ştiinţă precisă pentru a-i putea folosi sau anihila puterea, 

după nevoie. Omul este obligat să-i cunoască tainele, să-l 
cultive, să-l îndrumeze așa cum desfășurarea vieţii sale o 
cere. 

“Țăranul român cercetează, respectă și folosește însușirile 
şi sensul timpului. Actele sale, dela cele mai mărunte şi 
obișnuite până la cele mai însemnate şi mai puţin obișnuite, 
sunt săvârșite într'un timp precis determinat. Prin săvârşirea 
lor într'un timp precis dinainte cunoscut, se asigură rodnicia 
acestor acte de orice natură ar fi ele. Tot ce porneşte țăranul, 
orice întreprinde el, este de obicei strâns legat de factorul 
timp. 


2. Actele pozitive ale ţăranului, înfăptuirile sale așa cum 
se desfăşoară ele obișnuit, sunt condiţionate într'o mare mă- 
sură de timp. Aproape nimic nu scapă acestei măsuri de pre- 
cauție atunci când omul pornește să facă ceva. Ca să arătăm 
ce înseamnă timpul în raport cu fapta, ce reprezintă el în 
legătură cu actul propriu zis, vom da câteva exemple edifi- 
catoare. 

Omul care vrea să pornească la drum fereşte o dată din 
săptămână: Marţia şi un moment: miezul nopții; Marţia e zi 
rea, miezul nopţii e vremea când umblă duhurile necurate. 
Iată două superstiții pe care țăranul nostru, chiar cel mai 
înaintat ca mentalitate, le păzeşte cu multă grijă. Nepăsarea 
faţă de aceste momente aduce numai rău: nerodnicie (Mar- 
ţia) sau suferinţă, boală (miezul nopţii). 

Femeea care vrea să pună la ţesut, care urzește sau taie 
gură la cămașă fereşte la fel Marţia; tot ce pornește în acea- 
stă zi nu isprăveşte cu bine. Asemănătoare este Sâmbăta. 
Marţia și Sâmbăta sunt socotite în genere drept zile rele, 
Aceste zile din săptămână sunt însă legate de fenomenul 
morţii şi dedicate actelor privitoare la cei trecuţi din lumea 
aceasta. 

Dacă cineva își construește o casă alege ziua când începe. 
Implinirea unei astfel de lucrări, durarea ei în vreme, ţin 
de timpul când a fost începută sau construită. Un țăran din 
Bucovina pornind să-și ridice o casă de bârne s'a dus la pă- 

dure să tae cei dintâi copaci într'o Luni de dimineață, „că 
aşa e obicei, să începe casa când începe și lumina“. 

Iată un alt exemplu în legătură cu creșterea vitelor: nu e 
bine să depeni în asfințitul soarelui că-ţi căpiază oile și por- 
cii. Orice alt moment din zi e bun pentru depănat, numai 
asfințitul nu: „se îmbolnăvesc vitele în ogradă; cine deapănă 
în asfinţit are pagubă“. 

Iată câteva exemple de respectare a timpului în ordinea 
faptelor pozitive. La fel pot fi citate nenumărate fapte care 
privesc îngrijirea ogorului, creșterea păsărilor, industria cas- 
nică, comerţul și meseriile. Pe scurt, se poate spune că pen- 
tru orice lucrare, ca omul să sporească e bine să respecte pe 
cât mai mult cu putinţă condiția de timp. Timpul răsfrânge 
asupra tuturor actelor înțelesuri şi puteri proprii. 

Fapta ţăranului este legată puternic și de diferitele mo- 
mente din zi, așa unul din exemplele de mai sus ne-a arătat, 
Răsăritul, amiaza, asfinţitul de o parte, sau seara, miezul 
nopții, zorile de alta, sunt momente precise cu efecte tot 
atât de precise asupra faptei omului. 

Nu e bine să stai întins Duminica în ceasul slujbei, nu e 
bine să arunci gunoi dimineaţa în faţa soarelui, nu e bine să 
începi munca după amiază, nu e bine să umbli noaptea când 
e besnă, etc. Sau pozitiv: e bine să-ţi speli fața (ochii) cu apă 
rece când iese soarele, e bine să culegi umbra florilor înainte 
de amiază, e bine să te închini seara, etc. 

Momentele din zi ca şi deosebitele date de peste an spun 
mai mult dacă privim o altă categorie de fapte, acelea de 
natură religioasă şi în deosebi magică, a căror legătură cu 
momentele din zi și din noapte, legătură cu mersul soare- 
lui, luni şi stelelor este foarte strânsă. Să trecem deci din do- 
meniul faptelor pozitive cu semnificaţia mai mult utilitară 
la cele de natură mistică cu semnificaţia spirituală. 


3. Viaţa spirituală a satului fiind dominată de elementele 
religioase și magice este firesc ca actele de această natură 
să aibă o mare însemnătate. Actele rituale, mai mult decât 
cele pozitive ale lucrului zilnic sunt sub influența timpului 

fără de care nu au sens. Să vedem deci prin câteva exemple 
ce fel apare timpul în raport cu actul mistic fie el religios 
sau magic, cât sunt influențate actele rituale și ce însemnă- 
tate are timpul pentru ele. 

Să vedem însă întâi ce înseamnă un act ritual și apoi care 
îi sunt condiţiile. Un act ritual este un act singular, de sine 
stătător, semnificativ în raport cu o credință sau cum spun 
sociologii francezi cu o reprezentare colectivă. El este de na- 
tură mistică, cu sensuri și puteri asupra lumei sensibile și su- 
prasensibile, materiale și spirituale. Actul ritual poate fi so- 
cotit elementul a ceea ce organic se numeşte o ceremonie și 
sistematic un cult. Actul ritual de cele mai multe ori inte- 
grat unei ceremonii apare destul de des și izolat. 

Satul românesc cuprinde în sânul său un mare număr de 
astfel de acte şi un bogat material de cercetare în problemele 
religiei și magiei. Pentru noi, în cadrul acestei lucrări, actul 
ritual este însemnat pentrucă poartă cu sine viu fenomenul 
timp. Prins în ansamblul de viaţă a satului și anume în acti- 
vitatea sa spirituală, timpul ne apare ca un fenomen deo- 
sebit de interesant și bogat în consecinţe. 

Actul ritual care ține de un mecanism propriu de gândire, 
care presupune o disciplină și o prescripţie riguroasă, este 
legat de o seamă de condiţii speciale pentru a fi rodnic. Con- 
dițiile de spaţiu și timp sunt cele de căpetenie. Actul ritual 
nu poate fi săvârșit după bunul plac, la întâmplare, ci trebue 
să respecte aceste condiţii, fără de care nimic bun nu se 
poate isprăvi. 

Timpul este deci la temelia actului ritual. Săvârşind un 
astfel de act, ţăranul român are de luat în seamă mersul tim- 
pului care cere după calităţile momentelor anumite acte. Ță- 
ranul știe că numai prin respectarea timpului, adică prin să- 
vârşirea actelor la vremea lor, aceste acte câștigă sens și se 
împlinesc cu adevărat. De aceea el respectă riguros ceea ce 
numim noi condiţia de timp. 

Timpul însă intră uneori până în inima actului însuși. 
Deseori nici nu se face simțită schimbarea produsă, din timp 
condiţie în timp element constitutiv, care este ultima etapă 

a prezenţei și funcţiunei acestui fenomen, aşa cum vom ve- 
dea în capitolul următor că apare în calendar. 

Exemplele ne sunt și de astă dată aducătoare de lumini. 
Să luăm bunăoară ritualul înmormântării. Ingroparea după 
a treia zi, priveghiul, paza groapei la o anume vreme, sunt 
tot acte în legătură cu timpul din care se desprind sensuri 
proprii. Omul săvârşeşte anume acte la anume vreme pentru 
a câştiga sau a înlătura după nevoie puterile unei clipe, a 
unui ceas, a unei zile. 

Pe valea Jiului în depresiunea subcarpatică a Olteniei am 
aflat chiar un cântec ritual direct interesant pentru problema 
timpului; e vorba de un cântec al zorilor. Cât stă mortul sub 
acoperișul casei sale, în fiecare zi dimineaţa înainte de răsă- 
ritul soarelui se cântă un cântec al zorilor: 


Zorilor, zorilor, 
Zorilor, surorilor, 
Voi să nu grăbiţi 
Să ne năvăliți 


Acest cântec ritual în care zorile sunt invocate să întârzie 
până ce toate vor fi gata pentru călătorirea mortului nu poate 
fi cântat decât numai dimineaţa în zori „când se arată ro- 
şeața pe cer“, cum spun oamenii locului; se cântă de mai 
multe femei, cu fața spre răsărit. 

Valurile de lumină ale cerului sunt socotite ca purtând cu 
ele puteri noi și semne noi. Zorile, acest moment al nașterii 
unei alte zile, au însușiri particulare, însușiri care nu sunt 
lipsite de însemnătate pentru viaţa omului, în lumea aceasta 
sau în aceea de dincolo. Cântecul ritual vine ca o respectare, 
ca o promovare a calităţilor luminei proaspăt arătate în zori. 
Țăranul român surprinde în timpul acesta elemente şi cali- 
tăți necunoscute nouă, pe care el încearcă să le determine 
în favoarea sa. 

Dacă trecem acum la o altă categorie de fapte cum ar 
fi bunăoară riturile de medicaţie și la tot ceea ce țăranul 

numește vrăji, farmece, descântece, făcut și desfăcut, găsim 
la fel timpul ca pe un fenomen cu însușiri şi puteri proprii. 

Aproape toate aceste acte magice sunt într'un fel sau altul 
legate de timp. Pentru a fi eficace, o vrajă sau un descântec 
trebuesc săvârşite într'un anume timp; pentru a avea sens 
şi pentru a rodi, cel ce le practică trebue să respecte regu- 
lele timpului altfel devenind acte neisbutite. Un descântec 
de deochi, de dragoste, de soarele ăl mare, o vrajă de che- 
mare a iubitului, de luat laptele dela vite și de orice altă 
natură, are obişnuit o regulă de timp, așa cum are și una de 
spaţiu. Zorile, amiaza, asfințitul, sunt momente în care e 
bine să fie săvârșite aceste acte. Seara, miezul nopţii, la cân- 
tători, în puterea nopții sau spre ziuă sunt la fel folosite mai 
ales pentru actele de magie destructivă, 

Am pomenit mai sus despre influenţa timpului de după 
miezul nopții și consecințele nefaste ce le poate avea asupra 
omului. Acesta e timpul necurat, timpul rău; atunci umblă 
urâtul, strigoii, pricolicii, stafiile de tot felul şi tot atunci 
vrăjitorii au puterea mai mare, Se spune că în acest timp 
necurat umblă numai cei ce au legătură cu ființele întune- 
recului; e vremea magicienilor de tot felul când aceștia nu 
numai că au puterea mai mare dar pot câștiga şi noi puteri, 
Aşa se povesteşte bunăoară că o vrăjitoare din Țara Oltului 
se ducea în puterea nopţii şi înconjura cimitirul de trei ori 
cu părul despletit; aceasta pentru a avea mai multă putere 
în săvârșirea vrăjilor, 

Orele dinspre ziuă sunt bune pentru pregătirea leacurilor. 
Florile, mugurii, fiarele vechi, se adună și se plămădesc 
înainte de răsăritul soarelui, Uneori „se lasă o noapte la 
stele“, 

In afară de momentele din zi și din noapte, în afară de 
datele de peste an, actele rituale de această natură mai sunt 
legate de timp și în alt chip, în legătură cu mersul cerului, 
cu evoluţia deosebitelor faze ale corpurilor cerești. Fazele 
lunei, luna nouă, luna plină, luna mâncată, sunt momente 
dintre cele mai folosite în magie pentru darurile lor. 

Pentru întărirea trupului, pentru sănătate, e bine ca la luna 

nouă omul să se atingă uşor cu fruntea cu un metal; dacă 
un om e bolnav de vre-o boală oarecare, e bine să privească 
“luna nouă și să spună: 


Luna nouă e sus 
Boala după min' s'o dus. 


Dar nu numai vrăjile şi descântecele, nu numai riturile de 
medicaţie cunosc atât de adânc factorul timp ce aproape 
toate practicele magice; fie că se construeşte o casă, fie că 
ge lucrează un ogor sau se face un cojoc, de îndată ce actul 
ritual apare, problema timpului se pune. 

Ca şi în domeniul religiei, în magie timpul are o mare 
însemnătate fiindcă timpul este indispensabil săvârșirii tu- 
turor actelor rituale. Fie că se invoacă puteri sfinte cu sco- 
pul a transfigura ființa umană, fie că se invoacă altele pen- 
tru reuşita unor scopuri materiale, timpul ia parte şi este 
socotit în mersul unor astfel de acte, rituri sau ceremonii, 
ce nu sunt mai puţin necesare vieţii omului de cum îi este 
pâinea zilnică. 

Din respectarea timpului în săvârșirea actelor rituale, 
din deosebirea dintre timpul fast și nefast, eficace şi ine- 
ficace, rodnic şi nerodnic, cred sociologii și etnografii vea- 
cului, a eşit calendarul care în viața popoarelor primitive 
şi a celor mai puţin evoluate cum este poporul român, nu 
reprezintă decât o organizare a timpului reprezentat reli- 
gios și magic. 

Este adevărat că fenomenul calendarului ne desvălue mult 
din ceea ce se poate numi timp condiţie de act ritual. Sărbă- 
toririle aşa cum sunt Floriile, Sf. Gheorghe sau Sf. Ilie, cu- 
prind un mare număr de obiceiuri acte rituale; de altfel 
toate practicele religioase și magice periodice sunt legate şi 
exprimă ritmul calendarului. Zilele de peste an şi în deo- 
sebi sărbătorile sunt adesea condiţie de timp ale unor acte 
de acest fel; dar nu totdeauna. 

Sărbătoarea e mai mult decât o condiţie deoarece e pri- 
vită ca un timp sacru așa cum se întâmplă ori de câte ori 
este comemorarea unui sfânt şi a faptelor sale. 

Calendarul este fenomenul cel mai închegat şi mai vor- 
bitor pentru înţelegerea timpului într'o colectivitate ca aceea 
a satului românesc. In calendar sunt exprimate aproape 
toate caracterele timpului așa cum trăește țăranul Român; 
în el găsim exprimat ritmul şi organizat timpul. Analizând 
calendarul vom putea căpăta lămuriri mult mai depline asu- 
pra problemei noastre, mai ales că reforma din anul 1924 
a ridicat în satul românesc probleme însemnate cercetăto- 
rilor. 


ORGANIZAREA TIMPULUI; CALENDARUL 


1. Reforma calendarului și satul tradiţional. — 2. Ce este calendarul— 
3. Argumente împotriva noului stil. — 4. Organizarea timpului şi 
funcțiunea calendarului. 


1, In anul 1924 s'a întâmplat la noi un fapt semnificativ 
pentru mentalitatea generală a satului românesc și de mare 
însemnătate pentru lămurirea problemei timpului. Reforma 
calendarului aplicată după hotărîrea Sinodului a provocat 
din partea țăranilor o reacțiune cu totul neașteptată atât 
de cei ce hotăriseră reforma cât şi de cei care erau în- 
sărcinaţi să o aplice. Hotăriîrea luată, firească pentru con- 
ducători, de a armoniza mersul vremii cu acela al lumei 
apusene, adică de a trece calendarul cu 13 zile mai înainte, 
a apărut ţăranilor nu numai nefirească, dar și plină de pri- 
mejdii. 

Sensul adevărat al realităților săteşti scăpase celor în 
drept. Unii cu mintea mai ageră au pus reacţiunea țăranilor 
la reformă în seama unor influenţe politice de origină străi- 
nă venite de peste graniţe. Chiar dacă o astfel de influenţă 
a putut să se producă, ea a trebuit să găsească un teren fa- 
vorabil; și pe acesta îl crease reforma calendarului. 

Acolo unde țăranul a refuzat să mai intre în biserică, acolo 
unde preotul a fost bătut, acolo unde legături de rudenie 
s'au rupt, acolo unde întreaga viaţă spirituală a satului s'a 
spart, nu mai poate fi vorba de un fapt divers şi nici măcar 

de un fapt politic oricât de puternic ar fi și ori de unde ar 
veni. Dacă în urma reformei calendarului a apărut stilismul 
ca o nouă sectă religioasă, dacă oamenii şi-au lăsat bărbi şi 
au început o altă viață în afara comunităţii spirituale a bi- 
sericii neamului, se înțelege că s'a petrecut un lucru de mare 
adâncime, că frământările au fost sufletești şi că adevăratul 
sens al acestor manifestații trebue deci căutat într'o reali- 
tate de dincolo de ordinea socială și politică. 

In viața spirituală a satului, în sufletul ţăranului român 
această schimbare de 13 zile mai devreme a calendarului a 
fost o experienţă interioară de mare intensitate şi drama- 
tism. Reforma calendarului a fost hotărîtă de o categorie 
de oameni și a fost suportată de o altă categorie, fiecare 
având bine înțeles mentalitatea sa proprie. Cei ce au hotă- 
rît reforma și-au zis că nu e nimic dacă se produce un avans 
de 13 zile pentrucă zilele și sărbătorile, raporturile dintre 
ele rămân aceleași. Pentru cei ce au suportat reforma lu- 
crurile au stat cu totul în alt chip; ei s'au ridicat cu tărie 
împotriva acestei schimbări pentrucă ea era esenţială, era 
totală, era primejdioasă până la distrugere. Diferenţă mare 
desigur între cele două categorii interesate. 

Neînţelegerea a pornit din felul deosebit cum fiecare parte 
a înţeles și a tratat calendarul. Pentru noi această dramă din 
viaţa satelor ne-a pus în lumină un fel deosebit de reprezen- 
tare a timpului. Calendarul și reforma au fost izvorul cel 
mai bogat și cel mai curat pentru a înţelege ce este timpul la 
ţăranul român și pentru a ne lămuri problema. Fenomenul 
calendarului, organic legat de întregul vieţii spirituale a sa- 
tului, ne lămurește direct ce înseamnă a fi în timp pentru 
ţăranul român și mai ales ce este timpul și calendarul pen- 
tru el. 

Reforma calendarului a fost pentru țăranul român o to- 
tală și bruscă răsturnare a întregii vieți lăuntrice. Reforma, 
dacă ne gândim la consecințele morale ce le-a avut, a fost 
mai mult o revoluţie; pentrucă o acceptare a ei presupunea 
o schimbare radicală a omului și a poziției sale față de 

lume și viață. Oricât de exagerat pare acest lucru, ne m- 
doim că realitatea ar putea fi alta. 

Satul românesc trăește şi mai ales trăia în virtutea unei 
străvechi tradiţii. Moștenirea din bătrâni alcătueşte însuşi 
felul de existență al acestei comunități; tradiţia este atot-— 
stăpânitoare. In satele ce păstrează încă nealterate o viaţă 
originară, organică şi arhaică, moştenirea din bătrâni func- 
ționează pe toate planurile și în toate direcțiilor acestor 
așezări. Tot ceea ce vine din trecut are un caracter aproape 
religios, față de care se impune cel mai profund respect. Ca- 
lendarul este din aceste moșteniri. Schimbarea unei oricât de 
mici frânturi din acest tot organic zdruncină viața satului 
şi a elementelor sale. Reforma calendarului a fost o astfel de- 
schimbare. 


2. Ce este şi cum apare calendarul în mintea ţăranului ro- 
mân? El reprezintă timpul organizat; calendarul în sate are 
o funcţiune de utilitate obştească dar în altfel de cum o are 
calendarul la oraș. 

In primul rând: calendarul este ceva dat așa cum este 
lumina soarelui sau sborul păsărilor. In al doilea rând: el 
este neschimbător: are un caracter definitiv şi nu poate fi 
schimbat după voia omului, cum nu poate fi schimbată nici 
faţa lumii acesteia cu frumuseţile şi păcatele ei. De aci un 
al treilea caracter: acela de obiectivitate, adică ceva de sine 
stătător, cu existența și destinul său propriu. 

In concluzie, calendarul pentru țăranul român nu este ca 
pentru cei mai mulţi din noi, un produs al voinţii omeneşti 
care a măsurat bine timpul după mersul corpurilor siste- 
mului solar; calendarul în acest caz nu este ceva conven- 
tional pentru uzul zilnic al omului, ci este un fenomen spi- 
ritual mult mai adânc şi semnificativ. 

La origini, după părerea unor sociologi, astăzi deveniți , 
clasici, calendarul ar fi apărut din necesitatea distincției în | 
timp între sacru şi profan, aşa cum cereau actele rituale şi | 
cultul. Aceste două noțiuni profund distincte, corespunză- 
toare unor realități tot atât de distincte, neputând să se 

suprapună, nici să devină într'un fel în atingere, au dat 
naştere calendarului; timpul a fost văzut şi el în două fe- 
luri: sacru şi profan. Cu toate că timpul este de fapt numai 
o condiție în desfășurarea timpului şi eficacitatea actelor 
rituale, distincția între sacru şi profan s'a impus şi în acest 
câmp al vieţii. Aşa, se crede, ar fi luat naștere sărbătoarea, 
zi deosebită ca natură de celelalte lucrătoare. 

Aceste distincţii aparţin însă mai mult cercetătorilor; căci 
ţăranul Român, după toate aparențele, nu deosebeşte condiția 
de timp în raport cu actele. Pentru el condiția de timp este 
una cu cultul însuşi, sau mai precis este un element consti- 
tutiv din acest cult. De aceea atacarea calendarului 
înseamnă atacarea cultului, a religiei însăşi’). 
Ori, se știe că religia este ceva neschimbător, este ceva 
etern care iese din câmpul de activitate al omului, unde in- 
teligenţa și voinţa sa pot fi eficace. 

Țăranul Român socoteşte religia de două ori intangibilă: 
odată față de strămoși și a doua oară față de Dumnezeu. 

Satul românesc este o unitate de viață colectivă în care 
tradiţia a jucat şi joacă încă un rol însemnat. Prezentul este 
încontinuu sub presiunea trecutului și lucrează privind spre 
viitor, trăgându-și substanţa din trecut. Cei morţi constituese 
o adevărată şi continuă prezență pentru cei vii. Trecutul pe 
calea tradiției comandă aproape toate formele și sensurile 
vieţii actuale ale colectivității. Calendarul ca o formă de 
viaţă moștenită este respectat şi el prin aceste însușiri ale 
trecutului. 

Un ţăran din Dărmănești-Bacău întrebat de ce nu ţine noul 
stil a răspuns: „nu să pot schimba sărbătorile, că aşa am 
apucat din bătrâni şi legea lor e sfântă“. La fel un altul din 
Cornova-Orhei: „țânem pi vechi că noi așa am apucat; apoi 
îi mai ghine să ţânem cum am apucat. Eu pi obiceiu meu îl 
țin; pi ce am apucat pi aia tân; țân legea creștinească“, 

Puterea cu care se impune calendarul vine însă şi din altă 


1) Calendarul în satul Cornova, Arhiva pentru ştiinţa și re- 
„forma socială, anul X. 1932, pag. 200. 

parte, Pentru ţăranul Român, religia nu este la origini un 
produs omenesc, ceva făcut de mintea noastră. Orice 
fenomen religios deci și calendarul este ceva exterior, obiec- 
tiv, dat oamenilor întrun anume fel fără putinţa de schim- 
bare. Pentru ţăranul Român, calendarul nu este o născocire 
omenească, măsurătoare bine potrivită a timpului cu scop 
practic, ci o revelaţie, ceva din ordinea divină a 
lucrurilor. 

„Calendarul merge după biserică nu după oameni și nu se 
poate schimba pentrucă este dat de Dumnezeu, calendarul 
este rânduiala dumnezeiască“ spune un ţăran din judeţul 
Ismail. 


3. Dacă acest lucru înseamnă calendar în conştiinţa ţăra- 
nului Român înțelegem cum el nu poate accepta cu inima 
ușoară o reformă a calendarului. Dimpotrivă în faţa refor- 
mei ei iau adesea atitudini dârze și cu expresii dintre cele 
nai îndurerate. „Am părăsit rânduiala veche și mi-i jale“ 
mărturisea plângând o femee din Ţara Oltului. Alta mai în- 
dârjită din ţinutul Orheiului spunea în legătură cu stilul nou: 
p„apăi zice să ţânem pi nou. Nu vreau să ţân. Nu mă dau 
măcar să mă ucidă. Să iee cuțitul și să mă tae, dar pi nou 
nu mă dau“, 

Alteori, unii apar mai îndulgenţi; distingând dintre calen- 
dar ca ordine lumească și calendar timp și ordine divină 
acceptă noul stil dar numai în primul sens: „Noi zâcem: lasă 
calendarul să meargă așa, lasă judecăţile să meargă așa, dar 
zilele să hie cum le-o lăsat Domnul nostru Hristos“. Sau: 
„eu în sfânta cruce cred, în evanghelie cred, da'n stea, nu. 
Cum să credem noi în legea deavolească (stilul nou) și nu 
într'a lui Hristos?“. 

In mentalitatea ţăranului român nu are loc rânduiala ome- 
nească pentru cele ce privesc religia. De aceea țăranul Ro- 
mân nu poate să cedeze dispoziţiile omenești chiar dacă ele 
vin dela stăpânire. Dumnezeu este mai mare decât noi toţi 
și deci legea omenească trebue să meargă după Dumnezeu şi 
nu Dumnezeu după legea omenească. 

Nepăstrarea legii lui Dumnezeu, aşa cum s'a făcut prin 
reforma calendarului este văzută ca un mare păcat cu rele 
consecințe asupra vieţii și destinului omenesc, reforma este 
privită şi ca o pedeapsă a lui Dumnezeu pentru păcatele omu- 
lui, lată o mărturisire a unei femei din ţinutul Orheiului: 
„că vezi Dumnezeu o lăsat legea cea veche și sfinţii şi noi 
om ţine aşa cum a lăsat Dumnezeu. De când sărbătorim noi 
sărbătoarele aistea pi nouă, apoi Dumnezeu nu ne mai dă, că 
nu ne pocăim. Dar Dumnezeu ne dă toate pedepsele că noi 
prea păcătuim“. 

inerea sărbătorilor pe stil nou provocată de reforma ca- 
lendarului este socotită ca aducătoare de boli, secetă și alte 
rele. Multe din durerile şi lipsurile prezente le pune ţăranul 
în seama reformei: „de amu oamenii s'au stricat de când cu 
stilul nou și Dumnezeu s'o întors cu dosu şi nu mai dă 
ploaie... ne arde... înainte grâul era tot un schic“. 

Alţii merg și mai departe, sunt ţărani care cred că ţinerea 
calendarului pe stil nou atrage după sine şi pierderea cali- 
tăţii de creștin: „iaca la mănăstirea Răciula stariţa ţine pe 
nou, da călugărițele ţin pi vechi că o venit scrisoare dela 
Erusalim şi acolo spune că ăl de ţine pi nou apoi trebuie să 
se boteze iară“. 

In fața reformei ţăranul s'a îndârjit pe o poziţie care în 
afară de faptul de a fi din strămoşi şi de a fi dela Dumne- 
zeu, el nu a uitat să o întemeieze și în alte chipuri, cu argu- 
mente și fapte ce îi stăteau mai la îndemână. Felul cum 
încearcă el să argumenteze şi să întemeieze atitudinea în fa- 
voarea vechiului stil şi împotriva celui nou aduce o însem- 
nată contribuţie la cercetarea noastră, adică la descrierea şi 
înţelegerea timpului. 

In primul rând, stărue cu multă tărie şi frecvență un ar- 
gument pe cât de simplu pe atât de interesant: „poţi dum- 
neata schimba calendarul cât vrei, dar zilele rămât tot acolo“ 
iată una din expresiile cele mai obişnuite împotriva noului 
stil. Zilele de peste an, având un caracter obiectiv real şi 
concret, existențe de sine stătătoare, nu pot fi schimbate 
prin simpla voinţă a omului, pentrucă schimbând calendarul 

cu 13 zile mai devreme nu înseamnă pentru ţăranul Român 
că s'au schimbat şi zilele din locul lor. 

Un alt mijloc de întemeiere îl are ţăranul în semne sau 
minuni pe care Dumnezeu le arată oamenilor spre știință. 
Iată una din aceste minuni: „în noaptea din înviere, la sfân- 
tul mormânt să aprind niște lumânări, singure. In 1925 la 
sfântul mormânt nu sau aprins lumânările cu 13 zile mai 
devreme, pe stil nou și de atunci Paștele a rămas tot pe vechi, 
Dumnezeu n'a vrut altfel“. Altă mărturie: „când vine o săr- 
bătoare Dumnezeu îi face semne omului; numai cine n'are 
credință nu le vede, omul păcătos“. 

Sărbătorile nu pot fi schimbate deci sub nici un fel fără 
a te pune împotriva lucrurilor dinainte rânduite, împotriva 
lui Dumnezeu. 

Argumentele împotriva noului stil şi a neîntemeierii re- 
formei, argumentele împotriva putinţei de a schimba timpul 
dela locul lui nu sunt numai de natură mistică făcute prin- 
tr'o raportare la o lume transcendentă, ci sunt și de natură 
pozitivă, făcute printr'o raportare la lumea sensibilă. In acest 
fel sistemul solar, fizica pământului și lumea organică cu tot 
cuprinsul lor de viaţă și ritm, au fost folosite pentru a do- 
vedi falsitatea noului stil. 

Mersul timpului este îndreptățit prin ritmul vieţii cos- 
mice, prin perfecta suprapunere între organizarea vechiului 
calendar și fenomenele naturei. Sunt în adevăr o seamă de 
fenomene cosmice care apar deplin legate de anotimpuri și 
anumite zile din calendar. Infrunzirea copacilor, venirea pă- 
sărilor, apariţia florilor, rodirea pomilor, sunt câteva din 
aceste fenomen care apar la date fixe și care scot în evi- 
dență un ritm cosmic. Schimbându-se calendarul cu 13 zile 
mai devreme ele nu mai corespund exact zilelor cu care ţă- 
ranul era obișnuit să corespundă. Printr'o continuă raportare 
la aceste fapte neschimbătoare, el dovedește același lucru; 
falsitatea noului stil. 

Dăm aci câteva din cele mai interesante și expresive măr- 
turii ce le avem în această privinţă, culese din Cornova- 
Orheiu. 

„Stilu vechi e ăl bun; pomii tot pi vechi înfrunzesc şi în- 
floresc și pi nou nu vre; cucu cântă pi vechi, da pi nou nu se 
aude“, 

„Semănă orz la Blagoveștenie pi nou şi îi vide că n'ai să 
mânci pâne, că timpul merge tot pi vechi. Iaca mâne-i Sf. 
Tlie, da-i mânca dumneata popuşoi copt? Da’ nici harbuji 
n'ăi vide la biserică“. 

„Toate şelea sunt mai cu dreptate pe stilu vechi. Uite noi 
avem o sărbătoare Blagovește şi pe stilu nou nu cântă cucu, 
da pi stilu vechi cucu cântă. Da amu de unde ştie cucu de 
cântă pi vechi? Al doilea, el cântă, cucu pănă la Sânzenii. 
Sânzenii nou trece şi el tăt cântă, da cum vine Sânzenii pâ 
vechi el nu mai cântă mai mult. Şi cucu aiesta e o pasăre 
şi nu a învăţat la şcoală şi vezi ea înţelege, se vede că îi 
dă înţelegere Dumnezeu. Vezi, tăt se potrivește mai bine 
pi vechi, da noi îl ţinem pi nou; ce să faci?: 


Vrai nu vrai 
Inhamă şi hai. 


Pământul merge tăt pi vechi. Când e 1 Mart pi nou nu 
seamănă nimeni; când e 1 Mart pi vechi e tomna bine. Crugu 
cerului merge așa că pământul rotește tot pi vechi. Eacă, 
dacă o trecut sfiinţii pi nou, nu vin nici cocorile nici coco- 
stârcii, da pi vechi vin. Da Paștele în ziua Crucii se poate 
face? Atunci e jumătate di postu mare şi atunci nici peşte 
nu se mâncă, d'apoi carne. Și așa s'o făcut acu trei ani. Noi 
le-am serbat pi aistea, da de mâncat carne n'am mâncat. 
Apoi am făcut şi al doilea Paște. Păi asta so mai pomenit?“, 

De ce? Calendarul, sau mai precis anumite zile și periode 
din an, nu pot fi despărțite de anumite fenomene naturale, 
care la rândul lor aceste fenomene, ca tot ce se întâmplă 
în univers sunt supuse voinţii lui Dumnezeu şi apar acolo 
la vremea lor fixată tot de voința divină. Dăm și aci un 
exemplu edificator din categoria celor mai frecvente: „cucul 
la Blagoveştenie cântă întâi în poarta raiului şi apoi cântă 
la noi. Dar la noi nu cântă cucul pân! ce nu cântă cucu ce- 
rului. Așa am auzit noi din bunei“. 

Dacă acestea înseamnă calendar, dacă atât de rele îi pot fi 
consecinţele se înțelege că ţăranul român nu poate admite 
schimbarea zilelor mai ales a celor de sărbătoare din locul 
lor obișnuit, așa cum a apucat el să le ţină. Țăranul nu poate 
admite numai faptul serbării în sine indiferent de timp, căci 
pentru el sărbătoarea nu este numai preamărirea 
unui sfânt creștin, ci este însuși timpul material, 
ziua fixă din an!). 

4. Calendarul pentru ţăranul român are o adâncime și o 
însemnătate cu totul aparte. Organizarea timpului pe care o 
capătă el, prin funcțiunea şi natura calendarului, este deo- 
sebită de a noastră. Nu poate fi vorba aci de măsurători pre- 
cise, de unităţi de lungime, de dimensiuni spaţiale sau ra- 
porturi de cifre. Calendarul în viața ţăranului Român fiind 
ceva viu și organic nu vine pentru a măsura cantităţi de 
timp, ci vine să dea o expresie timpului trecător, să dea un 
chip mersului vremii. Calendarul organizează timpul ţăra- 
nului Român, dar nu în înţeles material, ci în înţeles su- 
fletesc; momentele, datele și perioadele din calendar nu 
sunt unități de măsură ci unităţi de ritm; timpul fiind 
ceva viu, calendarul apare ca un ritm al său. 

Așa se înţelege mai uşor de ce s'a dezorganizat în viaţa 
satului ritmul muncii care este continuă, reînviat prin ra- 
portarea la vechiul stil. Așa se înțelege de ce reforma a 
dezorganizat viața spirituală a 'satului producând rupturi și 
drame fără putință de reparat. 

Calendarul așa cum apare el în viața ţăranului Român, 
în afară că este o realitate obiectivă și vie, aşa cum am arătat 
mai sus, fiind o expresie de ritm a timpului, el reprezintă 
din punct de vedere funcţional punctul de reper al în- 
tregii sale ființe materiale şi spirituale. 

Descrierea calendarului şi reformei ne-a adus o aleasă con- 
tribuţie la ceea ce trebue să înțelegem prin timp la ţăranul 
român. 

(Va urma). ERNEST BERNEA 


1) Vezi acelaşi studiu din „Arhiva“, pag. 201. 


TEXTE ȘI DOCUMENTE 


CONTRIBUȚIUNI LA OPERA 
SPĂTARULUI NICOLAE MILESCU 


In 1889 a apărut la Petersburg traducerea în rusește a 
textului manciurian datorită savantului orientalist A. O. Iva- 
novskij 1). = 

Bogate comentarii şi cuvântul înainte de P. A. Sârcu?), 
însoțesc acest preţios studiu pentru noi 8). 


1) Alex. Ossipovici Ivanovskij s'a născut în 1863 în Basarabia. A 
învăţat la facultatea de științe orientale din Petersburg şi la 1885 
este reţinut ca docent în filologie chineză la catedră, Este trimis pen- 
tru completarea studiilor şi cercetări în specialitate în China şi 
Manciuria, unde stă doi ani. 

In 1887 este numit profesor la catedra sa. A scris multe articole 
însemnate în diversele reviste de specialitate, a întocmit o „Cresto- 
maţie manciuriană“ și a scris „Cucerirea Tibetului“. 

A fost colaborator și la „Museion“ din Bruxelles, 

Studiul pe care îl prezentăm a fost publicat în „Zapisok Vostoen 
Imp. russk. Arch. Obătestwva“ în 1889 și a fost semnalat de d. prof. 
P. P. Panaitescu în lucrarea d-sale „Nicolas Spathar Milescu“ (1636— 
1708). Paris, Gamber 1925. 36—18 op. 

Asupra morţii ilustrului orientalist ne lipsesc date sigure. 

2) Polihrone Agapievici Sârcu, slavist român din Basarabia, s'a 
născut în 1865. Studiile și le-a făcut la Petersburg. Prima lucrare 
care l-a consacrat este „Istoria Creștinismului din Bulgaria până la 
prințul Boris și botezul poporului bulgar“. In 1889 susţine dizertația 
„Pro venia legendi — cu privire la povestea bizantină despre asasi- 
marea lui Nicefor Focas, într'o veche redare bulgară“. In 1891 a obţi- 
nut titlul de profesor d2 filologie slavă cu lucrarea: „Operile litur- 
gice ale patriarhului Eftimie de Târnova“. In 1869 este proclamat 
doctor în filologia slavă şi profesor la Universitatea din Petersburg, 

A mai scris: „Contribuţiuni la istoria îndreptării cărților din Bul- 
garia în veacul XIV“, Petersburg 1890. „Viaţa prea cuviosului Romil 
de către Grigorie Călugărul (1890). „Slujba prea cuvioasei împărătese 
Teofana de către Eftimie, patriarhul Târnovei“ (1090). „Schițe din 
istoria relaţiunilor literare bulgaro-sârbești veacul XV—XVI“ (1900), 
cum şi numeroase articole publicate în revistele de specialitate. 

Asupra morții slavistului român basarabean nu avem nici o in- 
formaţie. 

3) Kitaiskaja Reljacija o posolstve Nicolaja Spafari v'Kitai Manč- 

Din cele ce se cunosc până acum, suntem informați doar 
asupra misiunii diplomatice şi a lungului şir de tratative 
cu şireţii Chinezi, care-l împiedicau să ia contact direct cu 
împăratul Chinei. Toate le ştim spuse din gura lui Milescu. 

Lucrarea de faţă va evidenția indirect marea lui perso- 
nalitate, tocmai prin amănunțţitul raport chinez către împă- 
rat, raport fidel şi chiar plicticos prin repetițiile biroucra- 
tice, necesar însă unei interpretări fixe, fără comentarii du- 
bioase, Cu toată abilitatea Spătarului, rezultatele expediției 
au rămas infructuoase, dată fiind neîncrederea pe care di- 
plomații chinezi au arătat-o — de altfel pe bună dreptate — 
Ruşilor, 

Ceea ce ne-a determinat să prezentăm acest raport, a fost 
deci materialul chinez inedit, prin traducerea rusească care 
pune într'o lumină şi mai puternică pe solul moldovean, 
pribeag în Rusia, acel vir polyglotus et polypragmon, 
cum era numit, care a fost dascălul lui Petru cel Mare și în 
același timp primul călător care a străbătut Asia cu toate 
primejdiile la care era expus și pe care le-a înfruntat cu 
multă dibăcie și distincţie. 

Invăţatul rus P, V, Vorob'ev vorbește despre lucrarea. 
lui A. O. Ivanovskij 4) şi aceasta ne-a îndemnat să traducem 
lucrarea de față. Vorob'ev spune că traducerea este făcută 
aproape ad litteram după dosarul special întocmit cu pri- 
lejul sosirii lui N. G, Spafarij 5) la Peking (1676) şi al pre- 
zentării scrisorilor Țarului Alexie Mihailovici către Kan-Si. 
Dosarul, foarte tipic pentru documente oficiale manciuriene 
de acest fel, relatate de altminteri într'un stil searbăd și bi- 
roucratic, este bogat în sumedenie de amănunte interesante: 
istorice, etnografice și sociale, 

Cusurul acestei lucrări este tendința exagerată în redarea 


zlurkii Tekst'y perevode A. O. Ivanovskago s'predisloviem. P. A. 
Syrku. S. Petersburg 1889. XIV-1-44 p. 

4) P, I. Vorob'ev. Relativ la Ist. relaţiunilor ruso-chineze din sec. 
XVII (171—173 p). In „Memoriile Instit. de Orientalistică“ U.R.S.8S. 
vol, XVII. 1936. 

5) Nicolaie Milescu Spătarul. 

textuală a traducerii, care deseori întunecă sensul documen- 
tului. 

Cu toate defectele ei, numita lucrare a lui Ivanovskij este 
an act de bază pentru cercetarea tuturor împrejurărilor în 
legătură cu: solia spătarului în China, şederea lui la Peking. 
şi nereuşita misiunii sale, un document care le explică din 
punctul de vedere opus, anume acela al Chinezilor. 

"Alt studiu bazat în întregime pe materiale manciuriene 
este lucrarea lui A. E. Ljubimov: Câteva acte manciu- 
riene relative la istoria relaţiunilor ruso-chi- 
neze din secolul XVII-lea, în care autorul pune la 
îndoială autenticitatea celor două decrete ale împăraților 
chinezi datate cu 1619 şi 1649 şi care erau considerate drept 
cele mai vechi. 

După comunicarea lui N. Banty3-Kamenskij, aceste de- 
crete au fost găsite la dregătoria afacerilor diplomatice în 
timpul domniei lui Alexie Mihailovici şi înmânate lui Mi- 
lescu, cu ocazia trimiterii sale în China, ca să poată fi tra- 
duse la Peking în limba latină. 

Cu privire la aceste decrete, Spătarul a scris lui Alexie 
Mihailovici dela Tobol'sk: 

„Şi eu robul tău am găsit la Tobol'sk un om de 
graiu chinezesc şi acest om n'a tâlmăcit decât 
două foi, iar în două foia tâlmăcit numai numele 
împăratului și leatul, iar despre carte a spus că 
această carte n'o poate el s'o tâlmăcească...“ 

La Peking, iezuiţii au spus Spătarului că cele două de- 
crete au fost întocmite cu 200 ani mai înainte și nu erau 
adresate Domnului Moscovei, ci boierilor dela fluviul Sinigal 
(Sungari) dela hanul Ungli-ej, dela Nichan. 

Or, în traducerile rusești ale acestor decrete ce sau păs- 
trat, nu se pomeneşte nicăeri numele lui Ungli-ej, iar mo- 
dul de datare se prezintă cu totul neconvingător, întrucât 
în această epocă n'au existat Ruși în această parte a Extre- 
mului Orient (1450)... 

La pag. 173 din lucrarea lui V. P. Vasiliev, se pome- 
nește despre p scrisoare a lui Kan-Si către Spătar, în legă- 

tură cu svonuri despre protecţia acordată lui Galdan de 
Ruși. 

Cu prezentarea acestui material nădăjduim să contribuim 
cât de puţin la mai multa cunoaştere a Spătarului Milescu, 
care apare atât de străin pentru noi şi tot atât de strălucit 
pentru istoria diplomatică a Rusiei 1), 


1) Adaos la lucrările citate până acum din studiile românești: 


Banty3-Kameuskij (N.). Diploraticeskoe sobranie de mezdy — Ros- 
sieskim "i Bitaiskim gosudarstvami s 1619 po 1792 i god’... 
Kazan ’. 1882. 8°. XII. 565 p. (citat de P. P. Panaitescu). 

Bicurin” (monah' Iakinth'). Istoriceskoe. Obozpěniě Oiratov' ili Kal- 
mukov 's XV stolătija do nastojaănogo vremeni. S. Pe- 

SOLIA LUI N. MILESCU SPĂTARUL!) 


Relatare despre sosirea solului rus Ni-ko-laj care a pre- 
zentat scrisoarea ţarului rusesc, în anul al 15-lea al domniei 
Elchetajfih (1676) 2). 


Inalta prea supusă dare de seamă a lui Chosoj elgěń cińvan 
Fu -Cuan 3), etc... 

Asupra raportului solului rus Ni-ko-laj ce a sosit dela 
ţarul cel alb al Rusiei. 

Raportul Camerei de Relaţiuni Externe relativ la această 
chestiune. Vorbele solului sosit dela ţarul cel alb al Rusiei 
cu numele de Sapa-fa-li, Ni-ko-laj Ga-va-li-lo-vo-ti: „Iată 
cele poruncite mie de ţarul meu. ca să le înfăţișez: 

1) La noi aci n'avem un om care ar ști să tălmăcească car- 
tea trimisă de marele ţar al Statului de Mijloc, așa că n'am 
trimis o carte de răspuns, neștiind ce stă acolo. Deaceea am 
trimis înapoi prima carte și când mi-o vor aduce din nou, 
tălmăcind-o în latinește, atunci voiu trimite o carte de răs- 
puns, dacă va fi prilej de a răspunde. 

2) De acum înainte, când marele ţar al Statului de Mijloc 
îmi va trimite cărţi, war trimite el o carte în limba lati- 
nească, adăogând-o la cea mančžură; iar când noi vom tri- 
mite scrisori de aci dela noi, vom trimite adăogând la scri- 
soare în limba rusă cea făcută în limba latinească. 

3) N'ar trimite marele ţar o carte, învățând cum trebue 
să-l titulăm în scrisoare; deasemenea și eu voiu scrie şi voiu 
trimite o scrisoare, după cum îmi trimit scrisorile ceilalți 
țari ai noştri de-aci. 

4) N'ar trimite marele ţar un sol al său împreună cu solui 
meu. Dacă va trimite un sol, atunci eu, potrivit cu dorinţa 
marelui ţar, voiu porunci să-l întâmpine cu cinste la graniță 
și să-l aducă în orașul unde stau. Dacă marele ţar va avea 
vre-o bănuială, atunci voiu lăsa un om al meu, drept ostatec. 

5) Yără să încetez comerţul dintre cele două state, n'ar 
deschide marele ţar o cale pentru înfăptuirea lui. Când vor 
sosi negustorii marelui stat, să li se dea merinde și vite din 
ţinuturile dela graniță pentru călătorie și pentru căratul 
poverilor. 


1) In textul rus Spafart. 
2) Prinţ, primul între stăpâni. 
3) Era în istoria chinezească. 

6) N'ar înapoia marele țar oamenii ruşi de-ai noștri, fără 
să-i deosebească, dacă au fost prinşi sau au fugit singuri. Şi 
noi, potrivit cu aceasta, deasemenea vom aduce de-aci oame- 
nii voştri. Iar dacă nu-i va înapoia, n'ar îngădui să se răs- 
cumpere. 

7) N'ar putea trimite nouă vre-o 4000 gin 4) argint pe an. 
Apoi n'ar trimite mătase crudă şi fiartă pentru câteva zeci 
de mii de lan 5). Potrivit cu preţul acestui argint şi acestei 
mătase nelucrate vom trimite tot ce ar dori marele ţar în 
schimbul lor. 

8) N'ar trimite marele ţar ceva lucruri rare şi pietre scum- 
pe din cele ce se află în cămarele lui. Pentru aceasta îi 
vom mulțumi cu tot ce ar vrea marele țar. 

9) N'ar trimite doi meșteri zidari iscusiți în clădirea de 
poduri la râuri şi vaduri. De îndată ce-și vor fi isprăvit 
treaba, de sârg îi voiu aduce înapoi.. 

10) N'ar îngădui să se vândă mărfurile, trimise împreună 
cu solul meu. Sau n'ar îngădui să se cumpere unele lucruri. 
Dacă la acest negoţ marele ţar va fi dorit să ia vamă, să 
fie după voinţa lui. 

11) N'ar hotărî marele ţar un oarecare drum, fie un drum 
peste râuri şi mări, fie orice alt drum. Dacă el va hotărî un 
drum, n'ar da poruncă, pentruca oamenii să nu fie supăraţi 
şi năpădiţi dealungul acestui drum, în locurile ce se află în 
puterea lui. 

12) Despre rugăminţile acestea ale mele, mare ţar, să nu 
gândești rău. Eu n'am niciun alt gând ascuns. Când tu vei 
îngădui potrivit cu rugăminte, atunci amândouă ţările să 
stea bine, împrietenindu-se pe vecie. Nu se poate ghici 
dinainte, că, poate, lucrurile acestea ce sunt aduse dela mine 
nu vor fi pe placul marelui ţar. Am poruncit să fie aduse, 
fără să ştiu în ce lucruri tu, marele ţar, îți găsești plăcerea. 
Dacă tu, marele ţar, îți găsești plăcerea în ceva, atunci, când 
vei trimite cartea, pomenind întocmai lucrurile dorite, ţi le 
voiu trimite după puterile mele și potrivit cu dorința ta, când 
tu vei primi vre-una din rugămințile mele. poate, mi-o vei 
trimite, întărind-o pe vecie și sunând drept semn pecetea 
la fiecare treabă hotărită. Eu deasemenea voiu pune pecetea 
şi o voiu face lege pe vecie“, 

Un astfel de raport a fost înfățișat în ziua de 16 din luna 
a 5-a, anul XV de domnie Elche tajfiń. In aceiași zi 


4) Gin 
5) Lan 


16 lan = 1i/3 livră engleză. 
1/3 oz, 


CONTRIBUȚIUNI LA OPERA SPĂTARULUI NICOLAE MILESCU 593 


a urmat porunca: „după ce vă veți sfătui asupra acestui lu- 
cru, aduceţi raportul vostru'“, Supunându-ne cu cea mai mare 
plecăciune, noi supușii cei credincioşi ai Măriei Voastre ne- 
am sfătuit despre acest lucru după cum urmează: 

1) La noi aci n'avem un om care ar şti să tălmăcească car- 
tea trimisă de marele țar al Statului de Mijloc, așa că n'am 
trimis o carte de răspuns, neștiind ce stă acolo. De aceea am 
trimis înapoi cea dintâi carte și când mi-o vor aduce din nou, 
tălmăcind-o în latinește, atunci voiu trimite o carte de răs- 
puns, dacă va fi prilej de a răspunde“. Despre această nu-i 
nevoie să vorbim, întrucât am rezolvit acest punct conform 
dorinţei. `~ 

2) „De acum înainte, când marele țar al Statului de Mijloc 
îmi va trimite cărți, n'ar trimite el şi o carte în limba lati- 
nească, adăogând-o la cea mančžură; iar noi când vom tri- 
mite scrisori de aci dela noi, le vom trimite adăogând la 
scrisoarea în limba rusă cea făcută în limba latinească“. In- 
trucât punctul acesta trebue să fie rezolvit conform dorinţei, 
îl vom rezolvi. f 

3) „N’ar trimite marele țar un sol al său, Împreună cu solul 
meu. Dacă va trimite un sol, atunci eu, potrivit cu dorința 
marelui ţar, voiu porunci să-l întâmpine cu cinste la graniță 
şi să-l aducă în orașul unde stau. Iar dacă va fi vre-o bă- 
nuială, atunci voiu lăsa un om al meu, drept ostatec“. Acest 
punct nu trebue discutat, întrucât despre el se vorbește în 
raportul țarului celui alb. 

4) „N'ar îngădui să se vândă mărfurile trimise împreună 
cu solul meu, şi n'ar îngădui să se cumpere unele lucruri de 
aci, dacă la acest negoț marele țar va fi dorit să ia vamă, 
să fie după dorința lui“. Acest punct nu trebue discutat, în- 
trucât acuma, deschizându-se relaţiunile comerciale, sa în- 
găduit să se facă negoț. 

5) „N'ar hotărî marele țar un drum oarecare, fie un drum 
peste râuri şi mări, fie orice alt drum. Dacă el va hotărî un 
drum, n'ar da porunca pentru ca oamenii să nu fie supăraţi 
şi năpădiţi dealungul acestui drum“. Cu privire la acest 
punct, dacă solul lor va indica un drum oarecare, de îndată 
ce îl vom hotărî, dând voie să se călătorească pe el, vom 
trimite o poruncă, interzicând cu asprime să se facă vre-o 
supărare. 

6) „N'ar înapoia oamenii ruși de-ai mei, fără să-i deose- 
bească, dacă au fost prinși sau au fugit singuri. Și eu, po- 
trivit cu aceasta, deasemenea voiu înapoia oamenii de-aici. 
lar dacă marele țar nu-i va înapoia pe oamenii mei fără 

plată, nar îngădui să se răscumpere“. Despre acest punct 
nu-i nevoie să vorbim, căci despre el s'a vorbit, când s'a scris 
şi s'a trimis poruncă. 

1) „N’ar trimite marele ţar ceva lucruri rare și pietre 
scumpe din cele ce se află în cămarele lui. Pentru aceasta îi 
vom mulțumi cu tot ce ar pofii marele țar“. Ni se pare cu 
privire la acest punct, că ar trebui să se dea poruncă dregă- 
toriei cuvenite, ca să se dea lucruri drept răsplată pentru 
lucrurile aduse drept bir, potrivit cu prețul lor. Mai departe, 
acolo se zice: „N’ar trimite marele ţar o carte, învățând cum 
trebue să-l titulăm în scrisoare; deasemenea și eu voiu scrie 
şi voiu trimite o scrisoare către tine, marele ţar, după cum 
îmi trimit scrisorile ceilalți țari ai noștri de-aci. 

8) „N'ar putea trimite nouă vre-o 4000 gin argint pe an. 
Apoi n'ar trimite mătase crudă şi fiartă tot pentru câteva 
zeci de mii de lan. Potrivit cu prețul acestui argint și al ace- 
stei mătase prelucrate, voiu trimite orice lucru de care ar 
dori să se folosească marele ţar în schimbul lor“. 

9) „Fără să se înceteze comerțul între cele două state, n'ar 
deschide marele ţar o cale pentru înfăptuirea lui. Când vor 
sosi negustorii marelui stat, să li se dea merinde și vite din 
ţinuturile dela graniță pentru călătorie şi pentru căratul 
poverilor“, 

10) „N'ar trimite (marele țar) doi meșteri zidari iscusiți 
în clădirea de poduri la râuri și vaduri. De îndată ce își vor 
fi isprăvit treaba, de sârg îi voiu aduce înapoi“, 

11) „Când (marele ţar) va îngădui după rugămintea mea, 
atunci amândouă ţările să stea bine, împrietenindu-se pe ve- 
cie. Nu se poate ghici dinainte că, poate lucrurile acestea ce 
sunt aduse dela mine nu vor fi pe placul marelui ţar. Dacă 
marele țar, găsindu-și plecarea deosebită în ceva, îmi va tri- 
mite o carte în care va pomeni întocmai lucrurile acestea, 
atunci eu le voiu trimite după puterile mele, potrivit cu do- 
rința lui. Dacă el va rezolvi cutare sau cutare punct din ru- 
gămintea mea, atunci nu-mi ar trimite [o scrisoare], întărin- 
du-l pe vecie și punând drept semn pecetea la fiecare treabă 
hotărîtă. Eu deasemenea voiu piine pecetea şi-l voiu face 
lege pe vecie“ 

12) „Acuma nu-i nevoie de nici o discuţie cu privire la ace- 
ste cinci puncte, întrucât despre ele s'a vorbit la trimiterea 
poruncii, iar atunci când va veni iarăși solul cu un răspuns 
la poruncă, atunci vom răspunde din partea noastră, arătân- 
du-ne dorința de a vorbi despre acestea. Noi, prea supușii 
Măriei Voastre, nefiind în stare să hotărîm singuri, cu cea 

mai mare plecăciune şi în taină am înfățișat cele de faţă și 
rugăm se da porunca“. 

Raportul este prezentat în ziua de 18 din luna a 6-a, în al 
15-lea an de domnie Elche Tajfiń. [După Fritsche, la 28 Iulie 
1876]. 

In ziua de 20 a aceleași luni a urmat porunca: „Cu privire 
la afacerile ce sunt cuprinse în această scrisoare, Vanii de 
sfat, Beile şi dregatorii), să se adune împreună și, 
stând la sfat cu băgare de seamă și pentru toate amănuntele, 
să-mi raporteze“. Urmând cu cea mai mare plecăciune acea- 
stă poruncă, noi prea supușii Măriei Voastre ne-am adunat 
împreună și am stat la sfat astfel: Solul Nicolai cel sosit dela 
ţarul cel alb a înfățișat în raportul lui următoarele, drept cu- 
vinte pe care i-a poruncit să le înfățișeze ţarul lui: 

1) „La noi aci navem un om care ar ști să tălmăcească 
cartea trimisă de marele țar al Statului de Mijloc, așa că 
n'am trimis o carte de răspuns, neștiind ce stă acolo“... ş. a. 
m. d..., cu privire la acest punct, am hotărît să se facă după 
rugăminte și deci, vom trimite porunca cea trimisă mai 
înainte, adăogând la ea și o tălmăcire în latinește. 

2) „De acum înainte, când marele ţar al Statului de Mij- 
loc“... etc. Despre acest punct, am hotărît să se facă după 
rugăminte. 

3) „N'ar trimite marele ţar un sol al său, împreună cu solul 
meu“... etc. Deși ţarul cel alb și-a trimis solul și a adus birul, 
în acestea încă nu se găsește o făptuire cu totul hotărîtă. Iar 
atunci când tarul cel alb va aduce birul anual, fără încetare, 
atunci dregătoria cuvenită va înfățișa un raport, după ce se 
va sfătui dacă trebue să le trimitem un sol al nostru, sau nu. 

4) „Am trimis un sol, să-i se îngădue vânzarea mărfurilor 
mele și cumpărarea“... (vezi la 4). Toate statele din afară, în 
cazul venirii solilor lor, pentru a întreba de sănătatea Mare- 
lui Domnitor și a aduce bir, iau mărfurile locale şi le vând 
în mod obișnuit, și nu-i nici o lege să fie supraveghiaţi şi să 
Ti se ia urma. Deaceea nu-i nevoie să vorbim despre aceasta. 

5) „N'ar hotărî un drum oarecare“ etc. (v. la 5). Intrucât 
noi nu știm în ce parte drumurile sunt lungi sau scurte pen- 
tru ei, dacă tarul cel Alb consimte să întrebe de sănătatea 
Marelui țar și să dea bir, atunci, după ce va face o rugăminte 
ca să-i se deschidă drumul într'o parte, dregătoria cuvenită 
să raporteze, și totodată să se înțeleagă cu ei și cu privire 
la trecerea nesupărată a neguţătorilor lor dealungul dru- 


6) Dregători de încredere ai împăratului. 

mului deschis pentru trecere, neîmpiedicaţi de cetele mon- 
gole. 

6) „N'ar înapoia oamenii ruşi de-ai mei“ etc. (v. la 6). Des- 
pre această nu trebue să vorbească, căci ţarul cel alb n'a dat 
nici un răspuns lămurit la porunca ce i-am trimis-o. lar 
atunci când ţarul cel alb al Ruşilor va lămuri treaba cu fu- 
garii noştri Gentemur şi cei cu dânsul, vom vorbi din nou. 

7) „N'ar trimite ceva lucruri rare“ etc. (v. la 7). Dat fiind 
că, oridecâte ori vin solii din statele din afară ca să întrebe de 
sănătatea Țarului şi să aducă bir, ei sunt numai miluiţi cu 
multă dărnicie şi nu-i legea să se pornească daruri, arătând 
anume: „nu s'ar da cutare au cutare lucru“ — despre acea- 
sta nu trebue să vorbim. Mai departe ţarul cel alb spune: 
„Dacă marele ţar ţine mai mult la vre-un fel de lucruri, le 
voiu trimite drept răspuns“. Nici despre aceasta nu trebue să 
se vorbească, căci în ţara noastră nu sunt lucruri care să se 
bucure de mai multă dragoste față de altele. 

8) „N’ar trimite marele ţar o carte, învățând cum trebue 
să-l titulăm“ etc. (v. la 3). Punctul acesta trebue rezolvit în 
sensul celor cerute, şi cancelaria curții Majestății Voastre 
(dorgi, jamuri, Neig€), va trimite o hârtie cu privire la titu- 
latură; totodată această cancelarie să trimită şi o scrisoare 
la poruncă. 

9) „N’ar trimite anual argint“ etc. (v. la 8). Despre aceasta 
nu se poate întrucât, oridecâte ori statele din afară, proster- 
nându-se în fața luminăţiei Stăpânitorului, trimit solii ca să 
întrebe de sănătatea lui și să aducă bir, atunci ei sunt miluiţi 
cu daruri multe şi nu-i cu putință să li se îngădue să aducă 
ceva drept răspuns la cele primite din mila noastră; dease- 
menea nu-i legea ca statele din afară să stabilească ele în. 
fiecare an și să ceară să li se dea cutare sau cutare lucru 
drept răsplată. 

10) „Fără să se înceteze comerțul între cele două state“ 
etc. (v. la 9). Dat fiind că statele din afară care întreabă de 
sănătatea Stăpânitorului și aduc bir, fac comerț și nu există 
nici o lege care să îngădue să trimitem oamenii din ţara noa- 
stră în ţările din afară și să-i lăsăm să facă negoţ acolo, des- 
pre aceasta nu se poate vorbi. 

11) „N'ar trimite doi meșteri zidari“ etc. (v. la 10). Dat 
fiind că țarul cel alb încă n'a lămurit treaba cu fugarii, deşi 
a trimis birul cu solul său, nu se poate să-i trimitem oamenii 
noştri. lar când pricina cu fugarii noștri se va lămuri și el 
va veni din nou cu cererea lui cea cu privire la meșteri, dre-- 

gătoria respectivă se va sfătui dacă trebue să-i trimită sau 
nu, făcând raportul cuvenit. 

12) „Despre rugăminţile acestea ale mele, mare ţar, să 
nu gândeşti rău...“ etc. (v. la 12). Dacă ţarul cel alb al Ru- 
şilor ne va înapoia fugarii și în fiecare an va întreba de să- 
nătatea Țarului, fără încetare, trimițând sol și bir, atunci 
când el va face o rugăminte către Stăpânitor ca să-i se dea 
ceva, dregătoria respectivă se va sfătui și va aviza, dacă este 
caz să fie miluit, ori ba. Iar atunci când Măria Voastră va 
da poruncă, dregătoria cuvenită să-i desluşească solului celui 
sosit Nikolaj şi să trimită cu el un răspuns către Țarul cel 
Alb, Noi prea supușii Măriei Voastre nefiind în stare să ho- 
tărîm singuri în această treabă, am înfățișat raportul nostru 
secret și așteptăm poruncă. 

Raportul a fost înfăţişat în ziua de 27 din luna a VI-a, 
anul al 15-lea de domnie Elche tajfiń. In ziua de 1 din luna 
a VII a urmat porunca: „Să se facă după cele spuse“. 

— Referitor la sosirea solului rusesc Nikolaj, în anul XV 
de domnie Elche tajfin (1676), şi care a înfățișat raportul Ța- 
rului Alb al Rusiei, supunând la cunoștința Măriei Sale cau- 
zele trimiterii sale. 

Prea supus raport secret al Președintelui Camerei iei a 
nilor Externe, Dregător de rangul I suplimentar Amuchulan, 
etc. 

„In urma cercetării scrisorii Ruşilor se vede că ea nu este 
un raport adevărat. Acolo nu se găsesc decât următoarele 
cuvinte: 

„Să se știe că drept răspuns la porunca noastră (chine- 
zească) care a fost trimisă mai marilor Soloni, pentru a fi 
adusă la capii orașelor de sub puterea lor (celor rusești) Al- 
bazin și Nerčinsk, țarul lor a trimis o solie de peste 100 oa- 
meni slujbași, şi că ei au și venit“. Prin urmare să fie întâm- 
pinaţi la Nerčinsk și să li se dea cai, vite, etc. După știrile 
noastre, tovarășii celor fugiţi dela noi: Tojdochoń, Boodaj şi 
alți Soloni 7) care au fugit cândva dela noi, precum se aude, 
se află la Uńdu, Gehtemur, unde sunt așezați Namiarii 8), 
dincoace de Nertinsk şi în alte părți. Unindu-se cu Namiarii, 
ei fac isprăvi împreună cu dânșii. Iar când noi l'am întrebat 
pe trimisul rusesc Ignatie, el a spus că dânșii se tem de Na- 


7) Soloni = neam de Tunguși, trăesc în bazinul râului Noni şi pe 
malul drept al Amurului. Religia șamană nu se închină lui Buddha, 
preoții lor sunt vrăjitori Şamani, superstiţioşi, se complac în descân- 
tece și farmece. Limba este înrudită cu cea manciuriană, 

8) Namiari = trib asemănător cu Solonii. 

miari şi de Barchu. Deaceea este primejdios să se trimită pe 
acest drum un dregător cu prea puţină lume; iar dacă el se 
va trimite cu toţi oamenii, atunci înapoierea va fi prea grea 
din pricina timpului rău și a locurilor prea îndepărtate. Prin 
urmare când solul ce vine dintr'un stat din afară va ajunge 
cu adevărat la hotarele noastre, atunci se va putea ști dacă 
acest sol trebue purtat cu bunătate sau cu răceală, după în- 
ţelesul celor ce va grăi și după scrisoarea de răspuns la po- 
runcă. Deaceea noi, prea supușii Măriei Voastre, vom numi 
doi oameni din partea dregătoriei noastre și-i vom trimite 
poruncindu-le så meargă împreună cu trimisul rusesc Ignatie 
venit acuma înspre părțile Solonilor, iar dela Soloni să se 
trimită oameni după cum vor cere împrejurările și să-l aducă 
pe Ignatie la târgul Albazin unde stau ruşii, iar pe solul Ni- 
kolaj cel venit dela Țarul Alb să-l petreacă până la târgul 
lor de pe graniță Albazin; iar dacă nu vor fi destui cai şi 
vite și ei nu vor fi în stare să meargă, atunci să fie întâm- 
pinaţi din partea dregătoriei noastre între Albazin (adică la 
jumătate de drum dinspre Albazin). Iar când va ajunge păr- 
ţile Solonilor, atunci să se cerceteze cu băgare de seamă ideia 
raportului lor și vorbele solului celui venit, punându-i se în- 
trebări, şi dacă el a venit conform poruncii, atunci să li se 
dea vite de povară și merinde, făcându-se deosebire între 
Nikolaj și tovarăşii săi slujbaşi, și să fie aduși (la Peking). 
Dacă însă gândul raportului și vorbele solului venit nu se 
vor potrivi cu poruncă, atunci ei să vie aci pentru a înfățișa 
raportul și vorbele solului. Când ei vor veni, atunci vom sta 
la sfat și vom înfățișa raportul Măriei Voastre. — Acest ra- 
port a fost înaintat în ziua de 6 a lunei a XII din anul al 
XIV de domnie Elche taifii. In ziua de 12 a aceleiași luni a 
urmat porunca: „Să se facă precum se spune“. 

Fe îndată ce noi preasupușii servitori ai Măriei Voastre am 
fost delegaţi prin poruncă, noi urmând-o cu cel mai deplin 
respect am pornit la Soloni, dar solul rusesc Nikolaj şi alţii 
au sosit acolo înaintea noastră. Când am venit și lam în- 
trebat p2 Nikolaj: „Care este cauza trimiterei voastre ca sol? 
Aveţi raportul ţarului vostru? Ce este scris acolo? Arată ni-l 
nouă“, el ne-a răspuns: „Numele meu nu este Nigulaj, ci Ni- 
kolaj. Intrucât dela voi s'a adus la târgul nostru Nerčinsk 
porunca înalt prea înțeleptului voştru ţar, iar de acolo au 
trimis-o ţarului nostru celui alb, noi necunoscându-i cauza, 
şi neavând un om care să ştie să tălmăcească această scri- 
soare, l-am întrebat pe Ignatie, acela care a adus scrisoarea, 
iar dânsul a spus numai că se caută ca amândouă ţările, fiind 

în relațiuni bune, să trăiască ca două surori bune. Deaceea 
mau trimis cu porunca prea înțeleptului ţar să aduc lucrurile 
noastre (5 şoimi, 400 zibeline, 13 vulpi argintii, 100 vulpi 
negre, 1000 hermine, 12 bucăţi postav purpuriu, un ceas cu 
clopote, o oglindă de sticlă, 20 colţi de pește (de morsă?), 
10 mătănii de mărgean şi 2 sfeşnice de chilimbar alb), şi 
să întreb de sănătatea mult prea înțeleptului ţar. Deaseme- 
nea am la mine cartea ţarului nostru. După legile statului 
nostru, cartea ţarului nu se arată decât la locul de destina- 
ție (foehofi isinacha bade), și nu se poate arăta înainte de a 
ajunge la loc, chiar dacă i se cere solului s'o arăte. Este 
cartea pecetluită cu mâna sa proprie de ţarul nostru; legile 
noastre sunt severe, și am un singur cap, nu două“, Vorbind 
astfel el nu arăta cartea; când au trecut câteva zile în refu- 
zuri, noi i-am zis: „Dacă nu vei arăta raportul ţarului tău, 
atunci cum vom putea noi să raportăm despre cauza venirii 
tale, și ce anume din vorbele tale le vei arăta drept dovadă?“, 
Atunci Nikolaj a răspuns: „După svonuri, acum 2 ani niște 
oameni de nimica din țara noastră au mers după a lor voinţă 
în capitala (Peking) și au grăit vorbe mincinoase despre dân- 
şii zicând că ei ar duce birul din partea ţarului celui Alb, 
fiind solii lui. Fiindcă mă tem că nu mă veţi crede acum 
dacă nu vă arăt cartea ţarului meu și nu povestesc despre 
ce scrie, o să vă spun trecând peste legile ţării mele. Iată 
vorbele din cartea ţarului nostru celui Alb. Cu privire la 
porunca ce mi s'a trimis mie, Țarului Alb, din partea lumi- 
năției sale prea înţeleptului Țar. Intrucât la noi aci nu-i om 
sare să poată tălmăci cartea cea trimisă de mult înțeleptul 
ţar, nu știu pentru ce pricină ea a fost trimisă. Așa dar, i-am 
încredinţat scrisoarea mea lui Nikolaj și lam trimis ca să 
întrebe de sănătatea mult înţeleptului ţar. Eu, Ţarul Alb, 
sunt aci sănătos. Fiind mereu în relațiuni bune, să trăim ca 
doi frați buni. Eu, Țarul cel Alb, doresc ca noi să trăim la 
fel cu doi frati, schimbând mereu solii și îngăduind să se 
față negoț fără încetare. Eu, Țarul cel Alb, stau în așa fel 
cu ceilalți țări care se află mai aproape de noi. Cy-sar-rim- 
Sy-ki (Cezarul Romei), Secke P&r-si-sy-ki (Șahul Persiei) și 
cu alții, ca fraţii cei adevărați. Deaceea doresc să stau tot 
asa cu mult înțeleptul ţar, ca un frate bun. Dacă mult în- 
ţeleptul tar ar dori să se folosească de vre-un produs al țării 
noastre, îi vom da orice, fără nici o părere de rău. N'ar vrea 
mult înteleptul ţar să-mi înapoeze solul cât se poate de re- 
pede? N'ar vrea să-şi trimită solul împreună cu solul acesta, 
al meu? In cazul trimiterei unui sol de-al vostru, îi voiu tri- 


600 REVISTA FUNDAŢIILOR REGALE 


mite un mare dregător întru întâmpinarea lui, iar când el 
va sosi în oraşul Mos-ke-va unde stau, atunci voiu primi cu 
cea mai mare cinste porunca ce mi-o veţi trimite și, făcând 
după cuprinsul ei, voiu trimite un mare dregător şi-i voiu 
porunci să-l petreacă până la hotar. Aşa stă scris în cartea 
Țarului meu, și acolo nu-s nici mai multe, nici mai puţine 
cuvinte“. Jar când noi lam întrebat pe Nikolaj: „Bine, fie 
așa cum vorbeşti; atunci dacă ne vom uita la înţelesul cărții 
Țarului celui Alb, nu vedem în ea decât dorința ca amân- 
două ţările să stea fără nici o întrerupere în bune relaţiuni 
și să schimbe soli, și nu sa trecut nici o altă cauză. In po- 
runca ce s'a trimis de mult prea înțeleptul nostru Far către 
Țarul cel Alb, s'a scris: „Gentemur, unul din Solonii noştri 
ce se îndeletnicesc cu vânătoarea la zibelini, a fugit și s'a 
ascuns la târgul vostru Nertinsk; înapoiaţi-l, iar în viitor să 
nu faceţi nici o supărare unii la alţii în locurile de pe hotar, 
şi atunci amândouă statele vor fi în bune relaţiuni și veţi 
putea trimite soli și veţi face negoţ“, ete., și Pam adus la 
Nercinsk prin Mengedej, atunci Dănilă și alţii cei dela noi 
au auzit că nu ştiu mongolicește. Deaceea Mengedej nu odată 
a citit porunca în auzul lui Dănilă, Ignatie şi celorlalţi, şi ei 
au tradus acea poruncă în rusește, și Ignatie a dus cu el acea- 
stă tălmăcire împreună cu poruncă în ţara voastră. Acum, 
dacă cartea a ajuns acolo cum se face că n'a ajuns tălmă- 
cirea cea făcută de Dănilă? Ia afară de această, dacă n'aveţi 
un om care să cunoască limba mongolică, atunci de ce nu 
Vau întrebat pe Ignatie despre înţelesul cel mai de căpetenie 
al acestei trebi? Ignatie, când s'a dus în persoană la Peking, 
o știa foarte limpede. Oare va fi adevărat că el nu va spus 
nimic? Dacă ne vom uita mai bine, s'ar părea că voi răs- 
pundeţi cu minciună, cum că n’ați ști despre ce este vorba, 
sub pretextul că n'aţi priceput cartea“. Când noi am între- 
bat cele de mai sus, atunci Spafari a răspuns: „Când Ignatie 
și alţii au adus porunca mult înţeleptului Țar, atunci Țarul 
nostru cel Alb a întrebat: „Cum a ajuns cartea asta la voi?“. 
Ignatie a răspuns: „Dănilă a trimis la Peking zece oameni, 
pe mine şi cu alții. Prea înțeleptul Țar miluindu-ne, la tri- 
mis pe Mengedej cu cartea lui și dânsul i-a dat-o lui Dănilă, 
Jar Dănilă m'a trimis pe mine și astfel am adus cartea“, Când 
Țarul nostru cel Alb a început să-i învinuiască că ei s'au 
dus soli fără porunca lui, arătându-și cuvintele mincinoase 
drept ale lui, Ignatie s'a speriat și n'a zis nimic despre trea- 
bă. Şi când lau chemat pe Dănilă şi lau întrebat despre 
treabă, atunci el de teama pedepsei a spus că acolo nu se 

arată decât dorința ca amândouă ţările să fie în bune rela- 
țiuni şi nu se mai află nici o altă treabă. Dacă Dănilă, Ignatie 
şi alţii cu adevărat ar fi povestit despre isprava lui Geńte- 
mur, atunci dacă ţarul nostru l'ar fi înapoiat, el ar fi răspuns 
că-l va înapoia; iar dacă n'ar fi vrut să-l înapoieze, tot ar 
fi făcut o carte, cum ați făcut-o voi, și ar fi trimis-o căpete- 
niilor voastre de prin granită, zicând că nu-l dă pe Gente- 
mur. Țarul nostru într'adevăr n'are cunoștința de afacerea 
lui Gehtemur. Tot așa nu s'a adus traducerea rusă a scrisoa- 
rei făcută de Dănilă şi de alţii. In afară de această, după le- 
gile tuturor țărilor nu se îngăduie înapoierea unei scrisori 
primite. Insă, întrucât în ţara noastră n'avem un om care 
să ştie limba mongolă, mi s'a dat cartea cea trimisă de prea 
înțeleptul ţar şi m'au trimis cu însărcinarea de a o readuce 
înapoi și a afla totul despre această treabă în toate amănun- 
tele ei, aducând şi tălmăcirea rusă a cărții“, Grăind așa Ni- 
colae Spătarul ne răspundea jurând şi arătând spre cer şi spre 
pământ. Iar atunci când lam întrebat noi: — „Dacă este așa, 
poţi să ne dai scrisoarea Ţarului vostru celui Alb, iară noi 
o vom trimite spre a fi înfățișată împăratului“, el însă ne-a 
răspuns: „Dacă v'o dau, de unde pot să ştiu că nu vă veți 
uita în ea? O voiu da atunci când voiu veni la Peking, iar 
acuma n'o pot da“, Când noi prea supușii servitori ai Măriei 
Tale am cercetat înţelesul vorbelor solului venit care după 
spusele lui se potrivesc cu cuvintele țarului celui Alb, am 
găsit că deși acolo se zice că ei n'au un om care să priceapă 
cartea cea trimisă de noi, iar ei, lămurindu-se cu privire la 
treburi, aducând produsele ţării lor şi întrebând de sănătatea 
Prea Inălţatului Impărat, vor ca amândouă ţările să stea în 
prietenie, totuși, ei sub pretextul necunoașterei celor scrise 
în cartea împărătească n'au lămurit dacă ni-l vor da pe 
Gefitemur despre care tocmai s'a vorbit în acea carte. După 
părerea noastră se prea poate că în țara Rușilor nu se știe 
limba noastră, dar cu toate acestea, oamenii cari s'au dus 
pentru a le aduce cartea, Ignatie și alții sunt oameni care 
n'au plecat înainte de a se lămuri despre toate treburile, 
când au stat la Peking. Şi dacă e1 ar fi fost întrebaţi, poate, 
nu le-ar fi știut pe toate, dar nu este cu putinţă să nu spue 
măcar cele mai de seamă. In afară de această, dacă vom 
crede că necunoașterea limbii ar fi cu putinţă, totuși, se ştie 
cu prisosință că Mengedej a tălmăcit el însuși fiecare slovă 
din carte lui Dănilă maimarele târgului Nertinsk, iar dânsul 
după ce a scris tălmăcirea pe rusește, a trimis-o împreună cu 
cartea Impăratului. Dacă scrisoarea cea făcută în rusește de 

Dănilă n'ar fi ajuns, atunci se întreabă dacă dânsul n'ar fi 
în stare să dea toate lămuririle trebuincioase, dacă ar fi în- 
vinuit de trimeterea samavolnică a unui sol? 

Prin urmare, dacă acolo s'ar scrie că ei, urmând porunca, 
îi vor da pe tovarășii lui Geńtemur, pentru care tocmai s'a 
trimis porunca, sau dacă s'ar scrie despre Geńtemur și cei 
cu dânsul că ei nu pot fi înapoiați, întrucât au fost întot- 
dcauna ai lor și acuma s'au întors acolo unde au stat, iar 
această treabă să mai fie discutată, atunci s'ar mai putea da 
crezare rostului solului lor, Când însă noi am aflat că ei mint 
cu dibăcie sub pretextul unei singure vorbe și anume că ei 
n'ar pricepe cele cuprinse în carte; deci, cu toate că în scri- 
soarca Ţarului celui Alb, după spusele solului lui, se arată 
dorinţa de a fi în bune relaţiuni, totuși, ea nu poate fi cre- 
zută. Prin urmare, fiindcă bănuielile pot fi cu putință, deo- 
camdată lam oprit pe Nikolaj și pe cei cu dânsul la Soloni 
şi am raportat despre aceasta rugând să se dea o hotăriîre, 
Drept care am făcut prea umilita noastră dare de seamă și 
rugăm să se dea poruncă cuvenită. Raportul s'a făcut în ziua 
de 6 din luna a doua, anul XV de domnie Elche Tajfiń (19 
Martie 1676). In ziua de 21 a aceleiași luni a urmat porunca: 
„Vanii, beilii și dregătorii de sfat să se adune, să vorbească 
despre acestea și să-mi dea o dare de seamă cuvenită“. Ur- 
mând porunca cu cea mai mare plecăciune, noi credincioşii 
supuși ai Măriei Tale ne-am sfătuit după cum urmează: „Din 
raportul lui Mala se vede limpede că Mengedei a tălmăcit 
el însuși fiecare slovă din carte lui Dănilă, maimarele târ- 
gului Nercinsk, iar dânsul după ce a scris tâlmăcirea pe ru- 
sește, a trimis-o împreună cu cartea Impăratului, Dacă acolo 
s'ar scrie că, urmând porunca, ei ne vor da pe tovarășii lui 
Genhtemur, pentru care tocmai s'a trimis porunca, sau dacă 
Sar scrie despre Gehtemur şi cei cu dânsul că ei nu pot fi 
înapoiaţi, întrucât au fost întotdeauna ai lor și acuma s'au 
întors acolo unde au stat, iar această treabă să mai fie discu- 
tată, atunci s'ar mai putea avea crezare în rostul solului lor. 
Când însă noi am aflat că ei mint cu dibăcie, sub pretextul 
unei singure vorbe și anume că ei n'ar pricepe cele cuprinse 
în carte; deci, cu toate că în scrisoarea Țarului celui Alb, 
după spusele solului lui, se arată dorința de a fi în bune re- 
lațiuni, totuși, ea nu poate fi crezută. Totuși, întrucât în țara 
Ruşilor nu se înțeles cărţile noastre, nu se poate ghici gân- 
durile lor cele adevărate. In consecinţă, întrucât ei spun că, 
neavând un om care să înțeleagă cartea cea trimisă de noi, 
au trimis solul ca să se lămurească cu privire la treburi, să 

aducă produsul ţării lor și să întrebe de sănătatea Prea Inăl- 
ţatului impărat, — să li se arate gândurile binevoitoare ale 
Domnitorului nostru care fericesc până şi țările cele înde- 
părtate, iar Mala și alții să-l aducă la Peking pe solul Ruși- 
lor. lar atunci când dânsul va veni acolo, noi vom lua în 
cercetare raportul țarului Ruşilor și-l vom întreba despre 
toate pe solul lui, ne vom sfătui din nou şi vom înfățișa o 
dare de seamă cuvenită, 

Noi prea supușii servitori ai Măriei Tale nefiind în stare să 
hotărîm singuri cele de cuviinţă, am făcut cu cea mai mare 
plecăciune raportul nostru cel de taină şi rugăm umilit să 
se dea poruncă. Raportul s'a făcut în ziua de 24 din luna a 
2-a, anul XV de domnie Elche Tajifih (6 Aprilie 1676). In 
ziua de 25 a aceleiași luni a urmat porunca: „Să se facă după 
cele spuse“, iar noi urmând-o cu sfințenie lam adus la Pe- 
king pe Nikolai, solul ţarului celui Alb al Ruşilor, cu tova- 
rășii săi, în ziua de 5 din luna a 5-a, anul XV de domnie 
Elche Tajfih. 

Iată vorbele din raportul ţarului celui Alb: „Cartea lui 
Alexie Mihailovici, prin mila lui Dumnezeu, stăpânitor peste 
părțile de Miază-Noapte şi domn al Rusiei Mari şi Mici, al 
Rusiei Albe, al ţării Moscovei, al țării Chievului și Vladi- 
mirului, a Novgorodului, a Cazanului, a Astrahanului şi a 
Vereei (?), al ţării Siberiei, al Segoviei (?), al ţării Smolens- 
kului, al țării 'Tverului, al ţării lugorska, al ţării Permska, 
al ţării Viatska, al ţării Bolgărești, al țării Nijne-Novgorods- 
ka, al ţării Cernigovska, al ţării Riazanska, al țării Rostovska, 
al ţării laroslavska, al ţării Belozerska, al ţării Udorska, al 
ţării Obdorska, al ţării Kondinska, stăpânitor al țărilor din- 
spre Miază-Noapte, domn al ţărilor Iverska, Kartalinska, 
Gruzinska, Kabardinska, Cerkasska, Mondanska (?) şi al altor 
țări dinspre Răsărit, Apus și Miază Noapte, supune la cu- 
noştința stăpânului celui mai mare al tuturor ţărilor, prea 
înălțatului Impărat al Statului de Mijloc: Dela urmașii stră- 
moșului meu celui mai de seamă Cesarul August care a dom- 
nit peste toate ţările, acum 1600 ani și mai bine, iar apoi 
dela ceilalți strămoşi Rurik, Vladimir Sviatoslavovici, Ivan 
Vasilievici și fiul său Feodor Ivanovici şi până la tatăl meu 
Mihail Feodorovici, strămoșii mei și tată) meu au fost mult 
vestiți în toate ţările, iar Vladimir Sviatoslavovici s'a pro- 
slăvit cu numele de luptător viteaz în ţara Greciei. Astfel 
țara Rusilor trecea din neam în neam până la mine Domni- 
torii ţărilor creştine ce se află în jurul țării noastre, ai țării 
Turceşti și ai altora au trăit în bună pace cu strămoșii mei. 

Unii domnitori dintre aceştia au avut şi mare folos din aju- 
torul dat de strămoşii mei. Numai fiindcă ţara noastră este 
prea mult îndepărtată de Statul de Mijloc, strămoșii şi pă- 
rinţii noștri nu puteau să trimită solii unii la alții şi deaceea 
nimeni din ţara noastră nu înţelege slovele din cartea cea 
trimisă nouă din Statul de Mijloc, Nici nu ştim ce lucruri se 
bucură de mai multă căutare la marele Țar al Statului de 
Mijloc. De aceia, încredințându-mi scrisoarea făcută către 
Marele Țar al Statului de Mijloc marelui nostru dregător de 
Sfat Nikolai Gavrilovici, Pam trimis sol ca să o înfăţișeze 
Marelui Țar al Imperiului de Mijloc şi să întrebe de sănăta- 
tea Măriei Sale. Doresc să știu ce lucruri se bucură de cea 
mai multă căutare la Marele Țar al Statului de Mijloc. Dacă 
se va face după această dorință a mea, atunci eu voiu căuta 
să-i împlinesc voința după puterile mele şi după cât ne va 
fi de putinţă, întocmai așa cum fac față de Cesarul Romei și 
de domnii celorlalte state dimprejurul Rusiei, precum şi față 
de țarul statului Persiei și de alții, apropiindu-mă de marele 
Țar al Statului de Mijloc prin legături continui, în tot ce ar 
pofti acesta din urmă din lucrurile ce se găsesc în țara noas- 
tră, fie după porunca lui scrisă, fie printr'un sol trimis. In- 
trucât strămoşii mei niciodată n'au fost în Statul de Mijloc, 
noi nici nu știm cum se înfățișează și cum se primesc acolo 
scrisorile. Prin urmare, dacă noi am făcut ceva nepotrivit 
cu așezămintele voastre, neștiind în toate amănuntele cum 
Marele Țar al Statului de Mijloc îşi stăpânește statele supuse, 
atunci Marele Țar să ne facă slobozi de vină pentru aceasta 
şi să trimită înapoi cât mai de grabă pe solul cel trimis de 
mine, purtându-se cu el după cum este legea. Poate, Marele 
"Țar al Statului de Mijloc va trimite odată cu solul țării noas- 
tre și un sol al său și ne va arăta cum trebue să-i scriem și 
să-l cinstim în cărți pe Marele Țar al Statului de Mijloc. 
Dacă, prin mila lui Dumnezeu, solul va veni, voiu da porunca 
să fie întâmpinat la graniță cu toate ceremoniile și să fie 
adus acolo unde stau eu, însoţit de oamenii mei. Apoi voiu 
primi cartea ce mi-o va trimite Marele Țar, arătându-mi prin 
ea semnele prieteniei sale, îi voiu dovedi aceleași simțiri şi 
voiu trimite înapoi pe solul lui cât mai de grabă. De acum 
înainte voiu scrie în cărțile mele după cum mi se va arăta 
cu privire la întitularea și cinstirea Marelui Țar al Statului 
de Mijloc, 

Acum mă rog lui Dumnezeu celui Atotputernic pentruca 
Marele Țar al Statului de Mijloc să trăiască de zece mii de 
ori zeci de mii de ani. Am trimis această carte din oraşul 

Moscova, locul meu de scaun, în a 2-a lună anul 7180 dela 
facerea lumii“. 

Noi prea supușii servitori ai Măriei Tale am urmat prea 
umilit porunca cea dată în ziua de 15 a lunei a 5-a (26 Iunie) 
anul XV de domnie Elche Tajfih care glăsuia: „Lăudaţi-i 
mai ales pentru că pământul ţării rusești este mult prea în- 
depărtat de noi, iar ei înclinându-se în faţa luminătăţiei Chi- 
nei au trimis un mare dregător Nikolai din ţara lor, au adus 
o scrisoare cu simţiri adevărate și au mai adus și produsele 
țării lor drept plocon, — iar despre celelalte vă veţi sfătui 
și veți raporta, — ne-am sfătuit după cum urmează: In ra- 
portul Țarului celui Alb stă scris: „Intrucât nimeni din ţara 
noastră nu înțelege slovele din cartea cea trimisă nouă din 
Statul de Mijloc, nu știu ce lucruri se bucură de cea mai 
mare căutare la Merele Țar al Statului de Mijloc. De aceea 
am încredinţat scrisoarea făcută către Marele Tar al Statu- 
lui de Mijloc marelui nostru dregător de Sfat Nikolai Ga- 
vrilovici, lam trimis sol ca să o înfățișeze Marelui Țar al 
Imperiului de Mijloc și să întrebe de sănătatea Măriei Sale. .“ 

După cât am aflat, în porunca cea trimisă de noi în anul 
1X de domnie Elche Tajfih (1670) stătea scris: „Inapoiaţi-l 
pe fugarul GeNtemur cel fugit dela Soloni și de acum îna- 
inte să nu mai face nici o turburare la graniţă“. Acum în 
raportul Țarului celui Alb nu s'au lămurit pricinile acestea 
şi nici altele, ci se scrie numai atât: „Intrucât nimeni din 
țara noastră nu pricepe slovele din cartea trimisă, noi nu 
ştim ce lucruri se bucură de cea mai mare căutare la Ma- 
rele Țar și de aceea i-am trimis un sol. Doresc să aflu ce 
lucruri anume se bucură de cea mai mare căutare la Marele 
Țar“. Aci nu este vorba de prima poruncă ce a fost trimisă 
dela noi. Când noi am trimis la Dănilă, maimarele orașului 
lor Nerčinsk ca să stea de vorbă cu privire la Gefitemur, cl 
Ya trimis pe Ignatie şi pe alţii drept soli, spunând că nu 
poate să-i dea fără voia ţarului său şi că-i va da atunci când 
aducând cazul la cunoștința Țarului, va primi dela el desie- 
garea cuvenită; atunci i s'a dat cartea lui Dănilă, maimarele 
orașului Nerdinsk, și i-au poruncit să-l aducă la Moscova. 
Dacă vom cerceta această întâmplare, vom vedea că ei pu 
puteau să nu știe despre pricina lui Gehtemur, chiar dacă nu 
ştia cartea în tot cuprinsul ei. In afară de această, mai aflăm 
că Toi-dogoń, Baodai şi ceilalți fugari au fugit unul după 
altul în anii 13 și 14 de Domnie Elché Tajtin (1673—1674), la 
orașul lor Nertinsk și acum stau acolo. 

In afară de toate acestea, printre treburile ce sunt cuprinse 

în cele 12 puncte ce le-a povestit solul Nikolai drept cuvin- 
tele ce i-au poruncit ţarul lui, să le spună nouă, un punct 
glăsueşte astfel: „Poate, marele ţar va înapoia oamenii din 
ţara noastră cea rusească, fie luaţi în plean, fie fugiţi, iar eu 
deasemena voiu înapoia oamenii voştri. lar dacă Marele Țar 
nu ne va înapoia oamenii noștri fără plată, atunci, poate, 
ne-ar îngădui să-i răscumpărăm“, Prin urmare, deocamdată 
nu se poate sta de vorbă despre această treabă. 

După ce-l vom întreba amănunțit pe solul Nikolai despre 
această împrejurare şi despre altele, și ne vom sfătui din nou 
şi vom raporta. Noi prea supușii servitori ai Măriei Tale ne- 
fiind în stare să luăm singuri vre-o hotărîre, cu cea mai mare 
plecăciune am făcut un raport amănunțit și rugăm să se dea 
poruncă. Raportul s'a făcut în ziua de 30 a lunei 5 (9 Iulie) 
din anul XV de domnie Elché Tajfih. In ziua de 2 a lunei a 
6-a (12 Iulie) a urmat porunca: „Să se facă după cele spuse“, 
iar noi urmând-o cu cea mai deplină supunere l'am întrebat 
pe solul rusesc Nikolai: „In cartea ta cea nouă se spune că în 
ţara voastră cea rusească nimeni nu pricepe slovele poruncii 
trimise dela noi și că ţarul vostru nu știe ce lucruri se bucură 
de cea mai mare căutare la Marele vostru Impărat. Această 
poruncă n'a fost trimisă de noi fără nici o pricină. Când noi 
am aflat că peste 100 bărbați tovarăși ai lui Geńtemur, din- 
tre Solonii vânători de zibeline, au fugit și stau în orașul 
vostru Nertinsk, noi am trimis oameni la maimarele orașului 
Dănilă, cerându-i să-l înapoieze pe Gehtemur, iar Dănilă le-a 
încredințat cartea de poruncă la zece oameni, lui Ignatie și 
altora, și iată răspunsul lui: „Dela ţarul nostru cel Alb a 
venit porunca după care noi, de îndată ce se va trimite un 
sol din statul țarului celui Alb, să trimitem şi noi un sol şi 
aflându-ne în bune relațiuni cu China, să trimitem soli și să 
îngăduim să se facă negoţ. Iar acest Gentemur a venit la mai- 
marii târgului [ai Nertinsk-ului] care au fost înaintea mea 
şi le-a dat tribut, și iată de ce până acum n'am adus la cu- 
noștință țarului despre el. Nu pot să-l dau numai prin a mea 
voință. De îndată ce eu, aducând cazul la cunoștința ţarului, 
voiu fi îngăduit să-i dau, îl voiu da fără zăbavă. Iar dacă 
este așa, atunci este lucru limpede că noi, dorind să scriem 
și din partea noastră și să trimitem o poruncă, am făcut-o 
și lam trimis pe maimarele Solonilor Mengedei, poruncin- 
du-i s'o ducă la Nertinsk și s'o dea lui Dănilă; apoi fiind de 
părere că, poate, în Rusia nu se cunoaște limba noaştră, i-am 
poruncit lui Mengedei să-i deslușească lui Dănilă tot ce scrie 
în carte, să-i scrie şi să-i dea și tălmăcirea ei în rusește. 

Chiar dacă ei n'ar fi înţeles fiecare slovă sau unele cuvinte, 
nu se poate spune că ei n'ar fi priceput rostul ei cel mai 
de seamă. Și iată că printre cele 12 puncte pe care le-ai grăit 
drept vorbele Țarului tău, unul glăsuiește: „Poate, Marele 
Țar ar înapoia oamenii ruși, fie luaţi în plean, fie fugiţi. 
Când îmi veţi da pe ai mei, eu deasemenea îi voiu trimite 
pe ai voştri“. Atunci ce-i de făcut? Cu privire la acest punct, 
vrei tu să vă dăm acum pe fugarii voştri, iar voi ne veţi îna- 
poia pe ai noștri, sau vrei să ceri o poruncă lămuritoare și 
atunci să vorbeşti într'un chip hotărît, iar apoi să te duci la 
țarul tău și să începi treaba din nou, sau, în sfârşit, vrei să-ţi 
iei oamenii acum, după porunca ce-o ai, iar pe ai noştri să-i 
Înapoiezi mai pe urmă?“ Când Pam întrebat pe Nikolai astfel, 
el ne-a răspuns: „Stăpânitorul meu într'adevăr nu știe des- 
pre pricina fugarului vostru Geftemur, și este adevărat că 
solul cela de Dănilă a ascuns treaba ca adevărată și n'a po- 
vestit despre ea în chip desiușit. Dacă Țarul meu ar ști pri- 
cina cea adevărată, el niciodată n'ar scrie așa nechibzuit, 
Deaceea eu acum nu pot face nimic după voința mea, nea- 
vând nici o poruncă dela Țarul meu. Dacă Preaînţeleptul 
Impărat va binevoi să ne dea pe fugarii noștri și să-i trimită 
chiar acum în Rusia, bucuria noastră va fi fără margini. lar 
dacă el nu-i va da, atunci eu mă voiu duce în Rusia, după 
ce voiu afla în ce chip s'a dat porunca lui Bogdohan |Impă- 
rat], şi dacă, sunt la voi câţiva oameni dintr'ai noștri, scrie- 
ți-mi o carte și trimiteţi-o cu mine la Moscova, iar eu voiu 
face o carte despre oamenii no.tri și-o voiu da vouă“. 

Noi prea supușii servitori ai Măriei Tale am hotărît: „Este 
lucru foarte demn de laudă că Țarul cel Alb al Rușilor, al 
unei ţări foarte mult îndepărtate de China și care se află 
lângă marea cea de miazănoapte, din timpurile cele mai 
vechi niciodată n'a trimis nici un sol în Statul nostru cel din 
Mijloc, iar acum, închinându-se în fața luminăției celei mi- 
nunate a Împăratului nostru i-a trimis un mare dregător al 
său, i-a făcut un raport și i-a trimis drept plocon produsele 
ţării lui; prin urmare, ar trebui să se scrie o carte după do- 
rința lui, să se trimită un sol și să se dea daruri miluindu-l 
pe ţarul cel Alb. După cât am aflat, în cartea de poruncă 
ce am trimis-o în anul IX de domnie Elché Tajfiń (1670) stă 
scris: „Inapoiaţi pe fugarul Gentemur care a fugit dela So- 
loni“, i 

De acum înainte să nu mai faceţi tulburări la graniţă și 
altele, Acum în raportul ţarului celui Alb nu sa dat lămu- 
rire acestui punct, nici celorlalte, ci s'a scris numai atât: 
„Intrucât nimeni din statul nostru nu pricepe limba cărţii 

ce-ați scris-o, nu știu ce lucruri se bucură de cea mai mare 
căutare la Marele Țar, și de aceea am trimis un sol şi doresc 
să aflu ce lucruri se bucură de cea mai mare căutare la 
Marele Țar“. Această carte n'a fost cea dintâi trimisă de noi, 
când noi am trimis la Dănilă, maimarele târgului lor Ner- 
tinsk, el a spus că fără voia țarului său nu poate să-i dea şi 
dacă aducând cazul la cunoștința țarului său va căpăta o 
deslegare cuvenită, de îndată îi va înapoia, și a trimis soli 
la Peking pe Ignatie cu alții, iar noi dând cartea de poruncă 
maimarelui orașului Nertinsk, lui Dănilă, i-am spus so tri- 
mită la Moscova. Dacă ne vom uita la această îmtâmplare, 
vom vedea că ei nu pot spune că n'au cunoștință de pricina 
lui Gehtemur, chiar dacă mar fi înteles orice slovă din po- 
runcă. In afară de aceasta, am mai aflat cu Toidogoii, Baodai 
şi alţi fugari au fugit unul după altul în cursul anilor XII 
şi XIII de domnie Elche Tajfih (1673—1674) şi se află cu toții 
la Nerdinsk, iar în răspunsul lui Nikolai nu se poate da cre- 
zare vorbelor lui că ţarul lui mar avea cunoștință de pricina 
lui Gehtemur și că Dănilă care a adus porunca ar fi ascuns-o 
şi n'a povestit despre ea. Deaceea acum nu trebue să se tri- 
mită un sol în Rusia, ci să se scrie numai o carte de laudă 
pentru că ţarul și-a trimis marele dregător de sfat cu un 
raport şi cu tribut, și să se trimită această carte tot cu acest 
sol. In această carte trebue să le lămurească toate cauzele 
pentru care noi n'am trimis solul cerut, şi să se înapoieze 
solul Nikolai, miluindu-se cu daruri bogate el şi însuși Ța- 
rul cel Alb. Iar când va urma porunca Măriei Tale, atunci 
să se poruncească Cancelariei Curţii să scrie cartea. lar 
despre chipul cum ei trebue să fie miluiți se va sfătui și va 
raporta ministerul nostru. Noi prea supușii servitori ai Mă- 
riei Tale nefiind în stare s'o hotărîm singuri am făcut cu cea 
mai mare plecăciune un raport amănunțit şi rugăm să se dea 
poruncă cuvenită“. Raportul s'a făcut în ziua de 18 din luna 
a 6-a (28 Iulie) în anul XV de domnie Elche Tajfiń. In ziua 
de 20 a aceleiași luni a urmat porunca: „Privitor la trebile 
pomenite în cele de față, vanii de sfat, beilii și dregătorii să 
se sfătuiască împreună și să-mi raporteze“. 

Urmând cu sfințenie acea poruncă, noi prea supușii ser- 
vitori ai Măriei Tale ne-am adunat și am hotărît ceeace ur- 
mează: „In afară de hotărîrea de a nu se sfătui cu privire la 
ecle cuprinse în raportul țarului celui Alb al Rușilor, căci 
ele se află în raportul solului său Nikolai, noi am mai hotă- 
rît: deși în raportul țarului celui Alb se spune: „Nimeni din 
țara noastră nu pricepe slovele din cartea primită, iar eu 
doresc să aflu ce lucruri se bucură de cea mai mare căutare 

la Marele Țar“, totuși, am aflat că în cartea cea trimisă de 
noi a fost scris: „Inapoiaţi pe fugarul Gehtemur şi deacum 
înainte să nu mai faceţi tulburări la graniță“ şi a. m, d. 
In afară de aceasta, porunca n’a fost trimisă de aici dela noi, 
dar atunci când noi am trimis la maimarele târgului Ner- 
činsk Dănilă ca să se vorbească despre Gehtemur, el, Dănilă, 
a trimis soli la Peking pe Ignatie cu alţii, spunând că nu-l 
poate da pe Geltemur fără voia domnitorului său, şi că-l va 
da fără zăbavă, dacă aducând cazul la cunoştinţa Țarului 
va primi cuvenita deslegare dela el, și atunci noi am dat 
porunca maimarelui târgului Nertinsk, lui Dănilă, și i-am 
poruncit să ducă cartea la Moscova. Dacă vom cerceta această 
întâmplare, vom vedea că nu se poate să se creadă că ţarul 
cel Alb să nu ştie împrejurările șederei lui Gehtemur şi a 
altora. Iar în acest caz nu trebue să stăm de vorbă despre 
acestea, întrucât pricina lui Geńtemur și a altora se află 
scrisă lămurit în cartea cea trimisă mai înainte, ci să se scrie 
şi să se trimită o carte de laudă pentru că ţarul cel Alb al 
Rușilor şi domn peste o ţară prea mult îndepărtată ca China, 
care niciodată nu ne aducea tribut, acum, închinându-se în 
faţa luminăţiei Impăratului nostru, a făcut un început, a 
trimis un mare dregător al său cu tribut. Iar la porunca Mă- 
riei Tale vom porunci Cancelariei Curţii să facă o carte, iar 
Camera Relaţiunilor Externe se va sfătui şi va raporta des- 
pre chipul cum trebue rziluit ţarul cel Alb, solul Nikolai 
cel venit din partea lui și alţii. Noi prea supușii servitori 
ai Măriei Tale nefiind în stare să hotărîm singuri, cu cea mai 
mare plecăciune am înfățișat un raport amănunţit şi rugăm 
să se dea poruncă. Raportul s'a făcut în ziua de 27 a lunei 
a 6-a (6 August) în anul XV de domnie Elche TajfiN. In ziua 
de 1 a lunei a 7-a (9 Aug.) a urmat porunca: „Să se fixă 
după cele spuse“. Urmând-o cu sfințenie, noi în afară de ho- 
tărîrea de a-i porunci Cancelariei Curţii să scrie o carte, am 
mai hotărît: „După cât am aflat din lege, țarul cel Alb pri- 
mește 400 lan de argint, 10 bucăţi atlas, 3 piei de bars, 3 de 
tigru şi 3 piei de focă,; solul principal şi un sol simplu pri- 
meşte 60 lan argint, 3 bucăţi atlas şi 24 cai, iar dacă va avea 
mai mulți servitori, atunci, după caz, fiecare din cei sosiți 
primește câte o bucată de atlas și 8 cai. Noi prea supușii 
servitori ai Măriei Voastre am hotărît să nu-i dăm argint 
țarului celui Alb şi să-l miluim cu o şea împodobită cu cres- 
tături, 30 bucăţi atlas, o dombă de ceai din 40 lani argint 
cu margini aurite, o cupă mare, 4 coșuri de ceai, 5 piei de 
bars, 5 de tigru și 5 de focă; solului celui mare Nikolai un 
caftan de ceremonie din atlas cu dragonii cusuţi și o pălărie 

de paie cu ciucure de mătase; 1 brâu cu cataramă tăiată, câte 
o pereche de cisme și de ciorapi, o şea împodobită cu crestă- 
turi, un cal, 3 bucăţi atlas și 24 bucăţi stambă; celor doi co- 
mandanțţi ai escortei, Feodor şi Constantin, câte un caftan de 
ceremonie, câte un caftan particular cu gulerul și mânecile 
cusute cu blană, câte o pălărie cu ciucure de mătase, câte un 
brâu cu cataramă tăiată, câte o pereche de cisme și de cio- 
rapi, câte 3 bucăţi atlas și 24 bucăţi stambă; funcționarilor 
mai mici, Macarie, Sava, Ivan, Feodor, Ivan, Boris, Ivan, 
Leonte, Vasile, pisarilor Nichifor şi Ivan, preotului Petru, 
tutulor câte un caftan de stofă cusut cu blană la mâneci și 
la guler, câte un caftan particular de atlas, câte o pălărie cu 
ciucure de mătase, câte un brâu cu cataramă tăiată, câte o 
pereche de cisme şi de ciorapi, câte două bucăţi atlas şi 16 
bucăți stambă; celor 5 tâlmaci Sorik, Omadari, Kan-Kukai, 
Alexe și Hudarski câte un caftan de atlas și câte 8 bucăţi 
stambă; apoi soldaţilor şi slugilor câte o bucată de atlas și 
câte 8 bucăţi de stambă la fiecare din cei 136 oameni. Când 
va veni porunca Măriei Tale, vom lua lucrurile dela Minis- 
terul cuvenit și le vom da drept miluire. Nefiind în stare s'o 
hotărîm singuri, noi prea supușii servitori ai Măriei Tale cu 
cea mai mare plecăciune am înfățișat cele de față și rugăm 
să se dea poruncă. Raportul s'a făcut în ziua de 8, în a 7-a 
lună (16 August) în anul XV de Domnie Elche Tajfih. In ziua 
de il a aceleiași luni a urmat porunca: „Să se facă după 
cele spuse“. 


* 
+ + 


Acesta este sfârşitul corespondenţei cu privire la solia lui 
Nicolae Milescu Spătarul. Ea mai are un supliment referitor 
la chestiunea fugarilor, din care reese că diplomații chinezi 
cu aceeași dibăcie au ocolit chestiunea stabilirei unor relaţiuni 
permanente cu Rusia, alegând drept pretext această chestiu- 
ne veche și încurcată. Din acest supliment se mai vede că 
solul Moscovei a fost la înălțimea situaţiunii sale dificile şi 
s'a purtat cu multă demnitate, apărând ca un reprezentant 
al unui domnitor suveran, contrar ideilor ambiţioase ale 
domnitorilor chinezi care erau gata să-l trateze drept un sol 
al principatului vasal de mâna a doua. Această atitudine a 
diplomatului rus nu le-a plăcut celor chinezi care se aştep- 
tau la declaraţiuni solemne de supunere și de ascultare oarbă 
în toate chestiunile, inclusiv cea a „optanților“ refugiaţi din 
China la Nertinsk, oameni mândri și independenţi care își 
căutau acolo scăparea de satrapia biroucraţilor chinezi. 


COMENTARII CRITICE 


SATUL DETERMINANT AL VALORII 
STATELOR 


In împrejurări politice deosebite, se creează în cel de al 
XIV-lea secol cele două state româneşti, amândouă organis- 
me naţionale prin aceia că își trăgeau forțele din aceeași 
lume a satelor. 

Alături de Țara Românească organism naţional totalitar, 
cu tendințe de a cuprinde întreg pământul ocupat de așe- 
zările neamului nostru, soarta istorică a ridicat la viață, — 
dintr'un organism originar de esență feudală de pe valea 
superioară a Moldovei, vivificat de eflorescența vieţii rurale 
a regiunii în urma marei emigrațţii Maramureşene, — un alt 
organism politic: Moldova, care, în înfăţișările sale de mai 
târziu, va reprezenta mai ales înflorirea unui organism eco- 
nomic. Organism ce sa născut din drumul comercial inter- 
naţional ce cobora pe văile apelor moldovene, legând Europa 
centrală și apuseană cu debuşeurile orientale. 

Dar cu toate că Moldova, spre deosebire de Țara Româ- 
nească, reprezintă un organism ce-și trage dela început for- 
ţele şi prosperitatea din așezarea sa economică, totuși nici 
una din valorile etnice reprezentate de ea, chiar în târgu- 
rile ce marchează pe văi de ape spre răsărit și miază-zi în- 
tinderea stăpânirii sale, nu pare să fi fost alterate. Viaţa 
noului stat se va scurge, ca şi cea a Ţării Româneşti, deter- 
minată numai de valorile vieții sale sătești. 

O singură obiecţie s'ar putea ridica: înstrăinarea Moldo- 
vei şi apoi a Moldovenilor de numele etnic păstrat cu atâta 
dârzenie în Ţara Românească până și în regiuni ca Oltenia 
unde a înflorit un localism specific. Problema pierde însă 
mult din importanţă dacă amintirii particularismului trac, — 
moştenire atât de vie încât şi în Ţara Românească alături 
de perpetuarea termenului rumân, s'au impus în grai de- 

numiri geografico-regionale, — îi adăogăm şi condițiunile ìir 
care s'a creeat statul moldovenesc. Moldova s'a născut din. 
întinderea economică a organismului primitiv de pe valea. 
Moldovei şi nu din unirea, volnică sau silnică, a mai multor 
organisme etnice ca Țara Românească. 

Moldova a fost inițial un stat de cucerire în forme feudale, 
cucerit în intimitatea vieţii sale de condiţiile naturale ale 
vieţii populare româneşti; mai târziu Moldova, dincolo de 
granițile sale feudale, s'a creeat prin condițiile economice ale- 
așezării sale geografice; Țara Românească însă a fost dela 
început, în origini ca şi în împlinire, un organism etnic. 

Dacă mai adăogăm acestor considerente împrejurările vie-— 
ţii târgurilor moldovene, — cu caracterul lor din totdeauna 
eterogen şi odinioară oarecum şi internațional prin legătu- 
rile lor comerciale, dar totuşi legate de organismul politic- 
prin forme administrative și așezare teritorială, — vom în- 
țelege ușor pentru ce, alături de localismul satelor, s'a impus- 
de către lumea târgurilor denumirea geografică. 

Moldova însă a dovedit prin soarta sa istorică că în reali- 
tatea sa etnică nu a fost și ea decât un rezultat al energii 
satelor. 

L ] 

Statele cele noi, isvorîte din lumea satelor sau cucerite de 
ea, au purtat dela origină semnele unui început de evoluţie în 
afara caracterelor vieţii româneşti primitive. Forța populară 
realizase forma sa politică naturală, Țara Românească, mai 
mult chiar, cucerite organismul moldovenesc, creeat în alte- 
condiţii și împrejurări, dar nu putuse dărui acestora sche- 
letul complet, administrativ, economic și cultural. De aci tot 
tragicul viitor al istoriei noastre. 

Statele românești vor purta dec: dela început semnele- 
unei diferențieri de caracterele vieții populare, iar valoarea 
societăţii româneşti organizate va fi totdeauna în raport. 
cu concordanța dintre cele două forțe: statul organizat şi 
viaţa populară. Manifestările acesteia din urmă, înțeleasă ca 


forță etnică, va tinde însă categoric, — chiar atunci când 
drumurile politice, administrative și militare îi vor fi în- 
chise, — spre realizarea sa în valori nationale, creând de 


pildă, în acele timpuri în care statul se despărţise de etnic,. 
valorile care marchează ele singure în acele momente, pre- 
gătind viitorul, existența românismului ca forță activă: cul- 
tura națională. 

Pentru viaţa românească organizarea administrativă a sta- 
telor, desăvârşită în vremurile lui Mircea cel Bătrân şi Ale— 

xandru cel Bun, a însemnat fără îndoială, alături de adopta- 
rea prin biserică a formelor culturale slave, o nouă înstrăi- 
nare. Dar nici creearea boieriilor administrative, — la înce- 
put cu nimic ereditare și cuvenite numai meritelor perso- 
nale, mai ales răsboinice, — nici formele bisericești streine, 
— inaccesibile satului ce și-a continuat în afara formelor 
oficiale propria sa viaţă ortodoxă, — nu au primejduit atât 
viața românească, cât a periclitat-o imposibilitatea ce s'a 
arătat de timpuriu, verificându-se apoi și în vremurile mo- 
derne, de a se creea, între formele superioare ale statului, ce 
vor evolua deslipite de viața populară, și etnic, o clasă in- 
termediară care să creeze din isvorul popular lumea națio- 
nală de negustori și funcționari. 

Cele dintâi împrejurări ale vieţii noastre de stat au îm- 
piedicat creearea unei burghezii naționale. Situaţia noastră 
geografică la răscrucea marilor drumuri comerciale ale răsă- 
ritului european, contribuind la bogăţia economică a statului, 
a adus însă pe pământul nostru și o lume negustorească 
străină, la început mai ales Sași, Polonezi, Armeni și Greci; 
lume care contribuind la îmbogățire a țării prin conducătorii 
ei, a împiedicat în desfacerea ei naturală de fenomenul etnic 
local, desvoltarea unor forme economice proprii; împiedicare 
ce a însemnat încă o prăpastie între două lumi românești ce 
vor rămâne astfel fără contact între ele: jos lumea satelor 
și țărănimea, sus societatea organizată și în curând o nouă 
boierime îmbogățită numai ea din condițiile economice. Se 
creează astfel alături de prăpastia culturală, lângă diferenţie- 
rile ce le vor impune în curând formele administrative ce 
vor creea și ele un adevărat abis între etnic şi societate, o ba- 
rieră și mai îngrijorătoare prin urmările ei, până azi nebi- 
ruite. Se instalează între etnic și exploatarea izvoarelor de 
bogăţie naturală ale pământului național, în totala incapaci- 
tate de a se adapta vieţii economice a boierimii, o pătură 
străină care, încetul cu încetul, va încerca, și uneori va reuși, 
să supună statul scopurilor și intereselor sale. 

Efectele acestei triple despărțiri dintre formele statului or- 
ganizat şi lumea satelor nu vor întârzia însă să se arate, 

Statele inițiale, pline de puterea sănătoasă a satelor care 
le dădea încă, dacă nu bogăţie şi forme culturale, conducă- 
tori şi forță militară, statele acelea care au putut respinge 
de atâtea ori forțele superioare unor vecini mai puternici, 
ţinând piept dușmanilor chiar dintr'o dată la două hotare: 
Unguri și Turcii sau Unguri şi Polonezi, vor da în curând 
semnele unei oboseli în care nu trebuie să vedem numai 

sleirea vitalității satelor, ci și efectele despărțirii dintre or- 
ganismul politic şi ființa etnică. | 

O întreagă serie de fenomene şi împrejurări istorice inter- 
ne și externe va face ca organismul politic administrativ, ce 
este statul, să se depărteze și mai mult de masele populare 
ce-l înfiripase, de forța etnică ce-l susținuse, creându-și, așa 
cum îşi creease în biserică și în economic, alte forțe de sus- 
tinere politică, forțe ce-l vor despărți cu totul de fondul na- 
tional. 

In primul rând trebuie să notăm apariția odată cu domniile 
organizate a unui nou tip de sate, creeațiune economică și nu 
etnică: satele boereşti. Acest fenomen s'a născut din nevoia 
economică a punerei în valoare a imenselor moşii pe care 
Domnii le dăruiau acum acelor boieri ce se distingeau în 
serviciu. Satele cele noi se deosebeau net de caracterele ve- 
chilor sate de baştină, prin aceea că noii locuitori nu apar- 
țineau comunităţii, nu erau legaţi prin celula lor de celula 
cea mare a statului; mai mult, nu erau proprietari ai pămân- 
tului muncii lor decât în limitele convenției cu proprietarul- 
boier care exercita chiar în numele lor obligaţiile și dreptu- 
rile faţă de societatea organizată. Se instalează astfel alături 
de satul străvechi, a cărui singură obligaţie, alături de servi- 
ciul militar, rămâne încă multă vreme dijma domnească, — 
pe care Domnul o putea ceda boierilor și atât însemna dă- 
ruirea vre-unui sat, — sate noi zise de vecini, — termen ce 
în Țara Românească va fi substituit cu acela de „rumâni“ 
în împrejurări ce vom examina la timp, — din cauză că lo- 
cuitorii lor erau strânși din vecini și nu isvoriţi ca în cele- 
lalte din însăși tradiţia locală. 

Boieria, odinioară reprezentată de un tineret răsboinic, di- 
namic şi de vârstnici cuminţi sfetnici ai Domniei, legată de 
o singură ereditate a meritului, începe, prin efectele organi- 
zării statului după modele străine, să se depărteze de izvo- 
rul ce îi împrospăta forţele, și curând se va închista devenind 
o clasă. Se creează acum alături de boieria de țară, ce își va 
continua viața sa modestă lipsită de alte titluri, boieria ad- 
ministrativă, ce va deveni curând ereditară prin păstrarea 
slujbelor numai într'un redus număr de familii; se va ajunge 
astfel la marea boierie de curte, plină de toate modelele 
străine, desfăcută cu totul de orice legătură etnică și mai ales 
de rosturile sale rurale. Toate aceste transformări sunt cu 
atât mai importante cu cât alte evoluţii politice vor face ca 
toată puterea Domnilor să treacă în mâinile marei boierimi, 
de curte. 

Războiul de două sute de ani cu Turcii ce începe în zilele 
lui Mircea cel Bătrân, luptele interne pentru domnie ce au 
întovărăşit aceste răsboaie, au avut un dublu efect nenoro- 
cit: sărăcirea, părăginirea vieţii sătești şi trecerea puterii 
reale din mânile Domnilor, care încetează de a mai repre- 
zenta ei permanența politică, în mâinile marei boierimi de 
curte ce reprezintă din contră ea acum singura stabilitate. 
Acum se instalează autoritatea unui redus număr de mari 
familii care numai reprezentau valori militare pentru ţară, ci 
forţe politice pentru determinarea Domniei. 


Lungile şi aproape neîntreruptele răsboaie au dus în mod 
fatal la sleirea organismului primar al etnicului nostru: sa- 
tul, căci răsboinicul, fie el proprietar de sat de vecini, fie el 
posesor al unei părţi în satul originar românesc, suporta el 
singur toate greutăţile şi sarcinile răsboiului, ce nu costa ni- 
mic societatea organizată; de aci însă, nu numai epuizarea 
fizică a lui, care în mod normal ar fi trebuit să fie semnul 
cel mai caracteristic al valorii economice a statului. 


Luptele pentru domnie, însemnând şi ele un nou șir de 
spargere a satelor, nu numai că au contribuit și ele la acea- 
stă operă, dar ducând şi la creearea marilor partide boierești, 
au contribuit în acelaşi timp şi la creearea unei deosebiri în- 
tre sate, deosebiri ce au răsturnat valoarea satului originar. 
Satele cele noi, sate de vecini, sate ai căror locuitori nu aveau 
social şi politic nici un drept, dar și nici o datorie directă 
faţă de societate, depinzând de proprietarul-boier care înde- 
plinea el toate datoriile faţă de stat, devin acum organismele 
cele mai favorizate, căci pe ele le apără grija boierului acum 
suficient de puternic ca să nu lase să se epuizeze satul ce ga- 
ranta exploatarea moșiei sale. In aceeași vreme, satele de 
baștină, nu numai că trebuiau să suporte singure toate greu- 
tăţile, dar curând vor mai trebui să lupte şi pentru apărarea 
existenţii lor cu noi greutăți, care isvorau din transformarea 
boierimii dintr'o instituţie răsboinic-administrativă în conti- 
nuă primenire, într'o clasă de funcţonari şi proprietari de 
. pământ, ce vedeau în satele de baştină sau de vecini numai 
moșiilor lor și nimic mai mult. 


Dar nu numai megalomania marilor proprietari de pământ, 
__ posesori acum a numeroase sate, cele mai multe de vecini, 
„va face ca satele de baştină să dispară, trecând în numărul 
celor dintâi, ci și o mișcare interioară lor ce datează fără 
îndoială din cel dintâi secol al existenţei satelor, dar care se 
va intensifica de abia în secolul al XVI-lea, când greutăților 

de viață amintite, li se vor mai adăoga şi alte împrejurări 
neprielnice. 

Incă din cel dintâi veac de viață al statelor noastre, sub 
greutățile impuse vieții locale de răsboaiele politice ale Dom- 
niilor, răsboaie care nu mai serveau acum numai nevoilor 
obşteşti de apărare, simțite imediat şi local, a început această 
importantă transformare socială. Sub pilda satelor noi, de 
vecini, care nu participau la acele greutăți într'o măsură 
egală, s'a născut tendința de trecere, prin bună învoială, a 
satelor de baştină, la felul de viaţă social-economic al celor 
de vecini. Intr'adevăr organizarea statelor, dacă nu a redus 
libertăţile locale, le-a făcut cel puţin iluzorii. — Viaţa so- 
sătești; libertatea și drepturile satelor de baștină, ce stăpâ- 
neau cu titlu de proprietate pământul, nu părea întru nimic 
deosebită de aceea a satelor de vecini, care, deși numai uzu- 
fructuare ale pământului pe care erau așezate, trăiau totuși 
și-și scoteau la fel hrana şi viața din el. Mai mult chiar, 
condiţiunile vieţii celei noi păreau la un moment să aşeze 
un avantaj de partea satelor de vecini: satele de baştină 
pentru care drepturile politice nu mai reprezentau nici o va- 
loare, căci în aparenţă nu aveau nici un avantaj din titlul de 
proprietate asupra pământului, aveau în schimb datoria îm- 
plinirii directe, și pe socoteala lor, a datoriilor militare, obli- 
gație ce lipsea satelor de vecini. Satele de baștină vor su- 
porta lunga epocă a răsboaielor de tot felul cu toți oamenii 
lor muncitori de pământ, vor sărăci în vreme ce satele de 
vecini, ce dădeau numai atâta oaste câtă cădea în obligaţia 
boierului, și pe socoteala acestuia, — iar acesta ştia şi își 
putea menaja moșia, — dacă nu prosperau, începeau să devie 
un ideal pentru mizeria progresivă a celorlalte. 

In aceste împrejurări se naște cu totul natural tendința de 
şerbire a satelor de baștină, şerbire care nu însemna, nici 
pierderea proprietăţii asupra pământului — (căci întâlnim 
în documente „rumiîni“* ce-şi vindeau pământul) — și nici 
sclavia muncitorului, ci numai obligaţia ereditară de a munci 
pământul intrat sub protecția boierului și datoria de a da 
acestuia o cotă parte din produsul muncii sale; toate acestea 
în schimbul împlinirii de către boier a tuturor obligaţiilor 
sociale ce isvorau din proprietatea pământului. Mișcarea 
aceasta care aducea pe proprietarii de pământ, săteni, într'o 
situaţie socială identică cu cea a țăranilor din satele de ve- 
cini, este atât de veche, încât C. Giurescu menţionează chiar 
pentru secolul al XIV-lea „rumâni“. 

In Țara Românească, mai legată în toate formele ei ofi- 
ciale de fenomenul etnic, vecinii cei noi, cu care se vor con- 
funda apoi toți după renunțarea la exercitarea drepturilor 
de proprietate, social vor rămâne cu singurul lor nume etnic 
„rumân“, ce se va opune sensului cel nou al termenului 
boier: proprietar, sens născut din conştiinţa acumulării în- 
tregii proprietăţi în mâinile clasei de funcţionari ce moște- 
neau pe vechii răsboinici. 

Acest proces social se va afla în plină eflorescenţă în Țara 
Românească, chiar dela jumătatea secolului al XV-lea, dar 
în Moldova nu se va intensifica decât după sfârșitul marii 
epopei răsboinice a lui Ştefan cel Mare. Nu suntem însă nu- 
mai în fața unei transformări de viaţă internă, în faţa unui 
produs de părăginire a unei vechi forme de viaţă națională 
care murea sub condițiile grele ale vieţii istorice, ci, după 
cum vom vedea îndată, suntem în fața unui proces sortit 
să-și exercite efectele, curând, chiar foarte curând, asupra 
valorii societăţii organizate. 

Dacă viaţa intimă a satelor nu a simţit curând efectele 
acestei transformări în rosturile ei — efecte ce nu vor în- 
târzia totuși mult — statele în schimb, care înfloriseră din 
vechile sate de baştină și ridicaseră toată rezistenţa lor din 
energia acestora, urmau să sufere de îndată consecinţele 
acestui proces. Distrugerea satelor libere anihila odată cu 
ele şi forța cea mai temeinică a organizaţiilor noastre poli- 
tice, oștile ţărăneşti, și acestea într'o vreme în care boieria 
de odinioară, depărtată de isvorul său și constituită într'o 
clasă economică, nu mai reprezenta aproape nimic din vechea 
ei valoare militară. Boeria era acum sau o modestă clasă 
de proprietari rurali, lipsiți de influență, reduși la vegetare 
pe moșii și în sate, ducând o viaţă materială nu mult deose- 
bită de cea ţărănească, sau o protipendadă arătoasă, atot- 
hotăritoare în stat, dar deslipită cu totul de fenomenul etnic. 

Din punct de vedere intern, rezultatele marii epoci de 
afirmare a puterii statelor noastre, — atât de strălucită spre 
deosebire de rezistența greco-slavo-maghiară, tocmai prin 
temelia sa etnică ce a lipsit celorlalţi, — a însemnat alături 
de câștigarea pentru totdeauna a neatârnării, tocmai dis- 
trugerea isvorului ce-i dăduse și fiinţa și puterea: satul. 

Această distrugere, înlocuirea satului, — care, o repetăm, 
cunoştea şi diferențieri sociale și deosebiri economice, — cu 
o nouă bază a statului în boierimea mare, cea administrativ 
economică, va avea însă importante urmări politice militare, 
care alăturate unor transformări teritorial economice împli= 


618 REVISTA FUNDAȚIILOR REGALE 


nite în secolul al XVI-lea, vor schimba profund condiţiunile 
vieții românești, ducându-ne în marginile prăpăstiei. 

Domnii Țării Româneşti nu vor mai rezista acum Turcilor 
cu armele în mâini, ci înmulţind haraciul; de altfel Domnul 
nu mai este ales de ţară, ci hotărît de Inalta Poartă dintre 
candidații boierilor. Neagoe creștinul va merge până la plata 
tributului de sânge într'un moment în care Turcii păreau 
tentaţi de a pune la București un pașă, pe Mohamed dela 
Vidin, un renegat de neam basarabesc. In același timp în 
Moldova ţara nu se mai ridică să puie strajă oștilor im- 
periale și Rareș va pribegi fără să fi încercat cel puțin să 
reziste. Mai târziu, aventurieri ca Despot ajung la tron, iar 
Domni ca Alexandru cel Rău sfârșesc spânzurați pe străzile 
Stambulului. Țara Românească pierde Dunărea, Moldova, nu 
numai răsuflarea prin cetățile dela gurile fluviului, dar și 
Nistrul întreg. 

Armatele de odinioară nu mai sunt, căci eflorescența să- 
tească care le ridica a încetat de mult. In locul satelor libere 
ce-și apărau odată cu ogoarele şi ţara, se întind pe văi și pe 
dealuri satele cele noi boierești, care dau oaste numai când 
şi câtă vor boieri, oaste care nu mai apăra odată cu țara şi 
ogoarele oștenilor. 

Părăginirea satelor şi despărţirea societății organizate de 
caracterele etnice a însemnat deci în mod cu totul evident 
slăbirea Yezistenţii naţionale; și odată drumul acesta început, 
trebuia ca târziu numai, o altă forță să se nască pentru ca să 
se mai poată opri prăvălirea. Până atunci sat și stat, acum 
două entități fără nici o legătură, își vor continua, primul 
părăginirea, celălalt înstrăinarea. Rezultatul va fi creearea 
unui nou aspect politic al statului, tot atât de străin acum ca 
şi cel cultural sau economic, 'a cărui principală menire va fi 
nu eflorescența naturală a etnicului, ci, din contră, oprima- 
rea a tot ce era încă național. Alături de exploatarea terito- 
riului şi muncii naţionale pentru străini, alături de impune- 
rea unor forme culturale străine, statul se înstrăinează și 
politic de neamul pe care trebuia să-l reprezinte. 

Cel dintâi rezultat al tributului impus de Turci, acum nu 
ca o formă feudală, ci ca o realitate economică, a fost intro- 
ducerea birului, dare pe care trebuia s'o plătească toți lo- 
cuitorii ţării, bir ce a însemnat mai ales, prin sistemul plății 
lui, în cislă, un pas hotărît pe drumul dispariției definitive 
a satelor de baştină. In acele îndepărtate timpuri în care nu 
existau administrații financiare, roluri şi chitanţe, birul nu 
era individual, ci se arunca pe sate, — cisla, — urmând să 

fie încasat fie dela concesionari, fie prin marii boieri pro- 
prietari de sate. In această situație în care satul de baştină, 
lipsit de protecția, acum foarte însemnată a boierului de 
curte, se afla la cheremul concesionarului care trebuia să 
scoată cât mai mult ca să acopere și cisla ce o plătise și chel- 
tueli și câştig, vom înțelege ușor de ce satul boieresc, care 
nu numai că avea asigurat protecţia boierului, dar nici nu 
plătea direct birul, a împins mai mult ca oricând la rumâ- 
nirea celor ce trebuiau să-și plătească singuri birul. 

Pierderea Dunării, instalarea Turcilor în Ungaria şi Ar- 
deal va aduce însă prin rezultatele economice nu numai su- 
primarea oricărei posibilități de schimburi comerciale, ci şi 
schimbări mai importante în viața satelor şi statelor noastre. 
Incetarea schimburilor comerciale nu a însemnat numai di- 
rect o sărăcire generală, până și în lumea satelor, prin înce- 
tarea cărăușiei, dar indirect a însemnat și transformarea noas- 
tră numai în furnizori ai Stambulului, la prețuri și condi- 
iţuni impuse, nu atât de Turci, cât de interpușii lor, — clasa 
cea nouă de negustori levantino-fanarioțţi, pentru care pă- 
mânturile noastre vor deveni un adevărat Eldorado. Despăr- 
țirea statului de etnic, până acum numai pasivă, manifes- 
tându-se numai prin acționarea politică a statului în afara 
liniilor de viaţă naţională şi prin schimbarea caracterelor de 
viață populară, adică prin transformarea satelor din punct 
de vedere social, va fi depășită acum în toate formele de noi 
tendinţe. 


Satele care după ce creeaseră neamul și societatea organi- 
zată pieriseră în forma lor originară, victime, în lupta de 
susținere a statului, vor deveni acum obiectul exploatării 
societății organizate care pierduse orice altă posibilitate de 
viaţă economică, mărindu-şi însă mereu nevoile, atât prin 
creșterea tributului cât și prin abuzurile puterii unei restrân- 
se clase boierești, In același timp, statul însuși se va înstrăina 
şi politic de rosturile vieţii nationale, căci rămânând pe mâi- 
nile unui mic număr de familii ce constituiau boierimea de 
curte, care nu-și mai împrospăta rândurile din isvoarele cu- 
rate ale etnicului, ci din aporturile suspecte și eterogene ale 
noului comerţ cu Stambulul, nu mai reprezenta aproape ni- 
mic naţional, 

Cauzele acestei transformări nu rezidă însă atât în feno- 
mene istorice externe, care, determinând aspecte, nu au făcut 
decât să se adapteze impulsiunilor lăuntrice, ci în evoluţiu- 
- nile vieții interne determinate acum de un nou proces în 
rândurile boierimii. Boierime ce, în parte avea să se con- 

funde cu satul, dispărând în lumea ţărănească, în vreme 
<e altă parte, păstrată şi ea în spirit etnic, dând prin repre- 
zentanțţii săi din regiuni din care disoluția socială era mai 
puţin înaintată, încercări eroice ca aceea a lui Mihai, avea 
să se păstreze modestă, dar inactivă, rezervă ce va garanta 
însă viitorul. Restul, despărțindu-se de etnic, avea să pre- 
ceadă prin înstrăinarea sa, înstrăinarea de mai târziu a Dom- 
niilor, care ar fi putut duce și la o înstrăinare a statelor dacă 
etnicul, ce-și vedea acum închise și drumurile politice, nu 
reușea să creeze forța culturală ce avea să-l păstreze în 
grelele vremuri ce vor urma câteva secole. 

Veacul al XVII-lea aducea dela început alături de semnele 
triste ale timpurilor ce vor trebui să se scurgă, înainte ca 
idealul întrezărit o clipă să se poată împlini, şi semnele în- 
firipării noii forţe etnice, care, pregătind viitorul, va înlocui 
pe cea politică acum pe drum de înstrăinare: cultura româ- 
nească. 

Veacul acesta, primind proaspăta moștenire a legământu- 
lui lui Mihai — (a cărei naștere din motive financiare și nu 
sociale, — posibilitatea strângerii cislei fusese mult îngreu- 
nată în acele timpuri de spargerile de sate, — este azi recu- 
noscută de toţi) — nu mai cunoaște, cu excepția unui mic 
număr de așezări numite acum moșnenești sau răzășeşti, sate 
libere, ci numai sate boiereşti, supuse exploatării economice 
ce va deveni curând neomenească. Istoric, vremurile se ca- 
racterizează tocmai prin procesul politic-social-economic a- 
mintit mai sus. El ne va aduce nu numai împestrițarea pă- 
turii conducătoare cu tot ceea ce aducea Balcanii, nu numai 
averi colosale ca cea a Brâncovanului, ce nu era izolată, 
însemnând peste veacuri silnicia satelor noastre; nu numai 
Jupta între două partide boierești, cea naţională și cea gre- 
cească, ci şi primele domnii streine, ce-au precedat cu de- 
cenii Fanarioții de mai târziu. 

Același secol va vedea însă și înfiriparea unei noi forțe 
româneşti, cultura, care, isvorînd din şi prin biserica româ- 
nească, păstrată nealterată numai la sate sub slavonismul 
oficial, dar superficial, arată încă odată în altă formă, forța 
etnică ce se ascundea în sate, forță ce nu o putea, și nu a 
putut-o anihila nici odată, nici stăvilirea politică și nici chiar 
exploatarea economică ce a mers totuși până la epuizarea 
fizică. 

Incă din secolul precedent și desigur și din al XV-lea, 
pornise «din modeste mânăstiri şi din sărace sate, din înde- 
părtatul Maramureș, ferit cu totul de formele culturii ofi- 

ciale a statelor, circulația primelor texte sfinte în românește, 
arătând astfel că la origina noului curent ce va scoate limbæ 
populară la valori literare, stau nevoile și conștiința modestă 
a mulțimii, ce păstra în sate formele străvechi ale ortodo- 
xiei sale, cu nimic alterate de slavonismul oficial. Mişcarea 
aceasta populară, — modestă și cu nimic ajutată de societa- 
tea organizată, — își arată lămurit puterea și importanța prin 
împrejurarea că a fost adoptată de negustorii saşi ai Braşo- 
vului, care au pus tipografie și bani în sprijinul ei. De altfel 
mișcarea a fost atât de puternică încât avea să biruie nu nu- 
mai slavonismul agonizant, dar și grecismul. Acesta biruitor 
în domeniul economic, aproape de victorie pe plan de viaţă 
politică, va pierde totuși în acest secol posibilitatea acapa- 
rării manifestările culturale, care cucerite de spiritul româ- 
nesc vor asigura mai târziu biruinţa finală a românismului. 

Nu intră în preocupările noastre, consacrate aci numai evo- 
luţiei valorilor etnice ale satului, urmărirea desvoltării aces- 
tui nou filon spiritual românesc. In afara originei sale, ce 
pleacă din adevărata și modesta biserică românească, din sate 
și modeste mânăstiri, în care se simţea nevoia ca cel puţin 
cazania să fie înțeleasă de credincioși, curentul acesta își 
leagă începuturile de firul corespondenții și actelor acelor 
boieri care netrăind la curte nu-și puteau așterne gândurile 
în limbă srtăină prin intermediul grămăticilor. Curentul 
acesta va trăi apoi și se va înfiripa in forme estetice prin ma- 
rea operă a boierilor cronicari din secolii ai XVII-lea și 
XVIII-lea, pentru ca apoi, atât prin boierii de țară ce aștep- 
tau în sate timpul lor au prins să-și cânte dorul în poezii, 
cât și prin preoții satelor ardelene, să irumpă în marea ge- 
neraţie dela 1830-1840 care ea și nu pașoptismul abil ex- 
plorator înstrăinat, va creea România. 

Până atunci însă, — până când acest nou curent etnic se 
va înfiripa în secolul al XIX-lea ca să pună în mișcare ulti- 
ma rezervă a satelor: boierimea de țară. — viaţa socială și 
economică a societății noastre va întovărăşi, în părăginirea 
și epuizarea sa, soarta cea tristă a statului, încăput acum sub 
stăvânirea străină a Fanarioților. 

Veacul al XVIII-lea, veac în care pierise orice urmă de 
libertate ţărănească, va continua nu numai procesul de slei- 
re economică început în veacul precedent, — proces care 
transformase pe tăranii ce se „rumâniseră“ cu pământul lor 
cu tot, în schimbul suportării obligaţiilor sociale de către 
boier, din nou în contribuabili, storsi, striviți, sub greutatea 
dublă acum, a satisfacerii şi a statului şi a boierului, — ci 

va sta și sub semnele unui nou proces social-politic cu pu- 
ternic substrat economic. Această nouă evoluție urma să 
transforme pe „rumân“' — ce păstra nominal cel puţin, cu 
toată dependența sa personală de muncitor faţă de boier, 
dreptul la pământ, prin aceea că proprietarul moșiei era 
obligat să-i dea pământul necesar muncii și hranei sale, -— 
în „clăcaș“, adică muncitor liber, dar fără nici un drept asu- 
pra pământului, ce îi putea fi dat sau nu de boier, și în con- 
dițiile pe care numai el avea să le fixeze acum, pe baza ce- 
rerii și a ofertei şi mai ales pe aceea a puterii sale. Clăcaşul 
era, în schimbul libertăţii sale ce îl lipsește acum legea și de- 
finitiv de pământul strămoşesc, supus nu numai noilor dări 
către stat, ce s'au creeat acum cu totul special, ci şi arenzilor 
pe care cu drept cuvânt le cerea acum, pentru folosința pă- 
mântului, stăpânul cel nou, dar legal al moşiei ce fusese odi- 
nioară sătească. 

Reforma aceasta, născută cu siguranţă nu din vre-o grijă 
umanitară pentru țărănime, influențată poate teoretic de 
noile idei liberale ce se născuseră în apus, s'a realizat însă 
din imperioase nevoi financiare, — în vremuri în care marea 
boierime de curte, proprietară a cel puţin jumătate din pa- 
trimoniul naţional, ca şi mânăstirile, nu plăteau dări directe. 
Ea va împlini cupa nenorocirilor românești ducând lumea sa- 
telor în marginile pieirii fizice. Intr'adevăr birurile vor fi 
acum mai împovărătoare decât oricând, de pildă însuși au- 
torul reformelor, Constantin Mavrocordat, va încasa într'un 
singur an dela protejaţii săi (!) ţărani, în schimbul eliberării 
din rumânie, nurnai puţin de douăzeci de sferturi în loc de 
patru. Rezultatele, sociale, economice și etnice, nu vor întâr- 
zia să se arate în formele cele mai îngrijorătoare; rezultate 
care de astădată, nu vor mai însemna, în suprema decădere 
ce a însemnat conducerea ţării prin fanarioți, numai un pas 
mai departe pe drumul decăderii politico-administrative, ci 
vor purta semnele destul de grave ale știrbirii integrităţii 
noastre fizice și etnice. 

Nu numai că autoritatea domnească a noilor stăpânitori 
nu mai există în afară gospodarii fanarioți fiind socotiți, cu 
drept cuvânt de altfel, doar ca simpli arendași ai unui drept 
imperial turcesc asupra ţărilor noastre, dar ca o consecință 
fatală și naturală a acestei noi concepții, părţi întregi din 
teritoriul naţional vor fi alienate în favorul străinilor. Chiar 
dacă am socotit aceste pierderi teritoriale, ca rezultate ale 
altor împrejurări istorice coincidente numai cu marea decă- 
dere a satelor, o altă serie de fenomene arată în mod hotă- 

rîtor consecințele naţionale ale noii năpaste ce căzuse acum 
peste lumea satelor noastre. 


Alături de o mare emigrație țărănească, dincolo de hota- 
rele așezărilor noastre politice, emigrație ce a lăsat până 
astăzi importante urme pe malul drept al Dunării, unde se 
păstrează şi azi sute de mii de suflete românești, emigrație 
ce și-a lăsat amintirea până și în spiritul limbii, în locuţia 
atât de pitorească „a dat birul cu fugiţii“, se creează lucru și 
mai rău, şi o prăpastie între etnic și pătura conducătoare a 
statului. Nu numai că boierimea cea mare nu-și mai simte 
nici o solidaritate cu lumea dela țară, clăcași dar și mărunți 


boieri de ţară, — se citează chiar cazul acelui mare boier, ce 
călătorind în apus, nu cunoştea ca naționalitate a sa decât 
calitatea de boier, — dar conducătorii statelor înșiși, boieri 


şi domni, nu se mai mulțumesc cu protecția vecinilor creștini, 
ci merg până la gândul și chiar proectul încorporării state- 
lor noastre, păstrate veacuri cu atâtea greutăţi și sacrificii, 
în hotarele unuia sau altuia dintre vecini, 


Pierderea silnică a unor provincii românești coincide deci 
cu pierderea conştiinţei, ce existase în trecut, a legăturii din- 
tre etnic şi forma sa politică: statul. Despărțirea totală din- 
tre societatea organizată și sat, împlinită acum definitiv prin 
coborîrea lumii satelor la treapta de clăcași, şi-a dat curând 
rezultatele: satele vor deveni obiectul exploatării statului, 
țăranul va începe fuga dincolo de hotare, iar statele des- 
părţite definitiv de etnic și sate sunt în pragul pierii, străinii 
încep să le împartă, iar boicrii care au pierdut. conștiința 
sensului lor, merg până la dorința comodă a încorporării lor 
sub directă stăpânire streină. Acesta e fără îndoială, la sca- 
dența multi seculară a atâtor greșeli, momentul cel mai tra- 
gic al trecutului nostru, și de aci nu ne-a scăpat decât tot o 
mișcare ce pornea din adâncuri de sate, din Oltenia. 

In această sumbră situaţie se încheie secolul şi curând 
după el, și vremurile fanariote, pentru ca secolul al XIX-lea, 
cel ce se deschidea acum, să aducă semnele unor zile mai 
bune, semne care, încă odată, se vor ridica tot în lumea sa- 
telor. 

In aceste vremuri şi în această situație nu este nici o mi- 
rare că revoluția lui Tudor, naţională prin aceea că izvora 
din valorile etnice păstrate mai puţin alterate în Oltenia, a 
putut îmbrăca în aparenţă haine sociale. Forțele dușmane 
etnicului se înfiripaseră pe însuși teritoriul naţional, alterând 
și acaparând în mare parte rosturile clasei boierești prin 

aspectele ei de protipendadă diriguitoare în jurul curților fa- 
nariote. 

In, şi din împrejurări istorice pe care fără îndoială nu le 
vom putea explica profund şi definitiv niciodată, — dar în 
care trebuie să vedem în orice caz în parte și urmele unui 
localism specific oltenesc şi de altă parte și rezultatele 
unui centralism tot atât de local și specific vieţii oltene, 
dar nu în jurul capitalei ţării, ci în jurul capitalei locale 
Craiova, — localism și centralism ce a însemnat o impor- 
tantă barieră între condiţiunile de viață locală și evoluția 
social-politică atât de tragică a Munteniei, — s'a păstrat în 
Oltenia o conștiință naţională superioară, ce coincide de altfel 
cu un raport mai etnic între țărănime şi clasa stăpânitoare. 
Boierul oltean, păstrat ca boier de ţară chiar atunci când era. 
ban al Craiovii, nu a cunoscut desfacerea de etnic a boieri- 
mii de curte dela București, nici consecința ei logică, asu- 
prirea țărănimei încadrată desigur și acolo acum în sate 
boiereşti, Boierimea olteană nu sa despărțit de satele în 
mijlocul cărora a continuat să trăiască, iar satele nu au de- 
venit niciodată în viața lor intimă moșie arendată străinilor. 


Din acest raport mult mai etnic dintre sat și boierime, ce 
a putut păstra o viaţă sătească creeatoare încă de valori na- 
tionale, a derivat totdeauna rolul național al Olteniei. De 
aci vijelia lui Mihai, care, ca și Ion Vodă cel Cumplit, se va 
bizui pe sate, vijelie care prin oștile de ţară ale boierilor- 
olteni, va recuceri Dunărea și va lăsa să se întrevadă un mo- 
ment viitorul, De aci energia boierilor olteni care punând 
pe tron pe Matei Basarab ne vor scăpa, vremelnic numai, 
de domniile străine, care nu se vor putea realiza decât un 
veac mai târziu. De aci şi sfârşitul secolului de neagră apă- 
sare a domniilor fanariote. 


Satele oltene ridicate din nou, — după ce fremătaseră în 
isprăviile haiducilor între care avea să se numere și ruda ma- 
rilor boieri olteni, Jianu, — vor realiza minune: redeștepta- 
rea etnică a românismului, și nu revoluția unei clase, căci 
mișcarea lui Tudor a strâns în jurul ei tot ceea ce simţea ro- 
mâneşte: ţărani, moșneni, boieri şi cler. Tudor urma să cadă 
jertfă ucis în mod laş de cei împotriva cărora se ridicase el— 
de Grecii ce își făceau acum până și revoluţia naţională pe 
pământurile și spinarea noastră, — dar cu sacrificiul lui 
s'a și câștigat lupta. La cel dintâi semn al redeşteptării sate- 
lor, redeșteptare reprezentată de revoluţia lui Tudor, socie- 
tatea românească recâşștigă după veacuri, conducerea națio- 

nală a satelor, cel dintâi semn al vremurilor, ce avea să vie 
și nu s'au împlinit încă cu totul. 

Satul creease încă odată statul, naţional ca formă de con- 
ducere, mai avea să cucerească, acum când ştim că aveau și 
cultura de partea sa, conducerea economică a societății şi 
mai ales să imprime statului linia intereselor și valorilor 
etnice ale românismului. 

Dar înainte de a atinge aceste obiecte, de altfel în parte 
şi azi deziderate, împrejurări noi se vor interpune, întârziind 
până în zilele noastre biruința pe plan social a valorilor et- 
nice, în vreme ce se realiza politic moștenirea lui Mihai. 


ANTON BALOTA 


TRANSILVANIA PE LINIA 
CONSTANTELOR SUFLETULUI 
ROMANESC 


Dorind să aștern pe hârtie câteva gânduri în legătură cu 
acel laborator imens al sufletului românesc care este Tran- 
silvania, în zilele de restriște prin care trecem, dar când mai 
bine decât oricând altădată putem face bilanţul putinţelor 
noastre naționale, am recitit mai întâi marele studiu publi- 
cat de Vasile Băncilă în Gând românesc din Cluj în 1939 
sub titlul Semnificația Ardealului. 

Nimeni n'a prins mai bine caracteristica Transilvaniei în 
complexul realității românești ca acest gânditor al etnicului 
de o impresionantă structură și de o mare profunzime, 

Dacă totuşi îmi iau curaj să dau formă şi gândurilor ce 
urmează e pentrucă, pe lângă uiuitoarea verificare ce am gä- 
sit-o multora în studiul lui Vasile Băncilă, mi se pare că sunt 
și unele deosebiri ce nu merită a fi trecute cu vederea ca 
spre exemplu în chiar titulatura dată de el provinciei noas- 
tre româneşti. Cu toate cele spuse. în mod atât de just, des- 
pre acest cuvânt străin de Ardeal, intrat atât de firesc şi 
înrădăcinat în vorbirea românească, rămân personal la pă- 
rerea că tot Transilvania e cuvântul pe care suntem 
obligați noi să-l întrebuințăm. 

R 


In conturul perfect și atât de frumos geometric pe care-l 
configurau circular până mai ieri hotarele României și care 
nu era o creație abstractă a spiritului juridic deja o masă 
verde ci o minunată alcătuire istorico-geografică, o formă 
normală — cristalizând destinul și spiritul unui popor, Tran- 
silvania ocupa o bună parte ce mergea ca un sector impor- 
tant dintr'un cerc, exact din centru către periferie, pe liniile 

a două raze în unghi drept. Deși bucată dintr'un corp, ea 
părea mai mult un centru şi o inimă, decât o parte centri- 
fugală. Şi într'adevăr, ceea ce harta ilustra într'un desen atât 
de armonios, spiritual însemna că Transilvania nu stătea — 
și wa stat nici atunci când era sub stăpânire străină! — la 
-marginea României. Şi ceva mai mult, ea n'a fost nici mă- 
car o parte integrantă. Ci, în decursul unei lungi istorii, ce- 
tatea înconjurată de munţi a fost chiar sâmburele în jurul 
căruia a crescut şi s'a închegat ca o carne realitatea cultu- 
rală românească. Centru radiator, rezervor nesecat de oame- 
ni şi de idei-forțe, Transilvania a foşt un imens laborator 
unde s'a plămădit tot ce a fost mai bun în substanța sufle- 
tească a românismului și de unde s'au răspândit linii direc- 
toare pe care aveau să se depună simetric cristalele realiză- 
rilor românești, 


+ 


Cel dintâi drum pe care-l deschide Transilvania în româ- 
nismul din totdeauna este acela al întemeerii; al descă- 
lecării. 

. Transilvania imprimă românismului linia descăle- 
cărilor în mai multe planuri şi chiar dela început, ea fiind 
izvorul din care se revarsă fluviul realității românești sta- 
tale. Din locul acesta au descins voevozii — şi nu numai în 
legendă! — punând bazele primelor state româneşti. 

Dar descălecatul statal nu se oprește la simpla înte- 
meiere a formelor politice d? viaţă a poporului românesc, ci 
se continuă într'o emigrare continuă din Nordul în Sudul 
Carpaților, a populaţiei româneşti. Ceea ce şi viziunea logică 
a trecutului nostru o confirmă și istoria o consemnează în do- 
cumentele ei așa stă: că Românii din Transilvania trec mereu 
dincoace de munţi, fugind de urgia stăpânirii ungurești. O 
fac asta ei în secolul XVIII, când paza era mai serioasă — 
în rapoarte trimise la Viena se vorbește de sate întregi care 
trec în Moldova sau în Muntenia —; cu atât mai mult o vor 
fi făcut înainte cu evidente intermitențe, Așadar din aceste 
regiuni pare a se fi împrospătat neîntrerupt neamul româ- 
nesc de-a-lungul secolelor, până pela mijlocul celui al XIV-lea 
încă, de aci venind, într'o neobosită descălecare și elemente 
negustoreşti şi elemente intelectuale, dar ceea ce e mai im- 
portant chiar elementele originare, primordiale, țărănești, 
care au întreținut vie rasa pură a neamului, ele venind:și 
rămânând în Sudul Carpaţilor şi amestecându-se în elemen- 
tul găsit aci. Afluența elementului uman dinspre Transilva- 

nia în celelalte regiuni ale românismului apare sub înfăţi- 
şarea unei perpetue descălecări biologice. 

Dar sensul descălecărilor transilvane nu se oprește în pla- 
nul Concret al furnizării de material uman, după cum el mt 
se oprise nici la înjghebarea primelor state, ci trece mai de- 
parte, pe o linie spirituală, funcționând și aci cu aceeași vi- 
goare ca și în domeniul realităţii practice. 

Astfel tradiţia naţionalismului românesc conştient tot din. 
Tfansilvania ne vine. 

Conştiinţa românească e trezită pentru întâia dată și în- 
tr'un fel sguduitor, de cărturarii transilvani, care-i pun 
baze spirituale, abstracte, susținute și demonstrate știin- 
ţific. Reprezentanţii școalei latiniste, Samuel Micu, Petru 
Maior, loan Budai Deleanu, în operele lor literare, istorii,. 
dicţionare, gramatici, ca şi acel geniu neferice, peregrinui 
Gh. Şincai, primul român cu o viziune istorică universală. 
care-și plimbă parcă în chip simbolic prin toată ţara transil- 
vană dăsaga lui cu preţioase manuscrise, ei sunt părinții 
tonștiinței de sine a românismului, căci ei aprind flacăra: 
înteţită din ceea ce la Miron Costin, Dimitrie Cantemir san 
Constantin Stolnicul Cantacuzino era doar o pripire şi firavă 
scântee ameninţată să se stingă. 

Intr'adevăr ideea latinității neamului și limbii noastre, do- 
vedită științific, precum și acea a continuității elementului 
românesc în Dacia de Nord, susținute cu înverșunare de acei 
scriitori apostoli, prind rădăcini şi devin bun comun al cul- 
turii române abia dela ei, provocând pe Români să se cu- 
noască pe ei înșiși, ca ființă naţională specifică, Dela ei, de 
pe planul teoretic, vâlvătaia conştiinţei naţionale trece pe 
plan practic, aprinsă de moțul acela de cremene, Horia și de 
tovarăşii lui. Fiindcă de-ar fi rămas doar la stadiul ideolo- 
gic, fiaţionalismul românesc transilvan h'ar îi avut poate tă- 
Tia şi ecoul căpătate prin trecerea lui în faptă! Cărţile lati=- 
niștilor intră în eternitate pe vârful lăncilor și săbiilor lui 
1784. 

De atunci încolo conștiința națională se amplifică și se 
adânceşte, definindu-se tot mai clar în operele și activita= 
tea continuatorilor școalei latiniste, Simion Barnuțiu, August 
Treboniu Laurian, I. Papiu-llarian, Timotei Cipariu şi în 
toată acea mișcare de latinizare a limbii, ridicolă desigur din 
punct de vedere al bunului simț — dar ce revoluţie s'a făcut 
vre-odată cu bunul simț?! — însă superbă în consecințele şi 
în semnificația ei îndrăzneață! Acea necesară rătăcire liñ- 
guistică Şi estetică <- şi să hu uităm că tot un transilvănean 

:a fost, Titu Maiorescu, acela care a combătut-o în numele 
wealismului și al ponderei! — a fost o puternică sguduire și 
mumai prin discuţiile stârnite a slujit la întreținerea vie a 
ânteresului pentru limba și ființa noastră naţională, 

Dela izvoarele acestea de apă vie s'au adăpat zeci de ani 
toți Românii. Trezirea instinctului ca și a conștiinței româ- 
vești și fapta naţională, din “Transilvania vine. Iar linia na- 
jionalistă se împlinește în acțiunea uriașă a lui Avram Iancu, 
„dintre toți revoluționarii din 1848 ai celor trei țări româ- 
nești singurul care a știut ce să vrea şi ce să facă și care a 
„avut în spatele lui poporul. Nereușita lui e doar aparentă: 
ăci în fond revoluţia lui și-a dat roadele cu prisosință în 
+ransformarea morală pe care a determinat-o în sufletul 
românesc de pretutindeni, întărindu-l întru dreapta credință 
maţională și oferindu-i un simbol viu de jertfă, și apoi tot 
„ea a pregătit terenul politicește, oferind un precedent istoric 
“pentru tot ce trebuia să vină mai târziu în ordinea realiză- 
rilor naționale. 

Intreţesută în întreaga viaţă transilvană în faptă și în gân- 
dire, în scris ca și în viață, conștiința națională a putut fi 
duată mai târziu, teoretizată, desvoltată sau completată de 
Românii din alte părți. Insă fenomenul originar al ei este 
«de sursă transilvană. 

Dar ca un corolar imediat, însăși întemeierea conștiinței 
-sociale își are ca loc de plecare Transilvania și în aceeași mă- 
reață mișcare a lui Horia, Cloșca și Crișan, mișcare ce pre- 
cede revoluția franceză și are asupra aceleia superioritatea, 
chiar dacă nu a avut același ecou și același succes de a fi 
prima revoluție europeană în care aspiraţiile sociale ale po- 
porului se confundă cu aspiraţiile lui naţionale. Era în firea 
lucrurilor să fie așa desigur și e bine că așa a fost. In re- 
voluţia lui Horia, prima revoluţie românească, socialul şi na- 
“ționalul se îmbină într'o sinteză indestructibilă, Românii ur- 
mărind și eliberarea de iobăgia feudală, dar în aceeași mă- 
sură stârpirea asupritorului străin. Același complex național- 
social va sta și la baza revoluției de mai târziu a lui Tudor 
Vladimirescu, care a cunoscut desigur mișcarea lui Horia, 
căci a fost prieten cu Gh. Lazăr care l-a şi sfătuit. Același 
complex şi în revoluția lui Avram Iancu. Revoluţia lui Ho- 
ria e un alt fenomen originar, acela al revoluţiei de caracter 
pur românesc, dela al căror specific nu face exceptie decât 
tristul 1907. Dar, peste veacuri, revoluţia legionară repre- 
zintă acelaşi fenomen de concentrare într'un singur ideal, 
de astă dată luminos conştient, al reformei naționale cu 

aceea socială. In mişcarea legionară și în revoluția pe care 
ea o încearcă văd punerea pe acelaşi plan a problemei na- 
tionale şi a celei sociale, împreunarea lor organică şi firească, 
prin aceasta găsindu-se pe linia tradițională deschisă de 
Horia. i 

In sfârşit pe acelaşi drum al descălecărilor trebue pusă în- 
săși. întemeierea limbii literare române. E adevărat că pri- 
mul document scris în limbă românească porneşte de jos în. 
sus, dela Câmpulung spre Brașov — deci tot spre Transilva-: 
nia converge! — scrisoarea boerului Neacșu. Dar să nu w- 
tăm că primele cărți de limba românească tipărite sau tra- 
dus și tipărit de un Diacon Coresi, venit de aiurea și în 
dialect targoviştean, dar la Braşov, devenit, printr'o 
semnificativă potrivire a destinului, centrul de radiere a lim- 
bi. scrise de atunci încolo de toți Românii! Nu e o întâmplare 
că faptul s'a petrecut la Brașov, ci o predstinare, o preves- 
tire, Braşovul fiind în chip natural inima realității geografice 
şi sufleteşti a românismului. Aceasta o dovedesc toate fap- 
tele istorice și culturale românești legate de acest oraș, dar 
şi mai ales tăria cu care sa păstrat aici nealterată ortodo- 
xia noastră în ciuda tuturor adversităţilor ce-au lovit-o. Și 
tot în ordinea creării limbii literare românești, de unde por- 
nește conștiința unității acesteia și a necesităţii ca ea să fie 
înțeleasă de toți Românii, decât tot din Transilvania, din 
prefața Noului Testament al Mitropolitului Simion Şte- 
fan, tipărit acolo la 1648. Semnalul unei limbi general înţe- 
leasă de toți Românii acesta l-a dat. Şi e un fenomen cons- 
tant închinarea transilvănenilor spre preocupările de limbă, 
căci dacă limba literară se naște în Transilvania ca și con- 
știința ei, provocarea linguismului pentru cercetarea origi- 
nei acesteia tot de aci pleacă şi dela şcoala latinistă până 
azi, cu puține excepţii, aceia care s'au îndeletnicit mai vârtos 
cu filologia au fost mai ales transilvăneni dintre care la cei 
amintiţi mai sus se adaogă pentru moderni Ovid Densuşianu, 
Sextil Pușcariu, N. Drăganu și Sever Pop, pentru a nu amin- 
ti decât pe cei mai proeminenți. Și chiar dacă în filologia ro- 
mână au intrat mai târziu și alţii, impulsul ei l-au dat tot 
transilvănenii! 

e 


Este evident pentru oricine că transilvănenii aduc în an- 
samblul naţional românesc un suflet cu totul aparte. Tran- 
silvăneanul are peste tot mai multă pondere și mai multă 
gravitate. Semnificativ e că această regiune n'a dat nici un 
comic, nici un umorist mare. Presupusa origine transilvană a 

lui Ion Creangă, chiar de a fi pe deplin dovedită, n'ar dovedi 
contrariul, deoarece acesta e un produs de corcire între tran- 
silvănean și moldovean, și apoi un produs îndepărtat şi pe 
care mediul l-a putut modifica... Transilvănenii puri mau 
avut niciodată simțul umorului, ceea ce nu e un defect sau o 
calitate, dar e în definitiv o trăsătură caracteristică. Ei nu 
știu de glumă şi pe drept cuvânt se ironizează în anecdote 
bine cunoscute transilvăneanul care nu înţelege anecdota 
și acolo unde trebue să râdă el cere explicații. La ei mai 
desvoltat e simţul practic decât cel gratuit, al jocului, și sunt 
şi în general mai greoi în gândire, dar mai fundamentali. 
Românii celorlalte regiuni — și mai ales muntenii sau moldo- 
venii — sunt mai vioi, mai isteţi, adică mai repezi la gân- 
dire și la replică, vorbăreți și foarte mobili, ceea ce-i face ne- 
statornici şi ușurateci, și mai sunt foarte veseli şi ironici, 
având un desvoltat simț al umorului și ridicolului. Dacă mai 
adăogăm înclinarea spre melancolie și lene organică precum 
şi sentimentalismul, specific moldovenești, ca și tenacitatea 
oltenească, am configurat aproape tot ce aduc specific cele- 
lalte provincii și ce lipsește transilvăneanului. Acesta în 
schimb e adânc şi pedant, cu o gândire înrădăcinată în bio- 
logic, are un mai acut sentiment al demnităţii, e mai răbdă- 
tor, statornic, echilibrat și înclinat spre durată, spre deose- 
bire de ceilalți Români care trăesc cu un sentiment de pro- 
vizorat permanent. De aceea transilvăneanul pare egoist, el 
fiind de fapt mai mult calculat și metodic în viața sa parti- 
culară, opunându-se total firii expresive și frivole a munte- 
nilor şi a moldovenilor. 

Cu toate variantele şi abaterile individuale, linia psiholo- 
gică mai sus schițată, constituită din elementele fundamen- 
tale sufletului transilvan, se strecoară de-a-lungul întregii 
istorii românești și se adaogă complexului românesc de pretu- 
tindeni. Prin infiltraţia transilvănenilor în biologia Români- 
lor de aiurea, s'au răspândit și caracterele lor. Jar prin scrieri 
și comerțul zilnic dintre oameni, ele formează elementele 
de contact, dar şi de echilibru, care servesc a desăvârși su- 
fletul românesc colectiv. Fiindcă acest suflet, general, unitar, 
sintetic, nu e închegat numai din vioiciunea, mobilitatea, ne- 
statornicia, isteţimea, largheța, simţul relativităţii, ironia, 
ușurătatea, veselia, sentimentalismul sau șmecheria unora, 
nici numai din ponderea, discreţia, demnitatea, pedanteria, 
răbdarea, încetineala de gândire şi vorbire, seriozitatea alto- 
ra, ci din dialogul pe care aceste contrarii îl întrețin necon- 

tenit, din lupta şi din armonizarea pe care ele le stabilese 
în marele complex al ţării, din echilibrul lor dinamic. 

Contribuţia sufletească a Transilvaniei la psihologia colec- 
tivă, organizată pe linia de forță trasată aci, nu este cea mai 
puţin importantă, ea constituind unul din fundamentele ro- 
mânismului şi ocupând prin aceasta primul loc pe scara va- 
lorilor etnice. O reformă morală a ţării nu poate fi conce- 
pută fără infuzarea în realitatea colectivă a valorilor psihice 
transilvane, valori ce-i dreptul mai simple și mai rudimen- 
tare decât cele rafinate şi complicate ale celorlalte regiuni, 
dar tocmai prin aceasta mai curate. O mai mare accentuare 
a caracterului de rezistență morală, de luptă, de cumpătare 
şi de seriozitate în sufletul colectiv românesc, echivalează cu 
o transilvanizare a lui. 


A treia mare linie de forță transilvană în cultura româ= 
nească e direcția pedagogică. 

Transilvanul are o firească înclinare spre pedagogie, spre 
școală, spre profesorat. E un fapt semnificativ, profund, acela 
că şcoala românească din chiar Țara Românească îl are drept 
ctitor pe Gh. Lazăr, cel venit de dincolo de munți! Profesori 
au fost, prin vocaţie, transilvănenii și la ei acasă, dar mai 
ales în cele două principate din Sudul Carpaţilor și mai târ- 
ziu în România veche, până azi. E caracteristic că majorita- 
tea intelectualilor emigraţi de peste munți devenea în Ro- 
mânia profesori. Așa au fost toţi, dela cei universitari, Si- 
mion Barnuţiu, Micle, Ion și Titu Maiorescu, August Tre- 
boniu Laurian, Ovid Densusianu până la dascălii mai mici, 
de liceu, un Borgovan, Aurel Sterca Șulutiu la Ploești, di- 
rectorul Ioan Roman dela liceul „Mihai Viteazul“ din Bu- 
curești, sau seria de profesori din Bârlad, Ion Popescu, Solo- 
mon Haliţă, Ștefan Neagoe, etc. Cred că nu-i intelectual din 
România veche, om mai în vârstă, care să nu-și amintească 
măcar de un dascăl transilvan din copilărie! 

Preferința pentru profesiunea didactică corespunde unei 
constante naturale a sufletului transilvan, tendința de a în- 
văţa pe alţii, prezentă în orice manifestare a acestuia. Na- 
ţionalismul transilvan are aspectul profesoral de școală a 
sufletului românesc. Academia Română a fost înteme- 
iată tot de Transilvăneni, profesori. Ziarele și revistele lor 
dinainte de război erau concepute ca mijloace de educatie 
colectivă. Aşa, Gazeta Transilvaniei a marelui peda- 
gog care a fost Gh. Barițiu a pornit din nevoia de a face 

şcoala politică a poporului, iar Familia lui Iosif "Vulcan 
avea scopul precis de a învăţa pe popor limba și a întreține 
viu gustul pentru ea. Centrele de cultură și educaţie româ- 
nești din Transilvania sunt școale, la Sibiu, la Braşov, la Blaj, 
Beiuș sau Năsăud, şi ele capătă importanța şi valoarea de 
simboluri caracterizante ale sufletului transilvan, avid de a 
se instrui și educa pe sine şi de a instrui și educa pe alţii, 
nevoe explicabilă ca o reacțiune necesară împotriva opresiu- 
mii exercitate sute de ani de unguri. Pentru nimic n'au luptat 
mai cu dârzenie Românii transilvăneni ca pentru menţinerea 
acestor școale. 

Dar ce altă figură e mai puternic didactică în toată activi- 
tatea sa decât aceea a lui Andrei Șaguna, care, om al biseri- 
cii și mare diplomat prin profesiune, este de fapt un formi- 
dabil pedagog în toată fapta sa, profesor de demnitate, pro- 
fesor de politică și profesor de metodă, de organizare biseri- 
cească și laică totodată! Toate circulările sale către preoți 
vădesc o constantă preocupare de a-i învăța pe aceștia me- 
seria lor. Statutul pe care-l dă el bisericii e de formația di- 
dactic-educativă. Şi Asociația pentru cultura poporu- 
lui transilvan (Astra) nu e pusă tot pe baze și scopuri 
educative?! 

In sfârșit literatura transilvană are trăsături accentuat di- 
dactice. In această privință tipul lui Popa Tanda al lui I. Sla- 
vici este simbolic şi general valabil pentru sufletul transil- 
van. Nici un alt scriitor român nu putea să-l conceapă, decât 
un transilvănean. Apostol al lui Cezar Petrescu nu e 
decât o palidă și prolix umilată, o diluată copie, o imitație, 
deci un tip artificial după tipul viguros, autentic, organic 
creat al lui Popa Tanda. Popa Tanda îl exprimă perfect pe 
Slavici, dar și pe transilvănean în genere. 


x 


A patra direcție transilvană se poate identifica în litera- 
tură, contribuția scriitorilor și poeților transilvani manifes- 
tându-se aci tot unitar, pe făgaşul a două mari linii tradi- 
tionale bine definite. Și aceasta, lăsând la o parte coloratura 
specifică, în mare parte didactică, a acestei contribuții. 

O asemenea linie este în poezie aceea a lirismului social, 
corespunzând temperamentului combativ transilvan. Prin 
condiționările ei sociale şi istorice poezia transilvană a fost, 
ca şi prin firea creatorilor ei, de esentă socială. Incepând cu 
Andrei Murășanu și pateticul său marș Răsunetul, din 
1848, devenit popular sub titlul primului său vers: Deş- 

teaptă-te Române, poezia transilvană e consecvent so- 
ciăâlă, fie sub forma protestului și a răzvrătirii, fie sub haina 
profetismului şi a vizionarismului, fie sub aceea a jalei, fie 
sub a desrădăcinării, fie și măcar sub forma aspectului des- 
criptiv al vieţii țărănești, trecând într'o impresionantă conti- 
nuitate dela G. Coşbuc, pictorul pieţii rurale idilice, dar şi 
vehementul revoltat din Noi vrem pământ, la Şt. O. Iosif 
timidul, blândul și dezrădăcinatul care găsește totuși accente 
energice în La arme, apoi la clocotitorul și vulcanicul 
cântăreţ al pătimirii noastre Octavian Goga. pentru a-și găsi 
o expresie nouă și o formulă poetică adecvată în versurile lui 
Aron Cotruș, culminând în Horia și în Țară și găsin- 
du-și ecou până la cei mai tineri poeţi transilvani de azi, 
cum sunt M. Beniuc, Ion Th. Ilea sau regretatul Valeriu 
Cârdu, 

Același profetism social colorat metafizic, rămas liric şi în 
proză, trece în eseul Jui Emil Cioran, uimitoare apariţie pen- 
tru peisajul sufletesc transilvan, dar numai la prima privire. 
Căci la o mai atentă analiză se revelă profund transilvan şi 
el pe latura fenomenului de gândire răzvrătită şi luptătoare 
şi pe aceea a interesului său pentru fenomenul social, adu- 
când în Schimbarea la față a României idei noi și în- 
drăzneţe sub care se distinge și înclinarea tradiţională pro- 
vinciei sale spre pedagogie, dar, mai puternică înţelegerea 
fenomenului naţional-social, așa cum apare el peste munţi 
în concepția lui Horia sau Avram Iancu, cu corectivele fi- 
rești pe care i le aduce epoca modernă, fenomen ce și-a găsit 
expresia estetică în lirismul puternic al lui Aron Cotruș. 

Puternic social când e specific, lirismul transilvan nu a 
abordat domeniul poeziei pure decât după război, singura 
expresie originală a durerii individuale şi subiective fiind 
înaintea acestuia numai în Credinţele lui Șt. O. Iosif. 
Doar postbelic transilvanismul se dovedește creator și în li- 
rismul pur, izbucnind turburător și strălucitor în opera lui 
Lucian Blaga și abia mult mai târziu putându-se vorbi de un 
lirism transilvan susținut, în reprezentanții generaţiei tinere 
de azi, Emil Giurgiuca, M. Beniuc, George Boldea, Vlaicu 
Bârna, Ştefan Baciu, frumoase apariţii lirice, mai mult însă 
general românești, decât caracterizante pentru provincia de 
care vorbim. 

In ce privește pe Lucian Blaga, el este o apariție singu- 
ară, care poate fi pusă alături de aceea a lui Titu Maiores- 
cu și de a lui Aurel Vlaicu. Oricât ar părea de ciudată, ală- 
turarea acestor nume au ceva comun: fiind profund transil- 

vane ele sunt totuşi unice, spărgând cadrele înguste ale spe- 
cificului regional şi constituind în creaţia lor fenomene ori- 
ginare, puncte de plecare, fapte de început de veac. In crea- 
pa lor, acești trei transilvăneni izbutesc o armonie şi o echi- 
librare a specificului transilvan cu cel general românesc și 
totodată introducerea unor date noi în fenomenul românesc. 
Titu Maiorescu, Aurel Vlaicu şi Lucian Blaga, transilvani 
în multe laturi ale personalităţii lor, reprezintă însă în cul- 
tura românească genii originare: primul e creatorul criticei 
române, al doilea al geniului tehnic românesc și ultimul al 
metafizicei româneşti. Geniul lor, având rădăcini în transil- 
vanism, a crescut asemeni unor arbori a căror uriașă coroană 
acopere cu umbra întreg pământul românesc. 

A doua linie de cristalizare a literaturii transilvane este 
aceea a epicului pur, scriitorii transilvani fiind singurii care 
au reușit să creeze masiv în acest gen. Singurul mare creator 
de baladă epică românească e George Coşbuc, după cum în 
epopee acela care însemnează ceva este Ion Budai Deleanu. 
Incercări de epopee au mai făcut şi alții, neizbutind decât 
simple construcţii artificiale, Şi Bolintineanu — şi chiar şi 
transilvăneanul Densusianu — au eșuat, acolo unde numai 
Budai Deleanu a reușit. Căci Ţiganiada, independent de 
valoarca ei linguistică și estetică, are ceea ce numai literatura 
transilvană va avea dela ea încolo: forță epică, suflu, 

In romanul sau în nuvela românească, singurele a căror 
acțiune bogată are masivitate de stâncă, forță colectivă, ritm 
și larg suflu sunt creațiile transilvănenilor: Ion Slavici, Ion 
Agârbiceanu, Liviu Rebreanu și Pavel Dan. Alţi prozatori 
români ca: Hortensia Papadat-Bengescu, Camil Petrescu, Mi- 
hail Sadoveanu, Cezar Petrescu, Ionel Teodoreanu, Gib, I. 
Mihăescu și alţii, pot fi mari constructori de caractere, sub- 
tili observatori ai fenomenului psihologic, stiliști desăvârșiţi 
sau mânuitori de problematică, dar nici unul m'are vigoarea 
epică a prozatorilor transilvani! Proza scriitorilor români din 
celelalte provincii are multe merite literare și variate, dar 
creaţii robuste, pe planul obiectiv al faptelor reale, construi- 
te organic şi fiind pătrunse de suflul epic, aşa cum sunt 
Moara blestemată, Arhanghelii, Ion, Răscoala, 
Priveghiul ori Urcan bătrânul, nu cunoaște. Calitatea 
epicului străbate toate creaţiile transilvane literare, chiar și 
pe cele lirice sau dramatice, și ar fi interesant de demonstrat 
cât de epică e o dramă ca Domnul Notar a lui Octavian 
Goga! 

In ce priveşte critica, deși ea se desfăşoară pe un plan de 

abstracţie, se poate identifica şi aci specificul transilvan s$ 
anume: de o parte tendința pedagogică, didactică a tutu- 
ror criticilor transilvani, începând cu Titu Maiorescu și con- 
tinuând cu Ilarie Chendi sau Gh. Bogdan-Duică, de altă 
parte caracterul militant şi polemic, identificabil la toţi trei, 
mai ales în agresivitatea lui Chendi sau Bogdan-Duică, acesta 
din urmă fiind transilvănean şi prin pasiunea lui migăloasă 
pentru amănuntul de istorie literară, prin pedanteria lui ex- 
cesivă şi prin scrupulul metodic. Oricât s'ar părea de para- 
doxal, activitatea lui Titu Maiorescu, deși principial estetică, 
ea e în finalitatea ei pedagogică, adevărata critică estetică 
fiind mai mult postulată decât practicată de el. Tăria 
criticei lui Maiorescu stă mai puţin în inventivitatea stilistic 
critică și mai mult în operaţia de ecarisaj literar, mai puţin 
în sentinţa pur estetică şi mai mult în lupta pentru principii 
și în educarea epocii sale. Critica lui Maiorescu e mai mult 
didactică decât estetică și e mai mult o problemă de-metodă 
și supunere la anumite reguli stricte, decât de gust şi de de- 
finiţie critică originală. Nu e de loc ciudat că Titu Maiorescu, 
susținătorul estetismului neamestecat cu nimic străin, dă la 
o parte principiul acesta și îmbrățișează poezia social-naţio- 
nală a lui Octavian Goga. Era predestinat să o facă prin în- 
să-și originea sa. lubitor de frumos, Titu Maiorescu nu era 
până într'atâta încât să uite — cum s'a întâmplat discipolilor 
lui — că esteticul pur e o imposibilitate și că dacă forma 
trebue să îndeplinească condiţii estetice, fondul pe care aceea 
îl îmbracă e susceptibil şi de alte puncte de vedere decât 
estetice. Titu Maiorescu a instaurat într'adevăr critica este- 
tică, dar de erorile la care au ajuns urmașii săi, izolând total 
fenomenul estetic, nu el poate fi făcut răspunzător. In orice 
caz, chiar de a fi socotit ca un critic exclusiv estetic, Titu 
Maiorescu nu e un critic creator, ci un critic didactic şi mili- 
tant. El a creat critica fără a creea în ea, a pus bazele ei şi a 
arătat drumurile, dar numai atât. In felul cum el a condus-o, 
se vede marele tact și marea prudenţă transilvană și în sco- 
pul ce și-a propus în mod permanent se vede grija de a în- 
druma, deci de a face educaţia timpulu său, scop pedagogic 
şi nicidecum gratuit, așa cum ar incumba unei critice pur 
estetice. 


Ceea ce am intenţionat în rândurile precedente nu a fost 
de a face un inventar al contribuţiei adusă de Transilvania 
-culturii şi sufletului românesc. Ar mai fi deci de citat încă 


TRANSILVANIA PE LINIA SUFLETULUI ROMÂNESC 637 


nume. Dar ele cred că se încadrează în mod normal pe li- 
niile de direcție identificate în mod constant în tradiţia tran- 
silvană. Căci Transilvania nu este prețioasă atât prin faptul 
furnizării de oameni, cât prin acela că toţi aceștia se inte- 
grează sistematic pe directive organice. Prin permanenţa și 
energia lor, aceste directe au influenţat și determinat aspec- 
tele specifice și forțele calitative ale culturii române, tran- 
silvanizând progresiv sufletul românesc de pretutindeni în 
măsură mai mică sau mai mare după împrejurări şi locuri, în 
orice caz însă în chip efectiv. Şi sufletul românesc se afirmă 
etnic În măsura în care el este transilvanizat. 


Cine privește drumul pe care se mișcă românismul vede că 
el gravitează cu tărie și în mod natural în jurul acestei rea- 
lităţi spirituale care este Transilvania, laborator în care s'a 
plămădit sufletul românesc și care, în ciuda oricăror schim- 
bări politice, trecătoare oricât ar fi de lungi, rămâne centrul 
culturii noastre în eternitatea ei istorică. 


OCTAV ŞULUȚIU 


O COLECȚIE NAȚIONALĂ 
A SCRIITORILOR GRECI ȘI LATINI 


Un recent articol al d-lui ministru al Educaţiunii Naţio- 
nale recheamă în actualitate problema de atâtea ori desbă- 
tută a traducerii scriitorilor greci şi latini în româneşte. 
Cu căldura unui entusiast prețuitor al literaturilor vechi şi 
cu autoritatea înaltei sale demnități, d. T. Brăileanu proclamă 
valoarea educativă a culturii greco-romane şi preconizează 
constituirea unei echipe de traducători „care să ne dea toară 
literatura antică în româneşte“. O asemenea recunoaștere, 
venită dintr'un asemenea loc, nu poate decât să bucure pe 
ostenitorii studiilor clasice, câți vor mai fi fiind în țara 
aceasta, îndreptățiţi să aştepte împlinirea făgăduinţii mini- 
steriale cu atât mai multă încredere cu cât, puţină vreme 
după apariţia articolului pomenit, o informaţie publicată în 
ziare făcea cunoscut că „în editura Casei Școalelor, se pri- 
mesc pentru tipărire traduceri ale operelor autorilor clasici 
cu condiţia ca ele să fie făcute direct de pe original“. Intrată 
astfel pe calea realizării, iniţiativa îngăduie unele observaţii 
de metodă desprinse din examinarea experienţelor ante- 
rioare, a căror oportunitate nu mi se pare contestabilă și pe 
care îmi iau libertatea să le supun judecății distinsului cer- 
-cetător al antichităţii, care e actualul administrator al Casei 
Şcoalelor. 

Inainte de toate, dacă nu poate fi îndoială că o întreprin- 
dere editorială de atât de vaste proporții nu poate fi asu- 
mată decât de un organism de Stat, dispunând de resurse 
considerabile şi hotărit să riște — pentru atingerea scopului 
urmărit — sacrificii la care n'ar putea consimţi o simplă 
întreprindere comercială, tot atât de neîndoios e că ducerea 
ei la bun sfârșit nu poate fi fapta unei zile, nici a unui an. 
“Chiar înțelegând cum grano salis fraza d-lui Brăi- 

leanu, care vorbeşte de darea în românește a întregei lite- 
raturi antice, e limpede că realizarea unui program îmbră- 
țişând câteva zeci de scriitoii greci şi latini, la rândul lor 
reprezentând câteva sute de scrieri, necesită un timp care, 
în condiţiile particulare ale României, ar putea fi fixat între 
douăzeci şi treizeci de ani. O viață de om, se poate spune; 
mai exact, viața unei întregi serii de latiniști şi eleniști, 
mânări de sarcina hărăzită generației lor, şi legaţi să reali- 
zeze pentru patrimoniul cultural al neamului o operă de co- 
vârsitoare însemnătate. 

Din conștiința sacrificiilor cerute trebuie să decurgă hotă- 
rîrea chibzuitei lor gospodăriri. Oameni și bani cată să fie 
întrebuinţați potrivit unui plan îndelung cântărit, a cărui 
aducere la îndeplinire să se urmărească apoi cu curaj și per- 
severență. Pentru reușita întreprinderii, eventualele schim- 
bări în alcătuirea organelor de conducere trebuie să rămână 
fără urmări în aplicarea programului elaborat. O voiniă una- 
nimă să facă din opera de traducere a clasicilor o întreprin- 
dere națională, mai presus de persoane și capricii, a cărei 
isbândă să constituie o dovadă de maturitate intelectuzlă şi 
al cărei punct final să însemne un moment important în isto- 
ria literelor României moderne. 

Cu eventuale îmbunătățiri și împliniri, principiile călăuzi- 
toare ale unui asemenea plan ar putea fi cele ce urmează. 

De vreme ce nu poate fi vorba să se redea în românește 
întreaga literatură până la noi a Grecilor și a Romanilor, — 
lucru și imposibil și nefolositor, — singura soluție înţeleaptă 
e aceea a unei riguroase selecții a operelor de tradus. O 'se- 
lecţie care ar urma să implice nu numai alegerea scrierilor 
reprezentative din mulțimea celor mai puţin reprezentative 
sau de-a-dreptul neinteresante, ci fixarea unei ordini de prio- 
ritate, îmmzaport cu însemnătatea operei şi cu existenta sau 
inexistezz unei traduceri anterioare. Se va evita astfel si- 
tuația ciudată în care ne găsim astăzi, când doritorilor să 
cunoască frumuseţile literaturilor vechi traduse în românește 
le putem oferi Satyricon-ul lui Petroniu, dar:nu 
Epistulele lui Seneca către Luciliu, romanul lui Longos, 
dar nu tragediile lui Eshyl, nici Istoria lui Thukydide. 

Odată selecția săvârșită şi ordinea publicațiilor fixată, se 
va putea păși la recrutarea colaboratorilor și la precizarea 
contribuţiei fiecăruia, în lumina aptitudinilor dovedite în 
lucrări anterioare și a îndeletnicirii' întâmplătoare cu operà 
unui anumit scriitor. Operaţie între toate gingașe şi âne- 
voioasă, asupra căreia nu sar putea stărui de ajuns; care 

cere obiectivitate și discernământ; și care, înainte de toate, 
presupune cunoaşterea activităţii științifice şi literare a tutu-- 
ror celor chemaţi să ia parte la truda comună. 

Cele spuse până aci mă dispensează să arăt în amănunt 
primejdiile sistemului de recrutare a colaboratorilor la care 
ga grăbit să recurgă Ministerul. Pe calea anunţurilor la ga— 
zetă nu se pot procura, în cel mai bun caz, decât informații 
asupra. activității de traducător. a cutărui latinist sau elenist 
în căutare de editor. Nu se capătă nici certitudinea că ope- 
rele propuse spre tipărire sunt cele mai imperios necesare 
tinerei noastre culturi, nici garanţia că traducerile sunt la 
înălțimea originalului şi a sacrificiilor cerute. 

Mi se va obiecta că Ministerul nu va lipsi să numească o 
comisiune, însărcinată să cerceteze calitatea manuscriselor 
primite și să hotărască în consecinţă. Sistem practicat, dacă 
nu mă înșel, și altădată la Casa Școalelor, cu rezultatele 
ştiute; a cărui repetare n'ar avea însă alt rezultat decât com- 
promiterea iremediabilă a bunelor intenţii ministeriale. Nu 
doar că o comisiune nu. va trebui să existe. Ca orice între- 
prindere omenească, va trebui şi aceasta condusă. Simpla 
preconizare a unui plan directiv, de altă parte, presupune 
existența unui organism care să-l elaboreze. Ceea ce trebuie 
să deosebească însă viitoarea comisiune de comisiunile tre- 
cutului, trebuie să fie rolul ei activ: datoria de a-și organiza 
singură activitatea, iar nu de a solicita sugestii din afară; 
de a-şi alege. ea colaboratorii, iar nu de a aștepta propune- 
rile lor. 

Astfel concepută (și e singura cale în stare să duce la re- 
rultate pozitive), comisiunea va putea pregăti cu adevărat 
măsurile prielnice reușitei întreprinderii. In afară de selec- 
ționarea abia pomenită a scrierilor şi a colaboratorilor, exa- 
minarea traducerilor publicate de cincizeci de ani, încoace, 
în vederea reeditării celor mai meritoase în versiuni îmbu- 
nătăţite; găsirea unei modalități de revizuire a traducerilor 
noi, astfel ca despre fiecare să se poată spune că e cea 
mai bună din câte eram îndreptăţiţi să așteptăm în stadiul 
actual al studiilor de filologie clasică în România; alegerea 
vestmântului tipografic potrivit cu fiecare operă, pentru ca, 
şi sub raportul înfăţișerii exterioare, noua colecție să oglin- 
dească o desăvârșită pietate față de duhul autorilor traduși. 
Insfârşit, şi nu e latura cea mai puţin importantă a activi- 
tății ei. comisiunea va căuta să organizeze — la sediul e 
sau la Biblioteca Casei Școalelor — un centru de documen- 
tare pentru uzul colaboratorilor de tot felul, prin mijlocirea 

şi cu cheltuiala căruia să se pună la îndemâna acestora edi- 
tiile cele mai recente ale textelor de tradus, eventualele co- 
mentarii antice sau moderne, poate și lucrările de amănunt 
necesare pentru mai buna cunoaștere a autorilor aleşi. 

In aceste condiții, mai am nevoie să adaog că reușita sau 
nereușita întreprinderii e în funcţie de destoinicia comisiei, 
și că aceasta va preţui cât și oamenii din care va îi alcătuită? 
E ceea ce mă şi face să văd în operaţia liminară a întocmirii 
ei una din marile piedici în calea realizării proectului. La 
ce ar sluji, într'adevăr, să ascund că filologii, pe potriva 
poeţilor, se numără printre vieţuitoarele cele mai irascibile 
de sub soare? Că, la fel cu atâtea alte tagme de intelec- 
tuali, își au şi ei rivalităţile lor de biserici și bisericuțe? Mai 
cinstită mi se pare semnalarea din timp a primejdiei, pentru 
a evita greșeli ale căror urmări s'ar putea dovedi grave. In- 
făptuirea unui program ca- acel aci schițat presupune o 
echipă de lucru harnică şi neșovăitoare; destul de nume- 
roasă pentru a da prilej unui util schimb de păreri, dar 
destul de restrânsă pentru a se putea întruni la fiecare che- 
mare; gata să jertiească întreprinderii timp și osteneală, dar 
învestită cu toate puterile pentru a chibzui şi hotărî; o 
echipă, înainte de toate, omogenă. 

Se vor întreba unii dacă e cu putință minunea unei ase- 
menea înjghebări? Răspunsul meu e afirmativ. Oamenii exi- 
stă, E treaba Ministerului să-i găsească. 


D. M. PIPPIDI 


O NOUA EDIȚIE A POEZIILOR 
POSTUME EMINESCIENE 


M. Eminescu: Poezii postume, ediţie îngrijită de Alexandru Colorian 
și Al. Iacobescu, editura Cugetarea — Georgescu Delafras, Bucureşti, 
1940, 


Chestiunea poeziilor postume ale lui Eminescu a fost multă 
vreme desbătută, înainte de a afla câștig de cauză poziția 
afirmativă, care caracterizează situația actuală a opiniei lite- 
rare, Apariţia recentă a unei ediţii populare ratifică oarecum 
modificarea spiritului public față de deshumările poeziei 
eminesciene, multă vreme privite cu neîncredere. Nevătămat 
de idolatria generaţiei eminesciene de la 1885, de sub incan- 
tația versurilor și a pesimismului lor contagios, precum și 
de formalismul estetic al unor comentatori didactici, poetul 
a fost regăsit identic cu sine însuși în totalitatea operei sale 
şi de un neistovit interes în fiecare din aspectele lui frag- 
mentare. Din vastul şantier al manuscriselor lui, oricare rând 
răspunde unei laturi a personalității sale, pe care contribue 
a o lămuri, Interesul cercetătorului nu mai este condus de 
conceptul ideal al „capodoperei“, ci de raportarea intimă a 
fărâmei de poem sau de proză, la structura adâncă și com- 
plexă, a autorului. Problema valorii nu poate fi însă eludată 
de criteriul interesului psihologic, atât de îndreptăţit când 
este vorba de o personalitate covârșitoare, ca aceea a lui 
Eminescu; ea își păstrează întâietatea și în aceste circum- 
stanțe speciale, favorabile psihologismului. Nu se poate deci 
susține nivelarea interesului artistic, faţă de lirica postumă 
a marelui poet; această atitudine ar duce la un indiferen- 
tism axiologic, dedesuptul admiraţiei integrale, consacrată 
postumelor. Așadar, a admite necesitatea cunoașterii între- 
gului atelier poetic eminescian, atât în compunerea varian- 
telor cât și a unicatelor, publicate de alţii, după prăbușirea 

autorului, nu înseamnă a le recunoaște implicit aceeași va- 
Joare. Totuși, dogmatismul estetic nu poate fi împins la 
absurd, prin decretarea de nulitate a producției, care n'ar 
satisface idealul de perfecțiune al „capodoperei“. Sub intran- 
sigenţa unui M. Dragomirescu, care nu recunoaște ca desă- 
vârșite, dintre postume, decât sonetul „Stau în cerdacul tău“ 
și poema eroi-comică „Mitologicale“, se regăsește o îndoită 
neînțelegere: una, de ordin istoric, cealaltă, de natură este- 
tică. Afirmația noastră cere, în prealabil, o lămurire a no~- 
țiunii de postumitate, cu referire specială la poeziile lui 
Eminescu, 


kai + 

Se ştie că întâia ediție a poeziilor lui Eminescu a fost pusă 
sub tipar de Titu Maiorescu, în timpul internării poetului, 
la Oberdâbling. Se mai ştie că autorul nu a îngrijit nici edi- 
țiile ulterioare, apărute în 1885 și 1888 (Socecu & Comp.). De 
aci înainte, se crede că abia după moartea poetului, s'au 
adăogat treptat, din poeziile rămase, în celelalte ediţii și că 
apoi au început a fi date la iveală poezii postume, în cule- 
geri speciale. Postumitatea are însă un caracter cu totul 
deosebit, în cazul de față. Ea începe să se afirme încă de la 
ediția princeps, din Decemvrie 1883 (apărută cu milesimul 
1884). Intr'adevăr, Titu Maiorescu nu dă numai poeziile pu- 
blicate până la data îmbolnăvirii lui Eminescu, ci şi un grup 
de poezii „aflate până acum numai în manuscript pe la unele 
persoane particulare“* (din rândurile introductive, Bucureşti, 
Decemvrie 1883, semnate T. Maiorescu, de la ediția origi- 
nală). Acest grup este de o însemnătate nebănuită, atât cu 
privire la întindere, cât şi la calitate. El constitue o treime 
din totalitatea volumului: 20 (douăzeci) din 61 (șasezeci și 
una) poezii. Le menţionăm pe toate: Glossă, Odă (în me- 
trul antic), Se bate miezul nopţii, Cu mâine zi- 
lele-ţi adaugi, Peste vârfuri, Somnoroase păsă- 
rele, De-or trece anii, Lasă-ţi lumea, Te duci, 
Din valurile vremii, Veneţia, lubind în taină, 
Trecut-au anii, Ce te legeni, La mijloc de codru 
des, Mai am un singur dor, Nu voiu mormânt bo- 
gat (variantă), De-oiu adormi (variantă), Iar când 
voiu fi (variantă) și Criticilor mei. Aceste douăzeci 
de poezii constituite primul lot de postume (Cf. G. Ibrăileanu: 
„Ediţiile poeziilor lui Eminescu“, Viaţa Românească, 
Ian. 1927). Intr'adevăr, ele trebue a fi socotite, credem noi, 
ca: extrase din caetele lui Eminescu, fiind cu totul neproba- 

bilă afirmaţia lui Maiorescu, că ele s'ar fi aflat „în manu- 
script pe la unele persoane particulare“. Autorul nu le-ar fi 
dat circulaţie sub nici un chip, înainte de a le fi încredinţat 
tiparului, în închegarea definitivă. N'a făcut excepţie decât 
poate cu una din poeziile lui erotice, „Atât de fragedă“, oferită 
Mitei Kremnitz, ca inspiratoare (deși unii critici o consideră 
ca făcând parte din „ciclul veronian'). Cu severa lui con- 
ştiinţă artistică, Eminescu n'ar fi pus în mâinile unui prie- 
ten, necum a mai multora, un număr atât de mare de poe- 
zii, sortite unei stricte revizuiri, în vederea tipăririi lor. Ma- 
iorescu și nimeni altul le-a ales din vraful de caete și foi 
volante, rămase de la autor, manuscrise pe care, tocmai în 
1902, le-a oferit Bibliotecii Academiei Române. Formula lui 
nu trebue privită ca voit eronată, spre a înșela pe cititori; 
sub eufemism, se ascundea desigur modestia editorului. Sun- 
tem însă încredințați că Eminescu n'a putut oferi prieteni- 
lor, spre amintire, autografe inedite. Cele 20 de inedite pro- 
vin direct din manuscrisele, de unde au fost extrase apoi 
succesiv, unele postume, până la tipărirea celor două cule- 
geri (în 1902, a lui Nerva Hodoș, și în 1905, a lui Ilarie 
Chendi). Ca Eminescu să fi oferit într'adevăr poezii, priete- 
nilor nenumiţi în prefaţă, aceste opere ar fi fost desigur în 
prealabil citite la „Junimea“, de el însuși, ca să-și confrunte 
judecata cu impresiile ascultătorilor. Verificând „Insemnări 
zilnice“, vol. II (1881—1886), de Titu Maiorescu, vedem însă 
că, din primăvara anului 1882 până în primăvara anului ur- 
mător, adică până în momentul îmbolnăvirii lui, poetul n'a 
citit decât „Luceafărul“, în repetate rânduri, până la fixarea 
definitivă a poemei; el n'a mai dat lectură altor produceri. 
In lipsa poetului, se citeau, acasă la Maiorescu, din „,veci- 
nic frumoasele poezii de Eminescu“ (Luni 13/25 Sept. 82), 
dar prin acestea se cuvine să înțelegem desigur din cele pu- 
blicate, iar nu ineditele. Editorul s'a găsit pentru întâia oară 
în situaţia de a alege, dintre diferitele variante, pe aceea 
care se apropia mai mult de idealul de frumuseţe al poetului. 
Alegerea lui, astăzi când cunoaștem aproape toate formele 
succesive ale elaborărilor, din ediția C. Botez, putem afirma 
că denotă o intuiție artistică remarcabilă. Astfel, sonetul 
Veneţiei, din ediția Maiorescu, e superior celorlalte 18 (opt- 
sprezece) încercări cunoscute. Un fapt trebue îndeosebi reţi- 
nut: găsindu-se înaintea unui mare număr de variante ale 
poeziei „Mai am un singur dor“, editorul a procedat într'un 
mod cu totul modern, nehotărându-se pentru sacrificarea for- 
melor înrudite; ci s'a oprit la patru tipuri, din cele 37 (trei- 

zeci și șapte) manuscrise (după C. Botez), în majoritate ne- 
complete. Iată dar, că esteticianul Titu Maiorescu este cel 
dintâi editor eminescian, care, aflându-se înaintea greutăţii 
selecționării textului celui mai bun, nu s'a hotărît să proce- 
deze expeditiv, ci a preferat să ofere patru specimene esteti- 
ceşte realizate, din marele număr de încercări necristalizate. 

Până la proba contrarie, când adică ni se va putea dovedi 
cu texte, că grupul de 20 poezii publicate întâia oară în edi- 
ţia de la 1884, erau redactate definitiv și se aflau ca „bune 
de tipar“ în mâinile unor „persoane particulare“, trebue să-l 
socotim pe Maiorescu, întâiul editor al „postumelor“ emi- 
nesciene. 

Așadar, nu pot fi considerate ca „antume“, decât acele 
poezii care au fost date la tipar de poet; toate celelalte, tipă- 
rite în primele trei ediţii (1884, 1885 şi 1888), până la moar- 
tea lui, sunt, oricât ar părea de contradictoriu termenul, — 
postume. Eminescu nu a mai purtat răspunderea decât poate 
a publicării fragmentului din „Dalila“ (Epoca ilustrată, 
1 Ianuarie 1886) și a poeziei „Nu mă înţelegi“ (Albumul 
literar al Societăţii studenților universitari „Unirea“, 15 
Martie 1886). El nu s'a decis să mai publice poezii, după boala 
sa, nici chiar în periodicul Fântâna Blanduziei, scos de 
câțiva prieteni, sub patronajul lui. 

Dacă îl punem cronologiceşte pe Maiorescu în fruntea edi- 
torilor de „postume“, adică de poezii nerevăzute de autor 
înainte de publicare, totodată trebue să-l considerăm ca pe 
singurul, călăuzit de un criteriu exclusiv estetic. Cei care 
l-au urmat s'au situat pe terenul documentar, sfiindu-se să 
se angajeze esteticeşte. Nerva Hodoş a dat pentru prima 
oară la iveală o culegere de Poezii postume, cu titlul 
ales anume „ca să fie bine înţeles că s'au tipărit după moar- 
tea poetului, adică fără ca el să le fi putut revedea, pentru 
a le da forma pe care însuși ar fi putut-o socoti ca defini- 
tivă“, Editorul s'a mulțumit cu siguranţa „că ele vor fi ci- 
tite cu interes de cei care ar dori să urmărească desvolta- 
rea geniului său şi mai ales de cei cărora le e drag cu- 
vântul maestrului“. Fără să fi fost un reprezentant al este- 
tismului, Ilarie Chendi s'a simţit dator să dea o lămurire, 
din care deducem neorientarea lui asupra valorii artistice 
a „„postumelor“. In fruntea ediţiei pregătite de dânsul, pu- 
tem citi aceste rânduri: „Cetitorul va vedea ușor, că aici 
este Eminescu cel tânăr, cel imperfect, nerevăzut de 
el, nici de alţii, cel fragmentar şi intim... Toate împreună 
întregesc în mod favorabil pe Eminescu cel cunoscut până 

acum, Chiar dacă postumele n'ar avea decât valoarea unui 
material de studiu“. Ediţia sa, „completată cu un mare 
numar de inedite“, își mai propunea să fie „o transiţie la o 
ediţie critică definitivă“. Au trecut de atunci treizeci și cinci 
de ani, fără ca acest deziderat să se împlinească. Mult adăo- 
gită, cuprinzând și inedite, ediția d-lor Colorian și Iacobescu 
nu își propune decât să fie o nouă ediţie de popularizare a 
postumelor eminesciene, revăzute după manuscrise. Semna- 
tarul prefeţei, d, Al. Colorian, lăsând deschisă problema va- 
lorii, se mulțumește să reproducă aprecierea lui N. Iorga, 
despre cuprinsul ediției Chendi: ,,...un mănunchi de cele mai 
îrumoase lecţii, despre care cu siguranță se poate zice că 
ajung şi uneori întrece cele mai frumoase părţi 
din ceia ce cunoaşte, până acum, din scrisele lui Emi- 
nescu“. Noul editor crede și dânsul că printre ele există 
„autentice capodopere“, fără însă a le indica, după cum nici 
N. Iorga nu trecuse dela aserțiunea cam vagă, la susţineri 
probante. 

Aşadar, chestiunea, după ce. am definit ce trebue să înţe- 
legem prin postume, este de a ști dacă într'adevăr postumele 
conțin exemplare de certă valoare artistică, sau dacă prețul 
lor rămâne mai ales de natură documentară, ca o introdu- 
cere în șantierul marelui poet (de interes istoric, prin pri- 
virea pe care o deschide asupra evoluţiei talentului său şi 
psihologic, prin raporturile mai numeroase pe care le îngă- 
due la personalitatea autorului). 


4 
* kad 

Câteva din aceste „postume“ s'au integrat cu timpul în 
conştiinţa iubitorilor de poezie și aproape și-au pierdut ori- 
gina mereu dubioasă, de postumitate. Facem din capul locului 
abstracție de grupa mare, aleasă de Titu Maiorescu, ca să 
figureze în prima ediție de Poezii, ca și de celelalte pu- 
ține poezii din ulterioarele ediţii, Socec; publicul a ratifi- 
cat fără șovăire operaţia de selecțiune literară, a „cunoscă- 
torului“. Acelaşi noroc l-au avut numai câteva inedite, din 
cele prezentate de Nerva Hodoș: Dintre sute de catarge, 
In fereastra de spre mare, După ce atâta vreme, 
Stau în cerdacul tău, Răsai asupra mea şi O! vin 
pe mare. 

Ediţiile curente s'au arătat primitoare față de primele poe- 
zii eminesciene din Familia (1866—1869), făcându-le o ce- 
lebritate nemeritată, deoarece credem, alături de d. G. Căli- 
nescu, că ele n'ar trebui retipărite în opera lirică selectată. 

In schimb, ar fi bine ca unele din postumele publicate de 
Nerva Hodoș, să figureze în toate ediţiile de poezii aiese. 
Printre acestea, menţionăm întâi scurta poemă Ce suflet 
trist, de o armonie atât de învăluitoare, cu nimic mai 
prejos de cele mai bune jelanii eminesciene, 


Ce suflet trist mi-au dăruit 
„ Părinţii din părinţi, 

De-au încăput numai în el 

Atâtea suferinți? 


Ce suflet trist și făr' de rost 
Şi din ce lut incert, 

Că dup’ atâtea amăgiri 

Mai speră în deşert? 


Cum nu se simte blestemat 
De-a duce *n veci nevoi? 

O, valuri ale sfintei mări, 
Luaţi-mă cu voi! 


Din „ciclul veronian“ nu trebue să lipsească „Cum au pu- 
tut...“, al cărei final înalt răspunde fragmentului profetic 
din „Pe lângă plopii fără soţ“, fără ca începutul să sufere 
de inegalităţile faimoasei elegii („O oară să fi fost amici, / 
Să ne iubim cu dor, / S'ascult de glasul gurii mici, / O oară 
şi să mor,). 


Cum ai putut a-ţi bate joc 
De patimele mele, 

De dulci petreceri la un loc 
Din ceasuri ca acele? 


Cum le-ai menit pe toate rău, 
De s'au ales deșerte? 

Dar care-i acel Dumnezeu 
In stare să te ierte? 


Când amândoi vom fi pământ, 
Căci el pe toți ne-adună, 
S'o stinge dor şi jurământ 
Cu vieţile 'mpreună, 

Ci'n lungul negrei vecinicii 
Cântarea-mi se va naște, 

Ce numai tu n'ai vrut să ştii 
O lume va cunoaște. 


In mintea vremilor ce vin 

Va răsări cuvântu-mi, 
Cu'ntreg al sufletului chin 

Ca iarba pe mormântu-mi. 


Şin versul meu ce va trăi 
Infamă apăre-vei, 
Cum n'a fost alta, nici va fi 
In neamu'ntreg al Evei, 


Un destin deosebit va avea în viitor poezia „Cu gândiri şi 
cu imagini“, unde simplitatea se alătură măreției și a cărei 
valoare de confesiune literară e desigur superioară bucății 
„Criticilor mei“. 


Cu gândiri și cu imagini 
Inegrit-am multe pagini, 
Ş'ale cărţii ș'ale vieţii, 

Chiar din zorii tinereții. 


Nu urmaţi gândirii mele, 
Căci noianu-i de greșele, 
Urmărind prin întuneric 
Visul vieţi-mi cel himeric. 


Neavând învăţ și normă, 
Fantazia fără formă, 
Rătăcită-era cu mersul, 
Negru-i gândul, șchiop e versul. 


Şi idei, de altfel simple, 

Ard în frunte, bat sub tâmple, 
Eu le-am dat îmbrăcăminte 
Prea bogată fără minte, 


Ele seamănă hibride 
Egiptenei piramide: 
Un mormânt de piatră'n munte 
Cu icoanele cărunte, 

Și de sfinxuri lungi alee, — 
Monoliţi şi propilee, — 

Fac să crezi că după poartă 
Zace-o 'ntreagă ţară moartă. 


Intri'nuntru, sui pe treaptă, 
Nici nu ştii ce te aşteaptă. 
Când acolo!... Sub o faclă, 
Doarme-un singur om în raclă. 


De o inspiraţie similară, necrofilă și onirică, este poema 
„Vis“, poate fără sorţi de popularizare, prin macabrul ei, dar 
vrednică de o ediție definitivă, deschisă postumelor. 

Ca să trecem la ediția postumelor lui Ilarie Chendi și să 
ne limităm la scurtele poeme, de intimă spovedanie, cine a 
citit odată, fără să-i rămână întipărită mărturia nihilistă din 
„Eu nu cred nici în Iehova“, surprinzător încheiată cu su- 
perba afirmaţie: 


Eu rămân ce-am fost: — romantic. 


Tot atât de memorabilă e poezia „Iar fața ta e străvezie“, 
cu presimţirea descompunerii în moarte, asociată iubirii şi cu 
finalul definitoriu al ființei omeneşti: 


Un vas de lut, cu suc de viermi... 


Aparent baudelairiană, deși d. G. Gălinescu crede într'o 
influenţă directă, este poema „Când te-am văzut Verenă“ 
(cu lecţiunile greșite, Veneră, la Il. Chendi și la ediția de 
Opere complete, a d-lui A. C. Cuza, unde se dau corec- 
tări după manuscris). Ea fixează desigur un moment sufle- 
tesc foarte curios din „ciclul veronian“, cu o reacțiune în- 
verşunată, de neînchipuit sadism. Fără a fi deplin realizată, 
bucata nu poate fi trecută cu vederea de cunoscători. 

De altfel, postumele nu trebue explorate ca un domeniu 
unde s'ar vâna perfecțiunea literară; tentativa ar fi foarte 
aventuroasă după isprava unui ţintaş atât de sigur, cum a 
fost Titu Maiorescu. El a lăsat în urma lui puţine piese rare, 
după ce-și umpluse tolba. I-au scăpat însă, în afară de câteva 
bucăți de cea mai bună calitate, monștrii inspiraţiei emines- 
ciene, care de altfel nu i-ar fi încăput în traistă. Ce sunt 
acești monștri? Prelungindu-se prea mult metaforele cinege- 
tice, o lămurire liniștitoare e de trebuință. Sunt marile nă- 

zuințe constructive ale poetului, de care Il. Chendi s'a apro- 
piat cu teamă, poemele a căror grandoare nu s'ar putea mai 
bine suggera decât printr'un vers binecunoscut. 

„Sunt gândiri arhitectonice de-o grozavă măreție“, 

Cea mai însemnată e Panorama deșertăciunilor sau 
Memento mori, vis urieșesc al tinereții eminesciene, de a 
cuprinde progresul omenirii, ca Victor Hugo în La legende 
des siècles. Chendi a ocolit acest poem vast, de aproape o 
mie de versuri largi, dar a dat la iveală splendida fantasie 
„Mirodonis“, cu sclipiri din cozi de păun, grava închinare 
pământului, titan prăbuşit, din „Demonism', apoi „Gemenii“, 
povestea unui fratricid regal, cu fictive personaje getice, un 
fragment dintr'un „Mureșanu“, reconstruire alegorică și filo- 
sofică și „Diamant din nord“, altă minunată fantasie, dar cu 
intenţie ironică. 

Ediția nouă aduce și succesivele adaose, ulterioare publica- 
ţiei d-lui A. C. Cuza: Călin Nebunul, poveste vrednică 
de faima celuilalt Călin, Fata în grădina de aur şi 
Miron şi frumoasa fără corp, versificări admirabile 
după cartea lui Kunisch (Eine Fahrt nach dem Orient, 
Reisebilder aus Ungarn, Rumänien und der Tür- 
kei, Berlin, 1869), care a servit și inspirării Luceafăru- 
lui, — Ursitorile, Povestea Dochiei și ursitorile şi 
Basmul lui Arghir, în metru popular, cele trei forme din 
Mureșanu, inclusiv cea dramatică, In vremi de mult 
trecute, întinsă poemă neterminată, ca și Memento mori 
(despre care se anunţă și o ediţie critică), tonica fabulă de 
inspirație misogină, Antropomorfism, etc. Ce s'ar putea 
imputa, cantitativ, acestei ample culegeri, de peste 400 pa- 
gini, care pare a nu fi omis nimic din publicaţiile anterioare, 
întregindu-se și cu contribuții proprii, direct după manu- 
scrise? Vre-o omisiune esențială? Desigur, nu. Insăși cantita- 
tea e obstacolul, care stă în calea scopului de popularizare. 
Ea trezeşte ca reacțiune, comparaţia cu operele închegate, 
din „antume'' și lasă impresia balastului. De aceea, ar fi de- 
sigur necesar, la o reeditare, un criteriu selectiv, care fără a 
urmări superstiția „capodoperei“, s'ar călăuzi de o valorifi- 
care mai strictă, spre a delesta cartea de mărunţișuri sau de 
prolixitiți informe. In acest chip, nu s'ar mai susţine tustrele 
fragmente din Mureșanu, nici prea lunga bucată In vre- 
mi de mult trecute, Ondina, operă de adolescenţă, cu 
totul nesemnificativă, ș. a. Ne rămâne să cercetăm mai de 
aproape felul cum a fost executată, după manuscrise, 
reeditarea, păstrându-ne pentru altădată prilejul de a zăbovi 


O NOUĂ EDIȚIE A POEZIILOR POSTUME EMINESCIENE 651 


asupra substanţei majore din vastele închipuiri ale postume- 
lor (foarte frumos analizate de d. G. Călinescu, în Opera 
lui M. Eminescu). 


* * 


Verificarea unui text eminescian, după manuscrise, tre- 
zeşte sentimentul unei dificultăți invincibile. Acest sentiment 
dăinueşte și în împrejurarea când ne lăsăm călăuziți de lu- 
crarea altor cercetători, care au notat conștiincios, numărul 
de ordine al manuscriselor dela Biblioteca Academiei Ro- 
mâne și filele respective. Stabilirea lecţiunii e mai ușoară, 
când avem un singur text, fără variantă; dar ea cere multă 
luare aminte și o răbdare de benedictin, după expresia con- 
sacrată. Oricât ar fi de înarmat cercetătorul cu virtutea dâr- 
zeniei și a minuţiozitătii, grafia se împotriveşte adesea, fie 
prin caracterul din cale afară de mărunt, uneori, fie prin 
aruncarea grăbită a litarelor, alteori. sau prin abreviatiile 
energice ale ductului, deoarece scrisul eminescian nu-şi re- 
zerva caligrafia decât tiparului sau ofertei manuscrisului; 
se mai adaogă corecturile cu creionul, adesea indescifrabile 
sau tocite cu vremea, ștersăturile neamendate, asadar lăsând 
întreruperi în corpul unui vers, cuvinte monosilabice sau si- 
labe finale, omise, etc. O mare parte din concepte au deci un 
caracter confidențial, ca piesele unui atelier de alhimist, ne- 
utilizabile decât de enigmaticul lor constructor, care nu s'a 
gândit nici un moment că ieroglifele și retortele sale ar în- 
căpea vre-odată pe mâna unor ucenici, spre a i se executa 
în tocmai, intenţiile tenebroase. 

Oricât ar fi de grea disciplina editorului critic, ea nu e de 
tot cu neputinţă. De bună seamă, d. Al. Colorian ne averti- 
zează că n'a urmărit o asemenea lucrare; dar deoarece a re- 
curs la manuscrise, nu ne va lua în nume de rău că îi vom 
cere lecțiuni exacte și corecte, când se găsesc, în text unicat, 
cu îndreptări de-ale autorului, vizibile. 

Din cele trei manuscrise ale poemei Christ, n-rul 2259, 
fila 29, cuprinde corecturi de mână, cu creionul, atât de lim- 
pezi, din perioada maturității poetului (1881), încât nu îngă- 
due preferința pentru textul originar. 

De ce revine editorul la prima formă? O crede mai bună? 
Atunci ar fi trebuit să menţioneze punctul său de vedere 
și să ne pună în vedere acest capriciu al său (capriciu, de 
oarece în majoritatea bucăților, ţine seamă de corecturile 
descifrabile; a doua oară capriciu, deoarece acceptă o modi- 
ficare, la versul 8: ţeapănă, în loc de ne spresivă=ne- 

expresivă). Lecţiunile noi au fost respectate de Il. Chendi și 
de d. A. C. Cuza, cu o singură excepţie mai notabilă. Versul 
20 este şi în aceste două ediţii, ca la d. Colorian: 


Stea de-argint curat şi palid, de lumină înroșită, 


în timp ce manuscrisul înlocuește cuvintele cu caractere 
cursive, puse între parenteze, astfel: 


„„suflată cu lumină 'ngălbenită. 
Se va citi așadar, după corecturile poetului: 


la v. 1: Cărţii vechi roase de molii, în loc de: Am 
luat cartea cea veche; 

la v. 2: I-am deschis, pentru „Am deschis“; 

la v. 3: fără -a (gândirea oarbă unor secole străine); 

la v. 4: aerul putred în loc de „aerul bolnav“; 

la v. 16 şi 28: sântă pentru „sfântă“; 

la v. 20: Stea de-argint curat suflată cu lumină 'n- 
gălbenită; 

la v. 26: povești bătrâne în loc de „poveşti în noapte“; 

la v. 33: Paiul ieslei în loc de „,paiul criptei“; 

la v. 35: Azi mintea-i, în loc de „Azi fantazia-i“; ' 

la v. 37: masca cea de fală, pentru „masca cea regală“; 

la v. 40: marmură în loc de „marmoră“. 

La v. 16, n'am putut descifra cuvântul scris cu creionul 
peste cuvântul palidă, şters; trebue să păstrăm această 
lecțiune, aşadar. 

La v. 8, autorul a omis prepoziția cu; într'o ediție critică. 
aa sar cuveni menţionată între paranteze drepte: 

cul. 

Dar iată că nedumerirea noastră începe a se lămuri. De 
ce s'a oprit editorul la primul text? 

La o frunzărire nouă a notei finale, vedem că editorul face 
act de supunere faţă de ediţia Perpessicius, care dă într'ade- 
văr prima formă; dar la d. Perpessicius se menționează data 
869 Dec.; d-sa va da şi variante la vremea lor; d-sa nu 
alege prima versiune ca pe cea mai bună. 

O altă poemă cu manuscris într'adevăr unicat, așadar cu 
text necontroversabil și pe de-asupra cu o foarte îngrijită 
transcriere, este Demonism, (ms. 2290, filele 19—27). 

Două greşeli de lectură se transmit din ediţiile Il. Chendi 
şi A. C. Cuza; una gravă: 

la v. 13: Şi din pahare multe bea auroră, în loc de; 
Şi din păhare nalte etc. 

şi alta mai ușoară, 

la v, 74: Atunci, în loc de: Atuncea. 

Dăm şi celelalte erori ale ediţiei noi: 

la v. 2 şi 28 se va citi: fereasta în loc de fereastra; 

la v. 18: marmura în loc de marmora; 

la v. 22: fulger împietrit în loc de împletit; 

la v. 23: sălbatec (sălbatic); 

la v. 25: arfa (harfa); 

versul 30: Şi nu mai pătrund raze aurite, se va citi 
după versul următor: In lumea cerurilor — ele-al- 
besc, ordinea fiind intervertită; 

la v. 32: vechiu (vechiul); 

la v. 52: principul (principiul); 

la v. 54: Sântul (sfântul) şi vieţe (vieţi); 

după v. 62, se va citi versul omis: 


In van voim a reintra [’n] natură; 


la v. 90: pe de-o parte (de-o parte); 
la v. 101: dar (dară); 
după v. 123, se va citi versul omis: 


Dreptatea nu-i nimic făr' de putere; 


la v. 130: tine-a (tinea); 

la v. 132: aripile-i (aripile); 

la v. 135: Lînvăli (învăli); 

cu caractere cursive, în manuscris: 

răul (v. 70 şi 73), O (v. 77), pace (v. 86), Lui (v. 133). 

N'am mai menționat obișnuitele modificări ale editorului, 
care, socotind probabil neestetice eliziunile (Ș'asemănarea, v. 
99), le înlocueşte cu trăsuri de unire (Și-asemănarea);, în 
acest poem, o singură dată, dar pe o scară întinsă, în tot vo- 
lumul. 

Când te-am văzut Verenă (ms. 2260, ff. 45—47), con- 
ţine de asemenea numeroase greşeli, față de ediţiile ante- 
rioare. 

La v. 4: în rimă inimi, în loc de inemi; 

la v. 12: desfac (ca la Il, Chendi), în loc de disbrac; 

la v. 25: O dulce iscodire, în loc de: De dulcea 
iscodire; 

la v. 26: citeam, în loc de cătam; 

la v. 27: un deşărt, în loc de vis deşert; 

la v. 31: când în loc de crud; 

la v. 35; valul în loc de vălul; 

la v. 37: privirea în loc de privirea-mi; 

la v. 38: în ei în loc de cu eij; 

la v. 39: In porțile acestea-mi voi pune mâna strajă, 
pentru: ...mi-oiu pune, ete, 


La v. 19, credem, spre deosebire de editorii precedenţi şi 
cel recent, că trebue citit: obrăzar de ceară, în loc de 
obrăjor de ceară; dar nu este decât o ipoteză. In această 
poemă, majoritatea lecțiunilor incriminate sunt greşeli de 
tipar: citeam, un deșărt (la deşărt, se forțează rima cu 
întărt), când, valul, cu ei; aci, editorul nu mai „corec- 
tează“, ca în Demonism; dar această serie de erori atacă 
grav înțelesul. Numai o corectură foarte atentă, confruntân- 
du-se cuvânt cu cuvânt, tipăritura cu manuscrisul, poate ga- 
ranta de exactitatea reproducerii; această corectură e o ce- 
rință elementară! 


Nu vom continua cu înșirarea tuturor erorilor din poemele 
verificate cu manuscrisul în faţă. Ne mărginim să atragem 
atenția asupra unei serii de erori de tipar, pe care cititorul 
nu le-ar putea însuşi corecta. 


In Memento mori: 


la v. 15, se va citi: stâncei (în loc de stânei); 

la v. 16: lumea (lunca); 

la v. 110: cedrii (codri); 

la v. 169: aiurează (auiază); 

la v, 210: uimite (cuvinte); 

la v. 231: In zădar (Jar zadar); 

la v. 244: Sorii regii (adj.), în loc de „Sorii, regii“, — şi 
popoarele (popoarelor); 

la v. 272: zis pe veacuri (zis de veacuri); 

la v. 316: steaua (stema); 

la v. 381: Mart (Maro); 

la v. 576: craterelor (caracterelor); 

la v. 596: pietrele (putrede); 

la v. 631: ne ridică (se ridică); 

la v. 797: ce te-ascund (ce le-ascund); 

la v. 829: Samum = vântul Simun < Semum (Samun); 

la v. 834: i-am (i-au); 

la v. 900: e haina (o haină); 

la v. 915: eternisate (eternitate). 

Consecvent metodei sale de „înfrumusețare“, editorul 
schimbă: cui îi pasă (m-ssele 2257 și 2259) cu: cui ce-i 
pasă (v. 16) şi, dar aci nu mai răspundem de motivul intim, 
la v. 102, trece textul original (Cântărețul își anină arfa 
lui tremurătoare) la plural: Cântăreţii își anină harfa 
lor tremurătoare, — deși e vorba de „poetul-rege“, So- 
lomon. 


Am arătat versurile sărite din Demonism. In Mușatin 
şi codrul (ms. 2260, pag. 285 urm.), sau omis după v. 39: 
„De mi-o poţi trece călare“, două versuri: 


Pe deasupra boltă deasă 
De desupt apă frumoasă. 


Din Memento mori, lipsește o strofă, după strofa 3, de 
la pag. 245, şi anume: 


Au fost vremi când pe pământul lor, n'aveau loc să 
înmormânte 

Morţii lor.. P'inimi regale și pe membrele lor sfinte 
Spânzura sdrenţe umilice de sclavi, de cerşetori, 
Căci simţiră 'n ei scânteea, care secolii aprinde 
Intronaţi au fost în tronuri arsen foc... și pe-a lor frunte 
Pusu-s'a de fier coroane arse'n foc sfârîitor. 

(Ms. 2259, str. 40). 


In Rime alegorice, se omite strofa V-a, care lipsește 
şi la d. G. Călinescu (Opera lui Mihai Eminescu, III, 
pag. 231: 


De prin deșerturi lungi și depărtate 
In şiruri vin scheletele uscate. 
Pustiu-atunci cu caravane sute 
Dormia ca mort sub luna care bate. 


E limpede că editorii n'au recurs la manuscris; dovadă că 
se repetă o eroare după opera citată, anume versul 11, dela 
pag. 361, cu cuvântul final lipsă: 


Şi-mi spune lin și 'ncet povestea mare — 


și două greșeli de lectură: una dela pag. 362, v. 30; 

Cu basme mândre, cu frumoase lumi (în loc dehurii)y — 
şi alta de la pag. 363, v. 10: 


„ai reginei Sabba (în loc de Sabbe). 


x 
+ * 


Ediția d-lor Colorian și lacobescu, într'o tipăritură în- 
grijită, nu e ferită de erori de tipar, nici de mărunte in- 
tervenţii pentru „corectarea“ lui Eminescu (după tipul edi- 
ției de Poezii a d-lui M. Dragomirescu), în ce ca- 
tegorie intră transformarea numelui Brigbelu din Ge- 
menii, în Brighelu, n'am putea spune. Dar să nu 
stăruim asupra lipsurilor ei, derivate din absenţa unei 
metode exacte, filologice. Oare ni se dă în schimb o 
ordine cronologică, sau măcar o clasificare oarecare? Răs- 
punsul este negativ. Afară de prima grupare, de 9 poezii, 
sub însemnarea cronologică 1889—1902, și de un mă- 
nunchi de Sonete de care sunt însă răsleţite sonetele 
Răsai asupra mea și Stau în cerdacul tău, un în- 
ceput de sistematizare se întrezăreşte în gruparea poemelor 
epice, printre care se rătăcește Ondina; în grupul final 
de poezii lirice, populare, puteau intra Rugăciune, Co- 
linde, colinde și Rugăciune (Variantă); dar editorul 
pare a-şi face, în nota finală un punct de onoare din faptul 
că „spre a înlătura un conflict între țelul editorial și apli- 
carea criteriului estetic“, s'a „ferit de a face o clasificare, 
după valoarea ce desigur arbitrar ar atribui-o astfel unora 
dintre postume“. In motivarea lipsei de metodă clasificatoare 
trebue relevată o eroare: clasificarea nu comportă în mod 
necesar ierarhia axiologică, așa cum s'a crezut dator d. M. 
Dragomirescu, împărțind poeziile lui Eminescu în capodo- 
pere, opere de talent și opere de virtuozitate; clasificarea se 
face îndeobște după natura materialului poetic, iar nu după 
criteriile judecății de valoare. Cu o asemenea clasificare na- 
turală erau datori editorii, dacă nu s'au condus de criteriul 
cronologic. 


x 
x x 


Inainte de a încheia, vrem să schițăm câteva concluzii 
de natură formală, asupra lexicului și sintaxei poeziei emi- 
nesciene de tinerețe, din care se nutresc postumele. In prea- 
labil, este necesar să stabilim o distincție fundamentală între 
postumele alese de Titu Maiorescu și cele rămase, din care 

au cules N. Hodoș, Il. Chendi și editorii următori. Cu simţul 
său estetic fără greș, primul editor eminescian a ştiut să 
deosebească în materialul uriaș al manuscriselor, elaboră- 
rile maturității, în care concepţia, execuţia și limba, ating 
treapta superioară a realizării, Oricât de măreţe ar fi unele 
din postumele publicate de ceilalți editori, ele mai trădează 
un stadiu transitoriu de limbă, prin frecvența latinismelor, 
a incorectitudinii sintactice și a dibuirii lexicale. Uneori, din 
nevoia accentului, Eminescu alternează forma pòpol, cu 
popâr, pe aceeași pagină (Memento mori, pag. 245). 
Alteori, licenţa provine din numărul de silabe, cerut de ver- 
sul regulat: visure, vânture și cânture (Ondina). Și 
în acest poem, din prima tinereţe (Iulie 1869) cu supără- 
toare italienisme heliadiste, ca bellele, se regăsește ver- 
sul pur, care vestește pe marele poet: 


Și din chinuri ce mă 'nneacă 
Eu sorb mirul cel curat, 
Cum o lebădă se pleacă 
Bând din lacul îngheţat. 


Latinismele și câte un franţuzism, ca se sulev, din Me- 
mento mori, sunt uneori îngrozitoare. Dar nici experien- 
tele lexicale din tinereţe nu au îndreptățirea simțului deo- 
sebit al limbii, care face valoarea îndrăsnelilor de mai târ- 
ziu, Alături de frumosul epitet diamantină, întâlnim pe 
regretabilul dublet diamantoasă și chiar tripletul dia- 
mantă. Solecismele bolintiniene (subiectul la plural și pre- 
dicatul la singular) alternează cu cele inverse (subiectul 
la singular și predicatul la plural), din nevoia metrică, fi- 
rește. Datorită acestei structuri lexicale şi gramaticale, pos- 
tumele continuă să respingă pe puriști, speriaţi și de pro- 
lixitatea textelor, chiar dacă ele i-ar solicita prin avântul 
uneori grandios al fantaziei. Este de la sine înțeles că o 
asemenea producţie, prin felurite pricini rebarbative, nu s'ar 
putea recomanda decât într'o excelentă prezentare. Numai 
o ediție foarte curată, fie chiar populară, adică fără aparat 
critic, dar de o exactitate exemplară, și-ar realiza scopul, 
de a impune definitiv pe autorul lui Mirodonis, al lui 
Memento mori, al Demonismului, și al atâtor rari 
frumuseți. 


ȘERBAN CIOCULESCU 


CRONICI 


SALONUL OFICIAL DE TOAMNĂ 


Dacă un salon nu poate reuși să se prezinte în condi- 
iunile selecte ale unei expoziții de grup mai restrâns, în 
schimb ne pune în situația de a putea cuprinde, perspecti- - 
vic, problematica plasticei în ţară. Fiind vorba de un salon 
al desenului, cu variantele sale, suntem transpuși, dela în- 
ceput, în atmosfera de laborator a creaţiei. 

Creionul și penița, pentru pictori și sculptori, sunt agen- 
ţii cei mai la îndemână, cei mai apropiaţi de capriciile săl- 
tărețe ale temperamentului. Iată pentru ce, într'un astfel 
de salon, vizitatorul curios de legile funcţionale ale crea- 
ţiei plastice, va găsi un material bogat în reflecţii de ordin 
psihologic. Un joc de linii, un laviu, o urmă de pastel, es- 
tompată, desvăluie uneori un întreg fragment de preocu- 
pări și intenţii. Procesul complicat și subtil al creației, tăi- 
nuit și greu de prins sub reflecţia critică, într'o operă termi- 
nată, poate fi dedus cu ușurință din verva spontană a unor 
file cu schiţe. 

Această risipire caldă și generoasă a talentului în linie, 
în umbre și lumini coborîte succint pe albul hârtiei, oferă 
în același timp, putinţa de a se descoperi timbrul sentimen- 
tal al unui creator, acea amprentă caldă a sufletului care, 
în opera mare, nu știi în ce colț ascuns își are cuibul. Și 
când desenele sunt multe, ale multora, cum e cazul aces- 
tui salon, concluziile nu sunt pe marginea unui caz, ci ele 
pot fi pe marginea unei epoci, a unei școli, etc. Acestea 
sunt punctele de “vedere din care încercăm să judecăm de 
astă dată. Şi, din fericire, aranjatorii şi-au păstrat marea 
libertate de a prezenta un material foarte bogat, lucrări 
multe și mulţi expozanți. 

De astă dată s'a înțeles că marea epocă a artei românești 
este abia la început și, deci, principiile de selecţie nu pot fi 
exclusiv estetice. S'a înţeles că nu poate fi vorba de opere 

mari, nici de personalităţi. In România, artele, aceste mari 
aripi ale sufletului unei națiuni, se nasc abia acum. Cei 
douăzeci de ani de după războiul mondial au fost de ajuns 
să trezească interesul poporului pentru funcțiunile spiri- 
tuale ale vieţii. Imensul număr de expozanți la acest sa- 
lon ne pune în fața unui argument serios. Şi ne bucurăm 
că sunt atât de mulți. Din aceştia, vremea va alege destui, 
pentru ca în treizeci de ani să se poată vorbi fără ezitări 
despre o şcoală românească, despre un stil al nostru. Fiind- 
sunt mulţi, se vor găsi, neîndoelnic, câțiva care să nu fie 
aplecaţi sub jugul influențelor. Geniul românesc va trebui 
să ţâșnească în curând, limpede, demn și cald, cum este 
omenia noastră. 

Am descoperit în acest salon, mult îndemn spre muncă, 
mult suflet şi pornire lăuntrică spre adevărul frumosului. 
Multă îndrăzneală, inteligenţă şi seriozitate. Sunt mulţi 
tineri şi cei mai mulți dintre ei se află de pe acum pe ur- 
mele viziunei lor estetice. 

Dacă am putea să formulăm şi unele rezerve, ele nu pri- 
vesc virtualitățile temperamentale, ci unele de ordin edu- 
cativ. Nu e nici o mirare și nu e cazul să facem reproșuri. 
Suntem un popor tânăr în cultură, şi avem tot timpul să 
creștem. Se vor ivi dela sine aceste directive, fiindcă orien- 
tările în artă cresc vertical, din freamătul sufletului. 

Dacă e vorba să se aducă, eventual, contribuţii din afară, 
Statul este acela care poate veni în ajutor. Sunt unele con- 
diții exterioare, care privesc partea de organizare mate- 
rială a vieţii artistului. Nu, să nu se teamă nimeni, artiștii 
nu vor cere nici paltoane cu blănuri, nici palate. Sunt însă 
mici lucruri, fără de care ei sunt ca păsările fără aripi. 
Nu e oare atât de trist că acești iubitori de forme şi co- 
lori, de oameni și peisaje, să fie condamnaţi să muncească 
ani de zile întrun singur oraş? La ce ne-am mira atunci 
dacă un salon nu aduce decât prea puţin din pitorescul 
bogat al acestei ţări binecuvântate? Ce ar fi ca odată pe 
săptămână să plece un tren cu artiști, poate poeți şi scrii- 
tori, să treacă prin toate gările și să-i lase printre văi şi 
coline, prin satele acelea pline cu atât de neaşteptate ima- 
gini? Când sar întoarce, ar aduce pe umeri, ca albinele, 
sufletul mare al ţării. Şi ce apropiere de oameni, ce schimb 
de cuvinte și înțelesuri?,.. Un salon ar fi, atunci, oglinda 
unui an de viată românească. Am fi bucuroşi să credem că 
cei în drept să rezolve aceste probleme, ne vor auzi. Ştim 
că Ministerul Cultelor a încredinţat Directoratul General 

al Artelor, d-lui Dan Bota. Poetul Dan Bota a crescut în 
vecinătatea poeziei populare și nu ne îndoim că este pă- 
truns de nevoia întoarcerii noastre către oglinda spirituală 
a satelor. Cunoaşte plinătatea sufletului care poposeşte în 
munții Apuseni, pe Argeș, pe Olt, pe Valea Mureșului şi 
prin toate văile şi colinele ţării. Artiştii așteaptă dela el 
să le deschidă drumurile care duc spre sufletul ţării. Ne 
luăm îngăduința să vorbim deschis, fiindcă îl știm tânăr, 
fiindcă îl știm aplecat deasupra grijilor mari ale neamului. 

L-am văzut la deschiderea salonului oprindu-și curiozi- 
tatea asupra lucrărilor, stând de vorbă cu artiştii, și i-am 
citit în ochi îndemnul lăuntric de a veni în ajutorul ace- 
lora care sunt hotărîți să netezească drumurile spre ade- 
vărul creației. 

Neîndoelnic, intenția de a dirija mersul vieţii artistice, 
cu toată deplina ei justificare, întâmpină dificultăți pentru 
înlăturarea cărora se impune, mai înainte de orice, cunoaş- 
terea completă a drumului făcut până acum. In scopul 
acesta, salonul oferă un foarte nimerit prilej. După cum am 
spus mai sus, numărul mare al expozanților oferă putinţa 
unei largi priviri asupra preocupărilor artiștilor, asupra edu- 
caţiei lor și, nu mai puţin, asupra nivelului estetic la care 
se situează ca atitudine. 

Autorul acestor rânduri a ţinut să se oprească asupra 
fiecăreia dintre lucrări, şi a făcut-o împins de cea mai le- 
gitimă curiozitate. In cele câteva cronici apărute în ziarul 
„Acţiunea“, am notat unele impresii, care, natural, au nu- 
mai o valoare de eboșă, rămânând ca acestea să fie des- 
voltate cu noi prilejuri. Aceste notițe ne-au servit pentru 
a ne apropia mai ușor de concluziile esenţiale care se putea 
desprinde pe marginea acestei expoziții colective. 

Aceste concluzii s'ar putea rezuma în două mari cate- 
gorii: de fond și de formă. In cea dintâi, intră constatarea 
că cei mai mulţi dintre artiști au pierdut contactul cu na- 
tura. Subiectul a devenit exterior și prin aceasta s'a ba- 
nalizat. Această banalitate nu este remediabilă dacă artiştii 
nu vor înţelege că menirea lor este tocmai aceea de a desco- 
peri caracteristicul naturii, de a-l evidenția în mod origi- 
nal şi frumos, cu ajutorul formei. Acei care sunt hotărîți 
să își urmeze îndemnul spre creație, trebuie să gândească 
profund asupra raportului dintre fond şi formă. Aceste două 
noțiuni pot sta foarte bine una lângă alta, este, credem noi, 
chiar una din condiţiile fundamentale în creaţia plastică. 
Un peisaj nu e numai un motiv pentru a colora (acest fel 

de a înţelege problema colorii s'a născut din greşita inter- 
pretare a impresionismului francez, susținută la noi de o 
întreagă pleiadă de artişti). Un peisaj e şi un fragment din 
marea viață a universului. Prin contact cu vocaţia, conți- 
nutul său poate fi pus într'o lumină care să radieze su- 
gestii precise, asupra multiplelor sensuri pe care le are. 
Acelaşi lucru se poate spune despre un portret, despre un 
nud, sau despre o natură moartă. Forma în sine, oricât de 
măiastră poate părea, dacă nu este pusă în subordinea con- 
ținutului, nu trezește în sufletul nostru decât impresii vagi, 
care nu durează. Emoţiile mari nu sunt trezite decât atunci 
când forma se alătură şi sensibil unei probleme de viață, 
unui conţinut etic. 

O concluzie imediată este, deci, aceea de a căuta să ne 
apropiem cu sinceritate de subiect şi, neostenit, să căutăm 
a exprima natura în toată gama ei de înțelesuri și aspi- 
rații. 

In cea de a doua categorie, în care intră complexul ele- 
menielor ce dau naștere noțiunii de formă, se observă 
iarăşi foarte grave abateri. Cei mai mulți nu au înțelege- 
rea justă a formei, a materiei, a liniei, a colorii. Sunt o 
mulțime de lucrări în care aceste noțiuni apar învălmă- 
șite sau — și în cazul cel mai bun — prinse la întâm- 
plare. 

O formă nu vizează esteticul, decât atunci când în aju- 
torul liniilor, a laviului sau a unui material oricare, se or- 
ganizează în sens expresiv, un volum din natură. Nu pre- 
zentarea fotografică a unei părți anatomice, ci subordona- 
rea unui ansamblu constructiv, îndreptat înspre ideea cen- 
trală a operei. 

Materia, nu mai puţin, se cere sensibilizată până la trans- 
figurare, altfel vom avea de aface cu cel mai penibil rea- 
lism. Trebue înţeles că atunci când urmărim natura, ea 
trebuie căutată în semnificaţia ei de ordin spiritual. As- 
pectul material al naturii e neinteresant pentru artă, sau, 
în orice caz, partea fizică a naturii intră în cadrul estetic 
cel mult ca un element exterior, ca un cadru pentru con- 
ţinuturi. 

Desenul are element principal linia. Prin ajutorul acestui 
element se pot obține forme, colori sau numai imagini con- 
turate, după concepții diferite. Acei care vor să se con- 
vingă de imensele posibilităţi ale acestui gen, să caute să 
înțeleagă desenul la Greci sau la Egipteni. 

Când spunem coloare, în înţeles estetic, ne situăm la 

aceeași distanță de înţelesul obișnuit, ca dela volum la for- 
mă. Este coloarea care ajută transfigurarea unui obiect şi 
nu coloarea fizică, lipsită de semnificaţii plastice, 

In ce privește ordinea genurilor, clasarea și înţelegerea 
lor, trebuie să o spunem că se prezintă în acest salon, la 
fel de confuz ca și capitolul precedent. După indiciul cata- 
logului, se arată că înşişi organizatorii mau fost tocmai în 
clar cu această ordine. Desen și desen colorat e unul şi ace- 
laş lucru. Aquaforte, pointe sèche, xilografie, fac parte din 
familia gravurei. Afişul intră în arta decorativă. Deci, sub- 
titlul catalogului trebuia să fie acesta: Desen, gravură și 
artă decorativă. 

Greşala aceasta este o moștenire dela înaintași și avem 
convingerea că, odată cu clarificarea ei, va putea fi înlă- 
turată. Şi va trebui să fie înlăturată în momentul în care 
se vor căuta baze serioase, pe care să fie zidită această 
institutie. (Instituţie, întrucât la noi salonul oficial este che- 
mat să răspundă, înainte de orice, unui rost educativ). Când 
va veni acest moment, credem că va fi în avantajul orga- 
nizatorilor să procedeze, dela început, prin a clarifica po- 
ziţiile pe care le ocupă fiecare gen în parte, având alături 
şi subdiviziunile sale. 

Astfel, desenului propriu zis, i se alătură imediat dese- 
nul colorat. Se înţelege prin desen colorat acela căruia co- 
loarea i se subordonează pentru completarea unui sens liric 
sau studios şi în nici un caz atunci când coloarea ocupă 
locul prim. In cazul acesta avem aquarela sau pictura pro- 
priu zisă. Poate fi creion, peniță, cărbune, cretă, lemn muiat 
în tuş sau alt procedeu. Esenţialul este ca lucrarea să fie 
originală, adică însăși hârtia pe care artistul și-a purtat de- 
getele. Dimpotrivă, aturxi când între original și duplicat 
a intervenit un procedeu tehnic de multiplicare, avem aface- 
cu familia gravurei. 

Din condiţiile oferite de aceste două categorii ale dese- 
nului, se întrupează apoi alte subdiviziuni ale genului: ilus- 
traţia cu componentele sale caracteristice. Studiul (ceea ce 
înseamnă analiză și proiect) și schița, care prezintă îndeo- 
scbi caractere psihologice. Acestea la rândul lor, primesc 
botezul după materialul și tehnica în care au fost lucrate. 
Gravura în linoleum, în lemn pointe seche, când se sgârie 
direct pe plăci de zinc, și aquaforte, când se întrebuinţează 
procedeul clasic cu apă tare. 

Afișul, însă, nu este o categorie a desenului. Aici coloarea 
e cerută pe primul plan pentru plusul ei de efect faţă de 

desen. Din păcate afișul e foarte slab prezentat și e re- 
gretabil, fiindcă este tocmai ramura cae poate interesa în 
epoca noastră, dată fiind utilitatea afișului în viața econo- 
mică și nu mai puţin în cea culturală, 

Astfel înțeleasă, repartizarea materialului, se pune o în- 
trcbare; pentru ce la categoria artă decorativă nu se pri- 
meşte și sculptură decorativă? Poate fi un răspuns: pentru 
că nu avem, Dar acest răspuns poate fi un argument în plus. 
Tocmai fiindcă nu avem, salonul trebuie să stimuleze şi să 
îndrepte energia creeatoare şi în direcția aceasta. 


După această sumară prezentare, întrebăm: oare aduce- 
rea la îndeplinire ale dezideratelor de mai sus, n'ar putea 
însemna o regenerare fundamentală a salonului şi, pan el, 
nu s'ar putea creea astfel un îndreptar educativ? Ne amin- 
tim în acest moment un articol şi un interview acordat de 
unul dintre aranjatorii salonului, d. Al. Basarab, căruia 
conducerea legionară i-a încredințat după cât ştim un înalt 
loc în dirijarea vieţii artistice. In aceste articole, d. Basa- 
rab constată de o parte falimentul saloanelor, de unde 
domnia-sa trage concluzia că trebuie părăsit genul picturei 
de șevalet. In locul acesteia, -propune pictura murală, Au- 
torul acestui articol s'a întrebat, şi cu legitimă îngrijorare, 
ce ar fi dacă concluzia pictorului Basarab ar primi și bote- 
zul integral al voinţei autorităților noastre culturale? Mai 
întâi de toate am fi obligaţi să devenim epici. Visul e fru- 
mos. Numai că din temperamente lirice nu se poate întrupa 
viziunea epică. Şi dacă vom forța lucrurile, se prea poate 
întâmpla să ajungem cu toţii nişte hibrizi, nişte confuzi şi 
să dăm întregii arte românești un aspect de diletantism, 

Credem că problema aceasta cere puţină putere de intro- 
specție psihologică și filosofică în fenomenul creeaţiei. D. 
Basarab pleacă dela atribute de ordin epic şi nu ne mirăm 
că ajunge la astfel de concluzii. Pentru aceea nici nu îl ju- 
decăm. Îl ştim călăuzit de multă bună credință şi nu mai 
puţin de onestitate. N'am făcut această subliniere din spirit 
polemic ci, dimpotrivă, dintr'o sinceră pornire de stabilire 
a unei cât mai juste orientări, 

Cauzele falimentului pe care îl subliniază d. Basarab, 
trebucsc căutate în abaterile pe care am încercat să le evi- 
dențiem mai sus. lar remediul va putea fi găsit în altă 

parte decât în renunţarea pe care o preconizează d. Basa- 
rab. Se impune bine înțeles, o largă revizuire a principiilor 
educative care stau la baza vieţii noastre artistice, adică o 
urmărire îndeaproape a factorilor propagatori de cultură 
artistică, 

Problema ajunsă aici, ne impune a aduce în discuţie în 
primul rând, academiile de arte frumoase, O să ne fie greu 
să desvoltăm cu acest prilej întregul aspect cauzal al dez- 
orientării în care ne găsim, totuşi vom spune că programul 
didactic al Academiilor va trebui fundamental revizuit, S'a 
crezut că profesorii de desen pot fi dispensați de noţiunea 
talentului. Altfel trebuie înțeleasă o Academie de artă. Și 
dacă se va porni dela principiul că arta este un focar de 
reîmprospătare a vieţii, profesorul va trebui considerat ca 
un agent esenţial în învățământul secundar. Deci, un om 
cu vocație şi nu mai puţin cu o pregătire tehnică și teore- 
tică potrivită cerinţelor de desvoltare a unui program ana- 
litic, în acord cu cele mai regeneratoare principii de vita- 
litate spirituală. 

In al doilea rând intră saloanele oficale, cărora le revine 
menirea de a evidenția eforturile, de a trasa linii de con- 
duită publică, precum și de a promova elementele de va- 
loare. 

N'am vrea să se creadă că cerem marea cu sarea pentru 
artişti — şi e departe de noi gândul de a da sugestii care să 
îngreuneze viața Statului — dar pe lângă convențiile amin- 
tite mai sus, existente deja, dar în vădit faliment, credem 
de absolută trebuinţă înființarea unei săli de expoziţii, care 
să fie oferită gratuit artiștilor tineri. Odată, vom arăta mai 
pe larg ce capitoi trist este obținerea unei săli în viaţa unui 
artist lipsit de mijloace materiale. Să nu se uite că chiar 
în afară de sală, o expoziţie cere o cheltuială, care, adese- 
ori, îi răpește artistului hrana cea de toate zilele, 

Și ca încheere, vom reveni asupra nevoii de a se deschide 
artiștilor drumurile spre largul ţării. Ei au ochi care știu 
să vadă realitățile mai profund decât delegatii oficiali, tri- 
mişi în inspecții inopinate. Să se dea putință spiritelor 
ascuţite, ca al lui Aurel Jiquidi, să treacă prin orășelele pro- 
vinciale şi vom avea fresca desăvârșită a snobismului, a 
parvenitismului ce bântue încă viaţa noastră publică. Sau 
tineri ca Eugen Drăguțescu, după o asemenea călătorie, se 

vor întoarce purtând în blocurile de desen un vast repor- 
taj al suferinţei și al mizeriei. Sau coloriști, cum avem atâ- 
ţia (nu cităm pe nici unul, tocmai fiindcă sunt mulți), vor 
aduce în oraș, pentru a-i încălzi viaţa și pentru a ne întări 
conștiința că țara noastră e frumoasă destul, ca so iubim 
şi să ne putem jertfi pentru ea; zic, vor aduce toate acele 
extraordinare imagini care fac peisajul de basm al pămân- 
tului românesc, Sau compozitorii (cităm câţiva: Elena Po- 
pea, N. Brana, T. Bilţiu) ar putea urmări viața ţăranilor, 
atât de diversă și sugestivă, în conţinuturi etice, 

Ar mai rămâne un capitol, ceva mai delicat, dar tare am 
vrea să isbutim a-i arăta latura bună: ne gândim la con- 
tactul artiștilor cu străinătatea. Să fie trimişi numai oameni 
pregătiți. Adică acei care şi-au făcut primii pași în ţară, 
fiindcă e primejdios din cale afară să ne creștem artiștii în 
străinătate. Dezorientarea de azi se datorește în mare parte, 
acelora care s'au întors impregnaţi de concepții străine de 
rosturile culturii noastre. Să fie trimiși acei puţini aleşi, în 
pașii cărora apar clarificate noţiunile fundamentale ale ar- 
tei, Să fie trimişi pentru o verificare şi eventual o îmbogă- 
tire de sensuri tehnice, precum și pentru desvoltarea spi- 
ritului critic, fără de care nu pot fi artiști mari. 

Când Statul va înţelege să pună astfel problema educa- 
ției artistice, vom putea vorbi despre artă ca despre o mare 
valoare cu aderenţe precise la tendințele de renaştere ale 
ncamului românesc. Și artistul va deveni atunci un reazăm 
moral și un apostol în drumul nostru spre civilizaţie, 


ION VLASIU 


LUCIAN BLAGA, ENERGIE ROMÂNEASCĂ 


Până în prezent cel puţin, opera deopotrivă poetică și fi- 
losofică a lui Lucian Blaga a fost cinstită cu o atenţie şi 
prețuire de care nu s'au bucurat scrierile altor filosofi ro- 
mâni, poate tot așa de consistente și valoroase, 

Există într'un anumit fel și în sensul bun al cuvântului, 
o modă Blaga, asupra rezultatelor căreia nu ne putem pro- 
nunța astăzi. Ea se explică probabil prin anumite corespon- 
dențe intime, imponderabile și neprecizabile, între preocu- 
pările, aspiraţiile şi frământările spirituale ale generaţiilor 

mai noi, fascinate într'o largă măsură de expresia poetică 
a cugetării filosofice a lui Blaga, şi între orizonturile meta- 
fizice deschise de această cugetare, atât de proaspătă şi în- 
viorătoare, prin conţinutul ca și prin noblețea stilzată a 
formei sale, O gândire, de seva metafizică a lui Blaga, nu 
putea să nu intereseze o generaţie care asistă şi îmbrățişează, 
cu atâta convingere, renașterea metafizică a vremii noastre. 

Aci trebue căutată, cred, cheia interesului foarte viu, aş 
putea spune: a entuziasmului pe care opera lui Blaga l-a 
deşteptat în rândurile tinerimii cititoare, mai mult decât în 
acela al intelectualilor mai în vârstă, şi chiar de-o vârstă 
cu el, Cronicile, articolele numeroase, discuţiile vii şi co- 
mentariile critice care s'au scris, traduc numai parțial acest 
interes, mult mai adânc, mai vast și mai divers, Ea însăși în 
plină desfăşurare, această operă este încă departe de a fi 
răscolit şi mulțumit toate curiozităţile. 

Numărându-se printre apariţiile cele mai complexe din 
cultura română, şi cele mai pline de semnificație, opera 
lui Blaga, privită sub toate unghiurile şi sub toate feţele e1, 
dă dreptul să se vorbească de un „fenomen spiritual Bilaga“. 
Se poate vorbi de un astfel de fenomen, chiar dacă ţinem 
seamă numai de svonul nòu prin care ea a învolburat atmos- 
fera noastră spirituală, de multă vreme neturburată de apa- 
riţia creațiilor veridice, 

Una din manifestările cele mai interesante, — îmi îngă- 
dui să afirm chiar, cea mai prețioasă, — prilejuite de opera 
lui Blaga, cred că este studiul lui Vasile Băncilă asupra lui 
Lucian Blaga, văzut ca „energie românească“ 1). 

Eseist subtil, de bogate resurse și posibilităţi, talentat 
scriitor și (el însuși) gânditor original, așa cum ni sa desvă- 
luit în atâtea studii și eseuri, Vasile Băncilă îmi pare a fi 
primul care a surprins noutatea răscolitoare, semnificaţia 
adâncă și valoarea etnică de însemnătate epocală a ope- 
rei lui Blaga. 

Iată un aspect al creaţiei poetului și gânditorului ardelean 
de care, după câte știu, nu s'a vorbit, şi care va trebui sub- 
liniat stăruitor. Fiindcă, Lucian Blaga văzut ca ener- 
gie românească ne poate da cheia înţelegerii adevărate a 
sensului operei sale, 


1) Lucian Blaga energie românească, Colecţia Gând românesc, 
Cluj 1938, 


LUCIAN BLAGA, ENERGIE ROMÂNEASCĂ 667 


Gândul poate să surprindă, să trezească nedumerire și mi- 
rare, îndeosebi printre istoricii filoscfiei, înclinați să gă_ească 
cu totul alte legături de înrudire spirituală, alte derivări de 
cât cea etnică. Oricât aparențele ar sugera explicaţia gân- 
dirii lui Blaga numai prin mediul, prin preocupările şi ten- 
dinţele existente în atmosfera gândirii europene contempo- 
rane, — ne gândim la un anumit romantism filosofic, la 
teologia dialectică şi interesul masiv pentru filcscfia culturii 
aprins și promovat de Frobenius, Spengler și numeroşii lor 
adepți, — opera sa poetică și filosofică este totuşi adânc 
românească în izvoarele ui originare, în structura, spi- 
ritul şi anticipaţiile ei fundamentale și ultime. De aceea, nu 
prin punctul de vedere strict istoric, așa cum este practicat 
de is.oria filosofiei; nu raportându-l la filosofia apuseană, 
se poate înțelege filosofia lui Blaga. Din complexul filosofiei 
apusene gândirea lui Blaga a extras și împrumutat desigur 
numeroase motive, elemente, sugestii şi valori decorative, 
dar ea nu este, în ultimă analiză, un simplu reflex al vieţii 
culturale din Occident. Nu este, deoarece „complexul struc- 
tural și noima fundamentală, care organizează şi sanctifică 
totul“, nu se poate împrumuta și muta dintr'un spatiu cul- 
tural în altul, dintr'un mediu spiritual în altul, păstrându-și 
aceeași eficienţă reală. Acest „complex structural“ și această 
„noimă fundamentală“ care incită, organizează și modelează 
stihial și lăuntric gândirea lui Blaga, se găseşte în realitatea 
spiritului autohton, în substratul adânc, primordial al sub- 
conștientului creator de cultură al poporului nostru. De 
aceea, față de toate celelalte puncte de vedere ce se pot apli- 
ca în explicarea și înțelegerea operei lui Blaga, — istoric, 
poetic, autometodic, evolutiv — punctul de vedere etnic esta 
cel mai organic. „Raportarea lui Blaga la categoriile exis- 
tenței românești este cea mai aducătoare de rod“. In lumina 
revelatoare a acestui punct de vedere, Băncilă despică cu 
măestrie țesătura de adânci semnificaţii etnice, sensurile 
esenţial româneşti, anticipatiile îndepărtate și profunde a'e 
acestei filosofii de mare suflu şi patetică încordare, care, în- 
tocmai ca şi aceea a d-lui C. R. Motru, se leagă prin nume- 
roase şi tainice fibre de resorturile etosului nostru popular. 

Pe deasupra tuturor conexurilor istoric-filosofic2 cu gân- 
direa apuscană, a tuturor motivelor împrumutate acestei 
gândiri, Blaga rămâne în sine o apariţie românească de cea 
mai curată esență. „Blaga e un cristal etnic pur“. Așa-l 
vede, îl înţelege şi-l prezintă Vasile Băncilă. 

Pentru a dovedi aceasta afirmată întâia dată limpede şi 

hotărît, Vasile Băncilă încearcă o analiză, în care cred că 
stă valoarea de prim plan a acestui admirabil şi inspirat 
studiu: analiza viziunii românești a realităţii. Por- 
nind dela această analiză de remarcabilă perspicacitate, ne 
arată numeroasele corelaţii etnice ale filosofiei lui Blaga, 
„etnicul reprezentativ“ al acestei gândiri în care s'a rea- 
lizat însăși „ideaţia românească“. 

Există în adevăr o înţelegere românească a realităţii, 
care poate fi sesizată, mai ales, şi poate numai în viziu- 
nea cosmică țărănească, fiindcă, așa cum a spus-o şi Emi- 
nescu, Maiorescu şi C. R.-Motru, țărănimea este singura 
noastră clasă pozitivă, și numai ea reprezintă esența pură, 
substanța nealterată a românismului. 

Există la noi „o mare realitate constantă şi unitară: „ţăra- 
nul“. Spiritualitatea plină de miez a ţăranului nostru tre- 
bue cunoscută în originalitatea și specificul ei, pentru a în- 
ţelege cu adevărat duhul filosofic al operei lui Blaga. 

Vasile Băncilă vorbește de cosmicismul ţăranului ro- 
mân, „direct, pozitiv, adânc, armonios și discret“, relevând 
îndeosebi acele aspecte ale sale, care „nu pot fi lăsate la o 
parte din explicarea lui Blaga“, cum sunt: nevoia de spa- 
ţiu liber, intuiţia armoniei cosmice și sentimentul partici- 
pării la cosmos. Afirmând viața și asistând la tainele ei, nu 
ca un ideolog, ci ca un liturghisitor, — încadrat cum e dela 
sine în feeria cosmică, — țăranul va organiza lumea din 
punct de vedere logic, după niște categorii care pun în lu- 
mină valoarea logicei țărănești, specifică prin „varietatea 
planurilor ei“. Categoriile, felul cum sunt organizate la ţă- 
ran din punct de vedere logic, cadrul și lumea cosmică, sunt 
analizate de Vasile Băncilă cu o putere de pătrundere şi de 
formulare deosebită. Categoria esenţelor ontologice, 
mitul sau miticul ca modalități de cunoaștere și expli- 
care; modalitatea stihială, care se mișcă pe un plan ma- 
jor; dogmaticul nelipsit din atitudinea țărănească, și care, 
fără a fi o intuiție mistică, depășește totuşi logica formală; 
divinul, ca maiestatea categorială de cunoaştere, şi agno- 
sticismul înţelegător, „rezervă tăinuită“ şi „supapă 
de siguranţă“, sunt tot atâtea planuri diferite de cunoaştere, 
alcătuind un hexagon gnoseologic, care, alături de viziunea 
şi trăirea cosmică, „formează ideația bogată și volnică a ţă- 
ranului“. 

Lăsând la o parte redarea ideilor și sugestiilor sale în 
această direcţie a spiritualităţii ţărănimii noastre, de-o nou- 
tate care poate incita la adâncirea cercetărilor, cu perspec- 

tiva unor bogate roade, ne vom opri aci îndeosebi asupra 
întrebării pe care şi-o pune V. Băncilă: ce raporturi sunt 
între această ideație bogată a ţăranului — ideația româ- 
nească propriu zisă — şi lumea lui Blaga? Lămurirea ei ne 
va arăta pentru ce Blaga este în adevăr o „energie româ- 
nească'“. 

Găsim cu totul fericită încercarea lui Băncilă de a ra- 
porta conceptele fundamentale ale viziunii filosofice a lui 
Blaga, la modalitățile existenţei etnice, şi de a dovedi că 
gânditorul, care poate fi considerat drept una din expre- 
siile majore ale destinului cultural românesc, trebue înţeles 
în legătură cu viziunea cosmică ţărănească. 

Există, fără discuţie, un aer comun de familie spirituală 
între viziunea filosofică a lui Blaga și viziunea ţărănească 
a realităţii. El poate fi desprins în principalele inovaţii ale 
filosofiei lui Blaga, care rezumă ceea ce e esenţial în ethosul 
nostru. 

Filosofia lui Blaga n'ar fi ajuns la rezultatele cunoscute, 
dacă n'ar fi plecat „dintr'un fond spiritual de adâncă parti- 
cipare la cosmos“. In opera sa se regăsește același sentiment 
al unei participări substanțiale la ordinea lumii, care e ca- 
racteristic viziunii ţărăneşti a realităţii, cosmicismului 
românesc — cum spune Băncilă, cu un termen care nu ni se 
pare fericit ales. Aci trebue căutat unul din punctele prin- 
cipale de contact dintre spiritualitatea etnică şi filosofia lui 
Blaga. 

Pe lângă alți factori, — în afară de meritul personal, de 
fondul subconștient de poet și fost teolog, şi de spiritul 
filosofic al vremii, — factorul etnic se bucură de o efi- 
ciență excepţională. Pilonul etnic constitue într'un fel în- 
săși substanța acestei filosofii, dovedindu-se, astfel, prin 
opera lui Blaga, că el este creator de metafizică. După cum 
arată Băncilă, etnicul a constituit un număr de condiţii 
favorabile pentru stabilirea dogmaticului la Blaga. Dog- 
maticul, ca o categorie de cunoaștere, nu lipseşte din ati- 
tudinea ţărănească. Dacă în filosofia lui Blaga el deţine ro- 
lul de concept-bulb, faptul se datorește acelei înrâuriri ve- 
nite de jos, din adânc. Transfigurarea antinomiei din dog- 
mă mar fi fost posibilă, după Băncilă, dacă n'ar fi existat 
o metafizică implicată, un număr de credinţe, fie ele cât 
de vagi. Elementele acestei metafizice, între care trebue re- 
ţinut mai ales intuiţia complexităţii şi adâncimii realului, 
au lucrat activ în conceperea metodei dogmatice, 

Etnicul însă, acest fundal pe care Băncilă proectează 

necontenit concepţia lui Blaga, se recunoaște, în eficienţa 
lui reală asupra gânditorului Blaga, îndeosebi sub cele două 
aspecte ale sale, care covârșesc şi pun în umbră înrâuririle 
streine şi exterioare: divinul şi miticul popular. Aceste 
două categorii de cunoaştere se îmbină în conceptul Mare- 
lui Anonim, „țăruș de argint, central bătut în pajiștea 
existenței“, punct metafizic arhimedic, prin care Blaga de- 
semnează realitatea transcendentă, principiul ultim al exis- 
tenţei. De altfel, curajul de a ancora în mit este „darul 
pe care realitatea românească l-a făcut lui Blaga și indi- 
rect culturii filosofice“. Mitul Marelui Anonim, expresie me- 
taforică curioasă și oarecum exotică (el aminteşte parcă de 
Marele Preot al templelor orientale), nu este altceva decât 
transpunerea într'o expresie filosofică înaltă, a viziunii ro- 
mânești a factorului metafizic sau divin. Poporul, oricât 
reprezentările sale au un caracter naiv şi sensibil, are totuși 
aptitudinea metafizică. Deși structura lor este precumpăni- 
tor intelectuală și nu au adesea nimic metafizic, miturile 
sunt de multe ori trăite metafizic. 

Tot așa de adâncă este apoi înrudirea spirituală dintre 
teoria cenzurii transcendente şi ceea ce Băncilă nu- 
meşte „agnosticismul înţelegător“ al poporului nostru. In 
această categorie de cunoaștere ţărănească, Băncilă vede 
„direcţia și cadrul cel mai important în atitudinea cunoscă- 
toare etnică“. Cercetarea ei se impune și pentru faptul că 
„angajează pe cel mai viu Blaga, însuși temeiul vital al 
creației sale ideologice“, In ce constă acest agnosticism 
cunoscător, specific ţăranului nostru? Pentru el, „lumea 
apare ca fiind înconjurată sau condiţionată în adânc de un 
halo de taină ontologică. Dar această taină nu e absolută, 
ci are anume majoră intimitate cu noi, e inteligibilă în 
parte, deși e neformulabilă în termeni de cunoaștere propriu 
zisă. Pentru ţăran, există un fel de cunoaștere virtuală și 
informulabilă în acest domeniu sau. există o necunoaștere 
așa zicând cunoscătoare. Acesta e agnosticismul țărănesc. El 
e diferit de agnosticismul filosofilor, fiindcă lucrurile pe care 
le cunoaștem au totuși pentru țăran motivare profundă și 
o cheie de transparenţă relativă: agnosticism înţelegător. 
Pregnăm această expresie, deşi termenii ei par contradic- 
torii, pentru a indica atitudinea ultimă la care ajunge cu- 
noașterea țărănească. Există un agnosticism înţelegător, 
după cum există şi gnosticism neînțelegător, care pozitivea- 
ză şi superficializează lucrurile, sterilizându-le de orice tai- 
nă. Acest fel de cunoaștere țărănească e foarte curioasă, pen- 

trucă e totodată logică și mistică. E logică, fiindcă e me- 
diată, servindu-se, de exemplu, de ideea de Dumnezeu, pen- 
tru a cunoaște indirect, prin el, şi e mistică, fiindcă ideea 
de Dumnezeu este sau trebue să se termine într'o intuiție di- 
rectă, trăită“ (p. 37—38). In altă parte, Băncilă revine asu- 
pra acestei importante categorii de cunoaştere țărănească, a 
cărei cercetare amănunțită i se pare că ar putea fi deose- 
bit de rodnică pentru teoria cunoașterii în general. Ag- 
nosticismul înțelegător rezultă din faptul că ţăranul 
român, de o parte, „este şi se simte totdeauna organic în- 
cadrat în realitatea generală, ale cărei nervuri și noime se 
continuă în ființa lui; de alta, că trăiește adânc în in- 
tuiția divinului care garantează existența unui sens prin- 
cipiar în lume, chiar dacă nu poate fi înţeles în el însuși. 
In filosofia lui Blaga, acestui fond etnic îi corespunde, cu o 
înrudire spirituală impresionantă, teoria cenzurii trans- 
cendente“ (p. 75). 

Fiindcă în taina creației filosofice a lui Blaga nu se poate 
pătrunde decât considerând, în ordinea importanţei lor, cei 
trei factori: etnicul, religia şi poezia, nu mă pot opri de a 
cita aci apropierea sugestivă pe care Băncilă o face între 
această teorie a cenzurii transcendente și „imagina biseri- 
cii creștine, așa cum trăeşște ea în sufletul poporului român“. 
In această imagine trebue văzută, după d-sa, metafora care 
a prezidat, într'un fel oarecum ocult, la „geneza viziunii 
filosofice a lui Blaga“. „La Români, biserica adăpostește 
şi pune în valoare misterul, dar împarte lucrurile în două 
mari clase, în cele care sunt lăsate să se vadă clar și cele 
care sunt ascunse în cea mai mare parte, pentrucă se referă 
la adevăruri mai adânci. Naosul şi altarul corespund aces- 
tor două clase. Intrucât ne privește, avem convingerea că 
miezul metafizicei lui Blaga, mitul filosofic al cenzurii trans- 
cendente, e, până la un punct și lăsând la o parte amănun- 
tele, sublimarea planului şi simbolicii bisericii creștine, așa 
cum e asimilată în experienţa şi structura ideației româ- 
nești“ (p. 88). 

Credem că din aceste apropieri, reiese cu destulă vigoare 
şi limpezime aerul comun de familie spirituală dintre opera 
lui Blaga şi ethosul nostru. Toate elementele amintite „sunt 
organice la Blaga şi la etnicul românesc esenţial“. Gnoseolo- 
gia autorului „Cunoașterii luciferice“ se acordă struc- 
tural, și cu evlavia cunoscătoare, şi cu realismul ontologic 
românesc. Dacă, pe deasupra, nu pierdem din vedere că 
„principalul pilon comun al celor două realități“ — viziu- 

nea țărănească a realităţii și aceea a lui Blaga — este ideea 
de mister deopotrivă dominantă în filosofia ca și în poe- 
zia sa, vom înțelege până unde se întinde înrudirea spiri- 
tuală subliniată. Pentru a surprinde semnificația adevărată 
a conceptelor principale din gnoseologia și metafizica lui 
Blaga, este necesar să se recurgă la ideea de mister. Aceasta 
nu însemnează, fireşte, că Blaga termină în misticism pur. 
Gânditorul „Eonului dogmatic“, nu e nici mistic, după 
cum nu e nici raționalist. Băncilă are dreptate să afirme că 
Blaga reprezintă deopotrivă, ontologismul românesc și cri- 
ticismul nostru esenţial. Filosofia sa reflectează într'o for- 
mulă majoră însuși „misterul etnicului românesc, prin care 
înţelegem misterul transparent și organizat în virtualitățile 
lui metafizice“. Această filosofie traduce cu o rară putere 
de afirmare și neîntâlnită subtilitate, însăși structura ro- 
mânească, definită prin „luciditate intelectuală pe un fond 
de anume misticism“. Ea este, cum spune Băncilă, „însuși 
românismul metafizic transfigurat“. 

Găsim inutil să mai înmulțim exemplele, pentru a ilustra 
acest adevăr: că opera lui Blaga are rădăcinile adânc cres- 
cute în solul spiritualității etnice. 

Fără îndoială, Lucian Blaga „a lucrat sub steaua lui, dar 
şi sub delegaţie etnică“. Aplicându-i propria teorie, Băncilă 
vorbeşte de „apriorismul etnic“ al ființei creatoare a lui 
Blaga. Opera interpretată îl îndreptățește s'o facă. Se știe 
că după gânditorul „Trilogiei culturii“, la temelia cul- 
turilor stă inconştientul uman, şi îndeosebi inconştientul po- 
poarelor. Blaga reabilitează ideea de inconștient, compromisă 
de unele școli psihologice, ca freudismul“. Blaga nu concepe 
inconştientul „biologic ori anarhic, ci ca matcă de spiritua- 
litate“. In sensul acesta vorbește el de un apriorism româ- 
nesc. Din acest apriorism etnic inconştient provin, după Băn- 
cilă, „marile potenţe etnice“ ale gândirii lui Blaga. In uni- 
tatea de cristalizare a acestuia există „un spațiu etnic al 
subconștientului“i, care dovedește în ce apreciabilă măsură 
Blaga este o energie românească. Băncilă merge chiar mai 
departe, punând opera lui Blaga în legătură cu energia ar- 
delenească, și stabilind „corelaţii adânci naturale între ener- 
gia lui și complexul etnic ardelean“. Lucian Blaga este o 
ilustrare strălucită și elocventă a propriei lui teorii de fi- 
losofia culturii. 

Am căutat în rândurile de mai sus să transmit cititorului 
a parte din gândurile cuprinse în cartea plină de îndrăznețe 
sugestii a lui Vasile Băncilă. Am subliniat îndeosebi acele 

părţi, în care Lucian Blaga ne este prezentat ca o formă 
expresivă, specifică, revelatoare a energiei româneşti. Cine 
nu vine din mediul țărănesc, sau cine n'a trăit îndelung și 
rodnic în mijlocul ţărănimii, — nu ca un strein şi spectator 
"obiectiv, ci cu o vie simpatie, împinsă până la o identificare 
cu spiritul autentic al ţăranului, cu greu va înţelege frumu- 
sețea acestui studiu. Fiindcă „transcendenţele etnice trebue 
să le căutăm în realitatea țărănească în primul rând“. 
Desamăgit va fi de asemeni, cel ce se aștepta din partea 
autorului, la un simplu rezumat neutru al operei lui Blaga, 
așa cum se obișnuește în Istoria Filosofiei. Ceea ce realizează 
Vasile Băncilă nu este un rezumat didactic şi fad, ci o in- 
troducere în spiritul filosofic al lui Blaga, ecou nemuritor al 
spiritualităţii profunde a neamului, o interpretare personală 
străbătută de simpatie și elan. 
N. TATU 
August 1940. 

Găsirea unei integrale a elementelor diferenţiate și consi- 
derarea acestei integrale ca realitate viabilă, — spre deose- 
bire de privirea analitică pe regiuni structurale, — este punc- 
tul de vedere modern şi corespondentul noilor tendinţe, reali- 
zate sau nu, de integrare politică. Şi spunem că această 
integrare este o realitate viabilă, prin faptul că ea corespunde 
unui funcționalism strict al formelor integrate, prin care în- 
ţelegem — în direcțiunea vederilor de mai sus — „unităţi“ 
sau „realități“ de ajungere, deci de realizarea operaţiunii 
pornind dela unităţile elementare diferenţiate. 

Desigur că mecanismul integrărilor nu este limitat la 
un Singur grad, ci se efectuează pe grade, astfel că formele 
integrate de gradul I pot deveni unităţi elementare pentru 
integrarea de gradul II. Această operaţiune succesivă este 
însă condiționată — în mod normal — de o schimbare a 
funcţionalismului formei integrate respective, așa după cum 
vom arăta ceva mai departe. 

Odată fixat înţelesul sumar, al operaţiunilor de integrare, 
care — prin depășirea individualului — tind la stabilirea 
unei forme integrate grefate pe un anume funcţionalism, 
vom încerca să stabilim în rândurile care urmează necesita- 
tea integrărilor politice pe baza tocmai a funcționalismului 
formelor integrate, apoi definirea condiţiunilor de integrare, 
astfel ca formele integrate să capete înfățișarea şi funcţio- 

narea optimă, și în sfârşit circumscrierea activităţii formelor 
integrate pe un teritoriu, care devine expresia vitalităţii şi 
importanţei acestei forme. Vom face deci un succint studiu 
al acestor trei probleme, căutând cel puţin a defini, acolo 
unde — poate — nu vom putea da o soluţie. 


I. 


Vom vorbi aici despre imperativul integrării, care este o 
reacțiune normală contra a ceea ce am numit „privire ana- 
litică pe regiuni structurale“ sau — cu alte cuvinte, pentru 
a păstra sensul politic al chestiunii — contra diviziunilor și 
relativizărilor conceptelor, fruct al raționalismului tip secolul 
19 şi al unei anumite demagogii democratice. Există în acea- 
stă din urmă considerare o forţare nenaturală și — în con- 
cluzie — trebuia să se revină la considerarea realităţii, care 
ne prezintă doar unităţi de sine stătătoare, în cadrul cărora 
marile funcțiuni se îndeplinesc integral. 

Fireşte că operaţiunea de integrare, așa cum o înțelegem 
noi, se efectuează altfel decât în modul cum se realizează im- 
perativul organizării, despre care ne vorbeşte d. Mihail Ma- 
nolescu 1). Și este şi altceva. 

Organizarea însemnează clasare, erarhizare pe bază de 
competinţe, stabilirea unei ordine în unitatea organizată. In- 
tegrarea nu însemnează numai atât, pentrucă ea are misiu- 
nea de a creea succesiv forme integrate, ale căror funcțiuni 
să fie utile societăţii respective. Pentru a-și îndeplini acea- 
stă misiune, nu este suficientă clasarea, erarhizarea şi ordo- 
narea, ci este nevoie de mai mult, de forţa de coeziune, 
care face dintr'un conglomerat de elemente juxtapuse un 
singur corp cu trăire independentă, transformat și consolidat 
la flacăra celei mai pure tensiuni a idealului, fără de care nu 
poate exista integrarea. Ducele Mussolini, studiind posibili- 
tatea aplicării corporatismului în alte state, spunea în' faţa 
Consiliului Nţional al Corporaţiilor, la 14 Noemvrie 1933, 
că trei condițiuni se cer îndeplinite în vederea realizării ace- 
stui scop și anume: un partid unic, un stat totalitar şi — în 
fine — ca acest stat să trăiască o înaltă tensiune a idealului. 
Trecem peste discuția posibilă a acestor condițiuni şi o con- 
siderăm numai pe ultima în raport de primele două. Obser- 
văm că Ducele cere această trăire de mare intensitate a 
idealului ca o condițiune principală a existenţei corporațiilor, 


1) Mihail Manoilescu, Secolul Corporatismului, Bucureşti 1934, p. 33, 

deși cadrele de organizare ar fi fost realizate prin partidul 
unic și statul totalitar. Şi cu deplină dreptate, pentrucă im- 
perativul modern cere să se privească curajos trăirea intensă 
a idealului, care nu este un factor de cimentare a unită- 
ților elementare, ci determinantul principal al contopirii 
lor în sânul aceleiași forme integrate. Credem deci că impe- 
rativul veacului este imperativul integrării, iar nu 
al organizării, care devine lipsită de randament, chiar și nu- 
mai în cadrul restrâns al economiei politice. 

Este deci evident că la baza unităţilor politice rezidă un 
proces de integrarea elementelor, diferenţiate individual, însă 
atrase între ele printr'o irezistibilă tendință de coeziune. 
Elementele diferenţiate nu pot trăi singure prin însăși dife- 
rențierea lor, care duce la pierderea în extern, prin izolarea 
față de ceilalți semeni complimentari. Integrarea deci se im- 
pune ca un refugiu în sânul căreia funcțiunile se realizează 
integral. 


Dar care sunt funcțiunile mari ale formelor integrate? 
Este o problemă la a cărei abordare trebuie să rămânem în- 
trun cadru cât mai general, deoarece studiul amănunțit nu 
este posibil în limitarea impusă unui simplu esseu. Prin ur- 
mare, vom considera funcțiunile mari care reclamă forme 
integrate de natură politică, funcțiuni pe care le recunoa- 
ştem în activităţile de trăire, apănare și satisfacerea 
aspirațiunilor ideale în cadrul şi în afara for- 
mei integrate. 

Vom remarca, după cum am spus și mai înainte, că, pentru 
fiecare formă integrată de un anumit grad, va corespunde 
o anumită funcțiune sau o complexitate de funcțiuni, în ra- 
port direct cu creșterea indicelui de integrare, Prin urmare, 
dacă luăm în considerare o formă integrată de gradul I, de 
exemplu o corporație, aceasta va avea o singură funcţiune, 
dar dacă luăm o formă integrată superioară, de exemplu sta- 
tul, acesta va avea în sarcină totalitatea funcţiunilor amin- 
tite mai sus. De aceste considerente va trebui să ținem seama 
în expunerea noastră. 


y 


Este firesc ca funcțiunea de trăire — funcțiune mate- 
rialistă — să fie foarte complexă și să adopte un puternic 
colorit economic, menținând însă o deosebită viață sufle- 
tească și o puternică influență în domeniul politic. Trăirea 
impune muncă, iar munca reclamă colaborare complimen- 

tară în cercuri din ce în ce mai largi, astfel că ajungem le œ 
serie de integrări specifice acestei funcțiuni, însă variabile 
după sistemul politic adoptat. 

Munca a căpătat deci o nouă semnificație modernă, de 
înnobilare, de blazon nou, care face posibilă integrarea în 
formele de azi. Ea stă la baza activităților constructive, la. 
baza potenţelor politice. 

Vom numi ca exemplu al celor spuse corporaţiile eco- 
nomice moderne, care sunt forme integrate realizatoare 
a funcţiunii de trăire. 

D. Manoilescu dă următoarea definițiune generală a cor- 
porațţiei: ea este „o organizaţie colectivă și publică alcătuită 
din totalitatea (sau din o parte) persoanelor (fizice sau juri- 
dice) îndeplinind împreună aceeași funcțiune naţională și are 
ca scop asigurarea exercitării acestei funcțiuni în interesul 
membrilor săi“ 1). D-sa împarte corporațiile în corporații 
suprem al naţiunei, prin reguli de drept impuse cel puțin 
economice, și corporaţii neeconomice, astfel că pentru pri- 
mele funcțiunea naţională, despre care se vorbește în 
definiţiune, este o funcţiune naţională economică. 

Corporaţiunea modernă, — și ceea ce spunem aici este va- 
labil şi pentru corporaţiile neeconomice, — este tipul formei 
integrare, care — bine înţeles — nu este exclusiv. Ea nu este- 
un cadru organizat, ci o formă integrată perfect viabilă, care 
realizează în mod desăvârșit funcțiunea naţională acordată. 
Funcțiunea de trăire, cu multiplele sale feţe, necesitate de 
complexitatea existenţei societății moderne, se găsește rea- 
lizată într'o serie de corporaţii, prinse într'un ansamblu com- 
plet precizat, care, fără să rămână într'o rigiditate inexpli- 
cabilă pentru concepția evoluționistă a societăţii, poate primi 
în cadrul lui orice altă corporație care este reclamată de 9 
nouă funcțiune națională. Prin urmare sistemul nu poate fi 
înmărmurit într'o neînțeleasă fixare în timp, ci este suscep- 
tibil de o continuă transformare în raport cu noile funcțiuni 
naţionale, care pot să apară în viața unui stat. 

Corporaţia este un exemplu de ceea ce se poate numi e 
formă integrată pură, adică o formă realizată printr'o inte- 
grare de felul aceleia pe care am stabilit-o la începutul ace- 
stor rânduri. Forme integrate cu caracter de trăire au mai 
existat însă. 

Astfel în viața romană societas omnium bonorum 
își găsea origina în starea de indiviziune în care rămâneau 


1) Mihail Manoilescu, op. cit., pag. 152. 

moştenitorii după moartea lui pater familias. De aceea, 
Ulpian spunea că societas quodammodo jus frater- 
nitatis in se habet!). 

In acelaşi sens amintim comunitatea familială, instituție 
specific bănățeană, evidențiată de d. Dr. C. Grofșorean ?). 

Societas publicanorum și societas vectigalium 
erau societăți de capitaliști care luau pe seama lor: primele, 
diferite lucrări publice, celelalte, încasarea impozitelor. Erau 
deci societăți obişnuite, pe care nu le-am putea privi ca 
forme integrate. In lumea romană însă — cu tot caracterul 
lor puţin scrupulos — se bucurau de o vază deosebită și 
tratau cu statul dela egal la egal. Forța de coeziune exista 
la superlativ prin scopul lucrativ, deși operațiunile încheiate 
de societăţi erau puţin recomandabile, 

Breslele au fost formele integrate cele mai interesante 
ale evului mediu. Strânse în legi de fier, ele erau asociaţiuni 
de indivizi care exercitau aceeaşi meserie, în același oraş 
sau district. Membrii breslei sau corporaţiunei erau obligaţi 
să nu exercite altă meserie și aveau o serie de drepturi şi 
* datorii, cărora trebuiau să se supună. Spiritul de breaslă, 
particularist şi exclusivist, a întârziat în mod firesc progresul 
industriilor şi coemrțului, dar în schimb a creeat în sânul 
formelor integrate conștiința onoarei meseriei. Din acest 
punct de vedere, coeziunea breslelor era desăvârșită. 

In exemplele date mai sus am ocolit înadins o caracteri- 
stică a acestor forme integrate și anume înfăţişarea lor 
politică. Fiecare din formele integrate economice are și un 
vizibil caracter politic, care se evidenţiază și în exemplele 
luate mai sus. Se cunoaște astfel înfluența nefastă a societă- 
quor publicanilor asupra senatului roman. Iar corporațiile au, 
în organizaţiunile de stat ale veacului nostru, o importanță 
de primul plan, întrucât în statul de azi dreptul la condu- 
cerea politică îl are cel însemnat cu semnul muncii, deci 
semnul integrării sale, ca unitate elementară, în forma de 
integrare reprezentată prin corporații. 

Şi cu aceasta ajungem la ideea unor forme integrate supe- 
rioare, al căror rost și existenţă nu sunt închinate unei sin- 
gure funcțiuni, ci îmbracă toate funcțiunile în aceeaşi uni- 
tară conducere. Vorbim aici de organizaţiuni statale de o mai 
mică sau o mai mare întindere, de numiri diferite sau de o 
perfecțiune variabilă. In ele se întruneşte exercițiul tuturor 


D D., 17, 2, Pro Socio, 63, pr. 
2) Dr. C. Grofşorean — în ţara Dacilor. 

funcţiunilor şi de acest fapt trebuie să ţinem seama în cele 
ce urmează. 

O a doua funcţiune este aceea de apărare. Aceasta de- 
venind imposibilă în cadrul familial se organizează în cadrul 
ginţilor, triburilor, cetăţii sau statelor, pe baze mult lărgite, 
cu o eficacitate suficientă pentru a garanta independenţa şi 
liniștea desvoltării economiei formelor integrate respective, 
Dela început deci apărarea condiţionează trăirea şi se 
fondează pe elemente militare luate dintr'o formă integrată, 
care variază după sistemul timpului, putând fi masa cetățe- 
nilor unui stat sau numai o corporație militară. 

Pentru statul modern funcțiunea de apărare este atributul 
firesc al statului, care poate s'o realizeze prin complexitatea 
mijloacelor pe care le posedă. In acest scop se impune coor- 
donarea tuturor posibilităților în vederea înfăptuirii unui po- 
tențial corespunzător, care să ofere un maximum de garanții 
pentru împrejurările de ordin politic, care se pot ivi pe eşi- 
chierul internaţional, Prin urmare, trebuie să facem consta- 
tarea că funcția de apărare nu este — așa cum s'ar fi putut 
crede — un atribut numai al puterii armatei. Ea o depă- 
şeşte, înscriindu-se ca o funcţiune principală a acestei forme 
de integrare de grad superior, unde poate găsi o satisfacere 
totală a exigentelor moderne. In aceasta vedem un exemplu 
de creşterea funcţiunii și de schimbarea formei integrate, — 
care nu mai putea s'o satisfacă, — printr'altă formă de grad 
superior. 

Armata posedă prin urmare o parte numai din funcția de 
apărare, Nesatisfăcând integral o funcţiune naţională, nu 
poate și nu trebue să fie decât o quasi-corporaţiune, o situa- 
țiune specială care să-i acorde întreaga independență față 
de politic, fiind la dispoziţia directă a statului prin elemen- 
tele de conducere care îl reprezintă constituțional. 

+ 


In ceea ce priveşte funcțiunea de satisfacere a aspiraţiu- 
nilor ideale în cadrul formei integrate, considerăm că este 
funcțiunea care realizează patrimoniul spiritual al unui po- 
por. Intr'o enumerare aproximativă, ea poartă asupra idea- 
lurilor politice, etice, rasiale, etnice, religioase, artistico- 
intelectuale şi asupra idealului de justiție. Pentru satisfa- 
cerea funcţiunilor respective, urmează ca acestea să se rea- 
lizeze prin corporaţiuni sau quasi-corporaţiuni sau — dim- 
potrivă — pot fi funcțiuni care să-şi găsească realizarea în 
cadrul statului modern. 

In orice caz, pentru a dobândi în mod normal un bun re- 
zultat, trebuie să se ajungă la trăirea intensă până la incan- 
descenţă în spiritul înnoitor al veacului, care, dela blazatul 
tip secolul 19, tinde spre omul erou, spre supra-om. Nu ştiu 
de ce ne gândim în acest moment la sbaterea faustică, la un 
nou energetism, pentru o devenire satisfăcătoare, ca realizare 
a omului modern, Dar bănuim în aceasta semnul unor noi 
osteneli pentru seninul unor zile mai bune, 

De aceea, statul de azi nu mai este statul apatic, pe care 
ne obișnuisem să-l cunoaștem, ci este un stat purtător de 
idealuri — aşa cum îl numește d. Mihail Manoilescu. Idea- 
lurile acestea se cer satisfăcute în condițiuni optime în ca- 
drul formelor integrate, astfel ca nici o reticienţă să nu fie 
posibilă. Statul purtător de idealuri este creaţia veacului 
nostru, 


N. 


Integrarea, așa cum am definit-o mai sus, se face pe grade 
şi între anumite limite, ceea ce însemnează că este condiţio- 
nată, fapt de altfel perfect normal. Condiţiunile de bază vor 
fi acelea care pot permite formelor integrate construcţia cea 
mai armonioasă, — ca închegare internă, — și cu admiterea 
unei limitări fireşti în cadrul gradelor de încadrare. Prin 
urmare considerăm că principalele condițiuni se rezumă la 
următoarele trei: existența unor elemente de similitudine în 
unitățile de integrat, diferențieri complimentare între ace- 
leași unităţi și — în sfârșit — existenţa certă a unei forțe 
morale de coeziune, factor principal de sudură. 

Se înţelege de asemeni că, — pentru ca diferite unități să 
poată fi supuse operațiunii de integrare, — este absolut ne- 
cesar ca ele să aibe anumite elemente de similitudine, care 
să le pună în contact, să le apropie. Unităţi disparate nu pot 
fi adunate sub acoperișul aceleiași clădiri, pentrucă aceasta 
nu poate să le cuprindă decât ca pe un amestec de elemente 
eterogene. În consecinţă, apropierea se face prin elemente 
de similitudine, care pot fi — de pildă — activitatea socială 
sau profesiunea, idealul politic, sau naționalitatea respectivă. 

Elementele de similitudine nu îndepărtează însă anumite 
diferențieri complimentare. Astfel vom da ca exemplu de 
integrare superioară, Statul, în care unităţile de integrare 
vin cu un mare aport de diferențieri complimentare, care 
precizează în mod deosebit de puternic caracterul armonic 
al statului. In cadrul partidului ca formă integrată se poate 

face aceeași afirmaţie, fără nici o reticienţă. Și chiar în ca- 
drul corporațiilor, unde s'ar părea că nu exită diferențieri 
complimentare, — constatăm totuşi existența unor diferen- 
tieri suficient de puternice. Să ne referim la exemplu la cor- 
poraţia transporturilor, care cuprinde toate mijloacele de 
transport, începând cu cărăușia propriu zisă şi până la cele 
mai perfecționate mijloace și ne vom convinge că există 
diferențieri complimentare, care indică sensul armonic al in- 
tegrării anumitor unităţi în complexitatea formei integrate. 

In sfârşit, forța de coeziune constitue ultima condiţiune, 
despre care am avut ocazia să vorbim și prin urmare ne re- 
ferim la cele spuse anterior asupra acestei chestiuni. 

x 


In legătură cu condiţiunile de integrare se învederează o 
problemă de importanţă deosebită, pe care încercăm s'o 
abordăm în mod fugitiv, fiind o chestiune subsidiară pentru 
ceea ce ne-am propus să expunem aici. Este vorba de po- 
ziţia ideii de libertate în cadrul teoriei integrărilor poli- 
tice. Oare libertatea nu este anulată printr'o înglobare for- 
tată şi brutală a unităţilor în forma integrată? Și nu cumva 
prestigiul individual este şi el sorocit unei asemănătoare si- 
tuaţii? 

Răspunsul nostru este: nu. Dacă prin libertate înțelegem 
desvoltarea personalităţii firești întrun cadru acceptabil, 
atunci libertatea nu este oprimată. Ideea de limitare nu anu- 
lează, ci imprimă semnul libertăţii. Versurile celebre ale lui 
Goethe ne spun: 


In der Beschränkung zeigt sich erst der Meister 
Und das Gesetz nur kann die Freiheit geben. 


Şi cu deplină dreptate. Deci nu nelimitată libertate într'o 
societate în care individul trebue să trăiască, pentru că-i 
este mediul normal prin care își poate realiza trăirea și satis- 
facerea situaţiunilor sale ideale, ci o libertate suficientă pen- 
tru asigurarea desvoltării personalităţii firești în limite ac- 
ceptabile. Pentrucă altfel individul, care are nevoie de 
mediul social, spre care tinde cu toată pasiunea sa, de- 
vine un neadaptabil, un element neviabil. 

lată deci că — în forma integrată — libertatea este in- 
clusă, o libertate acceptabilă pentru ființa însăși a formei in- 
tegrate. Fără a face paradă de această idee ca în regimurile 
demagogice, unde ea era numai o firmă de vad pentru ale- 
gători, formele integrate moderne trebue să o realizeze 

III. 


In această ultimă parte, ne vom ocupa de raporturile exis- 
tente între forma integrată superioară și expresiunea sa teri- 
torială. Problema este foarte interesantă. Herder spunea 
că istoria este geografia în mișcare, specificând ast- 
fel deosebita valoare pe care o capătă factorul geografic în 
viața unui popor, iar geopolitica studiază cu toată pasiunea 
tinereţii „viaţa politică planetară condiționată şi 
explicată prin geografie“ 1). Prin urmare, vom între- 
prinde acest studiu, — la care nu vor lipsi oarecare exemple 
concludente, — în scopul de a învedera legăturile strânse 
care există între nașterea și devenirea unui popor și mediul 
geografic care i-a fost hărăzit. Credincioşi clasificării func- 
țiunilor naționale, pe care am făcut-o la locul respectiv, vom 
urma același drum şi aici. Prin urmare vom considera pro- 
blema din întreitul punct de vedere: al trăirii, al apărării şi 
al satisfacerii aspirațiunilor ideale. 

Privită din punct de vedere al trăirii, chestiunea impune 
două soluţii: prima se referă la realizarea unui spațiu vital, 
iar a doua reclamă colaborarea internaționlă pe bază de eco- 
nomii complimentare. 

Spaţiul vital, acel Lebensraum cu care ne-au obișnuit 
aproape toate publicațiile vremurilor noastre, implică un te- 
ritoriu unitar, armonic. Fără asemenea teritoriu, care să 
poată să asigure o producţiune şi o consumaţiune corespun- 
zătoare calitativ și cantitativ, nu se poate vorbi de realizarea 
unui spaţiu vital în cadrul aceluiași stat. In caz când, din dife- 
rite cauze pe care nu le discutăm acum, nu se poate ajunge 
la realizarea spațiului vital național, rămâne să se recurgă 
la al doilea procedeu: colaborarea internațională pe bază de 
economii complimeniare, realizând astfel, pe o scară mai 
mare, dezideratul teritoriului armonic din punct de ve- 
dere economic. Cu alte cuvinte, spaţiul vital este un con- 
cept pur economic, care urmează să fie realizat — după 
noi — în cadrul naţional, iar în caz contrariu trebuie să se 
pună bazele unei colaborări de economii complimentare. 

Din punct de vedere al funcțiunii de apărare, problema re- 
clamă unele considerente de strategie. Este evident că apă- 
rarea cere ca ea să se efectueze pe cel mai mic perimetru 


1) Ioan Conea. „O ştiinţă nouă: Geopolitica::, p. 89, în volumul inti- 
tulat Geopolitica, publicat împreună cu d-nii Anton Golopenţia şi M. 
Popa Vereș. 

posibil față de unitatea geografică pe care o serveşte. Prin 
urmare, forma cea mai apropiată de un cerc sau patrulater 
inscriptibil este cea mai favorabilă, însă și cea mai puțin po- 
sibil de realizat, Totuşi să ne gândim că vechile citadele și 
cetăţi întărite, care aveau forme apropiate de cele amintite, 
verifică afirmația de mai sus. In cadrul organizaţiilor de 
state, problema devine însă mult mai complexă. Și aici două 
soluţii sunt posibile. Sau forma integrată superioară se sta- 
bilește pe un pământ unitar din punct de vedere strategic, în 
sensul celor indicate mai sus, sau își alege iniţial un teritoriu 
condiţional geografic. Alte soluţii nu sunt viabile. 

Pentru înţelegerea afirmațiilor făcute, vom da câteva 
exemple. 

Primul se referă la teritoriul unitar şi nu putem să nu dăm 
exemplu celui mai unitar teritoriu, — din punct de vedere 
strategico-geografic, — din toată Europa: teritoriul românesc. 
Perfect întruchipător al funcţiunii de apărare, teritoriul 
acesta nu poate fi din punct de vedere istoric de- 
cât al unei singure forme superioare integrate. 
Pârvan spunea că „din timpuri uitate de amintirea murito- 
rilor trăiau Dacii pe pământul acesta, îmbrățișat de cele trei 
ape, cu marea cetate clădită de zei în mijlocul ţării: cu munți 
de patru părți“ 1). Acest patrulater de munți, este reduitul 
central şi leagănul poporului român. Este „Ardealul 
Mumă“, după cum îl numește d. Constantin Noica. 
Dacă ne gândim încă și la fenomenul de roire radială, obser- 
văm cât de fundată este această idee. Nu întâmplător Sarmi- 
segetuza era în reduitul Carpaţilor și nici întâmplător Traian 
şi-a lăsat la Apulum Potaissa, tot în reduitul Carpaţilor, 
legiunea XIII Gemina și legiunea V-a Macedonică. 

A doua soluție a fost aceea a stabilirii pe un teritoriu în 
conformitate cu anumite determinante geografice. Iată Ita- 
lienii care se întind din arcul Alpilor până în țărmurile mă- 
rilor. Francezii sprijiniți pe crestele munţilor și țărmurile 
mărilor, Ungurii care se așează călare pe Dunăre, în pustă, 
în conformitate și cu anumite determinante atavice, Polonii 
pe Vistula, etc. Limitarea geografică de obstacole natu- 
rale este perfect înţeleasă, ca și cealaltă stabilire, călare pe 
cursuri de ape, despre care Pârvan scria: „Apele nu-s gra- 
nițe, ci drumuri. Și pentru stăpânirea drumurilor, cu stră- 
juie pe ambele părţi, s'au luptat totdeauna statele și po- 


1) Vasle Pârvan — Memoriale, — București, 1923, pag. 166. 

poarele“ 1). De aici însă, prin fenomenul de roire, formele in- 
tegrate s'au întins pe teritorii, care nici acum nu sunt bine 
determinate, din cauza întrepătrunderilor de populații la 
anumite periferii. 

In sfârșit, funcțiunea realizării aspirațiunilor ideale recla- 
mă — în stabilirea teritoriilor — înfăptuirea acestor idealuri 
sau numai a unora din ele, de pildă, idealul etnic, idealul 
politico-strategic, pentru anumite epoci istorice, idealul re- 
ligios, etc. 

+ Ceea ce vreau însă să precizez este că cerințele, studiate 
separat mai sus, se integrează într'o consideraţiuni superioară 
a teritoriului, în vederea găsirii aceluia care poate să re- 
prezinte cât mai just expresiunea formei integrate. Numai 
astfel putem avea o viziune de ansamblu a problemei și deci 
o rezolvare perfect adecvată. 

VINTILĂ TEODORESCU 


ION PILLAT şi V. VOICULESCU 


Ion Pillat a tipărit volumul „Balcic“, în Iulie 1940, în edi- 
tura „Scrisul Românesc“ din Craiova — imediat după ceda- 
rea dureroasă a Basarabiei și înainte de renunțarea tot atât 
de grea de tristeţe, a Cadrilaterului și prin urmare și a 
Balcicului nostalgic și înnobilat de urna funerară a inimii 
Reginei Maria... 

Actul dramatic al cedării consumat — cartea de versuri 
a lui Ion Pillat închinată „Balcicului nostru“, capătă propor- 
ţia unui document elocvent și încărcat de sensuri istorice! 

Este o calitate care se cere stăruitor subliniată, în lun- 
gul şir de sguduiri copleșitoare pe care neamul nostru se în- 
cearcă adânc, de câtva timp, 

Calitate care se adaogă celorlalte două ale volumului; 
atmosfera de peisaj, reverie şi pitoresc care îmbibă poezia 
conținutului — și arta de fineţe, sugestie și linie încântă- 
toare atâtea ori, a ilustratiilor executate cu deosebită teh- 
nică și touși caldă inspiraţie, de Maria Pillat-Brateș. „Balcic“ 
cartea de poeme recentă, a lui Ion Pillat, devine astfel 
un document și naţional și rămâne și o frumoasă monogra- 
fie poetică dublată de linia pură a artei plastice remarcabile, 
a Mariei Pillat-Brateș! 

Arta poetului și arta pictorului ajung astfel o desfătare 


1) Vasile Pârvan, op. cit., pag. 167. 

pentru suflet şi ochi, mai ales că în slujba volumului sa 
cheltuit o rară măestrie grafică, obținându-se o operă de au- 
tentic lux artistic şi de ținută occidentală. 

in bucăţi culese din activitatea lui anterioară risipită în 
atâtea volume — Biserica de altă dată, Caetul Verde, Ţărm 
Pierdut, Umbra Timpului, etc. — Ion Pillat cântă Balcicul 
împletind nota păgână cu elementul biblic, într'o evocare 


plină de coloare uneori, ca în strofele legănătoare ce ur- 
mează: 


Balcic nostalgic cum e luna, 

Albind pereții râpelor pustii, 

Podind pe valuri licărite bruma, 
Veghind cu basme moarte vremuri vii. 


Balcic încins cu ziduri de cenușă, 
Balcic cuprins cu marmuri de fântâni, 
Incununat cu ceruri de brândușă, 
Impodobit cu semne din păgâni, 


Cu dealurile surelor cămile, 

Cu case vechi: încremenite oi, 
Balcic, păstorule din alte zile, 
Cobori pe ţărmul biblic pân' la noi. 


Cetate mai bătrână decât morţii, 
Loc sfânt, ca tinereţea de senin: 
Migdalii să 'nflorească pragul porții 
Când în lumina ta mă 'nchin. 


Evident, într'o astfel de culegere nu se poate pretinde 
«dăruirea unei poezii de adâncime. De aceea, fatal şi firese, 
sunt lucruri și de suprafaţă sau unele numai de simplu 
decor; toate acestea însă se încadrează în tot și se armoni- 
zează alcătuind o adevărată monografie care, normal, va 
avea şi umbre şi lumini... 

Dar cu atât mai puternic strălucesc și te înlănţuesc, ver- 
surile și strofele de aleasă întruchipare, din „Seară pe ape“ 
— de pildă — care sunt toate încărcate de sugestie şi sim- 
bol, care tremură de înțelesuri bogate într'o expresie fluidă 
şi subtilă: 


Murmurul apei tot mai 
Moale s'a stins împrejur. 

Seara și-a tras aur pur 
Sub bărci de pescar. 


Păsări se duc în lumină. 


Turma de fluer legată, 
Leneş cu-amurg se adapă. 


Insulă, pace deplină. 


Cântecul suie stingher 
Pe braţe fluide la cer. 


Linia țărmului ca un tăiş: 
Sus, ostrov de humă, 
Jos, ostrov de vis. 


Intre mine şi sufletul meu 
Cumpăna stelei pe ape mereu. 


M'aplec pe oglinda fără hotar, 
Cu pașii luminii m'afund şi dispar. 


Este arta de greutate, de altfel, spre care se îndreaptă cu: 
certitudine, Ion Pillat, în ultimul timp. 


* 
t * 

O carte de versuri !) străbătute de neliniște, de întrebări 
şi căutări! 

V. Voiculescu încearcă să unească într'o închegare cât mai 
artistică şi naturală, caracterul specific al tradiţiei noastre 
autohtone de cea mai trainică și vie calitate, cu năzuințele 
superioare ale unei arte cât mai rafinate și noi, și cu preo- 
cupările cerebrale și de subtilitate, ale unui autentic inte- 
lectual. Procesul nu este uşor. Cu atât mai mult cu cât 
V. Voiculescu pornea dela hotărîrea și imboldul imperativ, 
de a întrebuința o limbă necălită până acum atât de in- 
tens, în poezie; o limbă aspră uneori, îmbibată de termeni 
grei, de coloare locală sau arhaică, sau utilizaţi de atâtea 
ori în locuţii şi mituri populare, ori în direcţii de prozaică 
necesitate a vieţii. 

Acest grai al poeziei lui V. Voiculescu, a isbit. Gras de 
sucul robust al unei vieți proaspete, smălțat de pitorescul 


1) V. Voiculescu, Intrezăriri, Fundaţia Regală pentru literatură şi 
artă, Bucureşti 1940. 

coloarei și ineditului în unele cazuri, parfumat de arhaism 
altă dată sau dur în realismul lui crud, — evident, venea ca 
o îmbogăţire a limbii noastre, ca o creștere a graiului ro- 
mânesc poetic, Dar izbea uneori şi neplăcut. Cuvintele se 
îngrămădeau câteodată prea cu grămada. Torsul lor nu se 
efectuase în toată fineţea deplină a unei desăvârșiri — care 
niciodată nu devine strigătoare, care totdeauna isbește toc- 
mai prin perfecta armonie a tuturor liniilor și condiţiilor 
de viabilitate originală a unei opere de artă, 

Și în „Pârgă“ şi în „Poeme cu Ingeri“ şi în „Destin“ chiar 
— (acest volum de o deosebită însemnătate) — poezia lui 
V, Voiculescu oferă și partea aceasta de capitol lexical cu 
stridenţe, de aspect nerealizat definitiv al unui interesant 
proces linguistic în poezia noastră mai nouă, Inavuţirea pito- 
rească și bărbăteasca sporire de sănătate şi energia pe care 
Voiculescu le deschidea din plin limbii şi poeziei românești 
se întregeau şi se completau adesea magistral prin con- 
tribuţia tare, cu isbucniri profund personale și străfulgerate 
de imprecaţii impresionant de românești, a lui Tudor Ar- 
ghezi. Şi acest-fapt se accentua fericit, tocmai în anii când 
poezia românească se subția în jocuri efemere de artificii 
puerile sau leşina de anemie costelivă în perioada prezi- 
dată de tânguirile lamentabile ale „Sburătorului“ sau ale 
unor biete hilare reviste de avant-gardă ultramoderniste. 

La V. Voiculescu acea stridență de mai sus, necristaliza- 
rea integrală într'un corp geometric de artă perfectă şi fer- 
mecătoare a tuturor aliajelor lexicale și poetice, — se sub- 
liniază mai ales, în acele bucăți concepute și dăruite sub 
semnul unei mari neliniști, al unor preocupări și fierberi in- 
telectuale şi chiar metafizice, Aici anumite noţiuni și nuan- 
te cu caracter de meditaţie și problemă ajungeau în con- 
flict inestetic cu acei termeni prea cruzi sau prea colorați 
care nu corespundeau totdeauna intentiilor autorului şi în 
special, legilor riguroase ale momentului poetic respectiv, 
Era nevoe încă deci, de limpezire, de justă proporționalizare, 
de răbdurie șlefuire și încordare.., 

V. Voiculescu a stăruit. A stăruit cu intuiţia netă că acesta 
este drumul lui, autentica lui maică personală și mina poate 
cea mai bogată pentru noua lirică română... 

Intr'adevăr „Intrezăriri“, noul volum de versuri, dove- 
deşte puternic şi într'o formă de artă uneori remarcabilă, că 
Vasile Voiculescu este poetul prin excelenţă, al probleme- 
lor turburătoare, al neliniștii fecunde şi al preocupărilor de 
acidulată și nobilă marcă intelectuală! 

V. Voiculescu a cântat priveliștea românească; a evocat 
trecutul şi a plâns durerile patriei sale; a coborit în basmul 
şi mitul străvechi naţional şi ne-a legănat cu toată tânga 
străfundelor nostalgii autohtone, ca apoi să ne redea cu pe- 
nel de meșter iconar și de multe ori cu o boare de mister 
greu de fior și evlavie, atâta din fondul nostru de superstiții 
şi mai ales de religiozitate adâncă, și plină de omenesc și 
lumină, — dar el rămâne, categoric, poetul nostru de astăzi 
predestinat să încerce cu trudă aspră, să toarne într'un vers 
cât mai specific românesc și totuşi cât mai subtil modern 
şi superior artistic, — toate întrebările chinuitoare ale unui 
intelectual ros de neliniște și vreme, toată desbaterea unui 
suflet nou măcinat de problematică, necunoscut și viaţă! 

In „Cântecul Omului“, poetul își caută rostul și-și defi- 
neşte destinul, în stihuri sonore şi prelungi în ecouri: 


Sunt puiul tainic al genunii 
Port harul veșnic al minunii 
Și fructul zilnic al minciunii 
Culeg cu mâini de adevăr. 
Tăcere, suflete, tăcere... 

De-a cărnii neagră mângâiere 
Impodobită cu durere, 

Cum aş putea să te desbăr? 


Salut senine căi de viaţă. 

Ca roua lumilor pe faţă 

Vă 'ncep în pura dimineaţă 
Și iar vă pierd şi iar mă sting. 
Intru'n lăuntrica răcoare 

In nemurirea schimbătoare 
Mă plec pe pietre hrănitoare 
Și sarea visului o ling. 


Mă surp, m'alcătui, rânduri-rânduri 
Urc albe-arhitecturi de gânduri 
Sau, chrisalidă ’n patru scânduri 
Azur duc viermilor măreți... 

Ţin cumpăna cu jar în mine 

Mă înclin pe talgerele pline — 
Când aprig ctitor de ruine, 

Când ziditor de frumuseți. 


In „Marea Biruinţă', biata existență umană este prezen- 
tată lapidar — în finalitatea ei implacabilă: 

Răzbim din lut, urcăm scări de luceferi, 
Silim să ducem cerul mai departe, 
Prin săbiile vremii trecem teferi 
Luptând s'ajungem pân'la tine, moarte. 


Cu ce nentâmpini, mare biruinţă? 

Nu vrem cununi, nici sceptre tari de domn. 
Ci rai de neclintită neființă 

Cu oarbe şi sălbatece genuni de somn. 


E de observat duritatea versului, temperatura de rece la 
care este alcătuit şi la care cade şi sentința — caracteristice 
riguroase ale severelor tribulaţii intelectuale. 


Poetul este urmărit de osânda acestei finalităţi dureroase 
a existenţei și în prima strofă din „Sonata Morții“ exclamă: 


M'asmut spre lăcomia de ani ca spre-o isbândă. 
Apoi tot sporul cade sub vechi tăișuri grele. 
Pierd slova şi m'adaog la pulbere-dobândă. 
Au cine stă 'mpotriva eternității mele? 


“In „Requiem“, neliniștea întrebătoare şi sentimentul amă- 
rui al relativului și al permanentei treceri smulg versuri ar- 
monioase și ascuţite: 


Din câte părţi să ne păzim? 
Suntem trecut sau devenire? 
Şi încotro ne izbăvim? 

Toţi alergăm și ne trudim 
Cu mica noastră nemurire 
Eternitatea s'o hrănim. 


Nu vreau răspuns, nu cer un semn. 
Vin toate drept la vremea lor. 
Stropit cu mit, cu rugi şi dor, 
De-asupra ta crescu din leran 
Umila cruce a tuturor. 


Toate aceste versuri citate ca şi altele încă multe din res- 
tul volumului probează, vorbitor şi clar, progresul lui V. 
Voiculescu-faţă de volumele anterioare, procesul de adâncire, 
maturizare şi cristalizare care se consumă în mcd fericit, în 
continua şi încordata lui activitate poetică. Cu toată oroarea 

de comparații riscante şi cu simţul acut — prudent al criticei 
serioase — nu te poți opri să nu ai impresia certă că citeşti 
în românește, versul subtil al unui Valéry român... 

In această matcă V. Voiculescu trebue să sape profund şi 
stăruitor. Aici este drumul lui — şi poate comoara ului- 
toare a liricei române, de mâine. In orice caz, fără o ardere 
cerebrală intensă, fără o vastitate de trudă și orizonturi, fără 
o imensă pasiune de a împleti o superbă și rafinată achiziție 
artistică în formula expresă a caracteristicei noastre româ- 
nești valabile cât mai universal totuși, — nu mai este posi- 
bilă o literatură română de proporții și mai ales o poezie 
românească nouă, de substanţială și splendidă calitate! 

In „Intrezăriri“, poetul V. Voiculescu înfățișează, uneori 
din belșug, acest filon de aur. Lângă care rămân desigur și 
vechile motive ale poeticei sale. Astfel nota religioasă, alături 
de nota păgână a unui sensualism plastic, sau nota evocărilor 
şi priveliştelor românești, ca în această strofă rotundă și so- 
lemnă, din „Antologie“: 


Chenare lungi de linişti trag codrii grav de-odată 
Și'nalte slove roşii pun plopii 'n fruntea zării — 
Pe fiecare față de deal, îngenunchiată 

Cu aur scrie toamna antologia ţării, 


Incontestabil însă — ceea ce primează și dă relief viguros 
volumului prezent, făgăduind ispititor recolta generoasă de 
mâine, este acel filon de aur. 

Filon care tocmai el dă valoare deosebită și o semnificaţie 
grea de înțelesuri simbolice — micei poeme care este d bi- 
juterie, întitulată reprezentativ „Grai Valah“. 

Poetul dăltueşte aici, în „mignon“, o artă poetică specifică 
ostenelilor lui de până acum, în truda de a limpezi și subția 
o vorbire nestrunită — în tipare superioare. 

Dar în același timp, poetul aduce laude limbii neamului 
său, căutând să o şi definească, să o definească în special în 
menirea ei înaltă de aci înainte, în menirea ei de a alcătui 
temelia și inspiraţia magică a poeziei eterne românești: 


Grai tămâiat, cățue de petale, 
Gândul m'a ciobănit pe plaiurile tale. 


Umblă singur pe munţi de sare 
Vânt bătrân cu miere'n spinare. 


Șerpi de răcoare verde'n pâraie 
Cărări de bucium lung te stretaie. 

Granguri de aur boabele-ţi ciugul, 
Șesul ţi-l ară dorul cu plugul. 


Calc des cu sufletul arsu-ţi coclaur ~ 
Din fund oftează strămoşii de aur. 


De piscul tău, unde se'mbină 
Pale de nori cu limbi de lumină 


Buzele-mi razăm fremătătoare, 
Slăvit pristol de piatră și floare. 


Crez poetic miraculos, „Grai Valah“ rămâne rară înche- 
gare armonioasă de expresie tare românească și mărturie 
aleasă de realizare artistică nouă, sub semnul matur al unor 
' preocupări literare de proporţii şi de adâncire. 


T. PĂUNESCU-ULMU 


O PREZENTARE LIRICĂ A JAPONIEI 


Obișnuit, antologiile reprezintă pe plan literar ceva foarte 
asemănător broşurilor şi afişelor din turism; sunt cu alte cu- 
vinte invitaţii la călătorii sufleteşti, la cunoașteri. Diferenţa 
este mai mult de nuantă: în timp ce unele pun accentul pe 
„informativ“, celelalte îl pun pe „atractiv“. 

Apropierea aceasta însă pune într'o lumină mai potrivită 
toate greutăţile pe care alcătuitorii unor astfel de realizări 
le întâmpină; pentrucă nu selecţia în sine ni se pare punctul 
cel mai dificil (la acest capitol, autorii de antologii sunt — și 
cred că este o necesitate aceasta — foarte adesea, peregrini 
modești pe drumul larg bătut al criticei şi opiniei curente), 
cât crearea unei unităţi de ansamblu, a acelei atmosfere care 
să provoace -cercetările ulterioare și să înlesnească întelege- 
rea integrală a unei creații. Acest capitol de regisorat literar, 
care acoperă înşişi condiţiile de existenţă ale antologiei, cere 
deci autorilor un anumit efort — am spune, „spectacular“ — 
capabil să condiționeze preludiul unei înţelegeri, al adeziunii 
la un anumit fenomen literar sau la o anumită cultură, obiec- 
tive care ţin de esența antologiilor, cu dublul lor caracter: 
informativ şi oarecum „propagandistic“, 

La capătul acestor sumare delimitări, se ridică o altă con- 
statare, ce capătă tărie de concluzie: aceea că privită sub un- 

ghiul strict al valorii artistice, antologia este apariția lite- 
rară cu cele mai modeste semnificaţii. O modestie pe care o 
compensează desigur cu prisosinţă, obiectivele denunţate aici. 


* 
* * 


Cu aceste caracter ni se înfățișează și volumul pe care l-au 
tipărit la Paris, la începutul acestei veri, doi dintre oamenii 
de litere care duc de multă vreme o luptă înverșunată pentru 
o mai strânsă colaborare spirituală între Franţa și Japonia, 
d-nii Kuni Matsuo și Steinibler-Oberlin: „Anthologie des 
poètes japonais contemporains“. Préface de 
Rinko Kawaji. Paris. Mercure de France. 1939. 


Volumul a pornit din intenţia autorilor de a prezenta pu- 
blicului european — și celui francez, în primul rând — li- 
rica japoneză contemporană, în toate şi extrem de variatele 
ei manifestări. In cadrul acesta larg, autorii au pornit însă 
dela o premiză care nu ni se pare prea fericită: s'a făcut anu- 
me presupunerea că intelectualii europeni sunt îndestul de 
familiarizați cu formele vechilor .poeme japoneze alcătuite 
din 31 (Waka, Nanka) sau 17 (Haikai) silabe. S'a mers încă 
şi mai departe şi s'a presupus că, saturați de aceste forme care 
îngrădesc şi cresc poezia japoneză de zeci de secole, intelec- 
tualii europeni se întreabă nedumeriţi dacă multiplele forme, 
curente și ideologii care au agitat viaţa europeană în ultimul 
veac nu au avut nici un răsunet în Japonia. 

O întrebare care desigur se va fi pus, se va fi pus în mod 
egal pentru toate ţările de cultură neeuropeană; dar o între- 
bare care așezată după premiza inițială a dus la o răsturnare 
completă a orânduirii materialului. S'a ajuns astfel ca Shin- 
tai-Shi (poezia de formă nouă) să ocupe trei sferturi din vo- 
lum, în timp ce producţia interesantă a poeziei în forme tra- 
diționale a fost înghesuită la sfârșitul volumului, în câteva 
zeci de pagini. 

Desluşim deci, că tendinţa a fost aceea de a ne prezenta 
aspectele variate ale Japoniei modernizate. în spiritul, în 
cultura și manifestările ei. Oricât ne-ar atrage deci înfățișa- 
rea celuilalt Dai Nippon — creaţie a Samurailor — vom cău- 
ta ca între cele două moduri de manifestare: unul menţi- 
nându-se înverșunat la vechile tradiții, la vechiul suflet ja- 
ponez, și altul inovator, îmbogăţit cu toată cultura europeană, 
“să urmărim — aşa cum ne îndeamnă autorii — acest din 

urmă grup. De altfel, verificăm din nou cu această ocazie 
„afirmaţia pe care o făcea Julien Grande — excelentul zia- 

rist englez — la capătul unei călătorii în Japonia: „Le Japon 
est à la fois très retardataire et très avancé“ !), constatare 
care trecută în domeniul spiritual ilustrează prăpastia dintre 
cele două grupe. 

De altfel, această preocupare care stă la baza cărții și care 
lasă uneori impresia că depășește simplul obiectiv informativ 
și caută mai curând să atragă simpatiile cetitorilor europeni 
pentru lirica modernă japoneză se desvălue și în alte pri- 
vinţe. Astfel, poetul Yone Nogughi ne este prezentat în nota 
bio-bibliografică introductivă astfel: ,,...(il) symbolise le re- 
tour de l'âme japonaise, d’abord engouce d'exotisme, aux va- 
leurs profondes du Nippon“ (pag. 45). La capătul acestei 
caracterizări nu găsim însă decât poeme cu elegante note 
elegiace, dar în care poetul „engoué d'exotisme“, nu ne des- 
vălue nimic din „profunzimile“ sufletului japonez. Iar în altă 
parte, se face această observație privitoare la unul din marii 
poeţi japonezi contemporani, Riuko Kawaji: „Le fait que ce 
poète a traduit Verlaine en japonais, marquant ainsi une de 
ses admirations litteraires, le situe, certes, sympathiquement 
aux yeux d'un lecteur francais“ (pag. 115), ceea ce seamănă 
mai mult cu o „captatio benevolentiae“ decât cu o prezentare 
imparțială. 

Acestea nu sunt desigur decât observaţii de amănunt nece- 
sare pentru tălmăcirea atitudinei d-lor Matsuo și Oberlin, 
care atitudine a prezidat la alcătuirea antologiei. 

+ 
+ + 


Sunt însă o altă categorie de reflecţii care s'ar putea încer- 
ca pe marginea acestui volum. 

Dintre acestea cea mai isbitoare ni se pare a fi aceea a 
aderenţei totale a poeţilor japonezi la lirica franceză, deși 
aproape unanimitatea literaților prezentaţi s'au format inte- 
lectualiceşte la şcolile engleze, deși primul contact cu cultura 
europeană a fost mijlocit de instituții engleze. Lucru de ne- 
crezut, cu toate acestea întreaga poesie japoneză se resimte 
de influența franceză, poeții cu predilecție traduși sunt cei 
francezi, iar când scriitorii niponi au vizitat Europa, țara 
care i-a tras, în care au stat, n'a fost Anglia, ci Franța. De 
altfel, scriitorii englezi nu sunt citați în întregul volum decât 
de două sau trei ori. Odată vorbește Riuko Kawaji în prefața 


1) J. Grande: La Place du Japon dans le monde. Traduit par Ed 
Combe, Parisis Ed. Paris. 

volumului despre influenţa atitudinei estetice a lui Oscar 
Wilde şi la altă pagină sunt citați Shelley și Keats pentru a 
fi explicată filiațiunea poetului Kyukiu Susukide. In restul 
volumului nu întâlnim prezentă decât Franţa. 

In paranteză, putem remarca faptul că Japonia se poate 
mândri (este o bucurie să constaţi aceasta și o cinste pe care 
pare-mi-se multe popoare, mai apropiate din toate punctele 
de vedere de Franţa, n'o au) cu una din cele mai bogate co- 
lecții de opere franceze traduse. Dela Th. Gauthier la Sa- 
main, dela Baudelaire la Fr. Jammes, dela Rimbaud și Ver- 
laine la Paul Claudel sau Maeterlinck, întreaga poesie fran- 
ceză a ultimului veac a fost transpusă încă de mult în limba 
niponă. 

In aceste condiții desigur că explicaţia acelei zodii franceze 
care învălue destinele liricei japoneze nu mai pare de neîn- 
teles; iar, alăturată prozei, unde influența romancierilor ruşi 
este considerabilă, această remarcă tălmăceșştt+ evoluţia în- 
tregei literaturi japoneze de azi care navighează între cei doi 
poli: ai infiuenţei ruse şi franceze. 

Şi totuşi, caracterizarea ar fi cel puţin necompletă dacă la 
această descifrare de isvoare, n'am adăoga încă unul pe care 
antologia de față îl denunţă: acela al poeziei chineze vechi, 
pe care poeţii japonezi de azi o cercetează cu admirabilă stă- 
ruință. O relicvă interesantă în tot cazul a veacurilor depă- 
şite azi, când civilizaţia, arta şi cultura japoneză făcea primii 
paşi sub influenţa spiritului chinez. 

Alături de aceste întâlniri de influenţe, volumul obligă însă 
şi la alte constatări, cu un pronunţat accent de patetism. Este 
reluarea motivului pe care, în linii generale, îl sugeram la 
începutul acestor rânduri: a ciocnirii dintre Japonia de eri 
și cea de azi; a tradiţiei eroice, milenare şi a spiritului mo- 
dern, reformator. Un conflict care pe plan social a dat şi dă 
încă loc la sbuciumări inerente epocilor de radicale prefaceri 
şi care individualizat și interiorizat provoacă drame sufle- 
teşti, generatoare prin excelenţă de creații poetice. 


Lupta aceasta nu provoacă desigur același sbucium, nu are 
aceeaşi intensitate dramatică şi diferenţele decurg potrivit 
structurii sufletești particulare. Astfel, în sufletul unui sim- 
bolist cu uşoare reminiscențe romantice încă, cum este Ko- 
taro Takamura, lupta se traduce printr'o ușoară nostalgie, 
un regret aproape imperceptibil localizat în diferența, fami- 
liară poeziei noastre: sat-oraș, ca în această duios de simplă 
„Histoire innocente“ a cărei versiune franceză o notăm aici: 

Mon amie Tchiéko me disait qu’il n'y a pas de ciel à Tokio, 
elle disait qu'il n'y a pas de vrai ciel, ici. 

Etonne, je regardais le ciel. 

Je voyais, entre les feuilles jeunes des cerisiers, 

le ciel... le ciel qui m'est si cher, si lie ă mon coeur... 

A Yhorizon, je remarquais des formes brumeuses, très vagues, 
c'était !'humidite matinale rose, confuse et voilée... 

Mon amie Tchiéko me disait, les yeux perdus dans le lointain, 
que le vrai ciel est le ciel d'azur qu’elle voyait chaque jour 
sur la montagne Atatara-Son de son pays natal... 

Ceci n'est qu'une petite histoire innocente, à propos de ciel.., 


Alteori însă lupta devine tragică, până când capătă caracte- 
rele unei învolburări de talazuri dincolo de care nu mai este 
nici o altă ieşire decât moartea. Este cazul poetului Shun- 
getsu Ikuta, a cărui soartă nefericită simbolizează toată cioc- 
nirea distrugătoare a sufletului inadaptabil al japonezului 
medieval pus în contact cu aspectele sociale ale veacului nos- 
tru. Sfârşitul lui tragic în apele Mării Japoniei este înge- 
nuncherea în fața unei concepţii de viață pentru care vechea 
Japonie nu poate găsi înțelegere. Această îngenunchere nu 
se produce decât la capătul unei supreme încleștări, când 
orice șansă de regăsire este pierdută. De aceea, poezia lui 
Shunghetsu Ikuta ni se pare cea mai densă din întreg volu- 
mul, de aceea poate la nici unul din corespondențţii săi euro- 
peni această sfâșiere lăuntrică nu ni sa părut mai elocventă. 
Intre vagabondul proletar și revoluționar care biciuia năval- 
nic lumea noastră, în versuri atât de crunte: 


„Ils se donnent à l'amour en serie, comme l'industriel 
fabrique ses conserves. 
Ils s'epuisent en receptions réciproques, en dîners, 
et. quand leurs conserves d'amour sont ouvertes, 
tout est fini“. 
(L'amour moderne) 


şi gingășiile palide din „Roses de champs“, clocoteşte fier- 
binte și sincer destinul celor dela răscruci de veacuri: 


„Au bord de ruisseau que traverse le petit pont, 

les roses des champs eclosent dans la fraîcheur. 

Qu'elles sont blanches! 

Qu'elles sont adorantes! 

Ces roses fleurissent là, puis tombent là, sans qu'on le sache, 


O PREZENTARE LIRICĂ A JAPONIEI 695 


En verité! En verité! Combien je vous envie 
Vous qui âtes fleurs... pourtant... 


Tocmai pentru acest sbucium care are atâtea aderențe 
la realităţile vieţii japoneze, ne-am oprit mai rnult asupra 
unui poet mai puţin realizat şi chiar mai puţin „artist“ decât 
mulţi dintre cej prezenţi în acest volum. Sunt aici câţiva 
poeţi care ar cinsti oricând literaturile europene cu cele mai 
grăitoare realizări. De ar fi să enunțăm numai pe un Toson 
Szimazaki, care, introducând romantismul, a deschis căile noi 
ale poesiei japoneze, ori Homei Iwano, torturat de antagonis- 
mul cărnii şi al spiritului; sau să pomenim de poemele lui 
Yumei Kambara, care îl situează pe autor printre cei mai 
virtuoși simboliști sau Hakushu Kitahara, Ryuko Kawaji sau 
Rofu Miki, cu care poezia japoneză de azi atinge un nivel 
de creaţie impresionant prin puritatea realizărilor. 

Ne cheamă însă — în cadrul unor consideraţii care vor să 
fie cât mai generale — o altă remarcă: este aceea a impre- 
sionantei atenţii pe care scriitorii japonezi o acordă litera- 
turii pentru copii. Nu mai vorbim de revistele pe care cei mai 
de seamă scriitori şi critici literari le-au consacrat exclusiv 
copiilor, în timpul epocei lor de maturitate şi în plină crea- 
ție artistică. Akai-Tori (Pasărea roşie) revista pentru copii a 
lui Hakusu Kitahawa, cred că este una din cele mai splen- 
dide demonstraţii ale mentalităţii japoneze și o categorică 
imposibilitate pentru orice cultură europeană, unde literatura 
pentru copii rămâne în patrimoniul scriitorilor fără perspec- 
tivă de „maturitate“ literară. 

In Japonia nu numai că se scrie pentru copii, dar scriitorii 
niponi chiar în cadrul celor mai serioase preocupări își în- 
chină adeseori gândul copiilor. Numai astfel se explică pre- 
zența într'un volum în care materialul este — prin forța lu- 
crurilor — sintetizat la maximum, poeme cu copii, expre- 
sie a unei intense trăiri a vieţii de familie. 

Din această categorie, vom culege un poem al lui Yaso 
Saijo pentru extrema delicateţe a sentimentului și rara sen- 
sibilitate cu care poetul intuește gânduri de adolescenţă: 


Mon pere. 

Ma mere. 

Ma soeur 

et mon frere. 

J'ai compté ainsi jusqu’à quatre. 

Et je vois encore un petit doigt qui reste. 

Que ferai-je de celui-ci? 
A travers la lueur 
d'une lune crepusculaire, 
je le regarde. 
Qu'il est fin et blanc! 
Qu'il est maigre, ce petit! 
Peut-être ne pourrai-je jamais 
donner un nom à ce doigt-lă! 
Je le regarde, secret et silencieux, 
comme une pierre tombale. 
(Les cinq doigts). 


Dar porniţi pe această pantă a citaţiilor, socotim că a venit 
timpul să trecem la a doua parte a volumului, acolo unde 
poezia tradițională japoneză rămâne în cinste. Trecerea este 
— recunoaștem — puţin cam forțată; forţată de prezenţa 
în prima parte a volumului a atâtor influențe străine, din- 
tre care nici D'Annunzio sau chiar Marinetti nu lipseau și 
care aduceau o ușoară adiere de nefiresc în mijlocul cire- 
şilor și-al kimonourilor (întâlnit, într'un poem, până și în 
pădurea dela Fontainebleau!). In această a doua parte a anto- 
logiei observaţiile sunt desigur mai puţine. Și chiar mai pu- 
țin interesante, în măsura în care tind să lămurească aspecte 
generale și manifestări ale sufletului japonez de azi. 

Se cuvine totuși ca la capătul acestor rânduri să cităm 
și un poem cel puţin din rândul celor în formă veche. El 
este datorit poetului Hamo Sato -şi sentimentul închis în 
conciziunea celor 31 silabe împrăștie o melodie sufletească 
extrem de duioasă și aduce un parfum discret de crini: 


Soudain, j'entends la voix de mon amante... Je ne sais d’où... 
J'entends sa voix qui vient avec les parfums des lis. 


Este desvăluirea acelui suflet pe care-l simbolizează cum 
nu se poate mai exact floarea albă de cireș, a acelui suflet 
legendar care este ameninţat să dispară și despre care scriito- 
rul distins care a fost Inazo Nitobe mărturisea cu resemna- 
rea celui rănit de transformările vieţii, la începutul acestui 
secol că „peste multe veacuri, când tradiţiile lui vor fi fost 
înmormântate şi însuși numele lui uitat, parfumul lui va 
pluti încă în văzduh“, 

COSTIN I. MURGESCU 


Poesi eroică, de mare avânt și, 
mai ales, îndârjire, își găsește la 
noi un vrednic reprezentant în 
d. Aron Cotruș, mai cu seamă 
în urma publicării poemului de 
mare suflu Rapsodie Valahă (Ma- 
drid, 1940) și a acelei compoziţii 
energetice, scrisă la Arad în 1935 
şi publicată la Lisabona, anul a- 
cesta: Țară. Poetul a fost com- 
parat cu luminosul și energeticul 
vizionar Walt Whitman, fiind tre- 
cut, mai de mult, de un distins 
critic, în rândurile „poeţilor ple- 
bei“, ca şi generosul și omenosul 
poet american. Alţii l-ar putea 
asemăna și cu urmașul american 
al lui Whitman, Carl Sandburg, 
și mai ales cu violentul și apo- 
calipticul Esenin. Astfel de com- 
paraţii nu sunt absurde, de bună 
seamă, dar dacă e să căutăm iz- 
voarele esenţiale ale acestei poe- 
sii — care agită, şi se avântă, 
chemând la o trăire eroică și ne- 
cruţând din milă, omenie sau în- 
țelegere, pe aceia care sau com- 
plăcut în contemplaţie şi au în- 
chis ochii în faţa păcatelor şi 
greşelilor, absenţelor şi indulgen- 
telor — atunci izvorul  poesiei 
d-lui Cotruş trebue găsit în bala- 
dele poporului nostru, în cânte- 

cele haiduceşti şi în cântecele de 
vitejie, cărora poetul le-aduce un 
dinamism și mai violent, care 
Gistonează poate cu lirica stoică 
şi contemplativă, atât de tipică 
neamului, dar și un ethos supe- 
rior, care tocmai justifică suflul 
vijelios, aprig și îndârijt al poe- 
siei. 

Rapsodia Valahă nu evocă, aşa- 
dar, un spațiu mioritic, ci, dim- 
potrivă, proiectează năvalnic tim- 
pul eroic al românismului. Me- 
tafora capătă un dinamism cutre- 
murător, cu care arareori ne-au 
deprins lirica și epica specifică a 
neamului: 


iuți, dârji, răzbunători, 

cu pumnii pietroşi şi fierbinţi. 
n'am scăpat cuțţitele din dinţi 
nici sub copite de cutropitori... 


Năzuind o identificare eroică, 
poetul ajunge firesc la conștiința 
dacică şi romană: 


şi-aş vrea cu dorul - lunatic lup - 
din codrii veacurilor să mă rup... 
să trec, din poartă 'n poartă, 
prin vremea moartă, 
din ușe în ușe 

cu sandale ori opinci de cenuşe... 
cu veacurile sub picior, 

să m'opresc l'al timpului izvor... 

„Cu văz vulturesc“, poetul pri- 
veşte în faţă veşnicia şi străvede 
cum s'a ivit: 


dintr'un așternut de aspră dacă 
şi de-oştean roman, 

rodul lor cel dintâiu: — întâiul 
roman. 


Rapsodia Valahă întrebuințează 
metrul popular şi tonalitatea liri- 
cei populare, în părțile de evo- 
care pentru ca, apoi, în părţile 
de chemare la eroism, să utilize- 
ze o metrică și un ritm mai com- 
plex: 


candelă fostu-ne-a: luna, 
goarnă: furtuna... 
şi, pe bolta albastră, 
pentru pasul nostru aspru și 
DPL, 
soarele — singurul ornic 
peste veşnicia noastră... 


pădurea fostu-ne-a: verde bise- 
rică, 
poiana: mânăstire feerică, 
iar piscul solitar: altar... 


Carpații bătrâni 
fostu-ne-au tătâni, 
tătâni şi stăpâni... 
dac, roman, iber, — 
acelaşi pas de piatră şi de fier... 
aceleași drumuri şi văzduhuri noi... 
şi poduri nevăzute peste-ocean 
de-ocean... 
Decebal și Traian 
s'au împăcat de mii şi mii de ori 
in noi, 


Poetul, care neamului său do- 

rește „rapsod să-i fie, în luptă 
pânla capăt“, încheie cântând 
„furtunile şi-aleanul“ neamului, 
prevestind că 


Vale Tisei galbene ape 
tot cai valahi vor cobori s'adape... 


Poemul Țară este tot o chema- 
re la eroism şi limpezime, dar 
aici accentul este pus pe cons- 
truirea unei lumi noi: 


nu-i lege, nu-i fărădelege 
gândul la ochi de-acum să ni-l 
mai lege... 
nu-i furtună aspră să nentoarcă 
în gât 
vorbele cen noi dospit-au atât... 
țara se șterge la ochi și pașii și-i 
schimbă... 


Ethosul și forța acestor îndâr- 
jite şi inspirate poeme aduc lite- 
raturii noastre calităţi necesare 
momentului de faţă și îşi au iz- 
voarele în balada eroică şi în 
cântecele de vitejie, potențând un 
eroism mai obișnuit în istoria 
neamului decât în arta și litera- 
tura lui. Din nou, arta se întoar- 
ce la realitatea vie şi imperioasă, 
ne mai fiind un chivot închinat 
veșniciei, Acum, veşnicia este 
chemată să dea timpului eroic 
constructiva-i măreție. 

Petru Comarnescu 


. 


Ministeru Eudaţiei Naționale, 
Cultelor şi Artelor a organizat la 
5 Decemvrie, în sala Aro, un con- 
cert simfonic solemn executat de 
orchestra Filarmonica şi de co- 

rurile Operii şi Academiei Regale 
de Muzică, fiind dirijat de tå- 
nărul compozitor, Nicolae Brân- 
zeu, distins, mai anii trecuți, cu 
Premiul George Enescu. Prima 
parte a concertului a avut îndoita 
însemnătate de a păstra un ca- 
racter de evlavioasă și solemnă 
inspirație şi de a prezenta lucră- 
rile unor tineri compozitori, vred- 
nici de toată atenţia. Aici a fost 
executată „Uvertura Solemnă'“ a 
d-lui N. Agârbiceanu, care, folo- 
sind un material folcloric ardele- 
nesc, a ştiut să elaboreze o lu- 
crare închegată, plină de inspira- 
ție și ştiinţă, în care măreția unei 
teme grave se contopea cu gin- 
găşia de colind a altei teme, ex- 
primând, cu mult accent perso- 
nal, sentimente esențiale, atât de 
tipice pentru neamul nostru. In- 
trebuințând un cântec care înso- 
ţește ritualul înmormântării unui 
tânăr în Hunedoara, Alba, Gorj 
şi Banat, cântec cules de prof. 
Ilarion Cociașu şi armonizat pen- 
tru cor şi orchestră de d. N. Brân- 
zeu, autorul compoziţiei „Cânte- 
cul Bradului“ a demonstrat, încă 
odată, bogăţia folclorului nostru 
şi susceptibilitatea lui de a fi 
prezentat în forme evoluate. 
„Cantata pentru cor şi orhestră“ 
a d-lui N. Brânzeu a impus prin 
religiozitatea de temelie a lucră- 
rii aceștia, ce parcă amplifica o 
slujbă bisericească. Sonoritate de- 
plină şi chemare la reculegere am 
găsit în  „Procesionalul pentru 
cor şi orhestră“ al d-lui Paul Je- 
lescu. 

Partea a doua a concertului a 
prezentat compoziţiile unor au- 

tori mai cunoscuți, d-nii Al. Zira 
şi D. Cuelin. Gingăşia şi pitores- 
cul compoziției primului, „Plaiu- 
ri Legendare“, poem simfonic, și 
înalta știință în arta compunerii 
a „Simfoniei I-a în Mi major“, 
de cel de al doilea, au amintit 
auditoziului seriozitatea și devo- 
ţiunea cu care sau manifestat, 
încă de multă vreme, acești doi 
muzicieni de valoare, mai puțin 
apreciaţi decât merită. 

Concertul simfonic următor a 
prezentat publicului bucureștean 
pe un vechi și prea modest diri- 
jor, d Antonin Ciolan, directo- 
rul orhestrei simfonice „George 
Enescu“ din Iași, dirijor care dis- 
pune de o bună memorie muzi- 
cală şi de un deosebit dar de a 
exprima sensul lăuntric al com- 
pozițiilor. 

N. 


Prezentarea fragmentelor din 
baletul d-lui Mihail Jora, De- 
moazela Măriuța, la concertul 
simfonic al „Filamornicii“, dirijat 
de însuşi compozitorul, Duminecă 
15 Decemvrie, a constituit o ade- 
vărată încântare. Compozitorul 
Jora ne deprinsese de mulți ani 
cu lucrări pline de atmosferă 
semnificativă, ca acele „Privelişti 
Moldoveneşti“, cele mai izbutite 
evocări muzicale ale peisajului 
românesc, sau cu superioare pa- 
rodii, în care inventivitatea ar- 
monică era egalată de humor. 
Demoazela Măriuța are însă o 
vervă şi o bogăție muzicală pe 
care cu greu o găsești în toată 
muzica universală de astăzi. Va- 

rietatea temelor și ingeniozitatea 
armonică, frăgezimea notaţiilor şi 
plinătatea sonoră, patosul rafinat 
și humorul, care totuşi descrie și 
nu caricaturizează, alcătuiesc o 
operă de mâna întâi. Admirabil 
legate din punct de vedere sim- 
fonic, fragmentele baletului ace- 
sta, care poate fi prezentat pe 
orice scena importantă din lume, 
au doar două sau trei melodii 
populare, și acestea ingenios ar- 
monizate. Toate celelalte melodii 
sunt create de autor, care a izbu- 
tit să dea o compoziţie tipic ro- 
mânească, de-un neîntrecut dina- 
mism, de-o varietate fără pere- 
che, de un humor neîntâlnit la 
noi. 

Subiectul baletului Demoazela 
Măriuța, care la reprezentaţie va 
dura 50 minute, fără pauze, des- 
crie și leagă o serie de întâmplări 
din jurul revoluției dela 1848, 
când între Paști și Rusalii po- 
porul încă se delecta cu un dans 
popular, de origină turcească, 
giamala, care simboliza reînvie- 
rea naturii. O păpușă mare de 
doi stânjeni, înzorzonată și pur- 
tată pe un car cu boi, era mani- 
pulată de un om ascuns înăuntrul 
ei. Giamala, al cărei cap era com- 
pus din două oglinzi, strângea în 
jurul ei, mai mult decât călușarii 
şi paparudele, o mulțime imensă, 
care cu acest prilej nu numai că 
juca în jurul ei, dar reacționa şi 
față de stăpânirea străină din 
tară. 

Tabloul întâi al baletului, la al 
cărui subiect a contribuit d-na 
Apriliana Medianu, se petrece în- 
tr'o cârciumă bucureșteană, unde 

bonjuriștii conspiră şi protestea- 
ză împotriva interzicerii geamalei 
de către stăpânirea rusească. Re- 
voluţionarii bonjuriști sunt amin- 
tiți uneori de câteva măsuri in- 
genios armonizate după „Deşteap- 
tă-te Române“. Când vacarmul e 
mai mare, căci bonjuriștii se cear- 
tă și discută, Măriuţa, fata dela 
tejghea, le aduce băutură și-i far- 
mecă. După un motiv liric, acela 
al Măriuţei, de care se îndrăgo- 
stește șeful bonjuriștilor, conspi- 
ratorii se decid să aducă giamala 
în piaţă. Apare, însă, şeful poli- 
ţiei, sbirul Căpitan Costache, ca- 
re, fermecat și el de Măriuţa, șo- 
văește să aresteze pe bonjuriști. 

Tabloul al doilea, într'o piaţă 
publică, aduce cortegiul giamalei, 
după o atmosferă de liniște, în 
care timp credincioșii ieșeau din 
biserică. Cortegiul apare în sune- 
tele „marșului lui Napoleon“, ca- 
re nu-i decât Marsilieza denatu- 
rată de lăutarii noștri. Bonjuriștii 
aduc giamala și dansul începe în 
jurul ei. Cântecul giamalei cu- 
prinde cinci jocuri: primul e vă- 
dit oriental, în 3/8 și 5/8; al doi- 
lea este o horă în 4/8; al treilea 
o bătută 2/4, al patrulea un dans 
oriental, iar ultimul un dans fre- 
netic în 2/4 și 3/8. După jocurile 
giamalei apare șeful poliției, care 
vrea să aresteze pe bonjuriştii re- 
voluţionari, care se risipesc. Apa- 
re și Măriuţa, acum mai „înțoli- 
tă“, care cochetează cu Căpitanul 
Costache, sbirul polițist. Joacă a- 
mândoi un fel de polcă pe un 
motiv din Bihor, în care clarine- 
tele și fagoţii aduc stridențe hu- 
moristice. Un negustor bogat, îm- 

brăcat după moda veche, ademe- 
neşte pe Măriuța, mascota bonju- 
riştilor. O duce la un magazin şi 
„Demoazela“ reapare îmbrăcată 
ca o elegantă a epocii. 

Tabloul ultim evocă o serată 
într'o casă boerească bucureştea- 
nă, unde Barbu Lăutarul mulțu- 
mește pe bătrânii boeri, îmbră- 
caţi după moda veche, care îi cer 
să le cânte geamparalele lor, tur- 
nându-i galbeni în fes, ca şi pe 
tinerii îmbrăcaţi cu jobene și 
jachete moderne, care îi cer, lui 
şi tarafului, să le cânte o polcă 
la modă. Apare şi Măriuța la 
braţul unui dregător rus, care o 


trece drept o balerină franceză: 


din trupa sosită cu zi mai înain- 
te. Căpitanul Costache care apa- 
re în timpul unui vals o dă de 
gol, cerându-i să facă dovadă că 
e balerină. Urmează dansul unei 
fete, care se pretinde balerină, 
fără să fie. Când Măriuţa este 
gata să fie isgonită, apar bonju- 
riștii care vestesc izbucnirea re- 
voluţiei (iarăși Deşteaptă-te Ro- 
mâne, ingenios armonizat, care la 
final va fi reluat într'o mişcare 
mai lentă, părând un imn) și vor 
să aresteze pe Căpitanul Costa- 
che, sbirul asupririi. Demoazela 
însă îl scapă, sfătuindu-l să trea- 
că de partea revoluţionarilor, ca- 
re își proclamă triumful. 

Am redat subiectul baletului 
d-lui M. Jora pentru a sugera 
bogăţia, varietatea şi noutatea a- 
cestei compoziţii, în care trecutul 
românesc este înviat cu atâta 
duioșie și humor, într'o muzică 
nespus de tipică, dinamică și co- 
loraţă, aşa cum poate nu a mai 

isbutit să ne dea nici unul din 
compozitorii noştri. 

La concertul dirijat de autor, 
nau fost prezentate decât frag- 
mentele de valoare strict simfo- 
nică, care sau dovedit hotăritoa- 
re în a ne dovedi că avem de a- 
face cu o operă de mare artă și 
cu o creaţie de autentic răsunet. 
Melodia și jocurile giamalei se 
desfășoară într'o atmosferă dem- 
nă de a fi comparată, ca autenti- 
citate, plinătate sonoră și ingenios 
dinamism cu aceea a tabloului 
bâlciului din baletul „Petrușca“ 
al lui Igor Strawinski. Melodia şi 
jocurile originale ale  giamalei 
s'au pierdut. D. M. Jora le-a 
născocit poate mai vii și mai co- 
lorate decât au fost. 

P. Com. 


C oetne şi Schilier au fost cu 
multă demnitate prezentaţi spec- 
tatorilor noştri, în prima parte 
a stagiunii, de către Teatrul Na- 
tional, Teatrul Regina Maria şi 
Teatrul Comedia. Faust și fraţii 
Moor au fost interpretaţi de câte 
doi actori. Excelentul actor de 
compoziţie, care este d. G. Vra- 
ca. a dat mai ales bătrânului 
Faust toată înfățișarea sa barocă, 
pe care i-a atribuit-o Goethe, pe 
când întineritului Faust nu i-a 
putut da avântul romantic şi im- 
petuozitatea ce-l duce la păcat. 
In tânărul Faust, d. V. Creţoiu 
a căutat să sublinieze romantis- 
mul crispat şi neliniștit al erou- 
lui pentru a se menţine pe linia 
esenţială a rolului. Margareta 
d-nei Lily Carandino a adus ma- 

ximum de intensitate dramatică 
posibil unui roi totuşi de inge- 
nuă, depășind astfel, spre cinstea 
d-sale, tradiţia obișnuită. 


In Karl Moor, d-nii Tony Bu- 
landra (Teatrul Regina Maria) şi 
G. Vraca (Teatrul Comedia) au 
căutat să dea două interpretări 
diferite, primul accetuând latura 
de vijelie romantică, celălalt cău- 
tând să redea neliniştile lăuntrice 
ale eroului din „Hoţii“ lui Schil- 
ler, piesă care la Teatrul Come- 
dia a fost reprezentată sub nu- 
mele de „Tâlharii“. Interesant, 
humorul d-lui Ion Iancovescu în 
rolul lui Spiegelberg. 


Pe Franz Moor, tipul omului 
rău menit să se afunde în mai 
rău, pricinuind numai suferință 
celorlalţi ca şi sie-și, l-au inter- 
pretat regretatul D. Grigoriu (a 
Teatrul Regina Maria) şi d. Mi- 
hai Popescu (la Teatrul Come- 
dia). Primul, care şi-a avut ast- 
fel ultimul rol din cariera-i ce 
făgăduia atât de mult, murind 
odată cu prăbuşirea blocului Carl- 
ton, a adus pe scenă un perso- 
naj de groază cu totul hidos și 
respingător, trăind cu voluptate 
răul şi luptând, cu instinctul e- 
goismului său blestemat, împotri- 
va lui Dumnezeu. Stil baroc, a- 
mintind uneori pe Charles Lau- 
ghton din Cocoşatul lui Hugo. D. 
Mihai Popescu a umanizat, a in- 
teriorizat şi l-a jucat mai static 
pe Franz Moor, uneori căutând 
parcă să ne amintească de unele 
sculpturi baroce, în care răutatea 
şi chinul se întăresc prin dispe- 
rare, voind să-și distrugă propria 

lor condiţie de urâțenie şi întu- 
necime. 74 ae 
Aceste. spectacole şi interpretări 
diferite au pus o seamă de pro- 
bleme de stil, de autenticitate şi 
consistență pe care, urmărindu-le, 
spectatorii conștienți n'au putut 
decât folosi. Astfel de readuceri 
în deplină actualitate a marilor 
opere şi tipologii clasice merită o 
mai mare atenţie. Marele cutre- 
mur, care a și pricinuit moartea 
unuia din interpreţi, a oprit se- 
ria acestor spectacole, care meri- 
tau un răsunet mai mare. 
N. 


C ompania Academiei din Roma 
a dat, sub direcţia d-lui Corrado 
Pavolini, care a ţinut şi o confe- 
rinţă despre lregia modernă, o 
serie de spectacole, ilustrând ceea 
ce înseamnă un ansamblu omo- 
gen şi o ținută artistică adevărat 
corectă. Un repertoriu bine ales 
a înfățișat publicului bucureştean 
„Femeile Curioase“ de Carlo Gol- 
doni, „Regele Cerb“ de Carlo Goz- 
zi, „Ulciorul“ de Pirandello, mi- 
sterul medieval „Nașterea, pati- 
mile şi învierea lui Hristos“, a- 
daptat de Silvio d'Amico. Din re- 
pertoriul străin, sau reprezentat, 
într'o concepţie ce ironiza oare- 
cum interpretarea tradițională, 
răsturnând unele convenţii de a- 
titudine şi înfăţişare a persona- 
jelor, „Comedia Dragostii de 
Ibsen și piesa acelui dramaturg 
american, obsedat mereu de moar- 
te şi de succesiunea generaţiilor 
sortite aceloraşi bucurii şi sufe- 
ainţe, Thornton Wilder, a cărui 

lucrare „Prânzul cel lung al Cră- 
ciunului“ a reamintit spectatori- 
lor de „Oraşul Nostru“, una din 
cele mai semnificative drame 
contemporane. In decor, regie, 
dialog și joc s'au remarcat unele 
inovații fericite, dar mai impor- 
tantă a fost grija de a îmbina 
toate elementele acestea într'o 
unitate expresivă, 
N. 


Mozart şi Beethoven. Cei mai 
mulți îi pun alături. Și totuşi, 
puține contraste atât de isbitoa- 
re se întâlnesc în muzică. 

S'ar spune că „forma“ îi apro- 
pie. Desigur: Sonate, Simfonii, 
Concerte, Quartete... sau frag- 
mente din ele. Menuete și așa 
mai departe.  Dezvoltările de 
teme, tratările, au dese ori ace- 
iași formulă matematică, teoreti- 
- că, la bază. Fireşte, e construcția 

clasică. Dar iată că şi în ce pri- 

vește forma, încep să se ivească 
deosebirile: instrumentul se 
schimbă dela unul la altul, con- 
cepția muzicală diferă și ea. Mo- 
zart e legat de tradiția claveci- 
` nului, instrument al epocii ga- 
lante — cea mai feminină epocă. 
- Un instrument feminin, deci plin 
de vervă, uşor, delicat. 
Chiar fără a personifica acest 
clavecin, genul de muzică pe care 
- îl condiționează e ușor de văzut 
din însăşi construcția lui. N’are 
putinţa de a prelungi mult și de 

-a mlădia sonoritatea unei note. E 

firească deci necesitatea de a nu 
"lăsa pauze fără rost, ci a face să 
-lucreze instrumentul tot timpul. 

De aici un acompaniament volu- 
bil, de aici atâtea ornamentații 
destinate să umple tăcerea pe 
care ar lăsa-o o simplă melodie 
nu prea rapidă. E mică însă și 
flexibilitatea timbrelor. Arabes- 
curi uşoare suplinesc însă aceas- 
tă lipsă, dând prin mobilitatea lor 
aceeași impresie pe care o poate 
da o melodie mai simplă însă 
infinit variată ca expresivitate. 

Beethoven are însă pianul — 
instrument de nuanţe, de sonori- 
tăţi prelungite, cu posibilitatea 
de a opune mase sonore și de a 
le colora în mod diferit, chiar de 
a înlocui orchestra (lucru atât de 
vizibil la ultimele Sonate). Acest 
pian i-a dat lui libertatea de a 
se exprima după întreaga sa 
voință. 

Acum începe deci ceea ce nu- 
meşte Cortot „muzica verticală“. 
In Sonatele pentru pian se poate 
urmării perfect trecerea dela 
muzica de suprafață, moștenită 
din viața fremătătoare de trilu- 
ri şi arabescuri a clavecinului, 
spre construcţiile de arhitectură 
masivă, spre acordurile ce cu- 
prind întreaga claviatură în dra- 
matice suprapuneri. Sonata op. 54 
auzită de curând cântată de 
Kempff poate să reprezinte ea 
însăşi destul de bine, această tre- 
cere, gândindu-ne la Sonatele Op, 
2 şi apoi la veritabila transcrip- 
ție de orchestră care e Op. 111. 

După cum e firesc, asemenea 


” deosebiri de formă se simt mai 


bine în operele pianistice ale celor 
doi autori. Ihsă tipurile de crea- 
ţie artistică — tipurile de oameni 


.. 

tral opuse in toate producțiile 
lor. Poate fiindcă întreg spiritul 
epocii şi mai ales fiindcă mediul 
şi condițiile sufleteşti în care au 
trăit diferă, deşi timpul e scurt 
dela unui la altul. 


La Mozart inspirația e sponta- 
nă, fără sforțări de voință. El n'a 
avut decât să-și prindă ideile din 
zbor. Nimic chinuit în muzica 
lui. Opera lui e o viață naivă 
şi pură ca un cristal... simțurile 
mai ascuţite simt și văd întreaga 
suferință omenească prin limpe- 
zimea cristalului. Dar o văd pu- 
rificată, o văd de sus, în întregi- 
mea ei. Amănuntele şi fiece clipă 
în parte se şterg. Un motiv sim- 
plu ca Andantele din Concertul 
pentru pian în si bemol e tur- 
burător, mai turburător decât o 
dramatică mărturisire, tocmai 
pentru că e mai limpede, mai se- 
nin, de o neînchipuită şi haluci- 
nantă luciditate. Rare ori — în 
puţine Simfonii, în Fantasia în do 
minor ori unele Concerte, cu ac- 
cente mai personale și mai puţin 
reținute — muzica încetează de a 
fi pentru Mozart un divertisment. 
Divin divertisment de formă 
elocventă și candidă exprimare a 
întregului „inexprimabii“ de poe- 
zie omenească. Cum sar putea 
traduce în cuvinte starea sufie- 
tească a părţii I-a a Concertului 
în mi bemol pentru vioară? — 
Numai Enescu a putut să arate 
cât de departe de altă exprima- 
re decât cea muzicală e această 
bucată. Adagio „spune“ altceva. 


Dar ce? — numai ascultând cu 
respirația tăiată de emoție moti- 

vele simple și clare își poate da 
seama cineva. 

Beethoven — o mărturisește el 
singur — caută motivele, le ur- 
măreşte, le prinde, se luptă cu 
ele. Din această operă chinuită 
nu poate avea nimeni satisfacția 
„contemplaţiei''  mozartiene, ci 
doar plăcerea feroce de a „parti- 
cipa“ cu întreagă simţirea lui la 
lupta pe viață și pe moarte din- 
tre om și inspiraţia care vrea să 
fugă ori să-l doboare. Niciodată 
muzica lui Beethoven ma însem- 
nat deci a privi dela înălțimea 
unei candori serafice, în întregul 
ci o stare sufletească. A însem- 
nat totdeauna a urmări de aproa- 
pe fiece clipă, fiece sbucium, pen- 
tru a avea la urmă impresia unui 
„tot''. O dramă e orice bucată a 
Titanului, și dela el înainte cei 
mai mulţi vor întrebuința acelaş 
mijloc. Pentru aceste necesităţi 
noi apar procedeele noi ale „mu- 
zicii verticale“ — armonie și co- 
loare expresivă. 

Dorin Speranţia 


C tisori de interpreți. W. 
Kempff e un beethovenian, prin 
temperament. Dacă are fineţea şi 
poezia necesară pentru a cânta 
un foarte autentic Concert în do 
major sau „Pastorală Variată“ 
de Mozart, analizându-i totuşi 
amănunţit felul iui de a interpre- 
ta, se simte atenţia deosebită pe 
care o dă succesiunii și desfășu- 
rării muzicale, mai muit decât 
întregului, decât perspectivei ge- 
nerale a stării sufletești din fie- 
care „parte“. Iar cadenţeie sale 

la concertele de Mozart sunt cât 
se poate de lămuritoare în acea- 
stă privință. Sonoritatea pe care 
o cer, mişcarea impetuoasă, apar- 
țin şi sunt dominate de genul 
beethovenian. 

‘Dinu Lipatti e, dimpotrivă, mai 
curând un mozartian (dacă jude- 
căm astfel ca să creăm numai 
aceste două mari categorii). 

Interpretările lui se îndreaptă 
în primul rând spre o vedere ge- 
nerală a întregii lucrări. I se mai 
poate spune „mozartian“ fiind- 
că e delicat, subtil. Și să nu se 
înşele nimeni că ar avea un mod 
de înţelegere prin excelenţă dra- 
matic, luându-se după o execuţie 
a Concertului în mi bemol de 
Liszt... Aici e vorba de o piesă 
care nu formează „un tot“ și Li- 
patti a luat fiecare unitate com- 
ponentă în parte, așa cum a fost 
probabil nevoie. Și dacă am au~ 
zit Concertul tot în mi bemol 
de Beethoven cântat „foarte fru- 
mos“, nu înseamnă că l-a văzut 
chiar sub aspectul sub care tre- 
buia. Infăţișarea de uriaș sbu- 
cium a piesei s'a transformat în 
mai mult o serie de comentarii 
foarte poetice, foarte  gingașe, 
foarte colorate şi chiar patetice. 
Ceeace s'ar putea numi la Beetho- 
ven „unitatea de diversitate“ (a- 
dică unitatea în succesiunea ra- 
pidă, dramatică, de momente su- 
fleteşti), a cedat puţin în fața 
unei unități mai clasice, în fața 
unei mai puţin active partici- 
pări la formidabilul tumult al 
luptei pentru  înlănțuirea unei 
inspirații într'o formă fixă. 

Atunci când Lipatti l-a acom- 

paniat pe Enescu s'a putut simţi 
destul de limpede deosebirea lor 
de „gen“. 

Enescu este Muzică, și poate 
n'a cântat și n'a simţit niciodată 
altfel decât au simţit și au gândit 
autorii. 

In Mozart, Lipatti a fost (poate 
mai puţin în Rondo, fiindcă ti- 
nereasca inspiraţie nu cere alt- 
ceva) și mai distant de amănun- 
tele „omenești“, decât ar fi fost 
necesar. A realizat o broderie de 
o rară fineţe și subtilitate, mai 
aproape de propriile lui compo- 
ziţii ori de ale lui Jean Franqaix. 
O artă ridicată la un fel de 
„Oobiectivism'', (chiar cerebraliza- 
tă), întru totul „pură“ și compa- 
rabilă seninătății desenului orna- 
mental ori arhitecturii clasice. 
După cum colorile strălucitoare 
ale fluturilor sau simeasziile unei 
flori sunt frumoase prin ele înși- 
le, n'au nevoie de a fi explicate, 
şi nu pot fi traduse în altfel, a- 
ceastă muzică nu poate avea de- 
cât valoarea pe care i-o dă faptul 
că e o materializare a unui tip 
sufletesc şi a unei forme de via- 
ță; şi nicidecum nu poate avea 
valoarea sugestivă precisă a unor 
momente sufleteşti; — ilustrează 
drama evolutivă a întregii vieţi. 
Un fragment de construcţie mu- 
zicală nu va fi niciodată de o 
perfectă simetrie matematică, ci 
va avea întipărită formula de si- 
metrie specifică vieţii din care a 
isvorît. (Ceea ce caracterizează 
viaţa e simetria: simetrie în 
timp — ritm, evoluţie — și sime- 
trie în spațiu — organism; dar 
niciodată o simetrie uniformă 

tuturor, fie fizică, fie spirituală, 
ci totdeauna după o formulă in- 
dividuală şi unică). 

Felul lui de a purifica suterin- 
ţa și lirismul l-a aratat Lipatti, 
de pildă, și în capodopera care e 
Sonata de Franck. Enescu subli- 
nia căldura fiecărei fraze, sufe- 
rinţa fiecărui accent, pe când Li- 
patti fără să le strice sau să le 
îndepărteze căuta mai mult sem- 
nificaţiile intelectuale, privind-o 
din înălțimile neîntinate de pati- 
mi om nești, subliniind perfec- 
țiunea construcției și valoarea 
de artă ornamentală a muzicii. 

Acest „punct de vedere“ mai 
mult decât moza:lian se poate 
observa din ce în ce în noua 
muzică. Lipatti și Frangaix ar fi 
destul de r.prezentativi. Stra- 
winski în noua sa epocă de crea- 
ţie îl adoptă, deşi păstrează des- 
tul de mult aspectul „vertical“ 
al muzicii. Enescu ţine mijlocul 
și conciliază cele două atitudini, 
tinzând și el, în ultimele lucrări 
spre cea de a doua. 

D. Sp. 


Muzica Japoneză ne-a trimes 
un tânăr şi serios dirijor, pe Eki- 
tai Ahn. Cu toate că uvertura 
„Rienzi“ are un subiect atât de 
diluat în retorism și cu elemente 
atât de heterogene, am putut 
avea pilda unei foarte concen- 
trate şi clare înţelegeri muzicale. 
Insă d. Ekitai Ahn și-a dirijat 
cu precizia lui obișnuită și com- 
poziţiile sale. Dacă ar fi avut in- 
tenţia să sugereze atmosfera exo- 
tică a patriei sale, desigur n'ar fi 
reușit destul. Insă d-sa a scris 

yi 


„muzică japoneză“ fără alte in- 
tenții decât de a da ceva auten- 
tic. Numeroasele instrumente de 
coloare locală întrebuințate ar fi 
avut un rol trist şi învechit, în 
cazul unei muzici „impresionis- 
te“; însă astfel şi-au găsit rolul 
lor firesc într'o instrumentaţie 
necesară și fără nimic artificial. 

Nu „e vorba“ de misteiul îm- 
bălsămatclor nopţi e..trem orien- 
tale, subliniat de lovituri înde- 
părtate de gong şi de tobe, ci e 
însuşi cântecul nopţii. un fel, 
poate, de odă adusă de sensibili- 
tatea unui localnic patrie: sale. 
Nu e > intenție, ci o materiali- 
zare a unei forme speciale de 
vieaţă. 

D. Sp 


| n luna Decemvrie au expus pic- 
tură și desene colorate d-na Ele- 
na Popeea, ale cărei viziuni sunt 
parcă mișcate și țesute de vân- 
turi nordice, totul fiind sensibi- 
lizat de-un tumult interior, ce se 
învederează chiar şi în desenele 
în peniță, unde gingășşia tușei și 
albeaţa dintre linii încă posedă o 
vibrantă plinătate, d-na Lucreția 
Mihail-Silion, care în acele „Pri- 
velişti și Chipuri din Țara mea“ 
încearcă, deopotrivă, vigoarea 
formei şi poesia colorii pentru a 
descrie cât mai cald și mai rele- 
vant natura, şi d-na Ana Tzi- 
gava-Berzea, în progres, deși încă 
inegală, impresionând mai ales în 
notaţiile plastice directe, unde. 
uită școala și nu își sforțează no- 
taţiile pentru a le face compoziţii 
complexe. 
P. Com. 

U mšrina istoriografia maghia- 
ră din ultimii ani, se poate ob- 
serva uşor că, pe lângă expune- 
rile legate de cea mai completă 
documentare istorică, se găsesc o 
mulțime de interpretări exage- 
rate. Fapte de interes secundar 
sunt, ridicate la importanţă deo- 
sebită, iar altele care au fost 
confirmate şi ar merita cel pu- 
ţin o consideraţiune similară, sunt 
pur și simplu trecute sub tăcere. 
In felul acesta, istoricii maghiari 
vor să creeze alte perspective a- 
devărului istoric pentru ca ele să 
servească la rândul lor anumite 
scopuri politice. 

Lucrul acesta reiese cu destulă 
evidență din Biografia Regelui 
Matia a lui Bajcsy (Bajcsy Zsi- 
linszky — Mátjás Kiraly — ed. 
Athenaeum, Budapest, 1939, pp. 
224). 

Autorul înfăţişează viaţa rege- 
lui cu o mulțime de amănunte, 
care pun în lumină mai ales ori- 
ginea lui atât de apropiată de 
popor. Ne găsim dela început în 
faţa unei omisiuni voite, deoare- 
ce nu se aminteşte originea neaoș 
românească a lui Huniade Cor- 
vinul, tatăl regelui Matia şi prin 
urmare nu se recunoaște că în 
vinele lui curgea sânge românesc. 
Regele nu este, în ultimă anali- 
ză, decât un asimilat al unguri- 
mii. Principalele trăsături ale ca- 
racterului său, după înșeşi con- 
statările autorului, au fost since- 
ritatea, simplitatea, bunătatea și 
un larg optimism; caracteristici 
de elită, care trebuie să spunem 
că au fost rare atât la aristocra- 


țimea maghiară cât și la poporul 
maghiar. 

Alinarea suferințelor celor u- 
mili, grija continuă pentru avutul 
tură destul de strânsă pe care a 
căutat să o aibă cu poporul (prin 
alegerea colaboratorilor din rân- 
durile lui) și chiar câteva legi și 
dispozițiuni pe care le dă pentru 
îmbunătăţirea traiului celor ui- 
taţi de soartă, — nu sunt de- 
cât tot atâtea încercări lăudabile 
de a ocroti pe cei năpăstuiţi şi 
de a-i face astfel mai utili co- 
munității. In nici un caz activi- 
tatea aceasta nu poate fi luată 
drept scop principal al domniei 
sale. Nu este nici introducerea 
unei noi ordine sociale și nici 
reforma integrală a vieţii de stat, 
fiindcă împrejurările de atunci 
nu le permiteau. Feudalismul cu 
tot aparatul său de servicii şi re~ 
compense era încă în plină des- 
voltare (deși în alte ţări din Nor- 
dul şi Vestul Europei ajunsese 
la declin). Pentru importantele 
servicii aduse în războaie, no- 
bilii pretindeau recompense mari 
și imediate. Darurile constau mai 
mult în pământuri; bineînţeles 
spre mulțumirea unora și nemul- 
ţumirea altora. Poate niciodată 
intrigile, comploturile, perfidia, 
ura și trădarea n'au stricat mai 
repede pristeniile, wau trezit mai 
repeda invidia şi n'au făcut mai 
multe victime, decât tocmai pe 
vremea domniei lui; aceasta nu 
numai în Ungaria, ci şi în afara 
granițelor ei. Insuși autorul vor- 
beşte întrun capitol despre in- 
trigile perfide ale lui Frederic 

III de Habsburg, din cauza că- 
rora regele Matia n'a putut în- 
treprinde o acţiune mai mare in- 
potriva 'Turcilor. 

Meritele regelui au fost tocmai 
abilitatea prin care a ştiut să facă 
față atâtor dușmani, apoi încre- 
derea cu care a întreprins multe 
din războaiele sale şi curajul cu 
care a luptat contra intrigilor in- 
terne. 

S'a scris, în ultima vreme, în 
Ungaria extrem de mult despre 
strălucirea extraordinară a Rena- 
şterii italiene dela curtea regelui 
Matia. A fost numită „al doilea 
focar european al renașterii“ -— 
„locul de întâlnire a mii ae spi- 
rite ale epocii“ (cum o numeşte 
şi autorul) care ar fi răspândit 
multă vreme chiar după moartea 
regelui, marile şi unicele valori 
culturale ale renașterii. 

Avem de aface şi aici cu ace- 
leaşi exagerări. Pe baza docu- 
mentelor demne de toată încre- 
derea, se cunosc toţi artiştii şi sa- 
vanţii italieni care, urmând invi- 
tației regelui, au venit la curtea 
acestuia; se mai cunosc și aproa- 
pe toate operele care au fost exe- 
cutate sau comandate din încre- 
Gințarea lui, cât și timpul petre- 
cut în Ungaria și diferitele prie- 
tenii ce le-au legat; dar de aici 
și până la crearea unui curent, 
unei mişcări spirituale, care să 
aibă nu numai admiratori, dar 
să fi produs la rândul său opere 
de înaltă valoare artistică, sau să 
fi dat naştere la şcoli și să fi 
avut influențe asupra desvoltării 
culturale a poporului întreg, — 
este mult. Influenţa renașterii 

italiene dela curtea Regelui Ma- 
thia, n'a putut să aibă ecoul pe 
care vor să i-l dea astăzi istoricii 
maghiari și aceasta pentru că cei 
veniţi se adresau unei minorităţi 
culturale crescută în umanismul 
german, deci cu o formațiune 
deosebită. 

“Cea mai bună dovadă despre 
aceasta o formează marele și do- 
cumentatul studiu al lui Fr. Val- 
javec : Der deutsche Kulturein- 
fluss tm nahen Südosten“, unter 
besonderer Berücksichtigung Un- 
garns“ (München 1940), în care se 
spune: „Cultura italiană, care a 
primit prin Matia și cercul său o 
pozițiune deosebită, se limita la 
o pătură subțire. Influențele ita- 
liene ale timpului aceluia sunt în 
majoritate, dacă nu exclusiv, 
chiar urmări ale pasiunilor indi- 
viduale, prea mult legate de cla- 
sele superioare pentru a putea să 
aibă vreo înrâurire asupra mase- 
lor“ (pag. 81). 

Cu aceste rectificări, cartea a- 
duce în rest contribuțiuni inte- 
resante la cunoaşterea vieții atât 
de sbuciumate a Regelui Matei. 


Caius Jiga 


S tudiu d-lui Dr. W. Krallert, 
(Wien) — Geschichte und Metho- 
de der Bevölkerungszählungen im 
Südosten, publicat în „Deutsches 
Archiv für Landes und Volksfor- 
schung", an. III, caiet 3/4, Dec. 
1939, S. Hierzel, Leipzig, p. 490- 
508 (apărut de curând şi în ex- 
tras), aduce o confirmare bine 
meritată a activității statistice 
românești, pe care unele ţări ve- 

cine a criticat-o din motive poli- 
tice. 

In introducere, autorul observă 
că prin desmembrarea imperiului 
austro-ungar şi prin trasarea noi- 
lor granițe, sa dat o mai mare 
importanță studiilor demografice 
decât înainte. Rezultatele cerce- 
tărilor au jucat un rol important 
în toate litigiile și diferendele 
ivite în urma semnării tratatelor 
de pace. De altă parte, intensifi- 
carea relațiilor economice germa- 
ne cu țările din sud-estul Euro- 
peí, a mărit interesul cercurilor 
germane pentru statistica etonu- 
mică, acum, mult mai înaintată în 
constatările ei decât a fost cu 
douăzeci de ani în urmă. 


Principiile naţionaliste au așezat 
atât chestiunile politice cât şi cele 
economice în centrul preocupă- 
rilor; de aceea, autorul crede ne- 
cesar să facă o dare de seamă 
amănunţită asupra întregului ma- 
terial statistic. 


Observă că, față de România 
şi Jugoslavia, Ungaria a avut și 
înainte de războiul mondial o sta- 
tistică bazată pe metoda știinţi- 
fică de cercetare. La preluarea 
teritoriilor din Ungaria sa pus 
problema unificării metodelor şi 
rezultatelor demografice, lucru nu 
tocmai ușor, deoarece pretindea 
o perfectă cunoaştere a diferite- 
lor puncte de vedere urmate în 
stabilirea rezultatelor. 


Face apoi istoricul demografiei 
în România înainte de războiul 
mondial și discută publicaţiile a- 
părute. 

Vorbind despre situaţia stati- 

stică a Bucovinei aminteşte re- 
zultatele recensămintelor făcute 
de administraţia austriacă. 

In privinţa Transilvaniei, sus- 
ţine ca numai statisticele făcute 
după 1880 au rubrici referitoare 
la limba maternă şi confesiuni pe 
comune. Nu admite principiul a- 
doptat de a considera apartenen- 
ţa etnică după limba oficială a 
statului maghiar. Citează publi- 
caţiile demografice oficiale şi 
spune că referinţele date prezintă 
numai o privire de ansamblu a- 
supra Transilvanici şi nu un stu- 
diu al tuturor problemelor sale, 

Situaţia statistică a Basarabiei 
de dinainte de război a fost mai 
puţin favorabilă, deoarece se cu- 
nosc numai rezultate parţiale. 

Face constatarea că, în urma 
acestei situaţii, totalizarea date- 
lor privitoare la populaţia Româ- 
niei întregite devenise o necesi- 
tate din cele mai imperioase. 

Amintește, apoi, încercările de- 
mografice făcute după 1920, me- 
todele întrebuințate şi rezultatele 
parţiale obţinute. Totuși, crede că 
în lipsa lucrărilor preliminare 
scopurile propuse n'au putut fi a- 
tinse, iar greşelile au devenit evi- 
dente. 

Ajugând la recensământul din 
20 Martie 1930, dă amănunte asu- 
pra pregătirilor făcute şi asupra 
comisiunilor care au stabilit prin- 
cipiile după care s'a lucrat. Scoa- 
te în evidenţă numirea d-lui Sa- 
bin Manuilă ca director al Re- 
censământului. Crede că lui i se 
datorește noua organizare a de- 
mografiei româneşti. 

In continuare, se face o amă- 

nunțită expunere a metodelor a- 
plicate la recensământul din 1930, 
dând conţinutul volumelor apă- 
rute mai târziu şi arătând avan- 
tagiile lor. 

Autorul găsește cuvinte de laudă 
pentru felul, într'adevăr ştiinţific, 
prin care sa căutat a se da o 
privire amplă asupra probleme- 
lor cuprinse în vol. II: „Neam, 
limbă maternă, religie“. „Trebue 
să recunoaștem“, spune autorul, 
„că în metoda aceasta a publi- 
cării există un progres important 
şi evident faţă de toate publica- 
țiile anterioare similare, care dă 
dovadă de o puternică voinţă şti- 
inţifică, aceea de a merge la ori- 
ginea lucrurilor“ (p. 499). 


In concluzie, d-rul Kraller 
spune că, deşi ar fi greu să se 
facă o apreciere definitivă înainte 
de a se fi examinat toate volu- 
mele în curs de apariţie, constată 
că și aşa recensământul românesc 
din 190 este o admirabilă reali- 
zare ştiinţifică în domeniul sta- 
tisticei. Mai crede necesar să a- 
adoge ca, în chestiunea aiferite- 
lor grupuri etnice, sa mers pe 
căi noi, bogate în concluzii şi re- 
zultate, 

Studiul autorului este o con- 
tribuţie însemnată la cunoșterea 
statisticei noastre în cercurile 
științifice germane şi va hotărî 
pe mulţi specialişti să considere 
cu toată atenţiunea ceea ce sa 
lucrat la noi în acest domeniu, 
fără alte consideraţiuni decât pu- 
rul adevăr. 


Caius Jiga 


Ia numărul de Octomvrie al re- 
vistei Foreign Affairs, ce apare 
la New-York, istoricul şi sociolo- 
gul american Philip Mosley, care 
a studiat la noi, în vederea unei 
cărți problema „vecinilor“ în u- 
nele sate și care, actualmente, ți- 
ne cursuri la Universitatea Yale, 
publică un articol despre Fran- 
silvania, așa cum în numărul de 
April al aceleiași publicaţii a tra- 
tat chestiunea Basarabiei. 

Luând în consideraţie toate ar- 
gumentele şi susținerile ambelor 
părți, profesorul Philip Mosley 
subliniază  puternicile noastre 
drepturi bazate pe realitatea et- 
nică. „Transylvania Partitioned“, 
ca şi celălalt articol „Is Bessara- 
bia next?“, arată, într o bună mă- 
sură, înțelegerea unui istoric şi 
sociolog care vrea să fie obiectiv 
și, în aceasta măsură, neputând 
decât să ne fie favorabil, 

P. Com. 


Ihn editura Bucovina, I. E. To- 
rouțiu, a apărut o interesantă lu- 
crare datorită Domnului Pietro 
Corsi: Protecția mamei şi cop?u- 
lui în Italia. „Scăderea natalității 
este astăzi o boală europeană, îm- 
potriva căreia este necesară o 
reacțiune spre binele viitorului 
civilizaţiei occidentale, amenin- 
țată de presiunea rasei de culoa- 
re, scrie autorul, Creşterea popu- 
lației nu este un obstacol pentru 
buna stare socială. Scăderea na- 
şterilor aduce însă întotdeauna 
după sine o restrângere a activi- 
tăţii economice“, Necesitatea unei 
politice demografice a statului a 

determinat regimul fascist la o 
serie de măsuri de natură să îm- 
piedece și să remedieze depopu- 
larea ţării prin emigrări, de o 
parte, şi să asigure, prin institu- 
ţii raţional concepute şi bine con- 
duse, ocrotirea nouilor născuţi, 
de altă parte, îngrijindu-se în a- 
celași timp de sănătatea și buna 
stare materială a mamei, în ve- 
derea permiterii sporirii natali- 
tăţii. „Opera Naţională pentru 
Ocrotirea Maternităţii şi a Copi- 
lului“, înființată în 1925, cu un 
organ central autonom, o fede- 
raţie provinciala având la perife- 
ris „Comitete Comunale de Pa- 
tronaj“, a cărei funcţionare ni se 
deccrie, şi-a luat această sarcină. 
Căminele-maternitate pentru fe- 
meile însărcinate începând din a 
șaptea lună, şi pentru mamele 
care alaptează, până la șapte lu- 
ni, dispensarele şi azilurile-lea- 
găn pentru copiii până la 3 ani, 
azilele de copii până la 6 ani, îm- 
plinesc primele oficii: acelea de 
prevenţie biologică pre-natală, de 
asistență pediatrică, de prohibi- 
ție psihică a pervertirilor sociale. 

In perioada de şcoală, asistenţa 
se completează cu ac.ea a orga- 
nizației „Gioventù italiana del 
Littorio“. Igiena morală și so- 
cială e desăvârşită în perioada 
dela 14 la 18 ani, urmărindu-se 
astfel desvoltarea integrală a ap- 
titudinilor adolescentului şi nete- 
zirea căii pe care va trebui de 
aci înainte s'o străbată singur. 
Protecţia copiilor părăsiţi, asis- 
tenţa minorilor anormali sau rä- 
tăciţi, sunt probleme care sau 
mai pus şi în alte țări. O asisten- 


ţa integrală, din perioada prena- 
talităţii până la maturitate, con- 
stituie însă — întrucât e vorba 
de toţi indivizii normali — o ino- 
vaţie incontestabilă, Utihtatea ei 
o justifică vorbele Ducelui: 

„Consider că puterea d_mogra- 
fică este un indiciu nu funda- 
mental, dar prejudicial al forţei 
politice și deci economice și mo- 
rale a naţiunilor“, Sau: „Il nu- 
mero come forza“. Ceea ce e în 
conformitate, după cum af "mă 
autorul, cu actualele doctrine bio- 
logice, economice şi politice, pen- 
tru care numărul este indicele 
sănătăţii rasei şi puterii vitale a 
popoarelor: putere de rezistența 
sub aspectul specific al aparării 
împotriva atacurilor externe, pu- 
tere productivă de bogății, sub 
aspectul bunei stări şi a propă- 
șirii economice. 

Documentară, ilustrativă, car- 
tea d-lui Pietro Corsi tipărită în 
româneşte, nu e un simplu act 
de propagandă. 


I. Fr. 


Å biet danii sunt convinşi că pâ- 
na şi în materie de afaceri este 
nevoe de o subtilă educare a ima- 
ginaţiei, de o metodică şi vie 
căutare a originalității. După tit- 
lurile articolelor, care cer ca oa- 
menii să-și stimuleze sau limpe- 
zească închipuirea, ai putea cre- 
de că e vorba de probleme lite- 
rare sau artistice. Când le cite- 
ști, îți dai seama că astfel de ar- 
ticole sunt scrise mai mult pen- 
tru oamenii de afaceri, 

Oricât ar fi de paradoxal, cri- 
teriile şi metodele educației arti- 
stice sunt folosite în lumea afa- 
cerilor şi întreprinderilor. Intr'un 
sens, faptul poate indigna. In- 
tr'altul se arată, însă, adevărul 
că, peste ocean, lumea crede atât 
de mult în educația artistică în- 
cât o leagă până și de câștigurile 
bănești. 

Iată câteva idei dintr'un astfel 
de articol scris de Ray Giles, un 
cunoscut vorbitor la radiourile 
americane: „Fiecare om trebue 
să-și puie întrebări și să răspun- 
dă, dând imaginaţiei sale prilejul 
de a se desvolta... Simţul jocului 
— desbărarea minţii de mentali- 
tăţi convenționale — este proce- 
deul esenţial de a face să lucreze 
imaginaţia. De două ori pe săp- 
tămână, la dejunurile lor, condu- 
cătorii unei întreprinderi din 
New-York organizează un joc 
„de-a-ţi închipui“. Ei îşi pun ast- 
fel de chestiuni: „Inchipueşte-ți 
că impozitele s'ar ridica cu 25 la 
sută; cum le-ai putea plăti, fără 
a mări preţurile sau scădea sa- 
lariile?* sau „Să ne închipuim că 
am orbi cu toţii: cum ne-am pu- 
tea continua afacerile?“. Fiecare 
din cei prezenţi trebuie să ti- 
cluiască un răspuns cât mai ori- 
ginal și mai întemeiat, 

Și mai departe, tot din Ray 
Giles: „Originalitatea a fost defi- 
nită ca o pereche de ochi noi. Ai 
încercat, cetitorule, să vezi vre-o- 
dată lumea cu ochii subalternilor 
sau angajaților d-tale, cu ochii 
clientului sau ai persoanei pe 
care o ocolești cu atâta preve- 
dere? Dacă ai încerca astfel de 

exerciţii ţi-ai desvolta imagina- 
ţia şi ţi-ai mări plăcerea de a o 
întrebuința... In loc de a ne lega 
emoțiile de indignări inutile, am 
putea întrebuința indignarea pen- 
tru scopuri imaginative“. 

Interesata voinţă de a fi mai 
productiv  materialiceşte recu- 
noaşte inteligenţii şi educației 
artistice un primat pe care unii 
oameni nu-l apreciază nici la 
poeţi și critici. Cine mai poate 
spune că Americanii, chiar și cei 
mărunți, nu cred în inteligenţă, 
închipuire şi originalitate, deci 
în spirit, chiar dacă, adesea, în 
mod interesat? Se mai poate vor- 
bi de „standardizarea“ minţilor 
peste ocean, când ele cred în rea- 
lităţi și metode, iubite până acum 
numai de elitele spiritului? 

P. Com. 


„LL eoparai văzut de noi“, e tit- 
lul unei culegeri antologice de lu- 
crări seminariale, dintre cele mai 
bune ţinute în cursul anului tre- 
cut de elevii d-lui Profesor Ale- 
xandru Marcu. Studenţii în limba 
italiană n'au făcut numai un 
exerciţiu şcolar pentru eventua- 
lele lor lucrări de critică literară, 
urmărind în câte o poemă a ne- 
fericitului recanatez, coincidenţa 
stilistică şi tematică cu alte ma- 
nifestări din istoria literară, — 
dovedind astfel structură compa- 
ratistă, — sau căutând explicarea 
critică a straniei atmosfere des- 
prinsă din sonorităţile pure ale 
melancoliei grave stârnite de lec- 
tura puţinelor lui „Canti“. Mulţi 
dintre aceşti începători de astăzi 

surprind prin siguranța expresiei 
şi generozitatea simţirii — iniția- 
tivă apreciabilă de a apela la 
sensibilitatea mai puţin tocită a 
tinerilor îndrăgiți de literatură, 
pentru a-i îndruma înspre critică 
serioasă — fără a le anula prin 
aceasta spontaneitatea care face 
tot farmecul scrisului lor febril 
— mai curând decât să le permi- 
tă peregrinări dubioase prin coc- 
laurile iluzorii ale creaţiei perso- 
nale — îndeajuns de puţin acre- 
ditată social, la vârsta aceasta. 
Contactul cu valoarea adânc o- 
menească a unui ilustru exemplar 
al nefericirii terestre, și cu forma 
evoluată a expresiei sale, în ace- 
laş timp, are pe lângă rolul in- 
formativ al cunoașterii lui, o im- 
portantă înrâurire formativă a 
spiritului celor chemaţi să se de- 
dice studiilor literare. 
Ton Frunzetti 


Ca care face istorie, pur și 
simplu, urmăreşte înțelegerea şi 
explicarea unui dat: trecutul. Ci- 
ne face istoria științelor vrea ge- 
nealogia și etiologia altui dat: a- 
devărul timpului său. Istoria fi- 
losofiei nu lucrează asupra vre- 
unui dat: ea are un principiu ce 
se dă necontenit; spiritul“, Cita- 
tul e din introducerea pe care d. 
Constantin Noica și-o face la ori- 
ginala sa istorie a filosofiei inti- 
tulată bizar: „Schiță pentru isto- 
ria lui cum e cu putință ceva 
nou“. Bizar numai la prima arun- 
cătură de priviri. Pentru că, oda- 
tă pătruns înlăuntrul gândirii 
d-lui Constantin Noica, luminile 


sale devin ușor ale cititorului, 
„Cum e cu put,inţă ceva nou“ e 
problema progresului epistemo- 
logic. Credinţa întrun subteran 
„imgenium perenne“, un fel de 
subconștient al istoriei, care asi- 
gură unitatea tuturor aventurilor 
spiritului în ţara interzisă a cu- 
noaşterii, e — interpretată prin 
raportare la autor, — expresia 
setei sale de organicitate, de uni- 
tate rodnică, de creşteri „entele- 
chiale“, dacă se poate spune. Pro- 
blemele multiple pe care le pune 
acest fel de a vedea istoria me- 
rită o desbatere mai amplă, fără 
îndoială. Simpla noastră notă de 
azi, nu ne-o poate permite. Ros- 
tul ei e doar de a semnala o clipă 
mai devreme, existența, printre 
noi, a unui gânditor de tipul ace- 
lora care, înainte de a întreprin- 
de ceva îşi pun problema nu nu- 
mai a legitimităţii întreprinderii, 
dar chiar a justificării genului đe 
activitate omenească abordat. 
I. Fr. 


CO cieeția „Rânduiala“, al cărei 
rol pentru promovarea unei noi 
culturi nu mai e nevoie să fie 
reamintit celor care i-au simţit 
atâta lipsă, în vremea din urmă, re- 
apare. Inaugurându-și noua serie 
cu o lucrare de literatură, colec- 
ţia Rânduiala pare să acorde fap- 
tului acestuia o importanță sim- 
bolică a unei îndrumări înspre 
ocupaţii mai pacifice, după o e- 
pocă de înfrigurată militare doc- 
trinară. 

Cartea de poeme în proză înti- 
tulată „Pași în singurătate“, da- 

torita Domnului Ernest Bernea, 
marturisește o viziune despre lu- 
me și viață apropiată de a sufle- 
tului protocreștin, încă nu de tot 
desprins dintr'un soi de panteism 
primitiv, de comuniune afectivă 
cu lucruiile și ființele naturii, 
chiar și cu cele mai umile sau 
tocmai cu ele, ca realizând mai 
deplin ideea unei divinităţi ima- 
nente: 

„Floarea“, „Lumina“, Copacul“, 


„Copilul“,  „Paharul cu apă“, 
„Beethoven“, iată câteva din 
„minunile“ în fața cărora se 


opreşte poetul. Forma voit nelu- 
crata a 1. ndurilor care iau aspel- 
tul prozei, lasă uneori să scape 
càte un vers nepoprit de cen- 
zurile cumpănirii intelectuale. 
St:vctura de poet a «u orului, 
— coinci «nd și cu starea per- 
manentă d fuziune afectivă cu 
Universul pe mod lul identifică- 
rii co m? francisc ne — se tră- 
dează și în s'mțul rar al preci- 
ziunii intuitive a valorii cuvântu- 
lui, socotit (mai mult decât sim- 
plu instrument de expresie) ele- 
ment metodic, determinant sgo- 
nor al vibrației interioare a con- 
templatorului. 
I. Fr. 


Cii mai completa, până azi, 
biografie a lui Vasile Alecsandri 
a apărut de curând la editurə 
Scrisul Românesc, Craiova. E 
vorba despre lucrarea Doamnei 
Elena  Rădulescu-Pogoneanu, al 
cărei nume e o garanţie de -se- 
riozitatea științifică a întreprin- 
derii. „Viaţa lui Alecsandri“ este, 

cum singură mărturisește în pre- 
față autoarea, rezultatul unei 
munci de mulți ani, în care gus- 
tul pentru amănuntul biografic 
exact se îmbină cu un minunat 
simţ al operei, alcătuind astfel o 
carte de informaţie pentru spe- 
cialiştii istoriei literare, și de cri- 
tică de genul comentariilor, pen- 
tru uzul oricărui îndrăgostit de 
valorile spirituale, la noi. 

Punând la punct anumite ine- 
xactităţi cronologice strecurate 
în biografiile anterioare, dărâ- 
mând o presupunere și indicând 
zările alteia, suflând colbul anu- 
rata” do.urm_nte necercetate på- 
nă azi și căutând lamuriri acolo 
unde antecesorii n'au avut gân- 
dul să caute până acum, d-na 
Rădulescu Pogoneanu a depășit 
intențiile obișnuite ale „colecției 
clasicilor români comentaţi“ în 
cadrul căreia își publică opera. 
Călăuzindu-se de sentimentul 
pios al restabilirii unui echilibru 
just între obiectivitatea necesară 
cercetătorului şt'inţific și entu- 
ziasmul, afecțiunea caldă și recu- 
noscătoare pentru marile figuri 
naționale, pe caie nu le probează 
decât amatorul avizat, ferit de 
uscăciunea profesională a primu- 
lui. à 

Mai mult decât a-l situa pe 
Alecsandri în timpul său, d-na 
Pogoneanu caută a proiecta O- 
mul, în eternitate. 

I Fr. 


„R âsul morților de aur“ este 
un volum de poezii publicat de 
Editura „Cartea Românească“ și 


N 


datorit d-lui Constantin Fântâ- 
neru. 

Un nume nou în poezie. Dar 
numai în poezie — fiindcă — 
sunt cinci ani de când a intrat 
în literatură. „Interior“ este măr- 
turia trecerii d-lui Fântâneru prin 
regatul epic. 

Apoi, activitatea i s'a îndreptat 
aproape exclusiv înspre critica li- 
terară. Nimic n'avea să-l trădeze 
că'n sertarele biroului își păstra, 
ferecate, versurile. 

De aici surpriza totală a apa- 
riții volumului de poezii, numit 
în capul ac stei note. Mai ales că 
doar cu cât va luni în urmă, au~ 
torul semnase un masiv studiu 
„Poezia lui Lucian Blaga și gân- 
direa mitică“ — în care traversa 
aproape 'ntreaga poezie de după 
răsboiu — taversare rece, obiec- 
tivă şi care nu prevestea deloc 
poetul de faţă. 

Am aâmnuit de Lucian Blaga. 
De poezia lui. Dar, d. Const. Fân- 
tâneru înnoadă” firul poezii sale 
de acela al lui Lucian Blaga. Este 
poezia metaforei și sensului as- 
cuns lectorului de rând. 


Ceea ce vreau să desvălui aici 
este legătura intimă dar tenden- 
ţioasă dintre textul Evangheliilor 
și poemele d-lui Const. Fântă- 
neru. 


„Frate, cum să te mântuesc? 

Cum să-ţi vorbesc despre 
Dumnezeu? 

Invăţătura a fost dată, 

şi n'am voie să ridic nici o mână. 


Pretutindeni sunt trepte 


o 

de care te apropii şi te depărtezi 
Frate, nam voie să strig când 
văd că te pierzi“, 

(Taina). 


Este un volum de poezie. 


Eugeniu V. Haralambie 


S tefan Baciu este, de acum, un 
nume. Şi încă unul de cae — 
orice s'ar invoca — va trebui să 
se ţină seama. A apărut cu ani 
în urmă în literatură, ca cel mai 
tân r poet român, Era, într'ade- 
văr, şi tânar pe vremea aceea. 
Ave dor vı -ọ optsprezece ani 
— şi, poate, ast el se explică 
faptul de-a fi scris pe vremea 
aceea mai mult de pre el, despre 
puterca-i mușchiulară și, pare- 
mi-se chiar virila. 

Vremea, însă, şi-a spus cuvân- 
tul. z 

Clar ficările n'au întârziat. 

Rând p2 ıùd, a dat publicită- 
ţii, șase volume de poezii dintre 
cae ne aducem aminte de „Poe- 
me de dragoste“, „Drumet în a- 
notimpuri“ şi „Cautătorul de co- 
mori“. 

Sunt două toamne de când 
poetul a trecut peste pragul a 
douăzeci de ani. A intrat — ce-i 
drept —- tot precoce în maturi- 
tate. 

De astă dată a tipărit un nou 
volum de versuri — de inspirație 
citadină — Cetatea lui Bucur. 

Tlustraţiile care însoțesc tex- 
tul sunt semnate de Ștefan Cons- 
tantinescu. 

Sunt prinse în panoramă vere 

sificată aspecte și colțuri expre- 
sive din Bucureşti. 
Totul e scris cu patimă. 


„Cât te urăsc, orașul meu iubit 
Cât te râvnesc, când nu sunt 
lângă tine, 
Căci cu o albă lamă de cuţit 
Otrava ta mi-ai încrustat-o în 
vine. 


De câte ori nu ţi-am cerut 
pierzarea 
Spre a-ţi cădea 'n genunchi apoi? 
Eşti flautul și eşti cântarea, 
Mânia ești ce colcăie în noi“, 


Am reprodus aceste strofe pen- 
trucă ’n zodia lor îşi prind sens 
versurile cărții. 

Un volum de odă şi blestem, 
de otravă şi balsam. 


E. V. H. 


Cana primii fulgi — aripi de 
îngeri — străluceau, iar cetatea lui 
Bucur şi copiii se gândeau la 
Moş Crăciun, ne-a părăsit scrii- 
torul N. Pora. 

L-am cunoscut cu câțiva ani în 
urmă. Un bătrânel atât de simpa- 
tic, cu bărbuța-i de argint şi 
ochii obosiţi de slovele pe care 
le migălea 'n smeritele-i pagini. 

Iubea. 

Iubea oamenii, iubea lumea 
toată şi, mai ales, Marea. 

Cândva — sunt, pare-mi-se, doi 
ani de atunci — am colindat o 
după amiază 'ntreagă, amândoi, 
litoralul Mării din dreptul Cons- 
tanţei... 

Mi-a vorbit atunci despre Mare, 
cum vorbesc doar poeţii de poe- 
zia lor, amanţii de iubitele lor. 

Şi tot atunci mi-a vorbit de 
Ardeal. De oamenii lui mari şi 
dârzi, de cinstitul lor suflet... 

De atunci mi-a fost şi mai drag. 

A fost un scriitor potolit — așa 
cum j-a fost şi viaţa. Limba 
cărţilor lui este limba sănătoasă 
rumânească. 

S'a născut în anul 1881, Iulie 
23, aici în București. In literatu- 
ră debutează în 1903, în „Revista 
idealistă“ semnând, sub pseudo- 
nimul V. Brad, versuri. 

Activitatea-i susținută l-a de- 
senat membru al Societăţii Scrii- 
torilor Români — iar spiritul lui 
de bun simţ l-a făcut să fie se- 
cretarul literar al Editurei „Car- 
tea Românească“. 

Ultima sa operă — romanul 
Stigmat — la care ţinea foarte 
mult s'a bucurat de-o bună pri- 
mire. 

Din restul operei reținem: Din 
alte vremuri; Intr'o noapte pe 
Bărăgan;  Intr'o ţară departe; 
Oglinda fermecată;  Măscărici; 
Cântecul de sirenă şi Vraja cân- 
tecului. 

Fie-mi îngăduit să *'nchei creș- 
tineşte — așa cum a fost el cres- 
cut, în voia şi frica Celui de Sus 
— cu: Dumnezeu să-l odihnească 
în pace. 

E. V. H. 


D. Perpessicius şi-a adunat 
întrun volum — fericit intitulat 
— „Dictando divers“ — editat 
în colecția „Scriitori români con- 


NOTE 


temporani“ a Fundației Regale 
pentru Literatură şi artă — o se- 
rie de articole scrise şi publicate 
'n diferite periodice, și mai cu 
seamă în ziarul „Cuvântul“ — 
între anii 1925 şi 1933. 

Am ţinut să subliniez că aceste 
articole au fost strânse în colec- 
ţia Scriitorilor — pentrucă, în- 
tr'adevăr, cetindu-le ai impresia 
că ești în fața unui text poetic. 

Mai ales, evocărtle din partea 
doua a cărții. 

Este atâta lirism — atâta re- 
vărsare de căldură în portretele 
acelea, din care ne grăbim a 
aminti pe Fănuţă Dumitrescu 
(„Pentru pictorul care ne pără- 
sește) şi Pentru memoria lui Titu 
Dinu. 

O carte pe care o poţi ceti pen- 
tru linişte, pentru suflet, 

E. V. H. 


S imetria, caietele de artă şi 
critică, redactate de d-nii G. M. 
Cantacuzino, O. Doicescu, Matila 
Ghyca şi P. E. Miclescu și tipă- 
rite în elegante condiţii tehnice, 
îşi au scopul „de a încorpora, în 
mod organic, arhitectura în cu- 
getarea românească“. In fond, 
este o publicaţie de estetică şi 
filosofia culturii, în care mai 
totdeauna, se porneşte sau se 
ajunge la arhitectură, privită în 
ceea ce are ea mai esențial și 
mai pilduitor pentru timpul nos- 
tru, 

Cum în aceste caiete se iau ati- 
tudini hotărîte faţă de arta tim- 
pului nostru şi se propun orien- 
tări cât mai potrivite cu firea 

artei şi cu condiţiile românești, 
vom cita din ultimul caiet, acela 
al verii 1940, articole care ilus- 
trează ținuta serioasă şi construc- 
tivă a publicației. 

Numărul ultim are ca temă 
„lupta contra maşinismului“ în 
artă. „Mașinismul cere o produc- 
ţie standard... mohotonie. Pentru 
a încadra viața în acea discipli- 
nă economică ne uzăm spiritua- 
licește, căci încercăm totuși să ne 
împotrivim unei totale abdicări a 
fantaziei, a personalului, a sensi- 
bilului. Aceste două tendințe se 
opun. Deci avem de ales., Un 
avion, un vapor, o locomotivă, 
un automobil pot avea o „linie 
frumoasă“, această linie nu ră- 
mâne decât un grafic al vitesei, 
deci  utilitară,  neintegrându-se 
în ceea ce numim Formă... Inte- 
riorul caselor se face după eco- 
nomia spaţială a vagoanelor şi a 
vapoarelor, Această preocupare se 
întinde şi la amănuntele mobilie- 
rului, pentru a pune viața de 
fiecare zi în atmosfera de nostal- 
gie a călătoriilor, a instabilității, 
a mişcării, proecţii ale mașinis- 
mului. Astfel se ajunge la distru- 
gerea noțiunii valorilor durabile 
şi a simțului de continuitate, de 
securitate sufletească... România 
de azi nu e atinsă decât superfi- 
cial de maşinism. In acest do- 
meniu ne-am încheiat experien- 
tele. Artele populare și tradiția 
morală, exprimate în plastica re- 
ligioasă, sunt o chezășşie a deve- 
nirii noastre“. (G. M. Cantacu- 
zino și O. Doicescu), 

„Maşinismul şi funcţionalismul 
au substituit volumul primar 

„formei“; au exclus decorația şi 
chiar modenatura din arhitectu- 
ră, reducând astfel vocabularul 
arhitectului... Căci o arhitectură, 
făcută numai din volume prima- 
re, nu poate trezi în no decât 
stări sufleteşti deasemenea pri- 
mare. De aici brutalitatea, rigi- 
ditatea şi uscăciunea acelei arhi- 
tecturi.,, și ca vrmare, reacţiu- 
nea deplorabilă, dar firească a 
modei, care în ultimii ani a răs- 
pândit gustul pentru artificiile 
unui decor de un pitoresc fezan- 
dat, ce ţine loc încă de arhitec- 
tură în atâtea construcțiuni ale 
zilei. (P. E. Miclescu). 


„In tehnica modernă omul e 
(pentru moment cel puţin) din ce 
în ce mai absent din operele sale. 


In tehnicele de altădată, mâna 
omenească transmitea acel frea- 
măt de viaţă pe care maşina nu-l 
va putea da... Maşina, oricât ar 
fi fost ea de perfecționată, nu 
depășea rolul uneltei... Pe când 
vechea şi înfrigurata Europă îşi 
duce mai departe, cu metodă, 
ucigătorele sale experienţe, în 
mijlocul rămășielor gloriosului 
ei trecut, dincolo de Oceanul At- 
lantic, oraşul New-York, cu tur- 
lele sale ce se pierd în nori şi 
cu podurile sale care sunt arun- 
cate peste braţe de mare, a rea- 
lizat întrucâtva o imagine a ten- 
dințelor de astăzi. Căci acolo... 
s'a ajuns, de pe acum, la o totală 
colaborare între toate tehnicile 
spre scopul comun al frumosului. 
Construcţiile lor sunt dure şi exe- 
cutate cu o precizie de orfevru. 
Fleganţa regultă din materialul 


ales și din felul ales de a-l între- 
buinţa. Această alternanță de ori- 
zontale a podurilor şi de verticale 
a turlelor, această tehnică de oţel 
şi granit, având apa mării şi a 
fluviilor ca oglindă, este cel mai 
desăvârşit monument înălțat 
demnității omeneşti. Cu toate că 
este oraşul materialismului inte- 
gral, aspectul lui e o scăpare în 
vis, în ireal. New-Yorkul e ca o 
primă schiță, o machetă grabnică 
E sigur că Europa va găsi altce- 
va. Dar inventivitatea spiritului 
ei a produs dincolo de ocean 
această primă feerie, ca un joc 
de încercare. Nouă, cu imensa 
noastră tradiţie, ne rămâne de a 
o pune la punct... Tehnica este, 
în impulsiunea creatoare a ome- 
nirii, partea care tinde spre rea- 
lizare în luptă cu materia, pe 
când arta ar fi corectivul spiri- 
tual care tinde să împingă orice 
mărturisire a geniului omenesc 
spre ideal, spre vis, spre imensa 
nostalgie a necunoscutlui mereu 
intuit și niciodată pe deplin apu- 
cat ori văzut“. (G. M. Cantacuzi- 
no: „Arta și Tehnica“). 


Simetria mai conține o seamă 
de articole şi comentarii în care 
se discută despre pictura biseri- 
cească, despre intuiţia spaţiului la 
Lucian Blaga, despre discrimina- 
rea formelor,  combătându-se 
principiile lui Le Corbusier şi 
privindu-se cu simpatie teoriile 
arhitectului spaniol Rubio Tudu- 
ri. Valoros, dicţionarul publica- 
tiei, unde se interpretează şi lim- 
pezeşte o bună parte din noţiu- 


NOTE 


nile fundamentale ale artei: ar- 
monie, Athena, clasicism, deta- 
liu, ritm, temă. 

P. Com. 


cica să precizeze noţiu- 
nea de clasicism, în care vede nu 
une stil, „nici o evoluţie a stilu- 
rilor ori o înrudire de forme“, 
ci o atitudine’ morală şi după ce 
exemplifică din belșugul arhi- 
tecturii universale, d-l G. M. 
Cantacuzino face următoarele ob- 
servaţii, publicate tot în Sime- 
tria: 

„La noi, în evoluția arhitectu- 
rii noastre bisericeşti se poate 
urmări acelaş proces. In Moldo- 
va, după unele nedumeriri între 
planul occidental şi cel byzantin, 
plastica ajunge întrun veac de 
viață independentă și eroică la 
perfecția monumentelor lui Ște- 
fan cel Mare, Noi credem că əcel 
monument rămâne punctul cel 
mai valabil al plasticei noastre, 
în care există un perfect echili- 

bru între năzuințe și posibilități, 
între tehnică şi sentiment. De 
atuncea arhitectura moldoveneas- 
că va evolua în jurul acelei teme 
fără a o mai depăşi vreodată. In 
Muntenia, dimpotrivă, echilibrul 
se atinge mai târziu, sub Brân- 
coveanu și Mavrocordat, cu mai 
mult fast şi mai puţină armonie. 
Arta munienească se desfaşoară 
pe o temă mai decorativă, mai 
orientală, pe când Moldova iese 
mai greu din mistica intra-ver- 
siunii sale... Clasicismul ar fi... 
nu simplă selecţionare de forme, 
nici o metodă academică consa- 
crată, dar suma coordonată a ex- 
periențelor umane cari ar men- 
ține individualitatea în hotarele 
legilor izvorite din experienţă, 
sau clasicismul ar fi o stare de 
echilibru sufletesc între cunoş- 
tiință şi sentiment, între perso- 
nalitate și tradiţie, o atitudine 
de seninătate a prezentului între 
trecutul cunoscut, judecat şi între 
viitorul intuit, pregătit, provocat“. 


P. Com. 


CĂRȚI NOI 


Dintre cărţile primite la redacţie semnalăm: 


Virgil Birou, Oameni și Locuri din Caraş, cu 48 fotografii originale 
făcute de autor, Editura Astrei Bănăţene, Timişoara, pp. 206. 

Ernest Bernea, Pași în Singurătate, Poeme în proză, Colecţia „Rân- 
duiala“, Tiparul Universitar, pp. 108, lei 70. 

Ion Cantacuzino, Contrapunct teatral, Colecţia Universul literar, pp. 
12, lei 40. 

General I. Manolescu, Omul şi Eul în Succesiunea Generaţiilor, Bu- 
covina, I. E. Torouţiu, pp. 256, lei 120. 

Vlaicu Bârnă, Brume (Versuri), Editura Miron Neagu, Sighișoara, 
pp. 96, lei 60. 

Constantin Fântâneru, Râsul Morților de Aur, Poezii, Editura Cartea 
Românească, pp. 100, lei 100. 

Teodor Scarlat și Mihail Straje, Interpretări din Lirica lui Gourmont. 

Nicolae Giulea, Poeme cu, sau fără dată, Colecţia Universul Literar, 
pp. 68, lei 40. 

Mihail Drumeş, Trei Comedii (Școala Nevestelor, Calul de Curse şi 
Liniştea Soţului). Colecţia Universul Literar, pp. 125, lei 50. 


D-nii autori sau editurile, care doresc ca tipăriturile lor să fie. 
menționate sau recenzate, sunt rugaţi a trimite fiecare pubhcaţie în 
dublu exemplar, pe adresa Secretariatului General al Fundațiilor 
Culturale Regale, Bd. Lascăr Catargi 39. Unul din exemplare va fì 
păstrat în biblioteca Fundațiilor, iar celălalt va fi încredințat, pentru 
apreciere, unuia din criticii revistei, 


INCUNOȘTIINȚARE PENTRU COLABORATORII 
NOŞTRI 


COLABORATORII REVISTEI SUNT RUGAŢI CA, ODATĂ CU 
MANUSCRISELE TRIMISE, SĂ MENȚIONEZE ADRESA EXAG 
TĂ, UNDE SĂ LI SE EXPEDIEZE ONORARIUL ȘI, EVENTUAL, 
PRIMA CORECTURĂ, — AUTORII CARE DORESC SĂ LI SE 
TIPĂREASCĂ EXTRASE VOR CERE ACEST LUCRU ODATĂ 
CU TRIMITEREA MANUSCRISULUI, ARĂTÂND NUMĂRUL DE 
EXEMPLARE DORIT, CARE SE VA IMPRIMA PE CHELTUIALA 
D-LOR, 


IN CEL MULT DOUĂ LUNI DELA DEPUNEREA FIECARUI 
MANUSCRIS, AUTORUL VA PRIMI RĂSPUNS DACĂ MANU- 
SCRISUL A FOST ACCEPTAT SPRE PUBLICARE. MANUSCRI- 
SELE NEPUBLICATE NU SE ÎNAPOIAZĂ. 


MANUSCRISELE ACCEPTATE VOR FI PUBLICATE ÎN CEL 


MULT ŞASE LUNI DELA DATA CÂND LI S'A COMUNICAT 
ACCEPTAREA, 


«BUCOVINA» 
L E TOROUȚIU 
BUCUREŞTI 


